Bioetica este o ştiinţă ce datează de 
la sfârşitul anilor '60. Ea are în primul rând 
ca obiect deontologia medicală în faţa 
vieţii şi a morţii, dată fiind dezvoltarea fără 
precedent a tehnologiei de specialitate.. 
Dar deontologia medicală nu se reduce 
numai la tehnologie... Ea se referă în 
primul rând la persoana umană, la viaţa 
omului. Şi în acest caz. etica medicală 
are implicaţiile şi „complicaţiile" ei, ca 
însăşi taina vieţii. Referindu-se la viaţa 
omului, etica medicală nu poate fi 
detaşată de aspectul juridic, sociologic, 
psihologic, cultural, filosofic şi religios al 
vieţii şi activităţii umane, fiindcă, aşa după 
cum bine l-a definit un eticean creştin (Robert Barry), omul este 
„magnum amphibium", care trăieşte pe două suprafeţe: fizică şi 
spirituală. Altfel spus, omul este o fiinţă bio-psiho-socio-culturală şi 
religioasă. Aceasta înseamnă că viaţa omenească nu este numai 
carnală, ci în acelaşi timp reprezintă şi un datum spiritual, omul fiind 
posesorul acelui instinct care îl defineşte ca „fiinţă socială” şi 
culturală, creatoare de valori, precum şi ca „homo religiosus”. 

Privită în acest complex de factori, etica medicală, ca etică a 
vieţii, trebuie privită din unghiuri diferite şi interpretată potrivit 
modului de abordare pe care îl impune concepţia de viaţă a celor 
care o profesează. Astfel, putem vorbi legitim de o bioetică creştină, 
atunci când pretindem să se admită că Dumnezeu este Stăpânul 
vieţii omului de la zămislire până la mormânt, şi dincolo de 
mormânt... Sau când mărturisim credinţa sau convingerea că viaţa 
omului reprezintă darul sacru al Creatorului, ce i-a fost oferit spre a-l 
chivernisi cu înţelepciune şi a-l oferi cu sfinţenie Dătătorului ei, şi nu 
naturii umane corupte, care poartă în sine rănile păcatului... 

Având în ea viaţa divină, persoana umană primeşte o valoare 
transcendentă şi acţionează sub impulsul „instinctului" divin din 
sufletul său. Supusă poruncilor divine, bioetica devine etica iubirii. în 
măsură să determine acte de jertfelnicie pentru viaţa semenilor. 
Anticipând valorile veşnice ale împărăţiei lui Dumnezeu în viaţa de 
aici şi de acum. bioetica creştină temeluită pe asceză şi rugăciune, 
face ca întreaga creaţie, pătrunsă de sfinţenia omului, să fie ridicată 
la viaţa de har pe care i-a hărăzit-o Dumnezeu dintru început. 

„ Caută fericirea ta la Domnul şi 
El va împlini dorinţele inimii tale. 
încredinţează Domnului căile tale. 
Nădăjduieşte în El, şi El te va călăuzi. ” 

(Psalmul 36, 4-5) 



PREFAŢĂ 


în general vorbind, Bioeîica se ocupă cu „ studiul sistematic ai 
conduitei umane în sfera ştiinţelor vieţii şi a sănătăţii, examinată în 
lumina valorilor şi principiilor morale ”. 1 

Bioetica privită ca deontologie medicală are ca obiect problemele 
vieţii şi ale morţii, în condiţiile dezvoltării fără precedent a tehnologiei 
de specialitate... Activitatea pastorală impune implicarea slujitorilor 
Bisericii atât ia începutul, cât şi ia sfârşitul vieţii omului, printr-o 
colaborare eficientă cu echipa medicală. De aici necesitatea formulării 
unei Bioetici specific creştină. 

Bioetica creştină este astfel o disciplină de dată recentă, aparţinând 
teologiei morale. Ca etică a vieţii, ea are menirea de a se implica în 
tehnicile biomedicale apărute în ultimele patru decenii. 

Etica devine teologie morală atunci când comportamentul uman se 
conduce după voia şi poruncile Iui Dumnezeu aflate în Revelaţia divină. 
Teologia morală aplicată Ia Bioetică devine etică medicală creştină. 
Ea se adresează deopotrivă preoţilor şi medicilor creştini. Aceştia din 
urmă, folosind tehnologia medicală modernă, recunosc că Dumnezeu 
este stăpânul absolut ai vieţii, de Ia zămislire până Ia mormânt şi dincolo 
de mormânt. 

Ei susţin sacralitatea vieţii umane ca dar al lui Dumnezeu, ce se 
cuvine a fi bine chivernisită spre a-i imprima sfinţenia. în felul acesta, 
etica medicală creştină analizează comportamentul uman, având în 
vedere şi terapia maladiilor spirituale, adică a păcatului. Recunoaşterea 
că Dumnezeu este stăpânul vieţii constituie elementul de bază care ne 
menţine în comuniunea lui Dumnezeu printr-o viaţă virtuoasă, încât 
etica medicală creştină devine etica iubirii. „Dobândirea virtuţilor 
bunătăţii, iubirii, milei şi dreptăţii necesită o disciplinare - askesis, 
ca exersare a pocăinţei neîncetate. întoarcerea presupusă de metanoia 
(căinţă) nu poate fi o întoarcere spre noi înşine, înspre natura noastră 

căzută şi coruptă. Aceasta nu poate fi decât o întoarcere la Dumnezeu. 
Comportamentul etic creştin nu poate fi predicat doar pe baza unor 
idealuri sau ţeluri omeneşti. Condiţiile şi scopurile lui, ca şi viaţa umană 
însăşi, trebuiesc fundamentate în Dumnezeu, care singur hotărăşte ce 
este bine sau corect, şi care ne descoperă aceste hotărâri prin Scriptură, 
rugăciune şi prin alte aspecte ale experienţei eccleziale”’. 2 

Bioetica, vizând calitatea vieţii, îşi va extinde sfera de studiu, în 
sensul că nu rămâne numai la aspectul de început şi sfârşit al vieţii, ci 
va cerceta viaţa concretă de aici şi de acum, în perspectiva ei veşnică. 
La aceasta ne obligă multiplele şi variatele forme de a înţelege viaţa 
în relaţiile interumane, vizavi de carta drepturilor omului, ce se vrea o 
doctrină menită să reglementeze viaţa publică mondială. 

Bioetica laică, limitându-se doar la viaţa de aici şi de acum, 
substituindu-se lui Dumnezeu, consideră eşec neputinţa de a menţine 
viaţa prin tehnologiile medicale. Prin această refuzare a rolului lui 
Dumnezeu, bioetica rămâne însă limitată şi neputincioasă. In schimb, 
etica medicală creştină, considerându-l pe Dumnezeu, Stăpânul 
absolut al vieţii, apreciază că persoana umană, având dând vieţii de 
la Dumnezeu, participă etern la viaţa divină, fapt care îi dă o valoare 
transcendentă. Această participare la viaţa divină este dată de faptul 
că Duhul coboară prin energiile necreate în ea. Fără Duhul „ de viaţă 
făcătorul”, viaţa se dărâmă în moarte. Prin energiile Sale necreate, 
Duhul descoperă sensul vieţii în Hristos, şi astfel viaţa tinde necontenit 
spre Dăruitor, având o finalitate transcendentă şi veşnică. 

Fiind „ esenţial «teologică» - în sensul biblic profund - etica 
creştină se concentrează asupra realizării aici şi acum a frumuseţii, 
adevărului şi desăvârşirii vieţii din împărăţia Iui Dumnezeu ”. 3 

In altă ordine de idei, conceptul drepturilor omului ca „nouă 
ideologie etică” proclamă că „viaţa e inalienabilă, sacră, unică şi 
inviolabilă, atât fizic cât şi spiritual ”. Acest fapt,, dă dreptul persoanei 
de a dispune de corpul său, ca decurgând din dreptul la viaţă privată. 
Constituie libertăţi ale persoanei atât deciziile pe care aceasta le 
ia în momentul căsătoriei (asupra persoanei sau mai nou asupra 
sexului acesteia), asupra reproducerii, asupra îmbogăţirii formelor 
de reproducere (prin recursul la noile tehnologii reproductive, de tipul 

fertilizării in vitro, şi al transferului de embrioni, al donaţiei de gârneţi 
sau embrioni) sau a refuzului acestui drept (concretizat în sterilitatea 
voluntară sau involuntară şi avort), precum şi deciziile persoanei asupra 
morţii sale (mai precis alegerea momentului sau a modalităţii în care 
aceasta să se producă - euthanasia, suicidul). Pe de altă parte, putem 
vorbi de acest drept de a dispune de propriul corp din perspectiva 
nefericită a comerţului care îl are ca obiect (prostituţia) ”. 4 

Aceste aspecte generale aleBioeticii implică şi aspecte particulare, 
speciale, potrivit concepţiei care le transpune pe planul vieţii personale 
şi sociale. 

Astfel, Bioetica creştină condamnă avortul, deoarece încalcă 
dreptul la viaţă a unei persoane nevinovate, şi în acelaşi timp accentuează 
deopotrivă şi responsabilitatea tatălui. Condamnând euthanasia, fiindcă 
numai Dumnezeu, ca Stăpânul vieţii, poate hotărî momentul morţii, 
bioetica creştină condamnă în acelaşi timp şi sinuciderea asistată, 
numită eufemistic: „ajutor în moarte Pe de altă parte, atrage atenţia 
asupra consecinţelor ireversibile asupra generaţiilor viitoare, pe care 
le poate avea aplicarea greşită a ingineriei genetice, cu tehnicile 
de clonare. Bioetica creştină consideră apoi ca imorală folosirea 
organelor provenite de la copiii anencefalici, precum şi de la unii 
adulţi muribunzi, sau a comercializării organelor. In ceea ce priveşte 
procrearea artificială, bioetica creştină nu acceptă „mamele surogat”, 
fiindcă, introducând o terţă parte, devine sursă comercială. 

In schimb, Bioetica creştină are în atenţie buna chivernisire a vieţii 
persoanei umane spre sfinţenie. In această direcţie ia atitudine faţă de 
degradarea instinctului de consemnare a vieţii prin excese, toxicomanie şi 
adulter, recomandând mijloacele ascetice prin care harul divin conferă 
condiţiei umane posibilitatea afirmării vieţii la cotele cele mai înalte ale 
sfinţeniei, ca dăruire veşnică Dătătorului ei. In acelaşi timp, în calitatea 
sa de „stăpân ” asupra lumii create, persoana umană sfinţită prin harul 
divin nu va acţiona ca un despot, ci în deplină frăţietate, ca „ împreună 
lucrători cu Dumnezeu”, spre a o putea oferi Creatorului în acelaşi 
context al sfinţeniei. 

înainte de a încheia, îndeplinesc o plăcută datorie, exprimând 
simţămintele mele de aleasă gratitudine Prea Sfinţiei Sale Părintelui 

Episcop Lucian al Caransebeşului, pentru dragostea pe care mi-a ară¬ 
tat-o, binecuvântând apariţia acestei cărţi. 

Simţăminte de mulţumire aduc distinsului profesor Dan Tocuţ 
din Caransebeş, precum şi medicului-teolog Dr. Cornel Jupâneanţ din 
Timişoara, pentru amabilitatea şi competenţa cu care totdeauna m-au 
ajutat la lămurirea ştiinţifică a unor elemente de spiritualitate, ce stau 
la temelia abordării creştine a bioeticii. 

De asemenea, aduc mulţumiri P.C. Sale Părintelui Daniel Alic, 
consilier eparhial, pentru generozitatea cu care s-a angajat la tipărirea 
prezentei lucrări. 



PARTEA I-a 

CARACTERUL SACRU 
AL VIEŢII 



I. AVORTUL ÎN VIZIUNEA 
MORALEI CREŞTINE 


Dacă morala creştină consideră că avortul este păcat strigător la 
cer, constituind o crimă cu premeditare, săvârşită în cadrul familiei sau 
în afara ei, nu înseamnă că întotdeauna şi de către toţi oamenii, naşterea 
de copii a fost şi este aşteptată cu bucurie şi entuziasm. 

Deşi în antichitate existau practici şi ierburi care să oprească sarcina 
şi să o elimine, multe din legile existente se refereau la avort ca la o crimă. 
Nu ne va mira astfel faptul că în jurământul lui Hippocrate se spune: 
„.. .nu voi da femeii substanţe avortive”. Cu timpul însă, acest jurământ 
pe care îl repetă şi azi generaţiile de medici, a rămas extrem de relativ 
şi chiar nebăgat în seamă. în istorie şi-au făcut apariţia noi mentalităţi, 
noi interpretări, noi motivaţii, noi atitudini, care se consideră realiste şi 
progresiste, în măsură să considere avortul ca un legitim drept al omului. 
Există în timpul nostru chiar o mişcare de masă a femeilor, cerând 
legiferarea avortului. Mai mult decât atât, recent, membrii Parlamentului 
European au adresat Uniunii Europene un protest prin care condamnă 
autoritatea morală a Bisericii în probleme laice. Mai precis, e vorba, pe 
de-o parte, de aprobarea de către Parlamentul European a raportului Van 
Lancker, care cere actualelor şi viitoarelor naţiuni, membre ale Uniunii 
Europene, să legalizeze avortul. Pe de altă parte, cu ocazia celebrării, la 
3 februarie 2002, a Zilei Pro-Vita, papa a cerut „protejarea juridică” a 
copiilor nenăscuţi din momentul concepţiei. Condamnând „opoziţia rigidă 
a Bisericii Catolice faţă de întreruperea voluntară a sarcinii (avortul), ca şi 
faţă de orice altă metodă nenaturală de concepţie”, membrii Parlamentului 
European caută să elimine Sfântul Scaun din ONU. Acţiunea pornită 
împotriva Bisericii Romano-Catolice, socotită că „îşi impune legea”, 
în confruntare cu „legislaţiile naţionale privind sănătatea sexuală şi a 
reproducerii”, reprezintă o reacţie dură faţă de succesul Sfântului Scaun 
de a împiedica recenta sesiune ONU privind în special lărgirea accesului 

adolescenţilor la avort. Acţiunea pornită împotriva Sfântului Scaun a 
atras deja 10 membri ai Parlamentului European, iar efortul de a aduna 
noi semnături continuă, şi se pare că nu fără succes. 5 

Desigur, poziţia moralei creştine antiavortistă este precisă şi fermă. 
Se impune însă a vedea, în continuare, mentalitatea actuală şi concepţiile 
cu care ea se confruntă. 

1. Mişcarea proavortistă 

în epoca contemporană, sub dominaţia secularismului neo-păgân, 
când eticile biologizante proclamă liberalizarea instinctelor pentru 
intronizarea plăcerii, nu ne va mira că avortul este privit sub aspect moral 
ca o problemă indiferentă. Astfel, mişcarea proavortistă îşi va intensifica 
şi consolida tot mai mult poziţia în lume. Spre exemplificare vom arăta 
că numai în America de Nord un sfert din embrioni sunt ucişi înainte 
de a se naşte. Numai în deceniul al nouălea au fost ucişi 370 milioane 
prunci nenăscuţi. 6 

în prima parte a secolului XX apare conceptul de „maternitate 
voluntară”, iar după 1960 cel de „family planning” (planificare 
familială) 7 , creându-se un hiat între sexualitate şi procreaţie. Viaţa sexuală 
va avea ca scop principal plăcerea şi mai puţin procreaţia. Avortul este 
motivat de faptul că femeia are posibilitatea de control asupra corpului 
şi destinului ei. Nimeni nu are dreptul să intre în viaţa intimă a femeii şi 
să dispună de ea. „Afară legile din corpul nostru!” a devenit sloganul 
mişcărilor feminine proavortiste. 

Pe de altă parte, trăim contradicţia unei acţiuni de apărare a 
drepturilor omului, făcându-se efortul de abolire a pedepsei cu moartea, 
în timp ce prin acceptarea avortului este strivit dreptul la viaţă a celei 
mai nevinovate şi lipsite de apărare fiinţe. 

Mişcarea proavortistă îşi afirmă atitudinea, motivând schimbarea 
de mentalitate a timpului în care ne desfăşurăm viaţa. Un profesor de 
criminalistică declara: „în conştiinţa comună avortul a încetat să mai fie 
considerat delict penal. Legiuitorul este obligat să urmeze conştiinţa 
socială... Aşa de pildă, în unele ţări fumatul era înainte pedepsit cu 
moartea. în zilele noastre aceasta ni se pare o glumă. Din contră, pirateria 
era socotită o faptă de vitejie, astăzi însă se socoteşte crimă.. ,”. 8 

Procedând la o analiză de fond, vom observa că aceste afirmaţii 

nu rezistă criticii, deoarece adevărata conştiinţă morală nu este pur 
şi simplu produs al societăţii. Conştiinţa morală este un judecător al 
faptelor noastre, nu o simplă accepţie a schimbărilor de mentalitate. 
Ca judecător al faptelor, conştiinţa morală implică relaţia omului cu 
Dumnezeu şi se raportează la legea morală care exprimă voinţa sa. în 
felul acesta, conştiinţa morală este chemată să schimbe mentalitatea şi 
comportamentul social atunci când acesta este deformat de concepţiile 
nedrepte ale oamenilor. Tocmai datorită acestui fapt, pirateria s-a 
transformat din vitejie în crimă... 

De fapt, chiar şi elementul moral este relativ şi contradictoriu în 
atitudinea faţă de avort. Bunăoară, în timp ce detestăm femeia care îşi 
leapădă noul născut, în acelaşi timp aducem flori şi consolare femeii care 
avortează în spital... 

Temeiul mişcării proavortiste rezidă în faptul că nu califică avortul 
ca fiind crimă. Adică se consideră că zigotul (ovulul fecundat) nu 
este embrion uman în primele 8-12 zile din momentul zămislirii, este 
doar un pre-embrion, o „masă de celule nediferenţiate” ce nu au o 
viaţă individuală. Alţii merg mai departe, susţinând că nici embrionul nu 
poate fi socotit „persoană potenţială”, fiindcă nu are înfăţişare umană, 
în această situaţie, avortul echivalează cu simpla îndepărtare a unui organ 
care dăunează, cum ar fi - să zicem: apendicele sau amigdalele. 9 Adoptând 
această poziţie, mulţi medici din SUA s-au străduit să demonstreze că 
viaţa fetusului începe după împlinirea a douăsprezece săptămâni de la 
concepere. Chiar dacă această afirmaţie nu şi-a dovedit temeinicia, a 
urmat un imens număr de avorturi până la această vârstă. Alţii au mers şi 
mai departe, susţinând că fetusul devine om separat de persoana mamei 
sale numai atunci când poate avea existenţă în sine, adică o dată cu 
naşterea. Consecinţa acestei interpretări dă posibilitate fiecărei mame 
să-şi poată omorî copilul nedorit chiar cu câteva minute înainte de naştere. 

Curtea Supremă a Statelor Unite a legalizat la 22 ianuarie 1973 
„avortul la cerere” pentru primul trimestru al sarcinii. Consecinţa a fost 
că, în numele „libertăţii reproductive”, în S.U.A. s-au făcut 30 de milioane 
de avorturi în ultimul pătrar de veac. Peste 98% din acestea sunt făcute 
din raţiuni nemedicale. Statisticile recente arată că 43% dintre femeile 
din America au făcut un avort în timpul vieţii lor. 10 

Ceva şi mai senzaţional: în prezent, la 20 de secunde se săvârşeşte 
în lume un avort. 

în fiecare an se înregistrează 50 de milioane de avorturi, dintre care 
20 de milioane sunt avorturi empirice, fapt ce duce la moartea a 78.000 
femei şi provoacă suferinţă altor câteva milioane. 11 

Pe de altă parte, laboratoarele Roussel-Uclaf din Franţa, la începutul 
anilor '80, au preparat pilula RU-486 (după numele laboratoarelor), cu 
efect avortiv. Pilula permite femeilor „să avorteze în intimitatea propriilor 
dormitoare”, şi astfel „avortul a devenit în curând mijlocul preferat de 
control al naşterii în lumea modernă”, făcând din anul 1987 un an al 
avorturilor realizat de persoane care şi-au administrat pilule. 12 

Statisticile menţionează performanţa tristă că în ţara noastră, în 
2003, 75% din sarcini au fost avortate. 

Este momentul şi locul să arătăm că „tot atât de grave, ca şi avortul 
chirurgical, sunt şi barierele mecanice (steriletul şi anumite pilule, 
inclusiv RU 486) prin care se urmăreşte împiedecarea nidării ovulului 
pe pereţii uterului (acestea sunt tot practici avortive) şi medicamentele 
contraceptive, care, la rândul lor, au consecinţe nebănuite pentru trupul 
femeii... Efectele nefaste ale acestora nu sunt evidente imediat, dar 
sunt sigure. Fiind substanţe care acţionează hormonal asupra trupului 
femeii, urmările lor sunt nebănuite... Cu titlu de exemplu, semnalăm că, 
între anii 1977-1988, în Anglia s-a făcut un studiu pe 200.000 de femei, 
privind efectul folosirii pilulelor anticoncepţionale pe bază de hormoni. 
S-a constatat că procentul deceselor cauzate de afecţiuni cardiovasculare 
a fost cu 40% mai mare la femeile care au folosit asemenea pilule faţă 
de cele care nu au folosit. Riscul accidentelor cerebrale a fost de 6,5 ori 
mai mare la femeile care au folosit pilule. Pericolul infecţiilor pelviene 
a fost de 7 ori mai mare la femeile care au folosit pilulele faţă de cele 
care nu le-au folosit; în aceeaşi proporţie a crescut şi riscul sterilităţii”. 13 

2. Cauzele avortului 

1. Arătam că secularismul în care ne aflăm urmăreşte în 
sexualitate plăcerea, în detrimentul procreaţiei. în slujba sexualităţii 
hedoniste, stă erosul concupiscenţei, susţinut de o adevărată industrie 
de anticoncepţionale. Pe de altă parte, pornografia a intrat în literatură, 
artă, cinematografie, unde aventurile de tot felul au luat locul subiectelor 
decente şi educative. 

2. Cauzele de recesiune economică determină mai ales şomajul 
şi vizează criza materială în care foarte multe familii marginalizate abia 
se „târăsc”...în această situaţie, apariţia unei noi fiinţe aduce mai mult 
îngrijorarea decât bucuria firească... Greutăţile vieţii sunt, pentru multe 
familii, de-a dreptul de nesuportat, încât se recurge la avort ca la un 
mijloc salvator de supravieţuire... 

3. Pe de altă parte, la polul opus, sunt familiile răsfăţate cu belşugul 
şi confortul vieţii. Acestea se sustrag de la naşterea şi îngrijirea copiilor, 
mulţi preferând creşterea animalelor de casă. 

4. Planificarea familială este determinată în cea mai mare parte 
de efortul susţinut de familiile bogate în direcţia creării condiţiilor de 
viaţă şi de afirmare profesională şi de bunăstare a odraslelor, în viitor... 
Iar dacă aceştia sunt prea mulţi, obiectivul rămâne neîmplinit. 

5. Criza morală a familiei este o altă cauză a avortului. Existenţa 
multor familii dezmembrate fac din copii victime. Este adevărat 
că mulţimea copiilor întăreşte unitatea şi coeziunea familiei, dar 
neînţelegerile dintre soţi nu conduc la procreaţie, ci la avort. în unele 
ţări, persoanele singure formează jumătate din populaţia adultă. în SUA, 
53% dintre femei sunt singure; 20% nu au fost căsătorite niciodată, iar 
33% sunt divorţate sau văduve. 14 

în problema divorţurilor, se constată că în Anglia, una din trei 
căsătorii contractate sfârşesc prin divorţ. în SUA situaţia este şi mai 
alarmantă, cifra de divorţ fiind una la doi. 15 

O altă criză morală este desfrâul. Astfel, 70% din eşantionul de 
femei chestionate, care erau căsătorite de mai mult de cinci ani, aveau 
sau avuseseră relaţii sexuale în afara cadrului căsătoriei, deşi majoritatea 
mai credeau încă în monogamie. O analiză recentă a adulterului în Anglia 
arată că un număr egal de femei căsătorite, ca şi de bărbaţi, au relaţii 
extraconjugale prezentându-le ca fiind „aventuri de o noapte”. 16 

6. Creşterea şi descreşterea natalităţii este în funcţie şi de 
orientările demografice ale diferitelor state. Pentru atingerea obiectivelor 
demografice, în multe situaţii se legalizează sau se interzice avortul, iar 
populaţia se conformează relativităţii legilor omeneşti... S-a ajuns ca 
în unele ţări să se exercite „controlul naşterilor”, în sensul adoptării 
unor legi speciale care să oprească procreaţia, precum şi a încurajării 
folosirii contraceptivelor. Astfel, până în 2015 se preconizează în ţările 

în curs de dezvoltare o creştere cu 40% a numărului celor care folosesc 
contraceptive, adică 742 milioane de femei 17 . 

7. Avortul este des întâlnit la fetele tinere, adolescente, fără 
orientare şi decizie pentru viaţa familială. Un „aport” moral îl aduc şi 
părinţii, ruşinaţi de fapta fiicei lor şi îngrijoraţi în acelaşi timp de viitorul 
ei şi al copilului care se va naşte. Evident că vinovat se face şi partenerul 
sarcinii, care în foarte multe cazuri, cu dezinvoltură şi neruşinare, refuză 
să-şi asume responsabilitatea faptei sale. 

8. Au fost de-a lungul vremii şi cauze dure care au determinat 
avorturile. Au fost femei care, pierzându-şi simţământul matern, au 
acceptat oferta hitleriştilor din Germania şi Franţa de a avorta prin 
cezariană, pentru ca fătul viu să fie folosit pentru experienţe şi pentru 
prepararea cosmeticelor. 18 

9. Pe lângă cele mai sus arătate, punem în discuţie cazurile de 
incest şi viol. In cazul violului, femeia nu participă ca subiect liber, ci 
ca obiect obligat şi pasiv, fapt care nu atrage responsabilitatea morală 
a faptei. Se apreciază că atunci „când o femeie devine victima violului 
sau a incestului”, ar trebui să caute imediat un tratament medical pentru 
oprirea concepţiei. Ştiinţa embriologiei a arătat că fertilizarea, adică 
unirea nucleului spermatozoidului cu nucleul ovulului, necesită 36 de 
ore pentru finalizare. Acest lucru deschide o „fereastră” de mai mult de 
o zi pentru a se face o astfel de intervenţie, fără riscul de a avorta un rod 
al concepţiei, recunoscut de către Biserică drept o „persoană” umană, 
un „individ” uman. 19 

10. Dată fiind posibilitatea diagnosticării anomaliilor genetice ale 
fătului, pe baza biopsiei vilozităţilor corionice, se pledează în favoarea 
avortului, pentru a nu aduce un nenorocit pe lume.. . 20 

11. Sunt situaţii când sarcina creează stres psihic mamei, 
ameninţându-i grav sănătatea. Acest fapt ridică din nou problema unei 
intervenţii chirurgicale în favoarea avortului, în cazul în care nu se găsesc 
alte posibilităţi de menţinere a sarcinii. 

12. Sunt cazuri în care viaţa însăşi a mamei este ameninţată de 
sarcină, iar medicul este pus în situaţia de a alege salvarea mamei sau 
a copilului... 

Din această duzină de cauze şi motivaţii ale avortului, vom pune 
în discuţie doar pe ultima, deşi multe din cele anterioare nu sunt lipsite 
de importanţă, dat fiind faptul că naşterea de copii nu este numai un act 
liber, ci şi un act responsabil faţă de cel adus pe lume. Faţă de destinul 

pământean şi veşnic al acestuia se ridică unele întrebări: copiii se nasc, 
dar unde se nasc? Ce tratament li se aplică?... Ce educaţie li se face?... 
Ce perspective de viitor li se oferă?... Iată doar câteva întrebări realiste 
şi foarte serioase vizavi de avort... 

Dar să trecem la problema pe care am anunţat-o ca studiu de caz, 
şi anume, în situaţii limită, medicul va salva mama sau copilul?! 

Invocând cuvintele Sfântului Apostol Pavel că „femeia se va 
mântui prin naştere de copii” (I Timotei 2, 15), eticienii romano- 
catolici au adoptat o poziţie intransingentă, spunând că, în dilema alegerii 
salvării vieţii mamei sau a copilului, se va decide în favorul copilului. 
Aşa cum ostaşul moare în tranşeul de luptă, tot astfel şi mama va muri 
în tranşeul maternităţii... Desigur, discuţiile care au urmat au fost pe 
măsură să schimbe tabla de valori în favorul mamei, pe baza multiplelor 
responsabilităţi pe care ea le are în familie, în societate şi în Biserică. 
Ea ar putea da ulterior naştere la alţi copii... Apoi, în familie pot exista 
mai mulţi copii care rămân orfani, iar soţul văduv. Pe de altă parte, prin 
moartea mamei, Biserica şi societatea poate pierde un membru deja 
format profesional şi implicat în viaţă. 

Când s-a pus problema de a alege între avort şi moartea mamei 
sau a copilului, un episcop romano-catolic a răspuns cu duritate: mai 
bine două morţi decât o crimă. 21 Dar din practica medicală vedem că 
concepţia eticienilor romano-catolici nu a fost însuşită. 

3. Avortul - crimă cu premeditare 
şi păcat strigător la cer 

în ciuda faptului că avortul este legalizat şi, ca urmare, nepedepsit, 
el rămâne totuşi o crimă cu premeditare. 

Pentru a ne lămuri de această realitate, să ascultăm glasul ştiinţei. 

După ce, în numai doi ani, a săvârşit 60.000 de avorturi, medicul 
american obstetrician-ginecolog Barnard Nathanson, fost director al 
unei clinici speciale de avorturi din SUA, a studiat cu cele mai avansate 
mijloace tehnice starea unui zigot avortat la douăsprezece săptămâni 
(trei luni). Filmarea cu ultrasunete s-a făcut pe o videocasetă, pe 
care el a intitulat-o semnificativ: The silent scream (Strigătul mut), 
definind perceperea de către făt a instrumentului ucigaş al avortului prin 
următoarele acţiuni: 

1. se mişcă într-un mod violent şi agitat; 

2. cresc bătăile inimii de la 140 la 200; 

3. deschide gura larg, ca într-un strigăt: strigătul mut. 

Concluzia este că „fătul, la 12 săptămâni (trei luni), este o fiinţă 

omenească separată, cu toate caracteristicile personale specifice”. 

Pe de altă parte, medicina nucleară contemporană constată 
comportamentul zigotului la diferite vârste. 

1. La 18 zile începe să se simtă bătaia inimii fătului şi se pune în 
funcţie sistemul circulator. 

2. La cinci săptămâni se văd clar: nasul, obrazul şi degetele fătului. 

3. La şase săptămâni începe să funcţioneze sistemul nervos, se 
distinge clar scheletul şi încep să funcţioneze rinichii, stomacul şi ficatul 
fătului. 

4. La 7 săptămâni (50 de zile) se fac simţite undele encefalice, ceea 
ce dovedeşte că se află în viaţă. 

5. La 10 săptămâni (70 de zile), are toate caracteristicile pe care 
le vedem clar la un copil după naşterea sa (9 luni). 

6. La 12 săptămâni (92 de zile, trei luni), are toate organele sale 
definitiv conturate, chiar şi amprentele degetelor. Poate să-şi întoarcă 
capul, să se mişte, să strângă pumnul, să găsească gura şi să-şi sugă 
degetul. 

Aceste observaţii au fost autentificate şi de cercetările soţilor medici 
obstetricieni Wilke. Ei dovedesc cu argumente pur medicale că avortul 
este o crimă cu premeditare, infirmându-se concepţia că fătul înainte de 
a fi om este o bucată de carne. 

Medicul Paul Rockwell din New York, după ce a examinat un 
ebrion de opt săptămâni (două luni), constată: „în urmă cu 14 ani, am 
dat anestezic unei sarcini extrauterine. Fătul avea două luni. Am luat în 
mâinile mele placenta. Era cea mai mică plasmă omenească pe care a 
putut să o atingă vreodată un om. în interiorul placentei înota, deosebit de 
vioi, o fiinţă omenească, microscopică, de gen masculin, 1" inch (1 inch 
= 2,54 cm) înălţime. Acest om microscopic era complet format. Pielea 
lui, aproape diafană, la extremităţile degetelor, era străvezie, arterele şi 
venele fine şi delicate. Bebeluşul arăta foarte activ şi înota cu viteză, un tur 
pe secundă, ritmul înotătorului normal. Când sacul placental s-a deschis, 
omul microscopic şi-a pierdut viaţa şi a luat înfăţişarea unui embrion la 
această vârstă. Am avut senzaţia că vedeam mort un om adult”. 



21 


Renumitul profesor de genetică Jerome Lejeune, de la 
Universitatea din Paris scria: „asemenea tuturor cercetătorilor care 
urmăresc fără părtinire fenomenele biologice, sunt şi eu convins că fiinţa 
omenească începe să existe din momentul fecundării ei. Aceasta înseamnă 
că eliminarea unui făt, de orice vârstă ar fi, echivalează cu uciderea 
unei fiinţe omeneşti”. în prelegerea ţinută la Academia de Studii Etice 
şi Politice din Franţa, la 1 octombrie 1973, acelaşi profesor Lejeune a 
spus: „începutul fiinţei omeneşti se urcă la momentul concepţiei... Fiinţa 
omenească este de atunci desăvârşită şi unică. Este una pentru că este 
absolut întotdeauna aceeaşi, în toate părţile ei, şi unică, pentru că nu se 
poate înlocui sub nici o formă cu nimic altceva. Acest făt microscopic în a 
6-a sau a 7-a zi a vieţii sale, care are abia 1 mm înălţime, este deja capabil 
să se îngrijească de destinul său. Acesta produce întreruperea ciclului 
periodic al mamei sale, determinând astfel pe mamă să-l protejeze”. 

într-un studiu etic, sociologic şi biologic, medicul Ernest Haunt 
declara: „Ovulul fecundat nu este o simplă masă celulară fără caractere 
specifice. Nu este în acest stadiu nici o fărâmă de viaţă botanică şi nici 
măcar embrionul vreunui şir biologic de viaţă. Este pe deplin şi absolut 
viaţa unei existenţe umane. Şi are atâta viaţă cât are nou născutul, copilul 
de grădiniţă, adolescentul şi adultul. Prin urmare, prin avort se omoară 
viaţa omenească, existenţa omenească, chiar dacă se află în stadiul cel mai 
de început”. Ca urmare, găsim pe deplin justificată declaraţia Societăţii 
Medicale Panelene de la Congresul Medical din 1985 că „începerea vieţii 
omului coincide cu momentul fecundării”. 22 Acest fapt este confirmat 
şi de cercetările făcute recent de celebrul medic Albert Liley de la 
Universitatea Spitalului Medical din Aukland-Noua Zeelandă. El declară 
că viaţa umană începe în momentul concepţiei, când celula masculină 
şi cea feminină se contopesc. Copilul este viu încă din momentul 
fecundaţiei; aceasta se constată prin creşterea, dezvoltarea, metabolismul, 
diviziunea celulelor etc. încă de la prima celulă este stabilit dacă el este 
fată sau băiat, care va fi culoarea ochilor sau a părului său, ce temperament 
va avea, cum vor funcţiona organele. Copilul deja conceput este cea 
mai valoroasă creatură a întregului univers în cea mai mică cantitate de 
materie. Nici unul dintre noi nu am fost niciodată nici spermatozoid, şi 
nici ovul, dar fiecare am avut la origine corpul format dintr-o singură 
celulă numită zigot. Concepţia are loc la aproximativ două săptămâni 
înainte de data ciclului lunar aşteptat, care nu a avut loc, de obicei, în 

trompele uterine. De aici copilul se deplasează în uter şi, după 7-10 zile, 
el se implantează dacă totul este în ordine. în cazurile mai rare, fătul se 
implantează în afara uterului. în a 18-a zi de la fecundaţie, şi aceasta este 
după mai puţin de o săptămână de la lipsa ciclului lunar, inima este aşa de 
dezvoltată încât începe să bată, iar în a 2 l-a zi de la concepţie pompează 
sângele în vase. La trei săptămâni, pe creier se observă scoarţa cerebrală. 
Primele mişcări ale copilului sunt prezente încă în prima celulă, deoarece 
şi în aceasta există mişcare. Dar la cinci săptămâni şi jumătate el îşi mişcă 
deja capul, iar după şase săptămâni îşi va mişca mâinile şi picioarele, la 
fel ca un copil nou născut. Femeia va simţi însă aceste mişcări mult mai 
târziu, în săptămânile 16-21. Reflexele copilului apar în săptămâna a 6-a. 
Dacă i se atinge buza şi nasul fătului de şase săptămâni cu un instrument 
fin, se poate vedea cum el îşi întoarce capul. La şase săptămâni a putut 
fi înregistrată şi activitatea electrică a creierului (EEG). Este cunoscut 
faptul că activitatea electrică este prezentă în orice fiinţă vie, deci şi în 
prima celulă numită zigot. Deşi inima îşi începe activitatea mult mai 
devreme, EKG a fost înregistrat în a 45-a zi, sau chiar şi mai devreme. La 
opt săptămâni, copilul îşi strânge pumnul, sughiţe, doarme şi se trezeşte 
din somn. Atingerea palmei deschise determină strângerea ei în pumn. 
încă în a 10-a săptămână, copilul prezintă pe vârful degetelor amprentele 
care îi vor rămâne toată viaţa. în săptămâna a doua, copilul are mărimea 
degetului mare al unui adult, dar miniaturizat la dimensiunea respectivă. 
Copilul poate pune în acest timp degetul la gură şi să-l sugă. Totodată, 
reacţionează la zgomote, astfel încât gălăgia din exterior îi provoacă 
trezirea din somn. Dacă este înţepat cu un ac, se zbate de durere. Dacă, 
înainte de înţepare, se emit de câteva ori semnale sonore şi asocierea 
acestor semnale cu înţepătura acului se repetă, după un timp copilul se va 
zbate doar în prezenţa semnalelor sonore care semnalizează înţepătura. 

Din cele până aici expuse reiese că cercetările şi concluziile 
comitetelor de bioetică admit că sufletul este prezent în momentul 
concepţiei, încât „morala elementară cere a se recunoaşte un subiect 
de drept din primul moment al existenţei, de la debutul evoluţiei sale 
ontogenetice, deci din momentul fecundării”. 23 

Aceste fapte ale ştiinţei dovedesc că avortul este omucidere, far 
omuciderea este un mare păcat, fiindcă viaţa este darul lui Dumnezeu 
şi numai El poate dispune de ea. Aşa cum sângele nevinovat al lui Abel 
a strigat la cer, cerându-i lui Dumnezeu dreptatea (Facere 4, 10), tot 

astfel şi prin avort, fătul condamnat la moarte strigă după dreptatea lui 
Dumnezeu care i-a dăruit viaţa. De aceea, strigătul celui ucis este păcat 
strigător la cer. 


4. Temeiuri scripturistice contra avortului 

Naşterea de copii reprezintă porunca sfântă înscrisă de Dumnezeu 
în fiinţa şi menirea primei familii: „Creşteţi şi vă înmulţiţi şi stăpâniţi 
pământul” (Facere 1, 28). 

împlinirea peste veacuri a acestei porunci se concretizează 
prin aceea că prezenţa câtor mai mulţi copii în familie reprezintă o 
binecuvântare a lui Dumnezeu, pe când absenţa lor era socotită ca un 
blestem: „Aşa zice Domnul: scrieţi pe omul acesta lipsit de copii ca pe 
un nenorocit în zilele sale” (Ieremia 21, 30). Ca urmare, rodnicia femeii 
însemna pentru soţul ei un dar venit din partea lui Dumnezeu: „Fericiţi 
toţi cei ce se tem de Domnul, care umblă în căile Lui. Rodul muncii 
mâinilor tale vei mânca. Eşti fericit şi-ţi va fi bine. Femeia ta ca o vie 
roditoare în laturile casei tale. Iar fiii tăi ca nişte vlăstare tinere de măslin, 
împrejurul mesei tale. Iată aşa se va binecuvânta omul, cel ce se teme de 
Domnul” (Psalmul 127, 1-4). 

Pe temeiul acestei învăţături divine, legislaţia teocratică va proteja 
femeia însărcinată, după cum ne arată Scriptura: „De se vor bate doi 
oameni şi vor lovi o femeie însărcinată şi aceasta va lepăda copilul său 
fără vreo altă vătămare, să se supună cel vinovat la despăgubirea ce o va 
cere bărbatul acelei femei şi el va trebui să plătească potrivit cu hotărârea 
judecătorilor. Iar de va fi şi altă vătămare, atunci să plătească suflet pentru 
suflet” (Ieşirea 21, 22-23). De aici vedem că textul face deosebire în 
aplicarea pedepsei între fetusul deplin şi nedeplin format. De altfel, 
această prevedere scripturistică se întemeiază pe porunca a şasea din 
Decalog, care stabilea dreptatea cu stricteţe şi fără echivoc: „Să nu 
ucizi!” (Ieşirea 20, 13). Şi mai departe, aplicarea acestei porunci: „De va 
lovi cineva pe un om şi acela va muri, să fie dat morţii” (Ieşirea 21,12). 

Pe de altă parte, potrivit monoteismului Vechiului Testament, 
Dumnezeu este stăpânul absolut al vieţii, de la concepţie până la monnânt, 
încât El stabileşte cu fiecare făptură o comuniune intimă confonn planului 
Său. Psalmistul David a spus în acest sens: „Doamne, Tu m-ai plăsmuit 

în pântecele mamei mele” (Psalmul 138,13). La fel recunoaşte şi dreptul 
Iov, când spune: „Mâinile Tale m-au făcut şi m-au zidit” (Iov 10, 8-9). 

Profeţii recunosc că alegerea lor este stabilită de Dumnezeu încă din 
pântecele mamei lor. Astfel, profetul Isaia spune: „... Domnul m-a chemat 
de la naşterea mea, din pântecele mamei mele mi-a pus mie nume... m-a 
zidit din pântecele mamei mele ca să-i slujesc Lui şi să întorc pe Iacob 
către El şi să strâng la un loc pe Israel” (Isaia 49, 1-5). La fel se pronunţă 
şi profetul Ieremia: „înainte de a fi zămislit în pântece, te-am cunoscut şi 
înainte de a ieşi din pântece, te-am sfinţit şi te-am rânduit proroc pentru 
popoare” (Ieremia 1, 5). Acestor afirmaţii li se asociază Sfântul Apostol 
Pavel când scrie galatenilor: „Dar când a bine voit Dumnezeu, care m-a 
ales din pântecele maicii mele şi m-a chemat prin harul Său, să descopăr 
pe Fiul Său întru mine...” (Galateni 1, 15-16). în aceste cazuri ca şi în 
toate celelalte, - fiindcă cu fiecare om Dumnezeu are un plan al său - 
avortul constituie o gravă încălcare a planului lui Dumnezeu. în acelaşi 
timp, dacă Dumnezeu stabileşte cu fiecare om o comuniune, înseamnă 
că îi recunoaşte calitatea de persoană, adică entitate psihosomatică 
ireductibilă. Iar dacă „viaţa fetală” este recunoscută de către Dumnezeu 
ca „viaţă personală”, rezultă clar că avortul este o crimă împotriva 
persoanei umane create după chipul lui Dumnezeu. 

Noul Testament nu aminteşte nimic de avort. Dar el se deschide cu 
marea minune a Buneivestiri, când, prin pogorârea Sfântului Duh, Fiul 
lui Dumnezeu s-a zămislit în pântecele Sfintei Fecioare, începând din 
acest moment opera de mântuire a neamului omenesc din păcat, fiindcă 
celelalte evenimente au urmat în mod firesc şi necesar. De aici vedem 
că, fără să o spună în mod explicit, Evanghelia arată că zămislirea 
marchează ireversibil viaţa persoanei umane definită. 

Tot atât de concludent este şi episodul vizitei Maicii Domnului la 
Sfânta Elisabeta, mama Sfântului Ioan Botezătorul. în prunul rând observăm 
că Elisabeta acordă o cinstire deosebită Celui zămislit în pântecele Sfintei 
Fecioare. în al doilea rând că pruncul zămislit trăieşte simţămintele mamei 
sale, şi se manifestă ca atare. „... Şi a intrat în casa lui Zaharia şi a salutat 
pe Elisabeta. Şi când a auzit Elisabeta salutarea Măriei, a săltat pruncul în 
pântecele ei şi s-a umplut de Duhul Sfânt Elisabeta. Şi a strigat cu glas mare 
şi a zis: Binecuvântată eşti tu între femei şi binecuvântat este rodul pântecelui 
tău... Că iată, cum veni glasul salutării tale la urechile mele, a săltat pruncul 
cu bucurie în pântecele meu” (Luca 1, 40-44). 

în favorul naşterii de copii şi împotriva avortului sunt explicite 
cuvintele Sfântului Apostol Pavel, care spune că „femeia se va mântui 
prin naşterea de copii” (I Timotei 2,15). Creştinii care au luat cunoştinţă 
de cuvintele Apostolului au înţeles şi reversul negativ al îndemnului, 
în sensul că femeia nu se va mântui dacă refuză procreaţia. Avortul 
este tocmai refuzul procreării, de aceea creştinii nu l-au acceptat. Ei nu 
l-au acceptat, desigur, şi fiindcă au văzut totdeauna în el păcatul uciderii 
condamnat de lege. 

5. Atitudinea Bisericii faţă de avort 

Unnând duhului Scripturilor Sfinte, întărite de îndemnul apostolic, 
Biserica încă dintru început s-a arătat potrivnică avortului şi, în acelaşi 
timp, susţinătoarea zămislirii copiilor şi a educării lor de către familiile 
creştine intr-un nou mod de vieţuire specifică Evangheliei lui Hristos. 

Vom temelui aceste afirmaţii cu texte din operele părinţilor şi 
scriitorilor bisericeşti din primele veacuri creştine, apoi din viaţa liturgică 
a Bisericii, precum şi din canoanele care reglementează disciplina 
bisericească a credincioşilor. 

a. Argumente din literatura patristică 

în Didahia (învăţătura celor 12 Apostoli) citim: „A 2-a poruncă 
a învăţăturii: „Să nu ucizi, să nu săvârşeşti adulter, să nu strici băieţi, să 
nu fii desfrânat, să nu furi, să nu vrăjeşti, să nu faci otrăvuri, să nu ucizi 
copil în pântece, nici pe cel în scutec să nu-1 ucizi...” (II.3), „aceasta 
este calea vieţii” (IV, 14). 24 

Epistola lui Barnaba specifică exact acelaşi lucru ca şi Didahia, 
cu deosebirea că, în loc de „calea vieţii”, este folosit termenul „calea 
luminii” şi „gnoza”: „calea luminii este aceasta... iar gnoza care ni s-a dat 
să mergem pe această cale este aceasta: „... Să nu ucizi copil în pântecele 
mamei şi nici să-l ucizi după ce s-a născut” (XIX, 1-5). 25 

în Epistola către Diognet se spune despre creştini că „se căsătoresc 
ca toţi oamenii şi nasc copii, dar nu aruncă pe cei născuţi” (V, 6). 26 

Dintre apologeţii creştini numim pe Atenagora Atenianul, care 
în „Solie în favoarea creştinilor”, combătând luptele de gladiatori, 
constată: „Pentru noi, creştinii, însă, e aproape acelaşi lucru să vedem 
un om ucis sau să-l ucidem; de aceea în toate chipurile noi ne ferim de 
astfel de spectacole, şi atunci, cum am putea fi noi în stare să ucidem, 

dacă nu ne place nici să privim o astfel de fărădelege strigătoare la cer? 
Cum am putea noi săvârşi astfel de ucideri, când şi pe femeile care le 
ajută pe mame să avorteze le numim ucigaşe şi spunem că pentru această 
colaborare a lor vor avea să dea socoteală înaintea lui Dumnezeu? Până 
şi fetusul din pântecele mamei, de care încă nu suntem siguri că e 
într-adevăr o fiinţă vie, spunem că Dumnezeu îi poartă de grijă; dar 
să mai şi ucidem pe cineva care e înaintat în vârstă?! ..(XXXV). 27 

Tertulian, în Apologeticul său, scria: Pe când noi, care 

ne interzicem orice ucidere, nu ne permitem să stingem viaţa 
pruncului conceput în pântecele mamei, înainte chiar ca sângele 
să se plămădească în el ca om. A împiedica naşterea este o omucidere 
anticipată: căci ce deosebire poate fi între a răpi viaţa unui suflet născut 
sau a-1 omorî la naştere? Om este şi cel născut, urmând să crească, şi cel 
care este un fruct doar în germene” (IX, 8). 28 

Acuzându-i pe păgâni de ucidere, Minucius Felix, în al său 
Octavius, spune: „... Voi sunteţi cei care vă lăsaţi uneori fiii, abia 
născuţi, în faţa fiarelor şi păsărilor, sau îi omorâţi, alteori în mod barbar, 
ştrangulându-i. Aveţi mijloace cu care distrugeţi viaţa viitorului om chiar 
în pântecele voastre, omorându-vă copiii înainte de a-i naşte” (XXX, 2). 29 

Clement Alexandrinul, în Pedagogul, primul manual de morală 
creştină, arată deosebit de limpede care este învăţătura Bisericii cu privire 
la avort: „... întreaga noastră viaţă se va scurge în chip firesc dacă ne 
stăpânim de la început poftele şi nu ucidem cu mijloace rele fetusul 
omenesc, făcut să se nască prin dumnezeiască purtare de grijă. 
Femeile care folosesc pentru acoperirea desfrânării droguri pentru avort, 
scot afară o materie complet moartă, dar avortează o dată cu fetusul şi 
iubirea de oameni” (II; X; 96, l). 30 

Pe de altă parte, dascălii Bisericii susţin că odată cu zămislirea, 
trupul fiinţează simultan cu sufletul. Sfântul Irineu (| 202) arată 
pentru prima dată că „sufletul nu este anterior trupului în existenţa sa; nici 
trupul înaintea sufletului în formarea sa, ci aceste două elemente există 
din aceeaşi clipă”. 31 Mai târziu, Sfântul Grigorie de Nyssa consideră 
că „nici sufletul nu există înaintea trupului, nici trupul nu se alcătuieşte 
înaintea sufletului, ci vin în viaţă în acelaşi timp”. 32 Sfântul Grigorie îşi 
motivează afirmaţia pe baza faptului că încă de la zămislire, omul poartă 
chipul lui Dumnezeu. Sfântul Maxim Mărturisitorul combătând teoria 
origenistă (de origine platonică) a preexistenţei sufletului, declară că 
„urmând calea împărătească a Părinţilor, nu susţinem nici preexistenţa, 

nici postexistenţa, ci coexistenţa sufletului şi a trupului, păzindu-ne a 
ne apleca spre dreapta sau spre stânga, după cum zice Sfânta Scriptură”. 33 
La baza afirmaţiei Sfântului Maxim, stă faptul că logosul fiecărei fiinţe 
umane îşi are temelia în Logosul-Hristos, fiind stabilit de voinţa divină 
înaintea veacurilor. 

In altă ordine de idei, Părinţii Bisericii, precum Sfântul Ioan Gură 
de Aur face responsabil de avort şi pe bărbatul femeii, întrebând 
peste veacuri: „De ce semeni acolo unde ogorul are de gând să strice 
rodul? Acolo unde se face ucidere înainte de naştere?... De ce darul 
lui Dumnezeu îl batjocoreşti şi legilor lui te împotriveşti? De ce ceea 
ce este blestem tu iei binecuvântare? De ce sălaşul naşterii îl faci sălaş 
al uciderii? De ce femeia care ţi-a fost dată spre naştere de prunci o 
pregăteşti pentru ucidere?”. 34 

b. Argumente liturgice 

Rugăciunile care se rostesc cu prilejul Tainei Sfintei Cununii au 
mereu în atenţie scopul căsătoriei ca naştere de copii. Astfel, mirelui 
i se face urarea: „Mărit să fii mire ca Avraam, binecuvântat să fii ca 
Isaac, să te înmulţeşti ca Iacob, umblând în pace şi lucrând în dreptate 
poruncile lui Dumnezeu”. Urare asemănătoare se face şi miresei: „Şi tu 
mireasă, mărită să fii ca Sarra, să te veseleşti ca Rebeca, să te înmulţeşti 
ca Rahela, veselindu-te cu bărbatul tău şi păzind rânduielile Legii, că 
aşa a binevoit Dumnezeu”. 

La sfârşitul slujbei, Biserica se roagă pentru cei doi miri spunând: 
„Tatăl, Fiul şi Duhul Sfânt, Treimea cea întru tot sfântă şi de o fiinţă şi 
începătoare de viaţă, o Dumnezeire şi o împărăţie, să vă binecuvinteze 
pe voi. Să vă dea vouă viaţă îndelungată, naştere de prunci buni, spor în 
viaţă şi-n credinţă”. 

Aceeaşi purtare de grijă o acordă Biserica şi copiilor nou născuţi, 
deveniţi prin Botez membrele Trupului lui Hristos. Vedem aceasta din 
rugăciunile ce se rostesc, nu numai pentru mamă, ci şi pentru copil, la 
40 de zile după naştere cu prilejul îmbisericirii: „Şi pe acest prunc născut 
dintr-însabinecuvintează-1, creşte-1, sfinţeşte-1, înţelepţeşte-1, fă-1 întreg la 
minte şi cu bună pricepere, că tu l-ai adus pe acesta şi i-ai arătat lui lumina 
cea simţitoare, ca să se învrednicească şi de lumina cea înţelegătoare în 
vremea pe care tu ai hotă- rât-o. Şi să se numere împreună cu turma Ta 
cea sfântă...”. 

Cât de mult preţuieşte Biserica naşterea de copii o dovedeşte faptul 
că în calendar se face pomenire de zămislirea de prunci cu mai multe 
prilejuri. Astfel, la 24 septembrie - zămislirea Sfântului Ioan Botezătorul; 
la 8 decembrie - zămislirea Maicii Domnului, iar la 25 martie se face 
pomenirea cu prăznuire a Buneivestiri. 35 

c. Argumentul disciplinei bisericeşti 

Legislaţia bisericească a luat atitudine încă dintru început faţă de 
păcatul avortului. Astfel, Sinodul de la Elvira (306), prin canoanele 63 
şi 68, excomunică pe femeia care a avortat, oprind-o de la împărtăşanie 
până pe patul morţii. Ceva mai târziu, legislaţia bisericească devine mai 
indulgentă cu privire la pedeapsa acordată pentru avort. Canonul 21 al 
Sinodului local de la Ancira (314) precizează: „Pe femeile care sunt 
desfrânate şi îşi omoară fătul şi se îndeletnicesc cu pregătirea mijloacelor 
de avort, hotărârea de mai înainte le-a oprit până la ieşirea din viaţă, şi 
această hotărâre se ţine îndeobşte, dar, găsind ceva spre a le trata mai 
blând, am hotărât ca vreme de 10 ani să împlinească în penitenţă, potrivit 
treptelor hotărâte”. După cum vedem, canonul face derogare de la obiceiul 
existent, comutând epitimia de la oprirea pe viaţă, la 10 ani. 

Sfântul Vasile cel Mare, în canonul 2, arată că „cei care dau 
medicamente avortive sunt ucigaşi. Şi ei, şi cele care primesc otrăvuri 
ucigătoare de embrioni... Dar nu trebuie să se întindă pocăinţa lor până la 
moarte, ci să se primească după un termen de 10 ani, dar vindecarea să se 
hotărască nu după timp, ci după chipul pocăinţei”. în canonul 8, marele 
capadocian precizează: „... Şi cele ce dau doctorii de avort sunt ucigaşe, 
şi cele ce primesc otrăvurile care omoară fătul”. După cum vedem, 
Sfântul Vasile cel Mare, făcând deosebirea dintre uciderea voluntară şi 
involuntară, consideră avortul ucidere voluntară şi pretinde epitimie 10 
ani, asemenea canonului 21 al Sinodului de la Ancira. 

Canonul 91 al Sinodului Trulan (692) precizează că „pe cele 
care dau doctorii lepădătoare de făt (provocatoare de avort) şi pe cele 
care primesc otrăvuri pierzătoare (omorâtoare de prunci) le supunem 
pedepsei ucigaşului”. 

Ioan Postitorul, prin canonul 33, revine asupra epitimiei date 
de Sfântul Vasile cel Mare spunând: „Vasile cel Mare în canonul său al 
2-lea şi al 8-lea condamnă pe femeile care strică cu meşteşugiri pe feţi 
în pântece, şi pe cele ce dau şi iau doctorii, pentru ca să-i piardă, şi ca 

feţii înainte de vreme să cadă afară. Noi însă hotărâm ca acestora să li 
se dea cel mult până la 5 ani sau chiar şi 3 ani”. 

Din cele de mai sus vedem că, potrivit legislaţiei bisericeşti, avortul 
este socotit ucidere voluntară. La început se pedepsea prin oprirea de la 
împărtăşanie pe toată viaţa. Apoi perioada epitimiei scade la 20 de ani, 
apoi la 10 ani, apoi la 5 şi la 3 ani. Se apreciază desigur, că mai importantă 
este intensitatea căinţei aducătoare de vindecare, decât timpul prea mare 
care pe unii i-ar putea duce la deznădejde, iar pe alţii i-ar putea îndepărta 
de la puterea tămăduitoare a harului, care „pe cele slabe le vindecă”. 


6. Urmările avortului 

Avortul are urmări nefaste asupra femeii care avortează, asupra 
familiei şi asupra societăţii. 

a. Urmări fizice asupra mamei 

Avortul poate crea leziunea colonului uterin, perforaţia uterului, 
hemoragii, stare septică, tromboembolie. 

La fel, avortul poate duce la obturarea trompelor uterine, la 
sterilitate, la hemoragii uterine neregulate, la creşterea frecvenţei 
sarcinilor extrauterine, la creşterea frecvenţei avorturilor „spontane”, 
la predispoziţie de naştere prematură, la dereglări în perioada a treia a 
naşterii, precum şi la mortalitatea prenatală crescută. 

b. Urmări psihice 

Avortul crează de cele mai multe ori la femei fonne depresive, 
sentimente de vinovăţie, insomnii şi vise grele, anxietate, frustraţie, 
pierderea respectului faţă de sine, apariţia răcelii emoţionale, dereglări 
sexuale, dereglări comunicaţionale cu partenerul de căsătorie şi cu copiii 
deja născuţi, precum şi schimbări dramatice de personalitate. 

c. Urmări asupra familiei şi societăţii 

Avortul poate aduce cu sine dereglări ale relaţiilor dintre membrii 
familiei. Pierderea motivaţiei, răceala emoţională, dezamăgirile şi alte 
stări nevrotice sau psihotice cauzate de omor. 

După cum s-au exprimat unii romano-catolici, „în privinţa bărbatului 
care se opune avortului, el nu are nici un drept în faţa legii şi nu poate 

apăra dreptul la viaţă al propriului copil. Mâhnirea sa este dublată de 
sentimente de neputinţă. Uciderea îi răneşte şi pe cei vii. Ea nu cunoaşte 
nici o preferinţă de gen”. 36 

Influenţa negativă a avortului asupra societăţii este de ordin 
demografic, dată în primul rând de scăderea dramatică a natalităţii. Apoi, 
prin avorturi societatea poate pierde un eventual om de mare folos pentru 
destinele ei. 

Avortul are urmări şi asupra celor care participă la efectuarea lui, 
precum: medicii, asistenţii medicali, surorile medicale, şi chiar farmaciştii 
resimt indirect vinovăţia crimei, cu răsfrângere negativă asupra familiei 
lor, după cum declară mulţi dintre ei. 

în Programul Naţional Mama şi Copilul se spune că peste 40% 
din cazurile de mortalitate maternă în 2004, în România, s-au datorat 
complicaţiilor avortului provocat, iar mortalitatea infantilă este şi ea o 
urmare a acestor metode. 37 

7. Prevenirea avortului prin virtutea înfrânării 

Asemenea fermenţilor, spermatozoizii sunt făcuţi să moară 

... Aşa cum „pomii roditori au sămânţa în sine” (Facerea 1, 11) din 
abundenţă, tot astfel se poate vorbi şi despre om, fecundarea se face, în 
condiţii normale, între un spermatozoid şi un ovul. De aici rezultă fiinţa 
vie, care defineşte din acest moment fetusul ca persoană umană. Restul 
milioanelor de spermatozoizi rezultaţi din ejaculare sunt sortiţi pieirii, 
asemenea trântorilor din stupul de albine, care aleargă în văzduh spre a 
„cuceri” regina pentru fecundare şi viaţă ... 

E suficient să ne gândim, în acest context, la faptul că dacă şi-ar 
„împlini menirea”, atunci la o simplă ejaculare s-ar crea atâţia oameni, 
încât ar putea să umple întregul glob pământesc... Această abundenţă 
seminală reprezintă, în fond, o posibilitate de selecţie, spre a „birui” cel 
mai bun, pentru ca viaţă ce rezultă din fecundare să primească pecetea 
triumfului calitativ superior... 

în altă ordine de idei, este cunoscut din rânduiala Legii Vechi 
că în anume perioade de timp femeia era considerată a fi curată, iar în 
alte perioade se considera necurată, impunându-se în acest caz şi unele 
restricţii sub aspectul evlaviei şi al ritualului. 

Era prevăzută şi starea de fertilitate a femeii, când procrearea era 
recomandată spre înmulţirea neamului... 

Acele timpuri au trecut, iar omul contemporan se confruntă cu 
alte realităţi aflate la polul opus faţă de cele menţionate şi respectate cu 
stricteţe de Legea Veche. 

Pe de altă parte, a apărut o adevărată industrie de anticoncepţionale 
folosite pe scară largă de femeile ce nu doresc să devină mame, dar 
în acelaşi timp doresc să evite avortul. Nenorocirea este că toate 
anticoncepţionalele prezintă un mare pericol pentru sănătatea femeii şi 
a copiilor ce urmează să se nască. 

Pentru evitarea sarcinii şi a avortului, dacă se urmăresc acestea, vom 
apela la argumente şi proceduri morale, şi anume la virtutea înfrânării. 
Astfel, se va avea în atenţie perioada de fertilitate a femeii. Toate cărţile 
şi publicaţiile de planificare familiară sau de educaţie sexuală, la modă, 
arată că ştiinţific şi practic rămâne dovedit faptul că fertilitatea maximă 
este între 13-15 zile a ciclului lunar al femeii care ţine 28 de zile (cu 
aproximaţie 26 sau 30 de zile). Prin urmare, de la încetarea ciclului lunar 
se numără 13-15 zile plus-minus 2 zile, mai precis 11-17 zile. în această 
perioadă de aproximativ o săptămână, fertilitatea fiind maximă, se poate 
evita avortul prin înfrânarea sexuală. Mulţi respectă această înfrânare, alţii 
însă, fiind neînfrânaţi sau neglijenţi, folosesc anticoncepţionalele atât de 
dăunătoare sănătăţii femeii sau, evitân-du-le, măresc numărul avorturilor. 

In sfârşit, tot în acest context, socotim potrivit să semnalăm că unii 
asceţi mai scrupuloşi susţin că atunci când este vorba de procreaţie, nu se 
admite nici o metodă care să o poată opri... Ei spun că aceasta reprezintă 
voia lui Dumnezeu, de perpetuare a neamului omenesc, mai presus decât 
orice calcul omenesc... Unii asceţi creştini, din vechime, animaţi poate de 
prea mult zel, sfătuiau că numai prin abstinenţa totală a soţilor se poate opri 
procrearea ... S-a chiar ajuns la aşa numita „căsătorie albă”, considerată 
într-o anume perioadă istorică ca un adevărat act de sfinţenie familială, 
echivalentă pe plan moral cu martiriul... Creştinul „modem” abandonează 
însă tot mai mult această mentalitate ... Şi se pare că nu fără temei. Să 
vedem, în concret, cuvintele Apostolului neamurilor. El recomandă, intr- 
adevăr, soţilor să cultive abstinenţa, dar nu totală, ci în special atunci 
când se îndeletniceau cu postul şi cu rugăciunea. Apoi, pentru a evita 
„ispita diavolului” şi nestăpânirea firii, pentru a nu cădea în desfrâu, soţii 
sunt îndemnaţi: „să nu vă lipsiţi unul de altul, decât prin bună înţelegere 
pentru un timp ... şi iarăşi să fiţi împreună”...(1 Corinteni 7,5). în 
continuare, Apostolul precizează: „ Aceasta o spun ca îngăduinţă, 
iar nu ca poruncă” (1 Corinteni 7,6). De aici înţelegem că Apostolul 

nu stabileşte o regulă categorică a abstinenţei, ci îngăduie fiecăruia să se 
orienteze confonn „darului său pe care îl are de la Dumnezeu (I Corinteni 
7,7). Principalul lucru era să evite desfrâul ... Transferând prin analogie 
această rânduială apostolică la avort, rezultă necesitatea imperioasă de a-1 
evita (asemenea evitării desfrâului), fără a exclude însă mijloacele naturale 
şi morale ... 


8. Hotărârea Comisiei Naţionale de Bioetică 
de pe lângă Sfântul Sinod al Bisericii 
Ortodoxe Române privind avortul 

Biserica îşi exprimă punctul de vedere cu privire la avort potrivit 
concepţiei Revelaţiei divine cu privire la apariţia şi sensul vieţii omului, 
ca şi creatură a lui Dumnezeu. 

Astfel, „potrivit Revelaţiei divine, Biserica mărturiseşte că 
Dumnezeu a creat lumea din nimic (II Macabei, 7,28). Dumnezeu a 
creat viaţa sub toate aspectele ei, iar în ceea ce priveşte viaţa omenească, 
Dumnezeu a arătat o grijă deosebită. Viaţa omenească nu este produsul 
devenirii spontane a lumii, ci, pentru apariţia ei, Dumnezeu a avut o 
grijă deosebită: omul nu apare la poruncă, ci în urma unui sfat şi a unui 
act special al Sfintei Treimi, act exprimat de aghiograf prin termenul de 
plăsmuire şi de suflare de viaţă. Viaţa omenească nu este determinată 
doar de plăsmuirea omului din pământ, ci (sau mai ales) de suflarea 
viu-făcătoare a lui Dumnezeu. 

Aceasta ne dovedeşte faptul că omul nu este simplă fiinţă biologică 
(„fiinţă vie” înzestrată cu suflet raţional), ci este deodată suflet viu 
(Facerea, 2,7) şi trup omenesc (nu orice trup) viu. Aşa a apărut primul 
om (Adam), aşa au apărut, apar şi vor apărea - cu voia lui Dumnezeu - 
oamenii în istorie: suflete vii în trupuri vii. Omul este, aşadar, o fiinţă 
psiho-fizică ce a fost şi este creată de Dumnezeu după chipul Său (Facerea 
3,28), în vederea asemănării cu El. Consecinţa logică a acestei învăţături 
şi credinţe este aceea că toate fiinţele omeneşti sunt în mod fundamental 
egale între ele în ceea ce priveşte natura şi vocaţia lor. Ele posedă deodată, 
actual şi potenţial, aceeaşi demnitate şi aceeaşi valoare: sunt chip al lui 
Dumnezeu, dar chip intr-un continuu proces de asemănare cu Dumnezeu. 

Pentru că este purtătoarea chipului lui Dumnezeu, orice fiinţă 
omenească, oricare ar fi vârsta, situaţia sau starea sa fizică, deţine o 
demnitate reală şi impune un deosebit respect. De aceea, tot ceea ce 
este comis împotriva fiinţei umane este comis, într-o anumită măsură, 
împotriva voinţei lui Dumnezeu, după cum tot binele pe care-1 facem 
unui semen de-al nostru este bine făcut lui Dumnezeu însuşi: „întrucât 
aţi făcut unuia dintre aceşti fraţi ai Mei prea mici, Mie Mi-aţi făcut (...), 
întrucât nu aţi făcut unuia dintre aceşti prea mici, nici Mie nu Mi-aţi 
făcut” (Matei 25, 40, 45). 

Dacă viaţa şi, mai ales, viaţa omenească nu este produsul hazardului, 
nici perpetuarea vieţii umane nu este efectul întâmplării şi nici exclusiv 
produsul eforturilor omeneşti. Viaţa omului este de la Dumnezeu şi se 
perpetuează prin intermediul fiinţelor omeneşti, potrivit celor rânduite 
de Dumnezeu. Omul se bucură de viaţă şi de puterea vieţii; are dreptul la 
viaţă, dar şi responsabilitatea de a respecta această viaţă, de a o apăra în 
orice împrejurare, ştiind că, în existenţa istorică în trup omul îşi pregăteşte 
participarea la împărăţia lui Dumnezeu. 

Revelaţia ne oferă suficiente dovezi că ceea ce s-a zămislit în 
femeie este fiinţă omenească (nu simplu „produs de concepţie”), care 
nu exclude grija lui Dumnezeu şi care trebuie să se bucure de respectul 
datorat demnităţii umane. Cum Biserica are o grijă deosebită faţă de 
fiinţele umane neputincioase şi fără apărare, nu poate să nu se îngrijoreze 
cu privire la cele mai neputincioase fiinţe omeneşti, embrionii umani şi 
pruncii nenăscuţi... 

Biserica a considerat totdeauna drept păcat grav, egal cu avortul 
în gravitate, şi luarea de medicamente cu scop avortiv... 

Avortul şi toate practicile avortive sunt păcate grele pentru că: 

1. prin ele se ucide o fiinţă umană; 

2. prin ele este afectată demnitatea femeii; 

3. ele prezintă riscul mutilării trupului femeii, al îmbolnăvirii şi 
morţii premature a mamei şi a femeii tinere. 

Femeia nu trebuie redusă la nivelul de obiect al plăcerii bărbatului, 
nu trebuie batjocorită şi umilită în ceea ce îi este specific, anume 
feminitatea şi calitatea de mamă. 

Prin urmare: 

1. Dacă viaţa mamei este pusă realmente în pericol prin sarcină sau 
naştere, ar trebui să fie acordată prioritate vieţii femeii, nu pentru că viaţa 

ei are o valoare mai mare în sine, ci datorită relaţiilor şi responsabilităţilor 
faţă de alte persoane, care depind de ea. 

2. în cazul în care investigaţia genetică descoperă un copil 
nenăscut anormal, recomandarea este de a naşte copilul, respectându-i 
dreptul la viaţă, dar decizia o va avea familia, după ce acesteia i s-au 
adus la cunoştinţă de către medic şi de către duhovnic toate implicaţiile 
morale şi de întreţinere. Toate acestea trebuie rezolvate din perspectiva 
semnificaţiei mântuitoare a prezenţei unei fiinţe handicapate în viaţa 
fiecărei persoane şi în viaţa comunităţii. 

3. Riscul avortului datorat violului sau incestului trebuie evitat 
mai întâi la nivelul educării cu privire la necomiterea acestor păcate, 
în cazul în care starea de graviditate s-a produs, copilul va trebui să fie 
născut şi, după caz, înfiat. 

4. Avortul nu poate fi niciodată justificat, moral, de starea economică 
a familiei, de neînţelegerile dintre parteneri, de afectarea carierei viitoarei 
mame sau a aspectului fizic.” 38 


9. Epilog 

Putem spune din cele până aici tratate că avortul reprezintă ucidere, 
mai precis este crimă cu premeditare, fiindcă este vorba despre o fiinţă 
umană sau, mai bine zis, de o persoană umană. Ca şi în cazul lui Cain, 
când sângele fratelui său Abel ucis strigă la cer pentru a cere după 
dreptate pedeapsa lui Dumnezeu (Facere 4, 10), tot astfel şi avortul intră 
în categoria „păcatelor strigătoare la cer”. 

Dar se impune să fim realişti şi cu mult discernământ când punem 
în discuţie o problemă pentru care soluţiile sunt şi pot fi diferite. 

Mai întâi trebuie avut în vedere că lumea secularizată în care trăim 
a determinat schimbarea de mentalitate a oamenilor despre procreaţie, 
la care aderă foarte mulţi din cei ce numai cu numele sunt creştini... 

Pe de altă parte, această mentalitate este susţinută de legi cu caracter 
universal, cum este cea privind drepturile omului, la care aderă legislaţia 
tuturor popoarelor, care vrând-nevrând acceptă globalizarea... Ca urmare, 
am văzut că sunt situaţii când medicina oficială nu numai că nu este 
interesată de poziţia Bisericii, dar şi-a stabilit poziţia ei proprie, contrară, 
cel puţin cazuisticii romano-catolice (cum este de exemplu decizia de 

alegere între alternativa critică de a salva mama sau copilul). în acelaşi 
timp, s-au format cabinete speciale de „planificare familială”, pe care 
tinerii înainte de a se căsători sunt aproape obligaţi să le consulte. Sunt 
apoi cabinete de „sexologie”, menite să ofere pacienţilor soluţii adecvate 
pentru stimularea plăcerii fără a pune în discuţie problema avortului... 

Dacă la acestea adăugăm şi celelalte cauze proavortiste, dintre care 
primează cele economice, ne dăm seama de ce „planificarea familială”, 
care-şi propune ca apariţia unui copil să constituie o bucurie a părinţilor 
şi nu o nedorinţă a lor, prinde tot mai mult teren... în acest context, 
anticoncepţionalele se fabrică la nivel industrial, fără ca cei ce le folosesc 
să se gândească prea mult la consecinţele lor negative sau dezastruoase... 
Ei urmăresc soluţia momentului, iar aceasta este evitarea avortului... 

De fapt, trebuie să spunem deschis că educaţia sexuală a tineretului 
făcută chiar în şcoli nu promovează orientarea spre echilibru şi castitate, 
ci strict pe cunoaşterea metodelor de protecţie pentru evitarea avortului. 

în altă ordine de idei, am văzut că există cazuri, precum incestul şi 
violul, când în anumite condiţii, datorită consecinţelor uşor de imaginat, 
este chiar recomandat avortul. John Breck, susţinând apariţia pe lume a 
copilului ca „darul sacru al vieţii”, apreciază cu discernământ că, de la 
o vârstă foarte mică, copiii ar trebui învăţaţi cu grijă, dar deschis, despre 
locul şi funcţia sexualităţii în relaţia conjugală. Ei ar mai trebui să afle 
că violenţa sexuală există, şi în interiorul, şi în afara familiei, şi că nu 
ar trebui să se ruşineze dacă devin victimele ei. Mai degrabă ar trebui 
să caute un tratament medical, spiritual şi psihologic pentru a vindeca 
urmările traumei, ca şi pentru a evita concepţia”. 39 

Observăm în ultimul timp că, creştinătatea însăşi începe să 
se divizeze în ceea ce priveşte atitudinea faţă de procreare. Dacă 
Bisericile tradiţionale rămân pe poziţia iniţială, apar congregaţii creştine 
neoprotestante, foarte bine consolidate, cărora le place să se autointituleze 
Biserici creştine, emiţând pretenţia de a promova un creştinism ancorat 
în realitatea şi mentalitatea omului modern. Dintre foarte multele cărţi 
care apar, e suficient să ne referim chiar şi numai la una, mai precis la 
cea a soţilor medici Ed. şi Gaye Wheat, intitulată: „Tehnica raporturilor 
sexuale şi împlinirea sexuală în căsnicia creştină”, 40 cu ilustraţii, oferind 
soluţii „întemeiate pe Biblie” în problema sexualităţii familiale, pentru 
a ne da seama că se poate aborda şi altfel de pe poziţia moralei creştine 
problema avortului şi a procreaţiei. Deşi secularizante, se pare că astfel 

de soluţii nu sunt lipsite de succes, fiindcă oferă indicii pentru creştinul 
modern de a evita avortul, nu neapărat în favorul procreaţiei. 

Desigur, poziţia Bisericii Ortodoxe, temeinic ancorată în izvoarele 
Revelaţiei divine, este cea autentic creştină, dar se cuvine să fie susţinută 
şi demonstrată practic cu mai multă convingere şi stăruinţă. Folosirea 
duhovniciei, de pildă, a scaunului de spovedanie, este un privilegiu al 
spiritualităţii ortodoxe, dar, asemenea epocii primare a creştinismului, 
Bisericii, mai mult ca statului, sau colaborând cu acţiunile statului, i se 
cere în actualitate să abordeze cu metode şi soluţii proprii acţiunile de 
supraveghere a formării spirituale a viitorilor ei membri, începând cu 
fetusul... Apoi, Bisericii i se cere să se implice mai mult în asigurarea 
condiţiilor de protecţie materială şi morală a copilului în familie; precum 
şi de educaţia lui creştină, şi, nu în ultimul rând, chiar a protecţiei sociale 
a membrilor ei, prin asigurarea dreptului la muncă şi la o viaţă decentă. 

Prin urmare, nu cu formulări teoretice şi nici chiar cu sentinţe 
canonice va reuşi Biserica să schimbe mentalitatea şi comportamentul 
uman actual, ci prin implicarea ei directă şi fermă în viaţa morală şi 
socială a membrilor ei, oferind soluţii viabile şi convingătoare. Numai aşa 
împărăţia lui Dumne zeu va reactiva viaţa spirituală într-o lume scufundată 
în întunericul păcatului, fiindcă „împărăţia lui Dumnezeu nu stă în vorbe, 
ci în putere (fapte)” (I Corinteni 4, 20). 



II. PROCREAREA MEDICAL ASISTATĂ 


Trăind într-o lume secularizată, nu ne va mira că antropocentrismul 
ca doctrină primeşte valenţe şi orientări ce mereu se amplifică. 
Dezvoltarea fără precedent a ştiinţei nu face decât să confirme calitatea 
demiurgică a omului, pe care Ziditorul însuşi i-a imprimat-o în destinul 
său prin porunca „de a stăpâni creaţia”. Purtând chipul lui Dumnezeu, 
persoana umană dispune de imboldul devenirii sale permanente, de a-şi 
depăşi propria condiţie, dovedind prin aceasta, vrând-nevrând, că tinde 
să se asemene Celui ce poartă în Sine desăvârşirea vieţii. 

Ca orice lucru în lumea aceasta, la fel şi ştiinţa, atât timp cât 
activează respectând ceea ce înţelepţii antici numeau „eutaxia”, sau 
în limbaj modem: „fair play”, adică „regula jocului”, buna rânduială, 
discernământul, sau „dreapta socoteală”, spre a-şi îndeplini menirea, ea, 
ştiinţa, poate aduce neânchipuite binefaceri vieţii omului şi lumii. Dar 
atunci când acţionează „fără frontiere”, apare neprevăzutul şi pericolul, 
asemenea unei ape care rupând zăgăzurile şi inundând, se revarsă 
năvalnic, provocând cele mai cumplite dezastre... în această situaţie se 
produce sub aspect spiritual un „transfer” paradoxal în însăşi destinul 
uman; şi anume, inteligenţa umană îşi pierde calitatea demiurgică, care-i 
defineşte - după cum am văzut - menirea, transformându-se în luciferica 
încredere în sine, în egoismul demonic ce acţionează doar pentru 
sine, chiar şi atunci când afirmă că vizează binele altora sau progresul 
omenirii... 

Dat fiind faptul că nu numai „spectacularul” ştiinţei interesează, 
ci mai ales consecinţele acesteia asupra vieţii omului privit individual şi 
social, se cuvine să analizăm şi aspectul etic al procreării medical asistate 
în lumina moralei sau bioeticii creştine. 

în concret, pentru cei ce nu pot avea copii, dar îi doresc, ştiinţa 
încearcă să ofere tehnologii artificiale de laborator, medical asistate, 
a căror consecinţe trebuie însă cercetate, atât sub aspectul reuşitei 
fiziologice, cât şi sub aspectul bioetic şi social pe care îl implică. 

în aplicarea procreării medical asistate se practică două tehnologii 
artificiale: 

1. Inseminarea artificială 

2. Fecundarea in vitro. 

Le vom analiza pe rând, în lumina bioeticii creştine. 


1. Inseminarea artificială 

Inseminarea artificială se cere a fi aplicată în cazuri de sterilitate, în 
cazul unor boli transmisibile ale soţului, în cazul femeilor necăsătorite, 
sau rămase singure, sau în cazul femeilor lesbiene, care solicită tot mai 
mult dreptul de a avea copii. 41 

Procrearea medical asistată se pune în discuţie numai în cadrul 
familiilor, mai precis în cazul sterilităţii unuia dintre soţi. 

Se apreciază că sterilitatea femeii poate fi determinată de anumite 
infecţii, care duc la obstruarea trompelor. Sunt apoi sterile 60% dintre 
femeile care au avut cel puţin trei episoade bob sexuale transmisibile. 
Anomaliile anatomice sunt prezente la 24 dintre femeile sterile. Pentru a 
depăşi astfel de probleme, s-a încercat fecundaţia în laborator, efectuată 
în mai multe etape: stimularea hormonală a ovarului, prin determinarea 
momentului ovulaţiei, urmată de funcţia fobculului. Apoi are loc fecundaţia, 
iar embrionul este transferat în uter. După cum vedem, fecundaţia naturală 
este depăşită prin „scurt-circuitarea” în prealabil a trompelor. Metoda este 
dificilă, iar succesul ei nu depăşeşte 10% din cazuri. 42 

Inseminarea artificială la ora de faţă este greu acceptată în unele 
colţuri ale lumii; dar în acelaşi timp, în alte părţi este des utilizată. De 
pildă, în SUA, în ultimul secol s-au născut cel puţin 500.000 de copii. 
Dar nu toate tentativele sunt reuşite. De pildă, din 30.000-60.000 de 
tentative anuale, se nasc 6.000 - 10.000 de copii. 43 

Practica inseminării artificiale s-a „transferat” şi la noi. Recent, 
Clinica de Ginecologie din cadrul Spitalului „Bega” - Timişoara 
comunică efectuarea inseminării unei femei de 66 ani (10 decembrie 
2004)(în SUA s-a reuşit performanţa inseminării unei femei de 80 ani). 

Evaluări etice privind inseminarea artificială 

Se cuvine să precizăm că fertilizarea femeii prin inseminare se 

face cu ovul propriu şi cu sperma provenită de la soţul său, depusă într-o 
bancă de spermă. 44 

Aici intervine aspectul moral creştin, şi anume atunci când femeia 
care dorindu-şi copil, şi supunându-se inseminării artificiale, nu are soţ. 
Ea primeşte sămânţa roditoare de la altcineva, şi atunci inseminarea 
artificială îşi pierde specificul moral, purtând eticheta desfrâului... 

In al doilea rând, dacă femeia dornică să devină mamă depăşeşte 
vârsta ovulaţiei, ea va purta în pântece un copil care nu aparţine fiinţei 
sale, transformându-se în „mamă surogat”, sau „închiriată”. Dar pentru 
cine? Pentru sine e doar iluzia de a fi mamă... Dar nici alţii nu au 
„comandat” inseminarea... Intr-o astfel de situaţie, atât mama, cât şi 
fetusul îşi pierd identitatea. 

Faptul că oamenii îşi doresc copii este firesc şi binevenit. E o cerinţă 
firească, deoarece copiii, purtând fiinţa părinţilor, o transmit generaţilor 
viitoare, satisfăcând astfel năzuinţa după nemurire specifică sufletului 
omenesc, asemenea instinctului de conservare a speciei din lumea animală. 
Stând la temelia vieţii, instinctele reprezintă o admirabilă şi necesară 
desfăşurare a ei. Numai că, într-un fel se manifestă în lumea animală şi 
cu totul altfel la om. La animal instinctul se desfăşoară mecanic, automat, 
potrivit unei necesităţi ce se impune. Aşa este instinctul de reproducere, de 
nutriţie, de apărare sau de atac. Toate acestea sunt prezente şi la om, numai 
că la om ele se desfăşoară armonic, cu participarea conştiinţei. Astfel, 
omul îşi desfăşoară instinctul ca act liber, cunoscând scopul trebuinţelor 
şi deliberând asupra mijloacelor şi momentelor oportune satisfacerii lor, 
poate transforma instinctele în acte voluntare. 45 în felul acesta, se trece 
de la strictul biologic la comportamentul moral, de la animalitate la 
umanitate, de la instinctul orb, la un adevărat proces de conştiinţă. 
Referindu-ne în concret la instinctul de reproducere, la animal este 
doar sexualitate, pe când la om este psihosexualitate. Există eros şi la 
animale, doar numai în perioada de reproducere. La om erosul devine act 
de conştiinţă, ce se desfăşoară sub fonnă axiologică, punând în funcţie 
nu numai raţiunea, ci şi inima. Ea devine tandreţe (gingăşie) durabilă, 
pudoare, vinovăţie şi înfrânare deliberată şi impusă conştient ca act 
de voinţă liberă. La animale nu există nici pudoare, nici vinovăţie, nici 
tandreţe (gingăşie) durabilă şi nici stăpânire de sine. 

Pe de altă parte, fiind proces de conştiinţă (raţiune, voinţă, 

sentiment), instinctul de reproducere se realizează în mod normal în 
familie, unde se orientează axiologic şi astfel apare noţiunea de datorie 
şi de drept. Pe de altă parte, acest instinct poate devia, atras fiind de 
plăcerea care se transformă din mijloc în scop, decăzând în patima, care 
înrobeşte viaţa spirituală a omului. 

Din cele până aici expuse, rezultă că instinctul de reproducere, ca 
act de conştiinţă, fiind psihosexualitatea, reprezintă, în comparaţie cu 
cel din lumea animală, o realitate complexă. Menirea lui nu este numai 
cea firească, privind perpetuarea speciei, ci şi morală, vizând formarea 
unei anume mentalităţi orientată axiologic, şi concretizată într-un 
anume comportament personal şi social. 

Astfel, putem conchide că procrearea medical asistată satisface 
doar instinctul firesc de perpetuare a vieţii, şi nu implică mentalitatea şi 
comportamentul personal, orientate axiologic în conexiunea relaţiilor 
sociale. Pentru aceasta, psihosexualitatea umană se împlineşte 
numai prin naşterea de copii în cadrul familiei. Iar în această situaţie, 
procrearea devine un act sacru. „Prin naştere se continuă într-un 
fel însăşi opera lui Dumnezeu, omul devenind colaboratorul direct al 
Creatorului... Naşterea de prunci devine atunci nu simplu act mecanic, 
precum se întâmplă în regnul animal, ci o adevărată „taină”, iar continua 
aducere la existenţă de noi şi noi fiinţe, poruncă dumnezeiască”. 46 

Prin urmare, procrearea este un act sacru, fiindcă reprezintă o 
poruncă divină şi o participare la opera lui Dumnezeu în lume. Este 
fără îndoială un act firesc, cerut de natura umană şi de scopul însăşi al 
vieţii, dar pentru a-şi putea îndeplini plenar menirea, are şi un caracter 
moral. Iar ca act moral, procrearea se realizează şi îşi împlineşte 
scopul în cadrul vieţii familiale, unde copiii îndeplinesc legitimitatea 
de fii ai părinţilor, care sunt uniţi între ei prin iubire, în Taina Sfintei 
Cununii. Această iubire dintre soţi este recepţionată în mod vital încă de 
fetusul, care atunci când va deveni fiul părinţilor săi, o va întreţine şi o 
va desăvârşi, întărind unitatea familială şi împlinindu-se pe sine însuşi. 

Pe baza celor până aici stabilite, putem spune că morala creştină 
nu acceptă inseminarea artificială ca mijloc de procreare. 

2. Fecundarea in vitro 

Fertilizarea in vitro (eprubetă) şi a transferului de embrioni serveşte, 
la fel, procreaţia. Federaţia protestantă a Franţei a numit-o „parentaj 
tehnic” 47 . 

Primul copil in vitro a fost conceput în Marea Britanie, la 25 iulie 
1978 şi s-a numit Luise Brown, având acum vârsta de 27 ani. 

Astfel de încercări au continuat. Astfel, Rosanna Della Costa, din 
Italia, în vârstă de 63 ani, a născut la 18 iulie 1994, un băiat. Arceli Keh 
din California, în vârstă de 63 de ani, a adus pe lume o fetiţă, în 1996. 
Mai departe, Liz Buttle, în vârstă de 60 ani, din Marea Britanie a născut 
în 1997 un băiat. în 1998, Lin Fu Mei din Taiwan, în vârstă de 59 ani, a 
născut două fete. în mileniul trei, Marilyn Nolen, fostă componentă în 
echipa olimpică de atletism a SUA, a născut în 2002 gemeni, ea împlinind 
vârsta de 55 ani. în aprilie 2003, indianca Satybhama Mahapatra, în 
vârstă de 65 de ani, a născut un băiat, folosind ovulul unei nepoate şi 
sperma soţului ei. Recent, a făcut senzaţie naşterea a două fetiţe, în urma 
fecundării în vitro a profesoarei Adriana Iliescu, în vârstă de 67 ani, din 
Bucureşti 48 , fapt întâmplat la Spitalul clinic de obstetrică-ginecologie 
„Panait Sârbu”, sub îngrijirea şi finalizarea acţiunii de către prof. dr. 
Bogdan Marinescu, devenit astfel „părintele ştiinţific” al fetiţelor născute 
în eprubetă. Pacientei i-au fost implantaţi în uter, conform procedurii 
standard, patru embrioni. Doar doi dintre ei s-au prins... 

Primul centru de fertilizare in vitro din România a fost înfiinţat 
în 1994 la Timişoara, iar al doilea la Bucureşti, în 1998. Primul copil 
conceput în eprubetă a apărut la 6 februarie 1996 la Timişoara, purtând 
numele proorocului Daniel, şi avându-1 ca „părinte ştiinţific” pe prof. 
dr. Ioan Munteanu. 

Sub aspect tehnic-medical, fecundarea în vitro se efectuează în 
patru etape, după cum urmează: 1. Stimularea terapeutică a ovulaţiei, 
procedură complexă care durează mai bine de o lună. 2. Aspiraţia 
ovocitelor recoltate prin puncţie ovariană 3. Ovocitele recoltate se pun 
în eprubetă împreună cu sperma pregătită în prealabil. 4. Implantarea 
embrionului la nivel uterin, la 48 de ore după aspiraţia ovucitelor. 

întrebarea care se pune în cazul de faţă se referă la identitatea 
maternă a Adrianei Iliescu. Astfel, prof. dr. Ioan Munteanu apreciază 
că „în cazul în care vârsta pacientei este înaintată, embrionii care se 

implantează în uterul ei sunt rezultatul fecundării în vitro dintre ovocitele 
unei donatoare şi sperma unui donator”. Un medic specialist genetician, 
Cristina Gug, evidenţiază faptul că „dacă ovulul nu este al ei, atunci 
nici copiii nu sunt a ei, din punct de vedere genetic. Dacă ovulul este al 
ei, ceea ce este puţin probabil, există riscul ca aceasta să aibă, în loc de 
23 de cromozom, cum este normal, 22 sau 24 de cromozom, din cauza 
vârstei înaintate. Aceasta înseamnă că produsul concepţiei, adică viitorii 
copii, se pot naşte cu grave malformaţii”. Un medic ginecolog, Liana 
Pleş, directorul „Departamentului de jurisdicţie medicală” din cadrul 
Colegiului Medicilor din Bucureşti arată că „fiecare femeie se naşte cu 
un număr fix de ovule, care se epuizează până la menopauză. Deşi şansele 
sunt extrem de mici, e posibil să mai fi rămas un ovul care a fost activat 
acum . Riscurile pe care le au de înfruntat, atât mama, cât şi copilul, 
sunt foarte mari. La mamă pot apărea probleme din cauza tonusului de 
elasticitate a ţesuturilor şi stării arterelor. Şi, chiar dacă este ovulul ei, se 
pune problema ce potenţial biologic mai are la vârsta aceasta. Pentru că, 
în acest caz, riscul apariţiei sindromului Down la copii este foarte mare” 49 . 

Aspectul etic al fecundării in vitro 

După cum am văzut, această metodă ar putea fi etică dacă 
donatorul este soţul. Dar sub aspect medical are şi ea riscurile ei. Astfel, 
prin hiperstimularea ovulaţiei creşte concentraţia progesteronului 
şi estrogenilor. Perturbarea raportului hormonal normal favorizează 
dezvoltarea trombozelor. Se poate instala o menopauză timpurie, creşte 
semnificativ procentul sarcinilor şi se amplifică frecvenţa copiilor născuţi 
prematur, se poate dezvolta chiar şi un cancer, etc. S-a constatat, apoi, 
că 10% din astfel de sarcini sunt extrauterine. 50 

Problema procreării asistată devine delicată atunci când intervine o 
a treia persoană donator. O astfel de situaţie este acceptată atunci când nu 
există nici o soluţie pentru cuplu. în acest caz consimţământul cuplului 
trebuie să fie dat în mod expres. Cea de a treia persoană, donatoare, nu 
poate avea nici un drept în familie şi nici asupra noului copil. Donatorul 
rămâne anonim pentru primitor, dar şi primitorul pentru donator. 
Anonimatul donatorului poate avea însă consecinţe morale dezastruoase, 
conducând la incest, în situaţia când, la un moment dat, o femeie poate 
primi sperma tatălui său sau a fratelui ei. 

Pe de altă parte, dacă tatăl nu este donatorul, înseamnă că procrearea 
este disociată de paternitate, iar familia în această situaţie, ca şi în cazul 
lesbienelor, devine un compromis. 

Procrearea asistată cu participarea celei de a treia persoane 
reprezintă o altă problemă delicată, atunci când este vorba de donarea 
de embrioni. Şi anume, întrebarea este dacă embrionii pot fi consideraţi 
fiinţe vii? Comitetul Naţional Francez de Etică le numea „fiinţe umane 
potenţiale”, întrucât nu se putea anticipa cu exactitate dacă embrionul 
se va dezvolta în condiţii normale. Convenţia Americană a Drepturilor 
Omului se referă la dreptul la viaţă a fiecărei persoane din momentul 
concepţiei. 

Dată fiind pierderea embrionilor consideraţi persoane vii, 
fecundarea în vitro primeşte pecetea uciderii şi nu poate fi admisă 
de morala creştină. 

Pe de altă parte, ca procedeu tehnic, embrionii concepuţi prin 
fecundaţia in vitro se donează unui cuplu steril. în această situaţie, mama 
legală nu este mama biologică, iar tatăl legal nu este tatăl genetic. 
Femeia care acceptă să poarte sarcină în locul altei femei şi să aibă copil 
pentru aceasta, se numeşte „mamă surogat”, iar jurnalistica îi spune: 
„închiriere de uter”. în SUA se face distincţia între „înlocuirea totală”, 
când copilul aparţine din punct de vedere genetic femeii infertile şi soţului 
acesteia. Există şi „înlocuirea parţială”, când mama purtătoare, fiind 
direct inseminată, este mama copilului şi din punct de vedere genetic 

în cadrul procreării medical asistate apar multe cazuri de 
dezorientare a identităţii, adevărate „crize de identitate”. Pentru a vedea 
mai bine această confuzie a identităţii, cu consecinţe juridice de-a dreptul 
hilare, literatura de specialitate prezintă un caz ciudat din SUA. Fetiţa 
Jaycee, copilul lui John şi al Launnei Buzzanca, conceput cu sperma şi 
ovulul unor donatori anonimi şi născut de Pamella Snell, o mamă surogat, 
întrebarea este: al cui este copilul? în 1997 un judecător din California 
a declarat că „în faţa legii, Jaycee efectiv nu are părinţi. John a intentat 
divorţ cu o lună înainte de naştere şi a negat orice responsabilitate în 
creşterea fetiţei, iar Launne nu avea drepturi legale mai mari decât mama 
surogat. Singura legătură genetică a copilului era cu doi donatori de 
gârneţi anonimi. 51 

încă o situaţie de-a dreptul absurdă în determinarea identităţii. Se 
arată că în urmă cu un deceniu, o femeie sud-africană era mamă surogat 
pentru propria sa fată, care fusese născută fără uter. Ovulul fetei a fost 

fertilizat de sperma soţului ei, transferat apoi în uterul viitoarei bunici. 
Deşi fiica şi soţul acesteia au apărut ca părinţi pe certificatul de naştere 
al copilului lor, iar mama nu a făcut decât să pună la dispoziţie uterul, 
aceasta din urmă este în acelaşi timp bunica şi „mama” copilului. 52 

In SUA, prima „mamă surogat” a fiicei sale a fost Arlette 
Schweitzer, de 42 de ani. In 12 octombrie 1991, ea a născut prin cezariană 
proprii ei nepoţi: un băiat şi o fată. 53 

In SUA, anual, aproximativ 300.000 de femei îşi „închiriază 
uterul” prin contract legal, cu obligaţia de a nu fuma, de a se abţine de 
la consumul unor produse şi chiar de la relaţii sexuale. Dar cine poate 
verifica aceste aspecte de comportament intim?!... 

Pentru a nu fi etichetate ca „vânzări de copii”, „închirierii uterului” 
nu i se oferă nici o compensaţie. 54 In realitate însă, o treime dintre femei 
îşi închiriază uterul din motive economice, primind 10.000 de dolari 
pentru sarcină. 55 

Deşi greu de acceptat din punct de vedere bioetic, în SUA numai în 
1990 s-au născut peste 1.000 de copii, folosindu-se mamele de împrumut, 
în acelaşi timp, trebuie reţinut şi faptul că fecundaţia in vitro reprezintă o 
tehnică extrem de costisitoare, încât nu este accesibilă oricăror familii. 56 

Biserica romano-catolică pornind de la faptul că Dumnezeu a 
lăsat numai natura umană în scopul procreaţiei, respinge orice artificiu, 
„taxându-1” ca păcat împotriva naturii omului. La fel, inseminarea 
artificială a fost condamnată în 1949 de Academia de Ştiinţe Morale şi 
Politice din Paris. 57 

în legătură cu recoltarea şi utilizarea embrionilor umani se ridică şi 
unele probleme de ordin etic. Astfel, în urma fecundaţiei in vitro există 
embrioni supranumerari, care sunt conservaţi şi depuşi în „bănci de 
embrioni umani”. Dintre aceştia, 25-40% mor odată cu decongelarea. 
Deşi embrionii poartă încă de la fecundaţie viaţa persoanei umane, sunt 
folosiţi în cercetări, asemenea embrionilor animali; iar alţii sunt folosiţi 
în industrie, în scopul obţinerii produselor cosmetice. în acest sens, un 
deputat declara în 1986, în Parlamentul belgian: „cu toţii o ştim: femei 
însărcinate care nu-şi doresc copii sunt plătite pentru a prelungi sarcina 
până în luna a şasea, dacă nu a şaptea lună, pentru a putea oferi cercetării 
ştiinţifice şi industriei de cosmetice un făt cât mai bine dezvoltat cu 
putinţă”. 58 

Se atrage apoi atenţia „referitor la tehnica de fecundare in vitro şi 
a transferului de embrioni, asupra riscurilor tehnicii (rupturi vasculare, 

leziuni intestinale, etc.), cât şi asupra altor accidente ca: moartea în uter, 
malformaţii, anomalii cromozomiale; iar în cazul mamelor de împrumut 
există riscul de a naşte un handicapat (risc existent în fertilizarea in vitro 
cu spermă de la o terţă persoană), copil refuzat şi de mama purtătoare 
şi de mama genetică”. 59 

Pe lângă aceasta, procedurile amintite au dezastruoase consecinţe 
etico-sociale, „copilul putând avea trei mame (genetică, uterină şi socială) 
şi doi taţi (biologic şi social)”. 60 

Pe de altă parte, statistic vorbind, mass-media difuzează în ultimul 
timp informaţia că în lume sun conservanţi circa un milion de embrioni 
rezultaţi din fecundarea în vitro. (Numai în Italia sunt conservaţi circa 
30.000 de embrioni). Ori, după cum se ştie, din o sută de ovule fecundate 
în vitro, numai patru vor ajunge să devină fiinţe umane în braţele „mamei 
închiriată”, cu drept la viaţă, Ceilalţi, foarte mulţi, sunt condamnaţi la 
pieire... Mor, însă ca fiinţe umane vii, în potenţialitate... Iar această 
realitate spune foarte mult sub aspect etico-social... 

în concluzie, se cuvine să evidenţiem faptul că fecundarea în vitro 
prezintă trei consecinţe de ordin moral social deosebit de grave. 

1. După cum am văzut, pentru asigurarea bunei reuşite, fecundarea 
în vitro se efectuează prin implementarea mai multor ovule fecundate din 
care unele mor... Aceştia constituie tot atâţia fetuşi, adică persoane umane 
în potenţialitate. Această realitate era recunoscută şi legiferată de justiţia 
romană, care a formulat cele mai temeinice norme juridice, acordând în 
cazul de faţă fetusului dreptul la succesiune, conform sentinţei: „infans 
conceptus pro iam natu habetur” (copilul conceput se socoteşte ca şi 
cum ar fi deja născut). 

în această situaţie, fecundarea în vitro poartă eticheta crimei, 
asemenea avortului. 

2. Cine va asigura viitorul copilului conceput în vitro, în cazul 
mamelor aflate la vârsta a treia, mai ales dacă acestea vor deceda?!... 

3. Fecundarea în vitro devine un adevărat pericol social, de 
nestăvilit, atunci când homosexualii o vor generaliza ca metodă a 
„procreaţiei” lor... 

Probleme etice în legătură cu „mama închiriată” 

O altă problemă deloc de neglijat se referă la modul de gestaţie 
raportat la viaţa biospirituală a mamei de împrumut. 

în primul rând trebuie să ne gândim la faptul că mama artificială 
poate rămâne cu un gol depresiv în suflet, văzându-se obligată să cedeze 

copilul pe care l-a dus la viaţă prin sângele ei, prin viaţa ei. 

în al doilea rând, trebuie să reflectăm asupra faptului că femeia- 
mamă imprimă fetusului în perioada de gestaţie anumite trăsături ce-i sunt 
specifice, pozitive şi negative, pe măsură să influenţeze comportamentul 
de mai târziu al celui pe care îl gestează în vederea naşterii. Dar, pentru 
a nu rămâne numai la vorbe, se cuvine să intreprindem o analiză a 
responsabilităţii pe care se cuvine să o aibă o mamă, fie ea şi surogat 
supra viitorului fiinţei pe care o va aduce la viaţă, urmând să ne punem 
întrebarea, dacă orice femeie îşi poate asuma responsabilitatea maternală; 
şi mai ales, unde găsim femeia corespunzătoare să ducă la viaţă un om, 
fără a-i deruta identitatea părinţilor naturali?... 

încă din perioada anilor '60 s-au intreprins cercetări asidue privind 
psihismul prenatal, în centre medicale de prestigiu şi de autoritate 
incontestabilă. 61 S-a dovedit ştiinţific că „din punct de vedere psihologic la 
naştere, copilul nu est nici (numai) o sumă de reflexe şi, cu atât mai puţin 
„tabula rasa”. 62 Psihologia infantilă modernă afirmă că „imaginea clasică 
asupra fiinţei umane ca „tabula rasa” la naştere nu mai este adecvată”. 63 
încă din viaţa intrauterină „copilul îşi construieşte nu numai entitatea 
sa biologică, ci îşi schiţează (mai ales în ultimul trimestru de gestaţie) 
şi cele dintâi contururi ale vieţii psihice, deopotrivă în plan senzorial, 
intelectual şi afectiv”. 64 S-a stabilit că stadiul intrauterin şi primii trei 
ani de viaţă sunt „determinanţi pentru dezvoltarea ulterioară a întregii 
vieţi”. 65 Un autor atrage atenţia: „Sângele dumneavoastră - este prevenită 
tânăra mamă - hrăneşte copilul, forţele sufletului dumneavoastră se 
răsfrâng asupra sa, gândurile şi emoţiile dumneavoastră i se transmit”. 66 
M. Huttunen şi P.Niskanen au iniţiat un studiu şi au dovedit că „copilul 
simte tot ceea ce simte mama. S-a constatat, de pildă, trauma pierderi 
soţului (prin deces) în timpul sarcinii, datorită suferinţei profunde cauzată 
femeii gravide, provoacă mari tulburări psihice copilului. 67 Prof. Dr. 
Gerhard Rottmann de la Universitatea din Salzburg - Austria a intreprins 
un studiu pe un eşantion de 140 femei gravide, urmând ca la sfârşit să 
le împartă în patru categorii: 

1. Mame ideale, care doresc sarcina conştient sau chiar inconştient; 
duc sarcina fără probleme, nasc uşor, copilul este sănătos fizic şi afectiv. 

2. Mame catastrofice, opuse celor dintâi; manifestă o atitudine 
negativă faţă de sarcină; au probleme serioase în graviditate; majoritatea 
nasc prematur; copiii prezintă tulburări emoţionale. 

3. Mame ambivalenţe - cazuri paradoxale; făţiş afirmă bucuria 
sarcinii, dar nu pot scăpa de „vigilenţa” fătului, care nu poate fi înşelat: 
la naştere, majoritatea copiilor prezintă tulburări de comportament şi 
probleme gastro-intestinale. 

4. Mame indiferente - se tem să nu-şi compromită cariera, se tem de 
greutăţi materiale sau că nu sunt suficient de pregătite pentru maternitate; 
inconştient îşi doresc copilul; fătul percepe ambele mesaje: dorit-nedorit; 
la naştere, majoritatea copiilor sunt apatici şi letargici. 68 Alt studiu pe 
un eşantion de 500 femei gravide lipsite de preocuparea faţă de sarcină, 
s-au soldat prin abandon uterin. Deci, atitudinea rejectivă, ambiguă sau 
indiferentă a mamei are efecte nocive asupra copilului care se va naşte. 69 

Experienţele efectuate în stadiul prenatal dovedesc că „dragostea 
maniei creează premisele ideale pentru dezvoltarea armonioasă a 
personalităţii copilului. Dacă mama ştie să-şi menţină echilibrul psihic 
şi o stare protectoare faţă de copil, chiar şi în momentele de posibilă 
cumpănă existenţială, ea poate înălţa prin iubire o platoşă protectoare în 
jurul copilaşului, care să-i confere un confort psihic. 70 La toate acestea 
adăugăm o remarcă substanţială, şi anume că „ mama cu educaţie şi 
sensibilitate creştină îi deschide o cu totul altă şansă de viaţă şi 
mântuire copilului încă din această etapă a existenţei. 71 

Aspectul fiziologic al mamei surogat, ca şi cel psihic şi familial au 
o influenţă foarte mare asupra fetusului. Astfel, s-a constatat că universul 
sonor intrauterin este dominat de bătăile inimii materne, care induc 
bunăstare şi calm, când ritmul lor este normal, iar acest univers sonor 
în care trăieşte fetusul are o importanţă capitală pentru dezvoltarea 
armonioasă, atât psihic, cât şi fizic. 72 

Pe de altă parte, s-a constatat că în viaţa intrauterină din luna 
a şasea debutează memoria. Se întâmplă însă că organismul matern, 
pentru a susţine sarcina, secretă hormonul numit oxitocină. Acesta face 
ca toate achiziţiile mnezice intrauterine să fie uitate, prin transferul lor 
în „arhiva” uitată a subconştientului, dar ele pot să reapară sub forme 
traumatizante în viaţă. 73 

La toate acestea se adaugă şi starea familială a „mamei surogat”, 
ştiut fiind cât de important este rolul ambilor părinţi în perioada prenatală 
pentru viaţa şi sănătatea copilului. în timpul lunilor de sarcină, relaţia 
femeii gravide cu un partener iubitor şi sensibil primeşte un suport moral 
puternic, creindu-se un sentiment de siguranţă atât pentru mamă cât şi 

pentru copil. O atmosferă de comuniune familială animată de un duh 
de dragoste şi de linişte, pe durata celor nouă luni, influenţează decisiv 
sănătatea fizică, sufletească şi spirituală a celui ce se va naşte. 74 


3. Adopţia de copii - mijloc etic de substituire 
a procreaţiei artificiale 

Se cuvine să precizăm că fecundarea in vitro prin „închiderea 
uterului”, ca fenomen ce neagă unicitatea persoanei umane este întâlnit cel 
mai mult în SUA. Majoritatea ţărilor vest Europene refuză această metodă 
de procreaţie. în România nu există astfel de cazuri şi nici o legislaţie 
care să le reglementeze. Există însă „Comitetul Român de Adopţii”, 
subordonat guvernului, înfiinţat în 1997 cu scopul „supravegherii şi 
sprijinirii acţiunilor de protecţie a drepturilor copilului prin adopţie şi 
al realizării cooperării internaţionale”. Acesta este, de altfel, singurul 
răspuns la dreptul familiei de a avea copii. 

Deşi se pare că procrearea medicală asistată ar fi o replică faţă de 
avort, în cele din urmă trebuie să remarcăm că ea se identifică cu avortul 
în situaţia în care embrionii sunt distruşi prin cercetările ştiinţifice, sau 
a fabricării produselor cosmetice. Dacă „avortul folosit ca mijloc de 
contracepţie este tentativă de crimă, folosirea gârneţilor donaţi sau a 
uterelor surogat constituie o violare a integrităţii unirii conjugale şi a 
drepturilor copilului la o viaţă în cadrul familiei sale naturale”. 75 

După cum am văzut, medicina „nu poate oferi o tratare a sterilităţii, 
ci doar o tehnicizare şi o depersonalizare a procreaţiei”. 76 Oamenilor 
dornici să-şi împlinească familia cu copii, li se recomandă alternativa 
înfierii unui copil abandonat. „Să ne gândim numai la copiii abandonaţi, 
la copiii străzii, care nu au simţit niciodată mângâierea mamei şi cărora 
nu le-a zâmbit nimeni, şi să ne imaginăm bucuria pe care ar trăi-o ei în 
mijlocul unei familii care i-ar înconjura cu o dragoste de care ei nu au avut 
parte niciodată”. 77 într-adevăr, această pledoarie pentru soarta copiilor 
abandonaţi a constituit din cele mai vechi timpuri o preocupare a Bisericii 
creştine în misiunea ei filantropică. Biserica a chiar instituţionabzat grija 
faţă de copiii abandonaţi, prin întemeierea, pentru prima dată în lume, a 
„leagănelor pentru copii”. Atunci, în acele leagăne de copii afecţiunea 

creştină înlocuia sălbăticia abandonului şi recupera omul pentru iubirea 
lui Dumnezeu pusă în slujba vieţii sociale. Leagănele de copii moderne 
sunt simple instituţii de asistenţă socială, unde afecţiunea de care copiii 
au atâta nevoie, lipseşte. Spiritul funcţionăresc este superficial, rigid şi 
de multe ori dur. Personalul de îngrijire se orientează strict oficial şi nu 
dispune de „iubirea care toate le rabdă”, încât dezinteresul şi brutalitatea 
devin de multe ori dominante... Pentru a depăşi aceste inconveniente, 
asistenţa socială actuală a descoperit o cale mult mai folositoare copilului, 
şi anume cea a „plasamentului maternal”, efectuată sub îndrumarea 
medicală şi sub controlul direct al factorilor de răspundere... 

în general statele civilizate încurajează adopţia de copii şi iau 
atitudine hotărâtă de combatere a traficului adoptiv ilegal. în sens pozitiv, 
se instituie legi care, pentru a favoriza adopţia copiilor, acordă chiar 
concediu parental de adopţie, sau concediu „post adopţie”, vizând 
facilitarea obişnuinţei celui ce va deveni părinte adoptiv cu noul copil 
adoptat... 

Desigur, înfierea prin adopţie rămâne superioară. Dar... „prudenţa 
este mama înţelepciunii”! Mulţi evită riscul, gândindu-se la viitorul 
copilului de care se corelează şi soarta părinţilor. Copilul intră în noua 
familie ca fiu, cu toate drepturile legale ce decurg de aici. El vine cu 
o ereditate imprevizibilă, cu care intră în competiţia succesului sau a 
insuccesului în viaţă, şi de care părinţii se fac responsabili, cel puţin în 
faţa conştiinţei şi a viitorului lor. Sunt apoi situaţii de neînţelegere între 
soţi cu privire la alegerea şi opţiunea pentru un anume copil. Şi de aici pot 
apărea discordiile dintre soţi şi rezerva părintelui faţă de copilul adoptat, 
fiindcă „glasul sângelui” este totdeauna mai tare... Pentru a evita acest 
aspect, mulţi înfiază copii din familii înrudite cu ei. Dar nici în această 
situaţie lucrurile nu au totdeauna finalitatea dorită, deoarece „sângele nu 
se face apă”, iar părinţii naturali se amestecă de multe ori în educaţia şi 
soarta copilului de care nu se pot totuşi despărţi, ajungându-se astfel la 
tot felul de discuţii între rudenii pe motivul adopţiei. 

Cu toate aceste neajunsuri, singură adopţia de copii poate 
substitui procrearea artificială. 

Aşa cum procrearea aduce împlinirea vieţii de familie, tot astfel 
adopţia de copii reprezintă darul sacru al lui Dumnezeu, pe măsură să 
compenseze şi să vindece o anume deficienţă a naturii umane. 



III. INGINERIA GENETICĂ ŞI CLONAREA 


S-a arătat că „expresia cea mai autentică a revoluţiei tehnico- 
ştiinţifice contemporane o reprezintă descoperirile genetice, care au pus 
bioetica în situaţia paroxistică a semnificaţiilor lor umane, căci cercetările 
genetice transcend sfera individuală şi pot fi surse de angoasă publică atât 
pentru efectele orizontale (în familie), cât şi verticale (în descendenţă), 
atât pentru viaţa privată, cât şi pentru individ, cât şi pentru comunitate. 
Cercetările făcute pe genomul uman privind riscul bolilor ereditare pot 
genera astfel conflicte între nevoile sănătăţii publice privind reducerea 
riscului de boli ereditare şi libertatea de reproducere umană, cât şi între 
libertatea omului şi drepturile sale la un patrimoniu genetic nealterat, 
în interesul comunităţii şi chiar al speciei umane... In faţa cercetărilor 
şi descoperirilor genetice, etica reacţionează cel mai adecvat în virtutea 
drepturilor naturale omului. De aceea, deşi scopul unei cercetări genetice 
poate fi combaterea unei boli, el nu va putea fi ameliorarea speciei umane, 
pentru că normalitatea vieţii sociale este de domeniul legilor social- 
juridice şi de domeniul ştiinţei biologice ”. 78 

1. Datele problemei 

Sub numele de inginerie genetică înţelegem anume tehnici recent 
apărute de recombinare (reaşezarea secvenţelor de ADN) artificială a 
materialului genetic provenind de la organisme vii, în scopul producerii 
controlate a unor fiinţe noi, in vitro. 

Derivat din limba greacă, cuvântul „clonă” înseamnă „vlăstar”, 
adică totalitatea indivizilor genetic uniform. Ea se aplică atât la plante, 
cât şi la animale. La acestea din urmă, procesul de clonare este mai 
complex. Practic, se efectuează prin participarea unei celule la care se 
face enuclearea (scoaterea nucleului) şi aşezarea în locul lui a unui nucleu 
de la altă celulă, provenită de la specii identice sau apropiate genetic. 

După obţinerea clonei, aceasta se pune în uterul „mamei surogat” („de 
împrumut”), unde se dezvoltă o nouă viaţă şi o nouă fiinţă. 

Interesul pentru ingineria genetică şi clonare se datorează 
experienţelor efectuate în 1954 de către R. Briggs şi T.J. King, prin 
eliminarea nucleului unui ovul şi înlocuirea cu nucleul unei celule 
somatice. Experienţa nu a reuşit însă decât în 1979, când, prin îmbinarea 
tuturor cunoştinţelor de embriologie şi genetică, alături de o tehnologie 
adecvată, au apărut primele animale identice genetic. Dar abia în 1983, 
Davor Salter şi J. Mc. Groth au reuşit să cloneze un şoarece. Experienţele 
au continuat la peşti, dar nu au fost suficient de convingătoare. 79 Abia 
în 1997 s-a reuşit să se cloneze un mamifer, „celebra” oiţă Dolly, prin 
înlocuirea, datorită tehnologiilor specializate, a nucleului ovulului unei oi 
cu nucleul unei celule a glandei mamare, apărând astfel pe cale asexuală 
organisme identice genetic. 

Pentru a înţelege mai bine sensul şi variatele aspecte ale ingineriei 
genetice, se cuvine mai întâi să facem câteva precizări elementare, privind 
locul ei în cadrul vieţii biologice. 

Este cunoscut faptul că celula umană este formată din membrană, 
protoplasmă şi nucleu. Componentul principal al celulei este nucleul, 
format din cromatină, al cărui constituent principal este acidul 
dezoxiribonucleic (ADN). Dacă cromatina este forma de existenţă a 
ADN, cromozomii constituie forma de organizare a acestui complex. 
Având aceeaşi compoziţie cu a nucleului, cromozomii constituie 
materialul nuclear în activitatea specifică diviziunii. 

Celulele somatice conţin cromozomi sub formă de pereche: 2n = 46. 

In cele 23 de perechi, un cromozom provine de la un părinte, iar 
alt cromozom provine de la alt părinte. Celulele sexuale numite gârneţi 
conţin numai unul din cromozomii pereche: n = 23. Tot în cromozom se 
află şi genele. Fiecare cromozom conţine aproximativ 100.000 de gene. 
Ele sunt segmentate de ADN în care este înscrisă informaţia ereditară, 
asigurând transmiterea însuşirii la urmaşi. Genele sunt aşezate de-a lungul 
cromozomului, asemenea unor mărgele pe un lanţ. Fiind în legătură 
cu condiţiile mediului, ele determină caracterele individuale: grupa 
sanguină, înălţimea, culoarea ochilor şi a părului. 

Omul se dezvoltă dintr-o singură celulă numită zigot (ou) prin 
divizare, formându-se ţesuturile şi organele. 

Diviziunea poate fi directă, prin scindarea în două celule fiice; 
şi indirectă, numită cariokineză. Aceasta se împarte în mitotică (sau 

somatică) şi meiotică (sau reducţională). în cea mitotică (somatică) are 
înmagazinată în ADN-ul din cromozom aceeaşi informaţie genetică, pe 
când cea meiotică, caracteristică celulelor sexuale, numărul cromozomilor 
se reduce la jumătate, încât gârneţii conţin doar jumătate din numărul de 
cromozomi prezenţi în celelalte celule din organism. între cromozomii 
pereche (unul matern, altul patern) are loc în cursul meiozei un schimb 
reciproc de gene. De reţinut că atât ovulele cât şi spermatozoizii sunt 
extrem de variate sub aspect genetic, motiv pentru care şi indivizii se 
deosebesc între ei, neputând exista două persoane identice. 

Cromozomii moşteniţi ca o unitate de la un părinte poartă 
denumirea de genom. Acesta cuprinde între 50.000 - 100.000 de gene 
cu o estimare de 3,5 miliarde de baze perechi. Celulele având acelaşi 
genom intră în procesul de diviziune mitotică. Prin segmentarea oului şi 
a diferenţierii celulare, se formează embrionul, fetusul şi nou-născutul. 
Acesta va avea în fiecare celulă zestrea genetică de la ambii părinţi (câte 
23 de cromozomi de la fiecare). 

Ingineria genetică este posibilă datorită faptului că, întocmai 
unei holograme, fiecare nucleu al unei celule somatice conţine codul 
genetic al întregului organism. Prin tehnologia „ADN-ului recombinat” 
(ADNr) este posibilă schimbarea structurii genetice a unui organism prin 
introducerea unor gene străine, fie în mod direct prin procesul numit 
„transformare”, fie prin transmiterea virală cunoscută sub numele de 
„transducţie”. Tehnologia numită de regulă „îmbinarea genelor”, deşi 
limitată la bacterii şi la unele plante, deschide calea spre manipularea 
genetică a oricăror forme de viaţă, inclusiv cea umană”. 80 

Prima moleculă de ADN recombinat a fost realizată în 1971, 
fiind compusă din ADN străin inserat într-o moleculă vector (vehicul) 
plasmidă. Această recombinare artificială a ADN, adică reaşezarea 
secvenţelor de ADN, se mai numeşte şi donare moleculară, sau donarea 
genei, deoarece moleculele compuse din genă şi plasmidă într-o celulă 
gazdă pot fi înmulţite în masă dând naştere unei linii de organisme identice 
genetic care pot sintetiza în cantităţi controlabile substanţa (chimic pură) 
determinată de gena implicată. 81 S-a ajuns la o adevărată „industrie 
a genei”, având ca temei proprietatea genei donate de a funcţiona 
într-un microorganism, sau în orice altă celulă, în care produce o 
substanţă chimic pură specifică. 82 

2. Succesul ingineriei genetice la plante şi animale 

O contribuţie substanţială la dezvoltarea industriei genei a avut-o 
transfonnarea bacteriilor „în recipiente excepţionale pentru complexe 
plasmidă + genă străină care, alături de propria înmulţire în masă, pot 
sintetiza în cantităţi controlabile substanţa determinată de gena clonată”. 83 
Trecând din laborator în bioreactoare gigantice, bacteriile manipulate 
genetic au fabricat la scară industrială substanţe farmaceutice, precum 
insulina şi interferonul, de 200 de ori mai ieftin decât cel extras din 
sângele uman. 

In 1973 s-au obţinut organisme transgenetice (organism superior de 
animal sau plantă, purtător de gene de la altă specie). Astfel, injectându- 
se ADN exogen (gena B-globinei de la iepure, clonată), în celulele 
embrionilor de şoarece, au rezultat şoareci care fabricau B-globulină 
de iepure. 84 

în 1982 s-a injectat în celulele embrionilor de şoarece gena 
honnonului de creştere de la şobolan şi s-au obţinut şoareci uriaşi. 85 

La plante s-au obţinut genotipuri transgenetice la floarea soarelui 
(în care a fost transferată o genă de la fasole); la fel la tutun, în care a 
fost transferată o „genă insecticidă”, etc. 86 

Folosind tehnici de unire a lanţurilor genelor, s-a reuşit ca, 
introducând materialul genetic de la licurici în planta de tutun, aceasta 
străluceşte în întuneric. 87 

3. Ingineria genetică şi donarea în faţa condiţiei umane 

Trecând de la teocentrism la antropocentrism, omul se consideră 
stăpânul creaţiei, capabil să-i răstoarne legile, spre a-i „stoarce” 
beneficiile. De multe ori însă luciferica încredere în forţele sale creatoare 
se întoarce distructiv împotriva speciei umane şi a planetei însăşi. Un 
exemplu îl oferă şi ingineria genetică şi donarea, considerată cea mai 
senzaţională descoperire a sfârşitului de mileniu. 

în 1970 a început sinteza artificială a genelor, făcând posibilă 
manipularea informaţiei ereditare. 88 în faţa acestei performanţe, „biologia 
vrea să regândească viaţa, să o controleze. Medicina vrea să controleze 
viaţa din momentul fecundaţiei până în cel al morţii. Genetica îşi propune 
să desfiinţeze Programul Genomului Uman, spre a identifica şi localiza 

cele câteva zeci de mii de gene umane care ne definesc ca indivizi şi 
specie, permiţându-i astfel să controleze „destinul uman”, dirijându-i 
evoluţia. Nu ne va mira că programul numit „Biologia fără frontiere” 
ar putea să transforme omul într-un animal sau în supraom, cu tinereţe 
mult prelungită”. 89 

Pe la mijlocul secolului trecut s-a afirmat că ingineria genetică 
va putea programa fiinţe umane superioare, cu comportament etic, de 
generozitate şi altruism. Această utopie a rămas însă fără finalitate, 
deoarece nu s-a ţinut cont de realitatea păcatului moştenit în natura 
umană. 90 Etica ingineriei genetice va avea succes real numai atunci când 
împlinirea potenţialului uman va fi centrată pe Dumnezeu, Creatorul, 
Mântuitorul şi Sfinţitorul creaţiei. 

Mai spectaculară este dorinţa „americanilor pentru donarea lui 
Elvis” (The Americans for Cloning Elvis), sau apariţia organizaţiei 
„Creştinii pentru donarea lui Iisus” (Christians for the Cloning of Jesus). 
Aceştia din urmă au publicat următorul manifest: Prieteni, nu putem să 
stăm şi să-L aşteptăm pe Iisus. Mulţumită progreselor ştiinţei, putem 
recolta probe de ADN de pe giulgiul din Torino şi le putem folosi pentru 
a dona a doua venire!... Prieteni, ar trebui să donăm câte un Iisus pentru 
fiecare persoană care vrea unul! Orice femeie care doreşte L-ar putea 
concepe imaculat pe Iisus. Ţi-ajunge cât ai comunicat cu Dumnezeu prin 
intermediul pastorului sau al preotului tău! Dacă ai o întrebare pentru 
Dumnezeu, poţi să suni, pur şi simplu, acasă şi să I-o adresezi. Imagi- 
naţi-vă, numai, o lume cu câte un Iisus în fiecare gospodărie. Acesta 
este paradisul”. 91 

Ajungându-se în stadiul de a se studia structura genetică a 
embrionului, după care va urma cea a zigotului înainte de implantarea 
intrauterină, se va putea identifica destinul biologic al individului, 
înscriindu-se în fişa lui genetică coeficientul de inteligenţă, bolile pe 
care le va avea, precum şi anii pe care îi are de trăit. 92 Va fi cu totul ieşit 
din comun dacă aceste date vor fi folosite în scopul tratării unora din 
cele 3500 de boli ereditare. Dar datele din fişa genetică se pot întoarce 
şi împotriva omului. Dacă la angajarea în serviciu va fi obligatoriu 
buletinul genetic, prin care se va cunoaşte coeficientul de inteligenţă, ca 
şi viitoarele boli, patronul îi va refuza angajarea, iar casele de asigurări 
sociale îi vor retrage protecţia. Tot în baza acelui buletin biologic se va 
putea stabili cine are dreptul de a se naşte. Astfel de situaţii vor reînvia 
mişcarea eugenistă, care, având ca scop ameliorarea speciei umane şi 
crearea fiinţelor perfecte, va interzice să apară în lume handicapaţi. 93 

Este locul să precizăm că precursorul eugeniei este rasismul, la 
care din nou s-ar putea ajunge dacă nu se va crea o societate deschisă 
influenţelor pozitive ale umanităţii. Este cunoscut faptul că rasismul a fost 
precursorul eugeniei naziste care a exterminat peste 70.000 de bolnavi 
psihici prin macabra lege a euthanasiei, legea din 1933 de sterilizare a 
celor cu anomalii ereditare, din 1937 de sterilizare a bastarzilor, sau din 
1939 de condamnare a căsătoriilor interetnice. Din nefericire, justificarea 
acestor legi s-a făcut şi din considerentele ştiinţifice ale lui Broca, Galton, 
Lorenz, Fisher, Gobineau, Darwin, sau ale unor sociologi sau filosofi ca 
Wilson, Nietzsche sau Hegel. 94 

Dar îngrijorarea eugeniei nu trebuie să se refere numai la o 
„super-rasă” anticipată de nazişti, ci la un pericol şi mai mare, cel al 
producerii unei sub-specii humanoide spre a servi drept o clasă de 
sclavi. In 1989, oameni de ştiinţă italieni au creat deja un antropoid 
dintr-o mamă cimpanzeu şi un tată uman. Datorită unor „probleme etice”, 
experimentul a fost întrerupt la stadiul embrionar. Aceasta nu înseamnă 
însă că instanţele de brevetare nu vor pune în circulaţie „omul-maimuţă”. 
Consecinţele unei astfel de situaţii vor fi tot pe atât de dezastruoase ca 
armele nucleare. 95 

Pentru a nu rămâne însă derutaţi şi pesimişti faţă de formele 
excentrice mai sus amintite, se cuvine să ne referim, în replică, în cadrul 
ingineriei genetice şi al donării, la „terapia genetică”. Aceasta implică 
examinarea părinţilor în devenire pentru a se vedea dacă există pentru 
copii riscul de a moşteni diferite defecte genetice, precum şi intervenţii 
prenatale şi postnatale pentru corectarea acestor defecte. Scopul său este 
terapeutic, şi nu eugenie sau „inovaţional”, urmărind vindecarea unui 
defect, şi nu sporirea unor caracteristici considerate dezirabile... Expresia 
„inginerie genetică” ar trebui restrânsă la manipularea materialului 
genetic pentru scopul eliminării genelor anormale sau inserţia altora, 
pentru a obţine trăsăturile dorite. 96 

Tehnicile actuale conferă într-adevăr omului posibilitatea de a 
clona. Astfel, între anii 1952-1956 s-a reuşit donarea broaştei transferând 
într-un ovul denucleat nucleul unei celule embrionare, şi astfel s-a reuşit 
să se obţină dezvoltarea unui monnoloc. în 1997, prin naşterea oiţei Dolly, 
oamenii de ştiinţă au demonstrat posibilitatea de a dona un mamifer 
pornind de la nuclee ale unor celule diferenţiate (în cazul de faţă, nucleul 
unei celule a glandei mamare). 97 

Din nefericire însă, celebra oiţă a murit prea devreme. Se apreciază 
că totuşi era prea bătrână încă de la naştere, şi... i-a venit sorocul... 

Marea întrebare ce se pune, se referă la dreptul de a clona oameni. 
Preşedintele SUA şi Convenţia Europeană a Drepturilor Omului s-au opus 
cu hotărâre. Tot în această direcţie, Comisia Parlamentului European de 
Bioetică şi Plenara Parlamentului European din anul 1992 au interzis 
brevetarea genomului uman, a corpului şi elementelor sale, au interzis 
modificarea identităţii genetice a corpului în scop neterapeutic, ca fiind 
contrară demnităţii persoanei. Dar ştiinţa nu poate fi normată etic, iar 
consecinţele descoperirilor ştiinţifice nu pot fi prevăzute. In orice caz, 
aplicarea rezultatelor ştiinţifice în afara unor criterii etice sau legale poate 
constitui un pericol grav pentru om. 98 

Pe de altă parte, avantajele tehnicii de înmulţire asexuată, sunt: 

1. Posibilitatea de a produce indivizi cu calităţi excepţionale, fapt 
care ar duce la îmbunătăţirea rasei umane; 

2. Posibilitatea de a produce numai indivizi sănătoşi, fără maladii 
transmise ereditar; 

3. Posibilitatea ca familiile sterile să aibă copii, aşa cum şi-i doresc, 
cu celule luate de la celebrităţi, sau de la soţ sau soţie; 

4. Posibilitatea tratării unor afecţiuni cardiace prin donarea 
celulelor unei inimi sănătoase şi injectarea acestora în zonele în care 
s-au produs afecţiuni. Aceste celule ar urma să fie folosite la înlocuirea 
celor uzate. 99 

Este greşită teoria geniocraţiei prin donare, adică a înţelege că 
prin donare putem crea genii. „O clonă nu este o reeditare a individului! 
Copiază doar zestrea genetică a celui donat, nu şi personalitatea lui. 
Dezvoltarea psihicului, a personalităţii umane, depind într-o măsură 
covârşitoare de mediu, de factorii externi, donarea lui Einstein, de pildă, 
ar fi copia genetică a lui Einstein. Pentru a avea, însă, personalitatea 
lui, ar trebui să parcurgă experienţele individuale pe care le-a parcurs 
adevăratul Einstein, secvenţă cu secvenţă, minut cu minut. Admiţând 
că s-ar putea crea o „lume” experimentală a geniilor, unde clonele să fie 
crescute în condiţii optime pentru dezvoltarea potenţialului lor intelectual, 
dar cine ne dă dreptul să folosim oameni, fie ei clone, fie şi fără un 
statut juridic cert, ca subiecţi ai unui experiment pe viaţă? Psihologul 
german care şi-a folosit fetiţa drept subiect de experiment, încercând să 
demonstreze rolul ambianţei sociale în dezvoltarea mentală a omului, a 
fost trimis la închisoare. în urma lui a rămas o fetiţă ratată pe viaţă din 
cauza experimentului la care a supus-o avântul ştiinţific necontrolat al 
propriului său tată. 100 

Din aceste afirmaţii vedem că prin clonare se pune în funcţie maşina 
de fotocopiat a fiinţei umane, deoarece asemănarea dintre persoana 
umană şi clonă este precum cea dintre tabloul unui obiect şi obiectul 
însuşi. Interesantă, dar greşită este aprecierea acelora care consideră că 
prima clonare din istoria omenirii este formarea Evei din coasta lui 
Adam. Numai că această formare nu este o copie. Eva nu este o copie 
a lui Adam. „Scoaterea Evei din Adam înseamnă că Eva a fost cuprinsă 
virtual în Adam şi înainte de aducerea ei distinctă la existenţă. Dar ea a 
fost în Adam nu ca ceva identic cu el, şi deci ea nu este rezultatul unei 
singure dezvoltări a lui. Omul este bipolar în sine însuşi. Numai aşa este 
o fiinţă dialogică... Adam a fost totdeauna Adam-Eva. Se poate spune 
că aceste două aspecte (masculin şi feminin) ale omului sunt în aşa 
măsură inseparabile, în iubirea lui Dumnezeu, că o fiinţă umană, luată 
izolat şi considerată în sine, nu este deplin om... Fiecare este la fel de 
om, dar integritatea umană şi-o trăiesc numai împreună, în completarea 
reciprocă”. 101 


4. Privire critică 

După cum am văzut, în domeniul agriculturii şi al producţiei de 
animale, ingineria genetică reprezintă o adevărată revoluţie benefică vieţii. 
S-a reuşit realizarea plantelor care să-şi producă propriile insecticide, 
îngrăşăminte cu nitrogen şi mecanisme de stopare a îngheţului. Au fost 
create enzime care dizolvă şi consumă deşeurile industriale. Se vorbeşte 
astăzi de „bioremediere” prin folosirea unor microbi ca bacteriile şi 
fungii pentru a înlătura preparatele chimice toxice. Se speră într-o 
nouă „revoluţie verde” spre a întâmpina, mai ales în ţările în curs de 
dezvoltare, nevoile unei populaţii în curs de creştere. 

Pe de altă parte, aceste binefaceri sunt privite de mulţi ca fiind 
o adevărată nenorocire, datorită faptului că nu s-au detectat efectele 
negative privitoare la degajarea de bacterii şi viruşi transformaţi genetic. 
S-a atras atenţia că producerea de specii uniforme în agricultură slăbeşte 
rezistenţa acestora la schimbările atmosferice şi la insecte. Alte obiecţii 
sunt de natură ecologică. S-a arătat că recoltele realizate genetic, hibridate 
cu alte varietăţi, pentru a crea „super-plante” şi alţi hibrizi, pun în mare 
pericol stabilitatea ecologică. 102 

în cadrul producţiei de animale, ingineria genetică poate ajusta 
mărimea, greutatea, puterea animalelor, calitatea cărnii etc. Oamenii de 

ştiinţă scoţieni care au produs oiţa Dolly au reuşit să cloneze şi şoareci, 
manifestând optimism în posibilitatea aplicării şi la alte specii. Privind 
industria farmaceutică, materialul genetic uman, fiind introdus genetic 
în diverse animale, va produce medicamente, folosite în urma donării 
pe plan mondial. 

Dar, ca şi în cazul plantelor, amestecul în procesul micro-evolutiv 
al selecţiei naturale poate micşora fondul genetic cu consecinţe nebănuite. 
De pildă, introducerea hormonilor umani de creştere în porci a produs o 
varietate afectată de strabism şi artrită. 103 

Privind acum posibilităţile şi hazardurile biologice legate de 
ingineria genetică umană, vom face deosebirea între tehnicile terapeutice 
şi cele eugenice (inovatoare). 

1. în cadrul tehnicilor terapeutice, ingineria genetică poate fabrica 
insulina umană, interferonul (proteină care apără de infectarea cu 
viruşi a celulelor canceroase). Apoi, detectarea şi corectarea în stadiul 
embrionar primar, înaintea afectării creierului şi a sistemului nervos, 
a defectelor genetice in utero. Se caută medicamente pentru bolile 
ereditare, precum: hemofilia, distrofia musculară, fibroza cistică. Este 
în studiu vaccinul pentru tuberculoză, iar altele pentru tratarea leprei 
şi malariei. Cercetările se îndreaptă spre alinarea unor boli psihice, 
cum ar fi: depresia, schizofrenia etc., sau a celor degenerative, precum: 
Parkinson, Alzheimer, ca şi unele forme de cancer. Nu este lipsit de atenţie 
nici tratamentul dereglărilor imunologice: ADA (deficit de adenozin 
diaminoză) şi SIDA. 104 


5. Aspecte etice 

Sub aspect etic, ingineria genetică se află sub semnul întrebării în 
multe din formele în care este angajată. Mai întâi însă câteva constatări 
practice: 

1. Costurile cercetărilor în aplicarea ingineriei genetice sunt extrem 
de mari, încât sub „legile nemiloase” ale pieţei, viaţa şi moartea vor fi în 
mâna celor care vor avea posibilităţi să plătească mai bine. 

2. în legătură cu aplicarea ingineriei genetice se pune legitima 
întrebare: cine şi după ce criterii vor fi stabilite standardele şi limitele 
experimentelor? Se pare că tot după criteriul profitului. 

3. în cazul în care examinarea genetică ar deveni legală şi 
obligatorie, se ridică următoarele întrebări: 

a) Dacă chirurgia genetică şi alte terapii nu pot corecta anomaliile 
in utero, mama va fi obligată legal să avorteze? 

b) Dacă prin examinarea genetică s-ar constata că prin fiul lor 
s-ar slăbi fondul genetic uman, candidaţilor la căsătorie li s-ar refuza 
certificatul respectiv pentru întemeierea familiei? 

c) în cazul în care părinţii poartă gene anormale, se impune 
obligatoriu sterilizarea. întrucât toţi oamenii posedă vreo şase gene 
anormale, este necesar să clasificăm defectele în funcţie de posibilul 
pericol pe care îl reprezintă? 

d) Se va accepta infanticidul, ca aplicare a euthanasiei active pentru 
nou-născuţii cu defecte genetice, fără speranţă de îndreptare, spre a-i 
scuti de durere, iar pe părinţi de întregul cortegiu moral şi material ce 
decurge de aici? 

e) Cine îşi va asuma responsabilitatea pentru eventualele rezultate 
dezastruoase ale ingineriei genetice asupra omului şi asupra societăţii, 
precum şi pentru posibilele dezastre ecologice şi epidemii? 105 

6. Limitele experienţelor genetice 

Practicarea ingineriei genetice „fără frontiere” este o extremă care 
defavorizează aplicarea ei biologică atât la nivelul plantelor şi animalelor, 
cât mai ales la nivelul omului. 

1. Dat fiind riscul moral de a transmite generaţiilor viitoare 
consecinţele dezastruoase ale ingineriei genetice, ale cărei cercetări 
mereu se amplifică, se cuvine să acţionăm pentru limitarea acestora la 
aspectele pozitive care şi-au arătat deja eficienţa. Este necesară de pildă 
căutarea unor măsuri terapeutice pentru corectarea defectelor genetice 
ale celulelor somatice. Ar trebui chiar încurajată căutarea respectării 
demnităţii şi integrităţii subiecţilor umani, şi amânate experienţele legate 
de celulele embrionare umane. 

2. Dat fiind faptul că donarea umană plasează determinarea vieţii 
umane cu caracteristicile ei în mâna omului, şi nu a lui Dumnezeu, ne 
declarăm împotriva ei, precum şi a oricăror forme de experiment care 
compromit integritatea şi demnitatea persoanei, cum ar fi utilizarea în 

scop comercial a embrionilor umani, ca şi amestecul materialului genetic 
uman cu cel al animalelor şi plantelor. 

3. Dacă s-ar lua măsuri de protecţie, ingineria genetică a vieţii 
bacteriilor şi plantelor poate produce rezultate pe măsură să justifice sub 
aspect moral şi comercial experimentele ei. 106 


7. O senzaţie fără finalitate 

Pentru a crea senzaţii la capitolul clonei umane, atât de discutată, secta 
numită a raelienilor a anunţat public apariţia la 26 decembrie 2002 a unei 
noi Eva, de data aceasta prin donare; şi nu oricun, ci prin înseminarea 
artificială de către extratereştri numiţi elohiemi. De fapt însuşi liderul 
sectei, Claude Verilhon s-a născut la 25 decembrie 1945 din înseminarea 
artificială a mamei sale cu un elohim, fiinţă extraterestră. După încercări 
de afirmare în muzică uşoară, curse automobilistice şi jurnalism, Verilhon 
a fost dus pe planeta extratereştrilor prin OZN-uri, aceştia schimbându-i 
numele în Rael, care se tălmăceşte „mesager”, fiindcă avea menirea 
de a pregăti venirea elohienilor pe pământ. în imaginaţia raelienilor, 
elohiemii aveau o înfăţişare stranie: patru picioare, părul negru, lung, 
ochii ca migdala, pielea verde. Aceşti elohimi, susţin raelienii, au creat 
primele forme de viaţă de pe pământ, cu 25000 de ani în urmă, din ADN 
aflat în laboratoare. Reprezentanţii sectei comunică cu aceşti extratereştrii 
prin OZN-uri. 

Secta raelienilor este de tip iudeo-nazist, având ca 
simbol svastica nazistă înscrisă în steaua lui David. Având 
un caracter hedonist-ateist, raelienii proclamă conducerea 
mondială a geniocraţiei. Socotindu-se egali cu Dumnezeu, 

Rael spune că prin donare se poate oferi lumii viaţa 
veşnică. în acest scop, ei pregătesc pentru extratereştri construirea unei 
ambasade. Spre a se elibera de tradiţiile moralei iudeo-creştine, elohimii 
i-au îndemnat să practice „meditaţia senzuală” (o combinaţie de sexualitate 
şi senzualitate). Secta nu are prea mulţi adepţi (55000) răspândiţi în 84 de 
ţări, cu centrul în Geneva şi Canada. 107 

Nu putem face prea mult comentariu asupra senzaţionalei donări, 
întrucât afirmaţiile nu sunt demonstrabile ştiinţific, ele aparţinând mai 
mult povestirilor ştiinţifico-fantastice... 

8. Poziţia Bisericii 

Prima problemă pe care o pune Biserica în faţa donării, este cea 
a sufletului, care este de origine divină şi specific persoanei umane, 
întrebarea: „de unde îşi ia clona sufletul?”, rămâne fără răspuns. 

A doua problemă rezidă în faptul că clonele nu sunt altceva decât 
oameni creaţi de oameni. Prin donare se poate presupune cel mult că 
perpetuează viaţa, dar nu că se dă viaţă. Oamenii nu au creeat nici o 
singură celulă. Viaţa este un datum de la Cel ce o are în Sine. 

A treia problemă este de ordin psihologic, cu referire la identitatea 
celui donat. „Ce simte un om care află despre sine că nu este fiul unui 
tată şi al unei mame, ci dona cuiva?”... 108 

Pe de altă parte, putem remarca faptul că acelaşi individ nu este 
identic cu sine însuşi de-a lungul vieţii sale. Variaţia nu se referă exclusiv 
la aspectul fizic, ci şi la mentalitate şi comportament. într-un fel va gândi 
şi se va comporta ca adolescent, altfel ca om matur, angajat în activităţi 
profesionale şi sociale, cu sau fără familie; şi altfel va aborda viaţa la 
apusul ei... 

în al patrulea rând, prin donarea propusă de susţinătorii ei s-ar crea 
o mare inechitate şi dezechilibru între oameni, în sensul că unii ar putea fi 
genii, iar alţii sclavi, unii ar fi stăpâni, iar alţii robii lor... Fireasca teamă 
de necunoscut („timor ignoti”) ne îndeamnă la prudenţă privind donarea 
umană, spre a nu-şi face apariţia în lume cine ştie ce ciudăţenii sau chiar 
monştri care ar putea intra doar în povestirile ştiinţifico-fantastice, nu şi 
în demnitatea condiţiei umane. 

în astfel de situaţii, nici nu se mai poate vorbi de omul care poartă 
în sine chipul şi asemănarea cu Dumnezeu, încât problema esenţială a 
antropologiei şi moralei creştine rămâne pe dinafară... 

în concluzie, bioetica creştină va accepta şi susţine măsurile 
terapeutice prenatale şi postnatale, care au ca scop prevenirea sau 
corectarea unor defecte. Chirurgia corectivă este deja folosită in utero, dar 
şi în cazul nou-născuţilor cu probleme genetice. îndrăznim să credem că în 
viitorul nu prea îndepărtat va fi posibil să se ajungă la eliminarea genelor 
nesănătoase în stadiul embrionar, sau chiar la corectarea posibilelor 
anomalii genetice din gârneţi înainte de fertilizare... Excluzând orice 
fel de experiment pe embrionii umani viabili, Biserica va trebui să se 

implice financiar în vederea susţinerii cercetărilor privind perfecţionarea 
tehnicilor terapeutice în situaţia în care se limitează la celulele embrionare 
în degenerare, care nu sunt capabile de o dezvoltare normală. Pe de altă 
parte, procedurile genetice, de orice orientare ar fi, trebuiesc combătute 
cu multă hotărâre, ca pe o violare fundamentală atât a suveranităţii divine, 
cât şi a drepturilor omului. 109 

în sfârşit, pe baza menirii sale eshatologice şi deontologice, morala 
creştină va avea în atenţie atât mântuirea lumii, cât şi viaţa ei în prezent. 
Responsabilitatea faţă de Dumnezeu ne obligă să fim „împreună lucrători 
cu El” (II Corinteni 3, 9) la transfigurarea creaţiei potrivit voinţei şi 
scopului Său. 



IV. ÎMBUIBAREA ŞI ALCOOLISMUL, FORME 
DE DEGRADARE A CALITĂŢII VIEŢII 


1. Viaţa instinctivă şi viaţa raţională 

Când constatăm că mâncarea îţi dă viaţă, şi tot ea te omoară, nu 
facem altceva decât să recunoaştem caracterul paradoxal al instinctului 
nutritiv. Ca oricare alt instinct, acesta reprezintă o necesitate vitală care 
funcţionează însă automat, independent de voinţa noastră, determinat 
de cele mai multe ori de plăcerea înşelătoare a simţurilor. Dar el se 
poate desfăşura şi sub impulsul voinţei raţionale. De aceea, înţelepţii 
elini spuneau că instinctul comun omului şi animalelor este „a-logos”, 
adică lipsa lui „logos”, elementul raţional specific omului, care orientează 
instinctul spre un anumit scop superior vieţii. Fără această orientare, 
instinctul acţionează automat, mecanic, atras de dorinţe şi plăceri 
oarbe, care îl duc la insaţiabilitarea ce devine dăunătoare vieţii, 
fiindcă degenerând în patimi anulează omului libertatea de acţiune. 
La animal instinctul funcţionează automat, dar se autoreglează după 
necesitate. Omul posedă raţiunea ca posibilitate de orientare şi reglare 
voluntară a instinctului. De aceea, înţelepţii elini spuneau cu privire 
la instinctul de nutriţie: „mănâncă pentru a trăi, nu trăi pentru a 
mânca!”. Prin această regulă de aur ei stabileau virtutea cumpătării 
prin viaţa raţională, care dirijând viaţa instinctivă asigurau sănătatea, 
ca o condiţie sine qua non în buna desfăşurare a vieţii. Astfel, văzând 
sănătatea în cumpănirea raţională a vieţii instinctive, o defineau ca pe 
un „amestec judicios proporţionat de calităţi contrare”. Aceasta 
era dieta, care se referea la întreaga desfăşurare a vieţii intr-un mod 
proporţional şi dialectic, stabilind neceasrul vieţii din contrarii, adică: 
somn-veghe; mâncare-abţinere; odihnă-mişcare etc. Astfel, dieta însemna 
pentru înţelepţii antici forma raţională de abordare a instinctelor vieţii, 
stabilind ceea ce este propriu, natural şi necesar naturii umane la 

un moment dat. Aceasta înseamnă că prin dietă totul devine potrivit 
cerinţelor naturii fiecăruia, dar nu oricum, ci aşa cum fiecare om înţelept 
o socoteşte, după o bună chibzuinţă. 

De aici rezultă clar că dieta are menirea de a armoniza raţional 
viaţa fizică cu cea spirituală, spre a se putea ajunge la filosofie, dobândind 
înţelepciunea, ca scop suprem al orientării în viaţă. 

2. Insaţiabilitatea ca formă de degradare a vieţii 

„Foamea şi sexul - iată izvorul tuturor năzuinţelor omeneşti”, 
subliniază N. Mărgineanu 111 . Sunt instinctele sine qua non ale vieţii 
biologice, cu repercursiuni dintre cele mai puternice asupra vieţii 
spirituale ale omului. în „mâna” lor stă viaţa şi moartea omului privit 
ca individ şi ca neam. 

Ca oricare alte instincte şi afecte, acestea au şi o abordare etică. 
Omul le poate domina, sau poate fi el dominat de ele. Depinde cum le 
abordează şi cum se raportează la ele, ca fiinţă liberă şi responsabilă. 

Trăim în actualitate, sub impulsul şi motivaţia libertăţii absolute, 
situaţie în care eticile biologizante, proclamând vitalismul exacerbat, se 
străduiesc să ofere toate motivaţiile afirmării simţurilor, indiferent de 
consecinţele cu care se vor confrunta mai târziu. în acelaşi glas, hedoniştii 
strigă de veacuri în gura mare, în pieţe şi la colţurile străzilor, îndemnând: 
„caută şi exercită plăcerea la orice ocazie, cu intensitate maximă, fiindcă 
«post mortem nulla voluptas»!” 

îmbuibarea la mâncare şi băutură, de pildă, rezervată înavuţiţilor 
pământului, stimulată de tot mai multe şi variate reţete culinare, anturaj e 
sociale şi muzică, poate aduce plăcerea gusturilor, dar nu totdeauna şi 
buna finalitate a acestora prin saturaţie. Pe de altă parte, îmbuibarea însăşi 
poate crea indispoziţii şi maladii specifice. De fapt, ea nici nu poate fi 
generalizată, fiindcă săracii şi suferinzii lumii îşi au „meniul” şi dieta 
lor... De aici şi marea artă de a şti să-ţi fixezi dieta proprie, determinând 
necesarul şi utilul... 

Declanşările instinctive sunt stimulate tot mai mult de toţi factorii 
senzoriali şi de conştiinţă, care acţionează asupra lor, încât omul celui 
de-al treilea mileniu rămâne sufocat de atracţiile senzuale, tocmai pentru 
că acestea îl atrag, dar nu-1 satisfac plenar. La capătul lor se vede înşelat 
şi dezorientat... în fond, la ce câştig toate bunătăţile şi arta culinară, dacă 

sfârşitul este în vomitorium?!... Acest eşec moral este rezultatul înrobirii 
de ceea ce Apostolul numeşte „poftele cărnii”. Originea lor rezidă în 
egoismul care degradează instinctul de proprietate, pervertindu-1. E 
suficient să ne gândim la parabola bogatului căruia i-a rodit ţarina, şi vom 
vedea că egoismul de care era dominat acela răstoarnă tabla de valori a 
vieţii, prin orientarea spre exclusiva dorinţă de satisfacere nechibzuită şi 
necumpătată a poftelor carnale. Consecinţele de destin ale îmbuibării, 
anulând sensul spiritual al vieţii, îi anulează în acelaşi timp şi 
calitatea. Nimic mai clar decât faptul că „cel ce vrea să-şi câştige viaţa, 
o va pierde...” (Matei 16, 25). Prin îndemnul de a ne „feri de lăcomie, 
fiindcă viaţa unui om nu constă în surplusul avuţiilor sale” (Luca 12, 15), 
Mântuitorul oferă vieţii omeneşti un orizont deschis, a cărui calitate se 
împlineşte în sfinţenia vieţii divine, prin „îmbogăţirea în Dumnezeu” 
(Luca 12, 21). Numai dacă este trăită în perspectiva veşniciei, prin 
lumina şi puterea harului divin, viaţa de aici şi de acum va putea 
obţine calitatea sfinţeniei, spre a-şi împlini menirea pentru care a 
fost creată de Dumnezeu. 

Dacă acumularea bunurilor peste necesar şi folosirea lor nesăţioasă 
nu dau vieţii calitatea menită să-i aducă împlinirea, înseamnă că lăcomia 
ce duce la îmbuibare este o maladie, cu repercusiuni deopotrivă asupra 
sufletului şi asupra trupului. 

Atât asceţii creştini, cât şi medicii au evidenţiat caracterul nociv al 
lăcomiei pântecelui. Ca patimă spirituală este cunoscută sub numele de 
gastrimargia, adică „nebunia pântecelui”. în acelaşi timp, şi medicina 
o priveşte în multe din aspectele ei tot ca boală, încât vom căuta mai întâi 

să o determinăm ca maladie spirituală, iar apoi ca boală organică, 
fără a le despărţi una de cealaltă, fiindcă în terapia bolii omul trebuie 
privit ca fiinţă somatopsihică şi spirituală în acelaşi timp. 

3. Gastrimargia ca maladie spirituală 

Luat din practica ascetică, cuvântul se traduce prin „nebunia 
stomacului”, avându-se în vedere stările de foame cu care erau 
confruntaţi cei ce posteau... 

Gastrimargia sau ventris ingluvies (lăcomia pântecului) este 
patima pervertirii plăcerii ce susţine instinctul sau imboldul nutritiv, 
alimentar, pe măsură să asigure buna desfăşurare a vieţii. Ea reprezintă 
o depăşire a măsurii sau a necesarului mâncării şi băuturii. 

Mulţi dintre dascăli Bisericii consideră că lăcomia este imboldul 
care a pus în mişcare sufletul spre neascultare şi trupul spre gustare a 
ceea ce era oprit prin poruncă divină. Cu aceasta intră păcatul în lume. 
De aici, din lăcomie, s-a desfăşurat întreg dezastrul maladiilor spirituale, 
ea fiind prima zală a lanţului patimilor, sau a gândurilor răutăţii, care îl 
robea pe om, devastându-i sufletul. 

Pentru a înţelege mai bine patima gastrimargiei, se cuvine ca 
dintru început să arătăm că, reprezentând sinteza a două lumi, omul 
este dependent de creaţie, deşi este corolarul şi stăpânul ei. Această 
dependenţă vizează cu precădere partea biologică a fiinţei sale, dar cu 
repercusiuni adânci asupra vieţii lui spirituale, fiindcă omul nu este numai 
materie, ci şi suflet... încă de la creaţie i-a fost dat omului nu numai 
locul de existenţă, ci şi modul de a vieţui. Creatorul însuşi l-a înzestrat 
cu organele necesare şi cu hrana trebuitoare... (Facerea 1,29). Numai că, 
după apariţia păcatului, odată cu concupiscenţa, s-a pervertit şi atitudinea 
omului faţă de hrană şi beutură, fără de care nu-şi poate asigura buna 
desfăşurare a vieţii. Plăcerea a luat-o înaintea necesarului, ca un afect 
iraţional, care prin excesele insaţiabile devine potrivnică firii, aducându-i 
tot felul de dereglări şi situaţii ce-i sunt dăunătoare. Nu instinctul de 
nutriţie ce-şi cere dreptul la existenţă este vinovat de declinul bio-psihic 
al omului, ci plăcerea insaţiabilă, transformată în excese de tot felul, 
care se cauzează reciproc. De exemplu, excesul la mâncare şi beutură 
atrage după sine pofta spre desfrânare, chiar în situaţia în care raţiunea 
şi voinţa nu o doreşte. E ca şi cum, încărcând o sobă cu lemne, nu ai 
dori ca ea să dea căldură prea mare... De aceea, mai întâi se impune să 
dozăm încărcătura sobei, şi atunci căldura va fi şi ea după trebuinţă... 
Lăcomia, degenerând în excese, târăşte firea în tot felul de plăceri, care, 
cu cât devin mai intense, cu atât vor provoca firii şi vieţii suferinţe de 
care cu greu va mai putea să scape. 

Prin urmare, noi nu combatem necesarul şi trebuinţa cerută de firea 
omenească pentru buna desfăşurare a vieţii. Nu satisfacerea instinctului 
e vinovată, ci pervertirea lui prin lăcomia care, degenerând în excese, 
transformă plăcerea înşelătoare a gustului în patimă, ca suferinţă 
determinată de boală. 

înţelepţii antici şi-au dat seama de această realitate şi au considerat 
că e bine, pentru buna funcţionalitate a firii şi vieţii, să te scoli de la masă 
când încă ai mai dori să mănânci; iar abuzurile şi excesele trebuiesc 

evitate, fiindcă în ele viaţa se risipeşte împreună cu bunurile ei... 

Mântuitorul ne învaţă ca zilnic să cerem Părintelui nostru să ne 
dea pâinea, adică hrana necesară vieţii... El combate însă excesele, 
îmbuibarea şi nesaţiul faţă de mâncare şi beutură. Ne spune atât de clar: 
„Luaţi aminte la voi înşivă să nu vi se îngreuneze (împovăreze) inimile de 
băutură şi mâncare multă şi de beţie şi de grijile vieţii” (Luca 21, 34). Nu 
e condamnat aici faptul că mănânci şi bei până la necesarul firesc, adică 
până la satisfacerea nevoilor imperioase ale firii, sau că eşti preocupat 
de problemele vieţii pământene, ci atitudinea care duce la împovărarea 
sau copleşirea inimii, ca şi abuzul, exagerarea, îmbuibarea, precum şi 
beţia. De aici vedem că Mântuitorul combate, pe de o parte, excesul, 
îmbuibarea, abuzul, exagerarea, adică ceea ce depăşeşte necesarul sau 
măsura. Pe de altă parte, Mântuitorul ia atitudine faţă de lipsa de tărie 
a sufletului care se lasă copleşit de „grijile vieţii”, ceea ce ar însemna 
o neîncredere în purtarea de grijă a Părintelui ceresc, sau o închidere a 
orizontului vieţii veşnice: „Şi voi nu căutaţi ce veţi mânca sau ce veţi 
bea şi nu fiţi neliniştiţi (îngrijoraţi)” (Matei 6, 31; Luca 12, 29). 

Prin urmare, mâncarea şi băutura sunt bunuri naturale şi necesare 
vieţii. Iar pentru buna ei desfăşurare ne-a lăsat plăcerea pe care o numim 
apetit. Nu sila, nici forţa, ci apetitul. De aceea, când apetitul lipseşte 
e semn de boală, precum tot boală este şi atunci când apetitul este 
insaţiabil. Acest fapt e dovedit de însăşi fiziologia corpului omenesc. 
Instinctul de nutriţie cuprinde foamea şi setea provocate de contracţiile 
tubului digestiv. Aceste contracţii sunt declanşate de centrii nervoşi din 
hipotalamus. Aceşti centri sunt provocaţi de faptul că sângele nu mai are 
aceeaşi compoziţie ca atunci când alimentează sistemul nervos. Aşa că 
starea de foame este un proces fiziologic legat de metabolismul uman. 
Foamea este pentru unii mai mare, iar pentru alţii mai mică, în funcţie 
de munca prestată, de constituţia neurovegetativă, de starea generală de 
sănătate, de buna dispoziţie sau de tristeţe, ca şi de ereditate... 

Aceasta înseamnă că spre deosebire de asceza stoică, care îşi 
propune apatheia ca eradicare a afectelor, cea creştină promovează 
disciplinarea simţurilor, convertirea lor spre valorile spirituale. 

De aici vedem că, dacă plăcerea-apetit determină buna desfăşurare 
a vieţii, ea însoţind buna funcţionalitate a instinctului alimentar, de 
conservare a vieţii, lăcomia o deformează, transformând-o, din mijloc 
necesar, în scop ce duce la excese, la abuzuri şi la insaţietate, încât 

devine contrară firii, deoarece, în loc să o susţină, conform menirii 
sale, îi destramă arhitectonica şi o prăbuşeşte intr-un neîntrerupt lanţ de 
destrăbălări. Trupul supus păcatului lăcomiei pântecului se defonnează 
şi se împovărează cu un „balast” nefolositor vieţii. Sfântul Vasile cel 
Mare întreabă: „Ce înconjori cu atâta grijă un lucru mic care mai pe urmă 
te va nimici? Ce te îngraşi atât şi te rotunjeşti? Uiţi oare că în măsura 
în care sporeşte carnea de pe tine, închisoarea pe care o construieşti 
sufletului tău devine mai grea?...”. 110 In astfel de situaţii, omul nu mai 
rămâne stăpân pe sine, ci este înrobit, dominat de pofta lăcomiei după 
mâncare şi beutură, în aşa fel încât: „dumnezeul” unor astfel de oameni 
împătimiţi este „pântecele” (Filipeni 3, 19). Plăcerea pentru ei devine 
un idol. Lumea - un loc de căutarea a plăcerilor şi poftelor trupului. 
Aceasta e boala spiritului: idolatria morală ca schimbare a tablei 
de valori. Adică, în loc ca mâncarea şi beutura să constituie necesarul 
vieţii, în loc să o folosim după trebuinţă, ea ne înrobeşte. Mai mult ca 
oricând, lumea modernă, promovând vitalismul instinctelor ca scop al 
vieţii, înrobeşte oamenii cu atracţii excesive de mâncăruri şi beuturi care 
de care mai apetisante, transformând prin îmbuibare necesarul vieţii 
intr-un scop existenţial. Aici e paradoxul care depăşeşte şi sfidează 
firescul printr-un dezechilibru moral, printr-o idolatrie morală... 
Primul om în paradis mânca pentru a trăi. Păcatul, care transformă 
apetitul în scop, îi dictează: „trăieşte ca să mănânci!” Şi de aici decurg 
abuzul şi îmbuibarea, nesaţul ca efect al lăcomiei. Iar acesta constă în 
faptul că ceea ce era firesc devine nefiresc. „Grija de trup” e ceva firesc. 
„Prefacerea ei în pofte” este nefirescul, abuzul (adică ceea ce este pe lângă 
uzanţa normală şi naturală) (Romani 13, 14). Cu alte cuvinte, afectul 
foamei nu se mişcă orientat de ideea de bine până la necesar; ci, orientat 
de pofta care domină raţiunea, naşte ideea rea a nesaţului, ce conduce 
la animalitate şi chiar sub aceasta, fiindcă orice animal are înscrisă în 
firea sa norma saţietăţii... 


4. Formele fiziopatologice ale gastrimargiei 

Faptul că gastrimargia este un păcat împotriva firii, o dovedesc 
formele patologice în care decade. Astfel, dacă anorexia ca lipsă 
a poftei de mâncare este un simptom maladiv unanim recunoscut şi 

acceptat, tot astfel şi insaţietatea reprezintă o patologie a naturii umane. 
E vorba de eclimie = eicAipia, ca foame devorantă; bulimia = flou/apia, 
sau glutoneria (glutto = mâncăcios, lacom) şi anemia de foame. 

Bulimia reprezintă o tulburare de comportament alimentar, tradusă 
prin senzaţia excesivă de foame, şi nevoia unei indigestii excesive de 
hrană, fără a fi urmată de senzaţia de saţietate. E o foame insaţiabilă. 
Originea trebuie căutată în tulburările metabolice: diabet, obezitate de 
aport, dezordini diencefalice, psihice (în sindromul demenţial), când 
impulsurile instinctive ies de sub controlul instanţelor superioare 
de conştiinţă. Poate fi legată şi de psihoza maniacă depresivă sau 
de sindroamele obsesiv-impulsive, constând în nevoia impulsivă de 
a ingera cantităţi crescute de alimente. Paradoxul constă în faptul că 
subiectul manifestă o atitudine critică faţă de acest exces. Freud o 
numeşte „angoasa de a muri de foame”. I se mai spune şi cynorexie 
(poftă de câine) sau lycorexie (poftă de lup) şi hiperorexie (orexis = 
apetit). Glutoneria manifestă, de asemenea, senzaţia de foame exagerată, 
patologică, persistând şi după ingestia masivă de alimente. Se întâlneşte 
în leziunile organice cerebrale, tumori diencefalice şi pancreatite, 
diabet, hipertiroidie, în demenţe involutive. Anemia de foame a fost 
descoperită de Lucy Willis şi se caracterizează prin carenţe protidice şi 
de vitamine din grupul B. Se poate instala în afecţiunile psihice în care 
aportul acestor factori este redus. 112 Anorexia indică lipsa apetitului, a 
poftei de mâncare. Ca mecanism de producere, sunt implicate tulburările 
ce apar la nivelul controlului exercitat de cortex asupra centrilor foamei 
şi saţietăţii din hipotalamus. La subiecţii normali aflaţi sub imperiul 
unor emoţii puternice, după o scurtă perioadă de înfometare, apetitul 
devine reversibil. în numeroase afecţiuni organice şi psihice apare 
anorexia de durată care îşi găseşte locul în tabloul clinic al afecţiunilor 
digestive bucale (masticaţie şi/sau deglutiţie dificilă), gastrice (gastrite, 
cancer gastric), afecţiuni hepato-bilio-pancreatice; endocrinopatii; 
insuficienţă hipofizară; insuficienţă cortico-suprarenală, hipertiroidia, 
hiperparatiroidia, diabetul zaharat decompensat; intoxicaţiilor cronice 
endogene: acidoză diabetică, uremia; sau exogene: alcoolismul cronic; 
afecţiunilor psihice: nevroze, nevroze depresive, schizofrenie; bolilor 
generate de leziuni corticale. în nevroze, anorexia îmbracă coloraturi 
particulare, în funcţie de forma clinică: demonstrativă şi ostentativă, în 
isterie: lamentivă şi de inspiraţie „medical-ştiinţifică”, în hipocondrie: 

neliniştită, însoţită de panică; în stările de anxietate: cu caracter obsesiv 
sau cu fobii paralizante; în sindromul obsesivo-fobic: lipsa alimentaţiei 
alături de prăbuşirea dispoziţiei; în stările depresive de diferite intensităţi, 
în psihoze, anorexia primeşte mai degrabă forma refuzului alimentar 
consecutiv instalării tulburărilor psihice centrale (idei delirante, 
halucinatorii, confuzie, depresie). în schizofrenie, refuzul alimentar face 
parte din fenomenul mai larg al negativismului sau transcende din trăirile 
delirant halucinatorii. în psihozele depresive apare ca un revers al ideilor 
de inutilitate, culpabilitate sau ca modalitate autolitică... 113 


5. Nocivitatea alcoolului şi alcolismul 
ca patimă şi delict 

Derivat din limba arabă, cuvântul „al-kuhl” definea în general o 
substanţă chimică. 

Se vorbeşte în literatura de specialitate de norme dietetice în 
consumul de alcool legate de anumite tradiţii, devenite obiceiuri sociale 
ale comunităţii, ale familiei, sau ale individului, pe care le moşteneşte din 
generaţie în generaţie. Acestea nu ar avea un efect nociv, luat în cantităţi 
mici, proprie fiecărei persoane. Din contra, se apreciază că luat înaintea 
meselor stimulează secreţia sucurilor gastrice, iar după servirea mesei 
are un rol eupeptic. Producând dilatarea vaselor de sânge, prin stimularea 
circulaţiei, produce şi buna dispoziţie. De aceea, vechii înţelepţi chiar îl 
recomandau. Dar până în acest punct, până la acest nivel... Ei spuneau 
că primul pahar îl bei de sete, al doilea de voie bună, iar al treilea şi 
celelalte duc la rătăcirea minţii, adică la nebunie, fiindcă rătăcirea minţii 
înseamnă vorbe şi acţiuni nesăbuite, înseamnă că haosul ia locul ordinei, 
ce se cere a fi dominanta condiţiei umane şi a vieţii. Altfel spus, dacă 
primele forme intră în cadrul dietei, ultima formă intră în cadrul patimii, 
care înrobeşte viaţa spirituală a omului, făcând-o dependentă de alcool şi 
creind un comportament bizar şi antisocial. Acesta este alcoolismul. El se 
caracterizează prin consumul repetat al alcoolului, creind o dependenţă 
nocivă vieţii spirituale şi biologice. 

Astfel, sub aspect moral-spiritual şi social, alcoolismul devine un 
adevărat pericol prin faptul că dezvoltă în sufletul victimei sentimentul 
de agresiune şi grandoare, patimi atât de grave, datorită faptului că nasc 
tensiuni şi conflicte în relaţiile interumane. Iar acest conflict devine un 

adevărat cerc vicios, în sensul că cel împătimit nu poate trăi fără alcool, iar 
cei cu care el comunică nu-şi pot duce viaţa tihnită din cauza pătimirii lui... 

Sub aspect biologic, alcoolismul poate fi acut şi cronic. în 
aspectul cronic apar formele de intoxicaţii, prin diversele disfuncţii ale 
principalelor organe, care acţionând asupra ficatului, ca laborator al 
organismului, duce în cele din urmă la moarte. 

Fiziologic vorbind, alcoolul trece integral în sânge la nivelul 
suprafeţelor digestive. Alcoolismul crează însă o iritaţie a mucoaselor, 
necroză, şi în cele din urmă, ciroză hepatică. Influenţând sistemul 
circulator, alcoolismul crează sau agravează, asemenea fumatului, 
infarctului miocardic, arterite, precum şi alte forme de metabolism. 
Asupra sistemului nervos crează tulburări ale reflexelor, care se manifestă 
paradoxal. 

Poate fi vorba, pe de o parte, de euforia ce se traduce prin 
„generozitatea” nesăbuită, abuzivă şi risipitoare, specifică stărilor de 
ebrietate, când cel în cauză îşi caută „prietenii” pe la răspântii spre a-1 
însoţi la beutură, ca apoi, când se trezeşte la realitate, să regrete amarnic 
văzându-şi buzunarele goale şi truda risipită... 

Alcoolul, prin relaxarea pe care o aduce unor persoane, poate 
elimina unele forme emoţionale de nelinişte, sau de stress, ca 
suprasolicitarea. Pe de altă parte însă, alcoolismul aduce agresivitatea 
impulsivă şi violentă ce se manifestă prin nelinişte şi prin sindromul de 
abstinenţă, cu consecinţe neplăcute de tremurături, sau, şi mai rău, prin 
forme halucinatorii, iar în cazurile mai grave apare delirium tremens, cu 
complicaţii neuropsihice, combinate cu carenţe nutriţionale secundare 
specifice, precum: halucinaţii alcoolice, demenţă alcoolică, polineurite, 
etc. 

Pe de altă parte, alcoolismul cronic produce stări de confuzie 
cognitivă, mai ales în faza de bătrâneţe, când se conjugă cu scleroza. 

Alcoolismul influenţează decisiv fetusul, creind tulburări de 
dezvoltare neuropsihică şi fiziologică pe toată viaţa copilului care se 
naşte. 

Privind cauzele care provoacă alcoolsimul, se pune în primul 
rând vina pe ereditate, ca predispoziţie nativă. Apoi pe stările de stress, 
sau pe emotivitatea anxioasă, ce survine în conflictele sociale, sau 
pe simpla deprindere de a consuma alcool, care devenind obişnuinţă, 
mereu se amplifică, formând o „a doua natură” (consuetudo este quasi 
altera natura), adică patima înrobitoare, ce crează dependenţa, ce obligă 

repetarea ei, chiar dacă subiectul conştientizează consecinţele ei nefaste, 
atât asupra organismului, cât şi în relaţiile sociale, în care viaţa te obligă 
să te adaptezi şi să te integrezi, prin îndeplinirea datoriilor stabilite de 
nonnele de activitate pe care o întreprinzi. 

Prin urmare, din cele de mai sus rezultă că alcoolismul ca patimă 
crează forma unui cerc închis şi vicios de excitaţie energetică cu 
consecinţe dezastruoase. Euforia violentă şi delirantă pe care o creează 
alcoolul consumă o anumită cantitate de energie bio-psihică. în absenţa 
alcoolului se creează o decompensare nervoasă manifestată sub forma 
tremurului specific. Ingerând alcool, apare excitaţia energetică pentru 
a stimula buna dispoziţe, dar decompresarea nervoasă involuează spre 
prăbuşirea în delirium tremens. Altfel spus, alcoolismul este specific 
paradoxului patimii, prin faptul că el creează o dependenţă organică, 
devenind otrava cerută de organism spre distrugerea sa. Alcoolismul 
este o sinucidere prin dorinţa de a trăi!... 

Dacă alcoolul poate fi - aşa cum am văzut - folositor organismului 
şi vieţii, în acelaşi timp el poate deveni prin depăşirea măsurii un 
excitant nociv, cu urmări dezastruoase atât pentru persoana care îi cade 
victimă, cât şi în relaţiile sociale. Astfel, alcoolismul ca toxicomanie 
este considerat cel mai important factor criminologen al zilelor noastre, 
putând împinge la săvârşirea oricărei infracţiuni; la acte de violenţă, 
vagabondaj, furt, viol, crime de gelozie, etc. 

Cu menţiunea că numărul celor ce consumă alcool este într-o 
neîntreruptă creştere, redăm o statistică dintr-un anumit loc şi timp, spre 
a ne da seama de victimele alcoolismului. în 1981, America de Nord 
număra 10 milioane alcoolici, dintre care 200.000 morţi anual; 50% 
dintre accidentele de automobil se datorează alcoolului. Tot în contul lui 
sunt puse 67% din crime; 35% dintre sinucideri. Costul consumului de 
alcool se ridica atunci la 60 miliarde dolari. Pătrunzând printre tineri, face 
ravagii. S-a dovedit că alcoolul este embriotoxic. Produce leziuni grave 
ale sistemului nervos central, ducând de multe ori la moatea embrionului. 
Femeile care în timpul gestaţiei ingeră alcool riscă să nască copii cu 
malformaţii, epileptici sau debili mintal. Pe de altă parte, alcoolismul 
reduce potenţialul biologic şi speranţa de viaţă cu aproximativ 12 ani. 
Costul asistenţei medicale se ridică în SUA la 120 miliarde dolari. 114 

Se apreciază că aproximativ 2/3 din americanii adulţi consumă 
alcool. în urma acestui fapt, cel puţin 10% dintre ei au probleme sociale, 

psihologice şi medicale. Ravagii face alcoolismul mai ales printre tinerii 
americani şi în special printre studenţi. Cu toate că este ilegal ca o 
persoană sub 21 de ani să cumpere alcool, totuşi numărul tinerilor care 
consumă alcool este în continuă creştere, fiind aproape universală la tineri. 
Câteva date cifrice arată că sunt consumatori de alcool 51 % dintre elevii 
de clasa a VUI-a, 80% dintre elevii de clasa a Xl-a şi a XH-a şi 91% 
dintre studenţii care nu au atins încă vârsta de 21 de ani. Beţia ocazională 
este răspândită pe scară largă în campusurile universitare, ingerându- 
se patru sau mai multe beuturi deodată. S-a constatat că 76% dintre 
studenţi beau ocazional, dintre care 15% s-au îmbătat de cel puţin şase 
ori în două săptămâni. Consecinţele sunt dezastruoase printre studenţi, 
concretizându-se prin timpul de studiu pierdut, absenţe de la cursuri, 
accidente, destrăbălare sexuală şi, în cele din urmă, probleme cu poliţia. 
In faţa acestei situaţii, Congresul American s-a văzut nevoit să elaboreze 
în 1989 legea interzicerii consumului de substanţe psihoactive în 
şcoli şi universităţi, cerând instituţiilor să pună la dispoziţia studenţilor 
şi angajaţilor lor programe educaţionale şi servicii de consiliere privind 
consumul de alcool. 

Pe de altă parte, s-a remarcat rate scăzute ale consumului de alcool 
în Taiwan şi China. Se apreciază că la 50% din populaţia asiatică 
lipseşte o enzimă numită acetaldehida, care elimină primul produs 
de descompunere a alcoolului. Dacă se întâmplă ca aceste persoane 
să consume alcool, apare disconfortul însoţit de palpitaţii şi înroşirea 
feţei. Această neplăcere îi determină să renunţe la alcool. în China, 
etica confucianistă interzice ingestia exagerată de alcool, încât alcoolul 
este considerat a fi potrivit numai pentru ocazii festive şi nu pentru 
plăcerea personală. în schimb, în Coreea de Sud, consumul de alcool 
a devenit un obicei între asociaţi, după programul de lucru. S-au creat 
petreceri nocturne cu concursuri privind rezistenţa la alcool. Desigur, 
învingătorii şi învinşii sfârşesc sub masă... 115 

Mass-media face cunoscut că în Europa românii se află pe primul 
loc privind consumul de alcool. 

Din nefericire, această patimă începe încă din copilărie. Astfel, se 
apreciază că copiii încep consumul de alcool de la 13 ani, iar pe plan 
mondial numărul copiilor care consumă alcool se înmulţeşte în fiecare 
an cu 62 milioane. 

Societatea depune efort susţinut pentru recuperarea celor căzuţi în 
această patimă. Dar asistenţa psihiatrică nu poate aduce vindecarea fără 
terapia etică şi educativă. Şi pe bună dreptate, fiindcă alcoolul este un 
drog, iar alcoolismul este o boală, care poate avea o cauză ereditară, dar 
şi una morală. De aceea, atrage după sine responsabilitatea, devenind 
un delict. 


6. Fazele alcoolismului 

Influenţele alcoolului asupra vieţii psihofizice încep la scurtă durată 
după ingerarea lui. Sub aspect fiziologic, alcoolul ingerat pătrunde din 
stomac în intestinul subţire, unde întâlneşte vase sanguine foarte mici, 
puternic vascularizate, fapt care permite moleculelor de alcool foarte 
mici să pătrundă uşor în circuitul sanguin al organismului, distribuit în 
mod egal la toate organele. Efectele sale sunt reţinute însă instantaneu 
în creier, deoarece ţesutul adipos de aici absoarbe foarte bine alcoolul 
aflat în sângele pompat de inimă. Concentraţia de alcool aflată în sânge 
determină comportamente diferite, după cum urmează: de la 30 până la 
50 miligrame de alcool la 100 mililitri de sânge, se crează o stare uşoară 
de ameţeală, redată prin relaxare şi eliminarea inhibiţiilor. In astfel de 
situaţii subiecţii devin mai sociabili şi expansivi. încep să vorbească 
mai mult şi chiar să se destăinuie, spunând lucruri pe care de obicei 
le ţin tăinuite. Pe măsură ce se încetinesc răspunsurile motorii, creşte 
încrederea în sine, producând o „inflamaţie” a eului şi amorului propriu, 
ce poate deveni incomodă mediului ambiant. Mergând mai departe, la o 
concentraţie de 100 miligrame de alcool la 100 mililitri de sânge, persoana 
prezintă dificultăţi în coordonarea mişcărilor, datorită faptului că alcoolul 
afectează funcţiile senzoriale şi motorii. Acum comportamentul uman 
se diferenţiază, mergând spre poli opuşi. Unii subiecţi devin agresivi, pe 
când alţii devin tăcuţi şi chiar ursuzi. Crescând concentraţia de alcool la 
200 miligrame la 100 mililitri de sânge intoxicaţia devine gravă, reducând 
accentuat capacităţile neuropsihice ale persoanei în cauză, pentru ca la 
400 miligrame la 100 mililitri în sânge, să degenereze în comă alcoolică, 
ce sfârşeşte în mormânt 116 . Desigur, raportul dintre consumul de alcool în 
sânge şi comportamentul uman depinde de viteza de ingestie raportată la 
greutatea corporală, precum şi de metabolismul individual şi experienţa 
fiecăruia, precum şi de sex sau de vârstă. 

Având în vedere raportul dintre cantitatea de alcool ingerată şi 

comportamentul uman, s-au determinat fazele de intoxicaţie alcoolică, 
după cum urmează: 

I. Beţia acută, simplă reprezintă intoxicaţia accidentală la un 
nebăutor, sau un epifenomen la alcoolismul cronic, comportând trecerea 
prin cele patru faze direct dependente de gradul alcoolemiei, după cum 
urmează. 

1. Faza infraclinică, în care scad perfomanţele motorii. 

2. Faza de excitaţie psihomotorie (dorită şi căutată), care apare la 
concentraţii variabile în funcţie de subiect şi se manifestă prin euforie, de 
obicei flux şi ritm ideativ crescut, logoree, hiperproxenie, hipermnezie, 
uşoară iritabilitate, imaginaţie crescută, incoordonare motorie. 

3. Faza embrioasă cu dezinhibiţie, exaltare euforică, incoerenţă 
verbală, amnezie lacunară a episodului, incoordonare accentuată, 
hipoestezie senzitivă şi senzorială. 

4. Faza de somn, comă profundă şi exitus. 

II. Beţia patologică este forma acută de alcoolism, capabil să 
scoată la iveală pragurile profunde ale unei personalităţi dezarmonic 
structurate. Cele trei forme clinice sunt: 

1. Beţia excitomotorie: cantitate relativ limitată de alcool care, 
după ingerare, determină un episod de tip crepuscular, cu automatisme 
motorii ale căror consecinţe pot fi extrem de grave, urmat de amnezie 
lacunară. 

2. Beţia halucinatorie, cu halucinaţii vizuale şi auditive cu caracter 
ameninţător care îi antrenează pe subiecţi intr-un comportament delirant- 
halucinator. 

3. Beţia delirantă, în care tematica delirantă este axată pe 
autodenunţare, idei de grandoare, de gelozie, de persecuţie - cu activitate 
modificată în acest sens... Delirul alcoolic subacut şi acut sunt tulburări 
psihotice care apar pe fond de impregnare alcoolică cronică... Tulburările 
psihice, somatice şi neurologice, în contextul unui exces cronic de alcool, 
circumscriu la individ o stare cu caracter permanent, pe fondul căreia 
pot surveni acutizări episodice, urmate de amnezie lacunară. Aspectul 
general caracteristic al subiectului: faţă congestionată, conjuctive 
injectate subicterice, dizartrie, hipersudoraţie. Tulburări psihice cu 
scăderea nivelului etic general. Tulburări somatice: gastrită, ulcer 
gastro-duodenal, hepatită cronică sau ciroză, hipertensiune arterială, 
tahicardie. Tulburări neurologice: tremurături, polinevrită toxică, 
atrofii musculoase, nevrită optică. Complicaţiile pot evolua sub forma 

manifestărilor delirante cronice, encefalopatii alcoolice carenţiale, 
sechele postonirice (idei fixe după vise) sau chiar a delirurilor alcoolice 
cronice cu caracter mai mult sau mai puţin sistematizat; delirul de 
gelozie, delirul halucinator cronic, sindroame schi z ofreniforme. Aceste 
forme chimice pot evolua timp îndelungat către o slăbire intelectuală 
progresivă, ce merge până la demenţă. Halucinoza alcoolică evoluează 
pe un fond clar al conştiinţei, halucinaţiile verbale sunt la persoana a 
treia, iar delirul secundar este slab structurat. Evoluţia se îndreaptă spre 
cronicizare şi psihoze schi z ofreniforme. 117 

Pentru a ne lămuri mai bine asupra alcoolismului acut şi cronic, 
vom mai reda încă două interpretări competente. Celebrul psihiatru 
francez Henri Ey este de părere că starea de ebrietate, ca o stare de 
psihopatie în care îşi fac loc grandomania, mitomania, sindromul 
obsesivo-fobic, produce o inversare între conştient şi inconştient, acesta 
din urmă impunându-se ca în orice tulburare mintală. Instalarea nevrozei 
alcoolice se soldează cu modificări de personalitate ce se menţin şi fără ca 
subiectul să fie în stare de ebrietate. Apar mai elocvente acum cuvintele 
dictonului latin: „in vino veritas, sed in ebrietas stupiditas” (în vin e 
adevărul, dar în ebrietate prostia). 

Pe de altă parte, V. Jellinek, specializat în materie, evidenţiază 
patru stadii ale alcoolismului. Primul stadiu este prealcoolic şi se 
manifestă prin aceea că subiectul găseşte alinare în alcool faţă de orice 
încercare şi necaz. Apoi consumul de alcool devine o plăcere căutată. 
Acum conştiinţa este scurtcircuitată de formele amnezice, încât nu-şi 
mai aminteşte nici ce a spus, nici ce a făcut. Mintea începe rătăcirea 
specifică, cum spune Filon din Alexandria. Instalarea alcoolismului este 
în al treilea stadiu, când subiectul nu se mai poate controla. Bea mult 
în tot cursul zilei. Cronicizarea alcoolismului ca maladie neuropsihică 
se instalează în stadiul al patrulea. E vorba de o intoxicaţie sistematică, 
centrată psihotic. 118 Declinul „fatal” al alcoolismului se concretizează şi 
în delirium tremens. Delirul se defineşte ca o ieşire „afară din brazdă” 
(de = afară, lira = brazdă), în sensul părăsirii normalităţii bio-psihice a 
condiţiei umane, printr-o totală epuizare nervoasă. 

Faptul că atât îmbuibarea la mâncare, cât şi alcoolismul sunt 
contrare firii, o dovedesc şi bolile pe care acestea le generează, precum: 
cardiace, digestive, de nutriţie, renale, nervoase, psihice. De aceea, în 
astfel de situaţii, medicii recomandă în primul rând abţinerea de la beutură 
şi o dietă adecvată. Numai pe acest fundal îşi au efect medicamentele. 

7. Atitudinea moralei creştine faţă de beutura alcoolică 

Pornind de la faptul că răul nu are natură proprie, ci este lipsa 
unui bine necesar, a unui bine ce se cuvine a fi înfăptuit, nici alcoolul, 
în principiu, nu este rău în sine. Efectele lui pot fi însă bune sau rele. Pe 
unii îi veseleşte, pe alţii îi face posomorâţi şi trişti; unora le dă impuls 
şi energie, în schimb pe alţii îi moleşeşte... Pe unii îi face sociabili şi 
agreabili, vorbăreţi şi plini de generozitate, în timp ce pe alţii îi face 
agresivi, violenţi, sau geloşi. 

De aici rezultă că efectele alcoolului sunt imprevizibile. Ele depind 
de individualitatea fiecăruia, de sex, de vârstă, sau de modul în care 
fiecare se raportează la el, la măsura în care fiecare se poate stăpâni, 
sau la pierderea cumpătului, când omul îi devine victimă... De aceea 
trebuiesc avute în atenţie toate acestea când analizăm atitudinea moralei 
creştine faţă de alcool. 

în concret, Mântuitorul nu a promovat o asceză austeră, în genul 
Sfântului Ioan Botezătorul. Şi nici nu avea nevoie, fiindcă dacă asceza 
înseamnă exersarea în virtute, El nu avea nevoie să se exerseze în 
virtute, fiindcă le avea pe toate în mod desăvârşit, pe când Sfântul Ioan 
Botezătorul avea nevoie de acest exerciţiu pentru a dobândi şi mereu a 
creşte în sfinţenie. Dată fiind această realitate particulară Mântuitorului, 
nu ne vor surprinde cuvintele Sale prin care combate viziunea îngustă 
a unora faţă de El. Astfel, El spune la un moment dat: „... A venit 
Ioan nici mâncând, nici bând, şi zic: are demon. A mai venit şi Fiul 
Omului mâncând şi bând, şi zic: iată om mâncăcios şi beutor de vin, 
prietenul vameşilor şi al păcătoşilor...” (Matei 11, 18-19). Cei ce-i 
aduceau Domnului astfel de acuze nu au înţeles nimic din misiunea Sa 
mântuitoare, de salvare a păcătoşilor, participând la viaţa lor, spre a-i 
înţelege şi ridica la o viaţă nouă, nu spre a se coborî El la păcatul lor... 
Aceasta este înţelepciunea şi pedagogia divină, „de-a se face tuturor 
toate” pentru a-i câştiga pe ei la viaţa ta de sfinţenie, şi la nici un caz 
a te pierde pe tine în păcatul lor... Că cei ce-I aduceau astfel de acuze 
nu au înţeles sensul misiunii Lui salvatoare, o dovedeşte şi faptul că 
Mântuitorul le adresează un cuvânt de dezaprobare pentru orbirea lor 
spirituală, spunând în acelaşi context: „Am fluierat vouă şi nu aţi jucat; 
de jale am cântat şi nu aţi plâns” (Matei 11, 17). 

Pe de altă parte însă, Mântuitorul, în pilda bogatului căruia i-a 
rodit ţarina, a luat atitudine fermă faţă de cei care în egoismul lor rigid 

urmăresc întregul sens al vieţii în satisfacerea poftelor nesăbuite după 
mâncare şi beutură... Cu toate acestea, nu beutura în sine este rea, ci 
insaţiabila poftă ce duce la patima ce înrobeşte viaţa. Cumpătarea ca 
măsură şi stăpânire de sine rămâne regula ce se impune în atitudinea 
faţă de beutură, după însăşi cuvintele Domnului: . luaţi aminte la voi 
înşivă, ca să nu se îngreuneze inimile voastre de mâncare şi beutură peste 
măsură” (Luca 21, 34). 

Faptul că Mântuotorul nu a combătut beutura în sine este dovedit şi 
de aceea că El ne-a lăsat Sângele Său ca cea mai înaltă formă de beutură 
spirituală, sub forma vinului, iar Apostolul precizează că „ori de câte 
ori veţi mânca pâinea aceasta şi veţi bea paharul acesta, vestiţi moartea 
Domnului până când va veni El” (I Corinteni 11, 26). 

Sfântul Apostol Pavel ia atitudine făţişă faţă de cei ce devin 
victime alcoolului, stigmatizându-i ca fiind nevrednici pentru moştenirea 
împărăţiei lui Dumnezeu, asemenea idolatrilor, desfrânaţilor, lacomilor, 
furilor, răpitorilor... (I Corinteni 6, 9-10). De asemenea, Apostolul arată 
că folosirea peste măsură a alcoolului generează şi alte păcate, în special 
desfrânarea: „Nu vă îmbătaţi de vin în care este desfrânare, ci vă umpleţi 
de Duhul” (Efeseni 5, 18). 

Urmând îndemnului Mântuitorului şi a Sfinţilor Apostoli, dascălii 
Bisericii nu au condamnat beutura în sine, ci urmările ei nocive 
noii credinţe, care avea menirea să cultive sfinţenia vieţii. Astfel, 
în „Pedagogul”, socotit primul manual de morală creştină, Clement 
Alexandrinul recomandă „beutura cumpătării”, şi precizează că „e 
bine ca băieţii şi fetele să se depărteze pe cât mai mult cu putinţă de vin. 
Că nu e potrivit ca vârstei clocotitoare să-i torni cel mai fierbinte lichid, 
vinul. Este ca şi cum ai turna foc peste foc. Din pricina vinului se aprind 
poftele lor sălbatice şi arzătoare, şi temperamentul lor înflăcărat... Nu 
căuta o băutură care să te înnebunească... Beţia este o privelişte urâtă şi 
necuviincioasă de desfrânare... Sciţii, celţii, iberii şi tracii obişnuiesc să 
bea vin mult, să se îmbete, pentru că toate aceste neamuri sunt neamuri 
războinice şi socotesc băutul o ocupaţie frumoasă şi fericită. Noi creştinii 
suntem un neam paşnic; când stăm la masă nu ne insultăm; noi bem cu 
mintea trează, făcându-ne unul altuia urări de sănătate, ca să arătăm că 
suntem în legături foarte strânse cu Cel al cărui nume îl purtăm” (Cartea II, 
cap. II, 19,2; 20,3; 25,1; 31,1). Cât priveşte comportamentul la ospeţe, 
Clement accentuează ca acesta „să fie cel făcut cu judecată! Departe să 
fie şi deşartele petreceri de noapte, pline de beţie. Cheful nu-i decât o 

viaţă dusă în beţie; este frământarea unei tremurături erotice. Erotismul 
şi beţia, patimi fără judecată, trebuie să stea departe de cerul vieţuirii 
noastre. Petrecerea de noapte însoţită de beutură este o nebunie”; „De la 
ospăţul cel cumpătat trebuie îndepărtate şi instrumentele muzicale care 
aprind pofta, sau care aţâţă erotismul, sau care înverşunează mânia...” 
(Cartea II, cap. 4; 40, 1; 41, 1; 42, 1, 3). 

Mai departe, de-a lundul vremii, părinţii Bisericii ca asceţi ce se 
exersau în virtute, au dus o adevărată luptă împotriva alcoolismului, 
înfierându-i în termeni duri pe cei ce-i deveneau victime morale. Sfântul 
Vasile cel Mare, de pildă, spune că beutura în sine duce la insaţiabilitatea 
ce se amplifică mereu, degenerând în patimă: „Vinul însuşi împinge 
la consumare. In loc să potolească setea, face să apară în continuare o 
sete nouă. Vinul arde pe beţiv şi-l provoacă să bea tot mai mult... dar 
continuitatea plăcerii toceşte senzaţia” 119 . Pe de altă parte, alcoolismul 
desfigurează înfăţişarea victimei sale, în sesnul că „ochii beţivului sunt 
livizi, pilea feţii îmbujorată, respiraţia greoaie, limba încărcată, picioarele 
şovăie ca ale copiilor” 120 . 

In altă ordine de idei, se cuvine să arătăm că încă din secolul al 
II-lea apare secta encratită, întemeiată de apologetul Titian Asirianul, 
care promova o abstinenţă totală de la vin, dar şi de la căsătorie. Se vede 
influenţa maniheică, ce pleacă de la ideea că materia e rea în sine, iar 
spiritul trebuie să o domine prin detaşarea de ea. 

Tot abstinenţa totală de la alcool promovează şi cultele 
neoprotestante din timpul nostru. Numai că nu toţi aderă din convingere la 
recomandarea oficială. Mulţi dintre cei ce nu aderă la alcool, îl savurează 
pe ascuns, devenind chiar alcoolici. Ii trădează duhoarea specifică pe 
care o emană, şi îi demască „vinişoarele” roşii de pe obraz... Se vede 
că ipocrizia mândră a conştiinţelor fariseice poate face carieră şi printre 
creştinii care doresc să apară în faţa semenilor lor că imită pocăinţa 
austeră a Sfântului Ioan Botezătorul, contrară a ceea ce ei numesc viaţa 
destrăbălată a lumii păcătoase. 

La sfârşit, putem conchide împreună cu Sfântul Ioan Gură de Aur 
că „beutura este de la Dumnezeu, dar beţia este de la diavol”. Altfel 
spus, beutura nu e rea în sine. Pentru unii, în anumite situaţii, este chiar 
necesară, în timp ce altora, mai sensibili la toxinele ei, chiar în aceleaşi 
situaţii le dăunează. Este adevărat că mulţi moştenesc prin ereditate 
plăcerea de a ingera alcool, fiind astfel victimele propriei naturi... Alţii 
însă îi devin victime directe, datorită faptului că plăcerea pe care le-o 

provoacă alcoolul, prin gustul şi efectul lui euforic şi relaxant de la 
început, se transformă în patima care îi înrobeşte, rătăcindu-le mintea, 
derutându-le simţurile şi reflexele, şi slăbindu-le voinţa. Dacă fiecare şi- 
ar cunoaşte măsura, având puterea stăpânirii de sine la timpul potrivit, 
atunci oamenii ar rămâne liberi în faţa alcoolului... Altfel, alcoolul devine 
o ispitire a plăcerii spre prăbuşirea în patima ce duce la ruinarea propriei 
condiţii umane, cu consecinţe dezastruoase asupra vieţii sociale, iar 
pentru viaţa duhovnicească devine o adevărată otravă, fiind generator al 
altor păcate şi patimi, motiv pentru care Sfântul Apostol Pavel socoteşte 
beţiile şi chefurile, alături de duşmănii, certuri, gelozii, dezbinări, gâlcevi, 
întărâtări, ca fiind fapte ale trupului, contrare lucrării Duhului în viaţa 
oamenilor. De aceea unii ca aceştia sunt în afara împărăţiei lui Dumnezeu 
(Galateni 5, 19-21; I Corinteni 6,9-10). Pentru acest motiv asceţii creştini 
socoteau alcoolul ca fiind „demonul beţiei”, adică lucrarea cea rea în 
viaţa oamenilor. 

8. Terapia duhovnicească a gastrimargiei şi alcoolismului 

Dat fiind faptul că „fiii împărăţiei” nu pot fi nici lacomi, nici beţivi, 
ci liberi de patimi şi stăpâni pe simţirile proprii, Părinţii Bisericii au 
căutat să recomande metode etice de educaţie creştină pentru terapia 
gastrimargiei. Din înţelepciunea practică a Părinţilor reţinem că în 
terapia lăcomiei trebuie să se aplice mai întâi dreapta socoteală. Sfântul 
Hypatios învaţă; „noi poruncim ca astfel să conducem trupul, încât el să 
nu fie îngreunat de alimente, făcând ca sufletul să se întunece de păcate. 
Iar pe de altă parte avem grijă ca el să nu slăbească şi să cadă, împiedicând 
sufletul să se dedice lucrurilor spirituale. Căci sufletul trebuie într-adevăr 
să constrângă corpul, dar când el slăbeşte, trebuie să-i cedeze puţin, iar 
când îşi recapătă energia, să strângă din nou hăţurile”. 121 

Grigore Sinaitul (f 1346), sintetizând dreapta socoteală a 
Părinţilor, stabileşte trei criterii orientative în terapia lăcomiei pântecului. 
„Părinţii au spus că sunt multe deosebiri între trupuri în privinţa hranei. 
Unul are trebuinţă de puţină, altul de multă hrană, pentru ţinerea puterii 
sale fireşti, fiecare îndestulându-se după puterea şi deprinderea sa. Dar cel 
ce se linişteşte trebuie să fie întotdeauna în lipsire, nesăturându-se. Căci 
îngreunându-se stomacul şi tulburându-se prin aceasta mintea, nu mai 
poate zice rugăciune cu tărie şi curăţie. Ci biruită de somn, din pricina 

abuzului multor mâncări, doreşte să doarmă degrabă, din care pricină îi 
vin în minte în vremea somnului nenumărate năluciri... Trei hotare are 
mâncarea, spune mai departe Grigore Sinaitul: înfrânarea, îndestularea 
şi săturarea. Astfel: 

înfrânarea stă în a se scula cineva flămând de la masă. 

îndestularea, în a mânca atât cât să nu rămână flămând, dar nici 
să nu se îngreuneze. 

Săturarea stă în a se îngreuna puţin. Iar dacă mai mănâncă 
cineva după ce s-a săturat a deschis poarta lăcomiei pântecului prin care 
intră desfrâul”. De aici, şi remediul acestei patimi prin aplicarea legii 
împărăteşti a dreptei socoteli: „Tu, ştiind aceasta cu de-amănuntul, alege 
ce este mai bun după puterea ta, neîntrecând hotarele (măsura)”. 122 

Dacă stările psihosomatice de anorexie, eclimie sau bulimie, 
precum şi alcoolismul pot fi trate în bună parte medical, lăcomia ca 
maladie spirituală nu va putea fi tratate prin mijloacele paideutice mai 
sus amintite, dacă acestea nu vor fi puse în acţiune de marea bucurie în 
contemplaţia dumnezeiască. Sfântul Casian arată că „în nici un alt chip nu 
vom putea dispreţui plăcerile mâncărurilor pământeşti, decât dacă mintea, 
pironită în contemplaţia divină, îşi va găsi desfătarea mai degrabă în 
dragostea pentru virtuţi şi în frumuseţea hranei cereşti. Numai aşa 
toate cele pământeşti vor fi desconsiderate, ca lucruri trecătoare, de cel 
ce-şi va îndrepta totdeauna văzul minţii spre cele neschimbătoare şi 
veşnice, contemplând cu inima, încă aflându-se în trup, fericirea lăcaşului 
viitor”. 123 

Cât priveşte eliberarea de nocivitatea pe care alcoolismul o aduce 
vieţii omeneşti şi comportamentului social al omului, sunt apreciabile 
eforturile de dezintoxicare din clinicile de psihiatrie. Toate aceste strădanii 
ajută voinţa să renunţe la ceea ce raţiunea nu acceptă... Dar nu totdeauna 
rezultatele sunt cele dorite, precum nici în educaţie idealul moral nu este 
atins decât de puţine persoane. Slăbiciunile firii omeneşti, care poartă 
în sine rănile păcatului, greu vor fi remediate artificial, mai ales când 
plăcerea intrată în fire, devenind patimă dominantă, se elimină greu, ea 
putând să reapară ca buruiana căreia nu i-au fost tăiate rădăcinile... în 
astfel de situaţii, noi propunem terapia duhovnicească. Harul Duhului 
Sfânt acţionează în profunzimea firii, la rădăcina ei, efectuând o acţiune 
de trezire la pocăinţă, ca schimbare de mentalitate, şi întărind voinţa, 
schimbă comportamentul printr-o hotărâre eroică de a renunţa la tot ceea 

ce poate duce la păcat. Printre foarte multele reuşite de acest fel, ne vom 
referi la una singură, legată de numele preotului misionar Iosif Trifa, cu 
roade dintre cele mai bogate în salvarea atâtor persoane, atâtor credincioşi 
aparţinând Bisericii noastre, de la boala alcoolismului. Folosind metodele 
de trezire la viaţa cea nouă în Hristos, preotul misionar Iosif Trifa numeşte 
alcoolul, asemenea asceţilor creştini, „duhul diavolului” şi, ca un 
condeier popular fără egal, a scris şi difuzat o „armată” de cărţi împotriva 
alcoolismului, reuşind să schimbe conştiinţele şi comportamentul celor 
înrobiţi de beutura care aduce atâta tulburare şi necaz în viaţa persoanlă 
şi în relaţiile sociale ale oamenilor. Iată ce scria acest luptător contra 
alcoolului în „Cuvântul înainte” al cărţii „Alcoolul - duhul diavolului”, 
în 1936: „Cartea aceasta este rodul unei munci şi preocupări de 14 ani. 
Prin anul 1921 am pornit o mişcare pentru combaterea alcoolismului în 
poporul nostru. Este aceasta o plagă grozavă de care s-au ocupat şi alţii, 
însă, spre deosebire de alţii, noi am pornit lupta în numele Domnului şi 
cu puterea Domnului.L-am târât pe vrăjmaşul alcool acolo unde singur 
se poate birui: pe câmpul de luptă al Evangheliei. Am înfiripat marea 
cruciadă religioasă contra alcoolului - mişcarea «Oastea Domnului» - şi 
am secerat biruinţe neaşteptate. Oastea Domnului are astăzi peste 100 
mii de luptători şi păşeşte biruitor pe toată întinderea ţării. încă o dată s-a 
adeverit că alcoolismul şi alte patimi rele nu se pot combate cu sfaturi şi 
conferinţe, ci numai cu puterea Evangheliei. Lucrurile cele mari le face şi 
azi credinţa şi Evanghelia. Ceea ce n-au putut face - pentru combaterea 
alcoolismului - toţi medicii din toată ţara, toate conferinţele, toate 
«Temperanţele» şi toate ministerele sănătăţii publice - iată a făcut o umilă 
şi smerită «Oaste» care a pornit la luptă în numele Domnului. Zeci de mii 
de suflete au scăpat, prin această mişcare, din lanţurile diavolului-alcool. 
Slăvit să fie Domnul care ne-a învrednicit să facem această lucrare! A 
Lui este lupta, a Lui sunt izbânzile şi biruinţa”. 124 

în concluzie putem spune că spiritualitatea creştină îşi propune ca ideal 
ascetic dobândirea nepătimirii (apatheia), dar nu prin eradicarea afectelor, 
ci prin disciplinarea acestora. Nu natura în sine e vinovată de patima 
care o înrobeşte, ci păcatul din ea atrage insaţiabilitatea pătimaşă. De 
aceea, harul divin în colaborare cu voinţa omului îi redau acestuia 
libertatea virtuţii, care îl legitimează ca fiind chipul lui Dumnezeu, ce 
tinde necontenit la asemănarea cu El. 



V. TOXICOMANIA - PRIVELIŞTE A 
DEZORIENTĂRII ŞI DEZNĂDEJDII 


Din timpuri imemoriale, ori de câte ori omul nu şi-a găsit puterea în 
sine şi bucuria vieţii în comuniunea lui Dumnezeu, a căutat cu insistenţă 
elixirul vieţii, ca pe ceva din afara lui, spre a-i fi de ajutor în drumul vieţii, 
nu totdeauna neted şi cu flori. De când a apărut alcoolul, acesta a fost 
căutat şi folosit ca un elixir al vieţii, deşi datorită lipsei de cumpătare, 
de multe ori omul i-a devenit victimă, îngreunându-şi şi complicându-şi 
viaţa. 

Tot astfel, în ultimul timp, în zbuciumul existenţei de multe ori 
dure, omul modem, ca să poată pluti cu mai multă siguranţă pe valurile 
vieţii agitate, pe măsură ce s-a depărtat de Dumnezeu, şi-a văzut 
sufletul tot mai gol, iar el tot mai înstrăinat în lumea pe care vrea să 
o stăpânească tehnologic spre a-şi găsi confortul şi bunăstarea. Grija, 
necazurile şi frământările de tot felul sunt însă mai mult decât mult 
aşteptata satisfacţie a vieţii. Conflictele şi tensiunile sociale în competiţia 
vieţii, la care dacă se mai adaugă şi eşecurile familiale şi profesionale, 
îl înconvoaie pe bietul pământean, făcând să-şi „târască” de multe ori 
existenţa cu anxietate şi angoasă. Şi fiindcă refuză să-şi îndrepte ochii 
spre cer, pământul în care îşi pune toată nădejdea nu-i poate da mai 
mult decât materie. Aceeaşi materie şi pentru liniştea sufletului său. Şi 
astfel a apărut industria tranchilizantelor cu indicaţii psihoterapeutice, 
cu contraindicaţii şi mai ales cu efecte secundare... Iar pentru a-şi 
alina durerile au apărut analgezicele... Dar în căutarea elixirului vieţii, 
omul doreşte ceva mai mult. Şi astfel, şi-a găsit prăbuşirea trupească şi 
sufletească în toxicomanie. 

Iar cazurile de toxicomanie cresc mereu. Numai în ultimul timp s-au 
înmulţit cu 8%, de unde rezultă o tot mai mare tendinţă de debusolare 
a conştiinţei umane. 

1. Numirea şi definiţia toxicomaniei 

După cum arată numele, toxicomania este de-a dreptul o nebunie, 
mai precis nebunia de a te otrăvi. Derivată de la cuvintele greceşti: 
xociKoxpg (xo^ivr) = otravă, de unde adj. xo^ucot; = otrăvitor) şi pa via = 
nebunie, toxicomania reprezintă o patimă, fiindcă îl înrobeşte pe om atât 
fizic, cât şi spiritual, devenind obsesia care-i duce viaţa la ruină. Precum 
otrava este împotriva firii şi a vieţii, la fel este şi patima toxicomaniei. 
Dependenţa sau obişnuinţa faţă de drog transformă euforia în degradare. 
O definiţie a toxicomaniei ar scoate în evidenţă „relaţia de dependenţă 
alienată faţă de un drog mai mult sau mai puţin toxic, relaţie ce tinde 
să subordoneze întreaga existenţă a subiectului de căutare a efectelor 
produsului”. 125 

Deşi cuvintele „toxicomanie” şi „obişnuinţă” sunt specifice pasiunii 
pentru drog, Organizaţia Mondială a Sănătăţii consideră că cel mai 
propriu este tennenul de farmacodependenţă, socotind că toxicomania 
îşi are cauza eficientă în drog, ca produs chimic farmaceutic. Dependenţa 
psihică şi fizică faţă de drog induce efecte negative atât pentru individ, 
cât şi pentru societate. C. Olievenstein a propus pentru toxicomanie o 
definiţie descriptivă, arătând că este toxicoman „acela care, pornind de 
la un produs de bază, face escala la unul sau mai multe produse şi le 
utilizează zilnic sau aproape zilnic”. 126 

Ca pasiune deosebită faţă de droguri, manifestată ca apetenţă pentru 
toxic, îi aduce şi apelativul de „toxicofilie” (iubirea toxicelor). 

2. Scurtă privire istorică 

Dacă alcoolul şi alcoolismul aparţin vremurilor imemoriale, 
toxicomania este de dată recentă. Deşi beţia alcoolică era considerată 
greşeală, păcat sau viciu, totuşi prima formă a maladiei toxicomane o 
găsim în lucrările lui B. Rush, datând din 1790, cu referire la lipsa de 
cumpătare în consumul alcoolului. Apoi, în scrierile lui T. de Quincey 
şi Ch. Baudelaire apare haşiş-ul şi opium-ul ca o deschidere a lumii 
drogului. Mai târziu, în 1916, legislaţia franceză consideră folosirea 
drogurilor ca un nou teren al infracţiunii. Voga actuală a drogului ia fiinţă 
la sfârşitul anilor ’60, fiind considerat de atunci un adevărat flagel social. 

Recursul la droguri a devenit expresia angoasei tinerilor, ca expresie a 
conflictului dintre generaţii. Aşa sunt mişcările hippy sau psihodelice. 
Prima folosire a unui „drog dur” a consemnat victime în jurul vârstei de 
18 ani. Numărul toxicomanilor cuprindea cel mai mult tinerii între 22 şi 24 
de ani din toate categoriile sociale, mai mult băieţi decât fete. Acum însă 
a intrat şi în şcoli, făcând victime copii între 11-12 ani. Principalul drog a 
fost heroina. în Franţa s-au înregistrat între 80.000-120.000 toxicomani. 
Legislaţia actuală îl consideră pe toxicoman bolnav şi delicvent (Legea 
din 31 decembrie 1970). 

Toxicomania creşte tot mai mult prin „deziluzia provocată de lume” 
asupra pierderii reperelor sacre, ca valori universal admise de grupul 
social. 127 Fără a apela la statistici, vedem fără prea mare greutate că 
toxicomania devine tot mai mult un refugiu al subiectului în sine însuşi, 
încercând să umple golul sufletesc determinat de pierderea propriei 
identităţi ca persoană menită să comunice cu Dumnezeu, să aibă în 
sufletul său pe Dumnezeu, al cărui chip îl poartă. 

3. Drogurile şi efectele lor 

Cele dintâi descrieri ale toxicomaniei modeme au fost acelea ale 
morfînismului. Se face însă deosebirea între morfinizaţii deveniţi în mod 
accidental dependenţi, în urma unei prescripţii medicale, şi morfinomani, 
cei aflaţi într-o continuă căutare de droguri, determinată de stările de 
degradare nevrotică şi psihotică la care i-a adus folosirea drogului. 

Cele mai folosite droguri sunt extraşii de Papaver Somniferum 
Album - o varietate de mac şi de opiu, asemănătoare morfinei, heroinei, 
codeinei. Sunt apoi extraşii de Canabis Indica - o varietate de cânepă, 
asemenea haşişului, marijuana; apoi extrasul de peyotl - o plantă cactee 
ce creşte în zonele deşertului arid al Mexicului şi Texasului. La acestea 
putem adăuga şi cocaina extrasă din frunzele de coca. Folosirea ei abuzivă 
duce la toxicomanii grave. în occident este la modă produsul cunoscut 
sub denumirea de LSD, corespunzător acidului lisergic. Desigur, nu ne 
oprim aici, fiindcă se caută şi se găsesc mereu noi plante generatoare 
de droguri. Dacă în 1949 erau puse sub controlul internaţional doar 17 
droguri, în 1963 numărul s-a ridicat la 83, iar acum a depăşit de mult 
suta. Numărul drogurilor a crescut cu atât mai mult, cu cât s-a creat o 
adevărată „industrie” a preparării lor sintetice. Drogurile se folosesc sub 

formă de injecţii, sau pastile; sunt băute, fumate sau inhalate. 

Drogurile halucinogene sau onirogene produc stări euforice sau 
de extaz delirant. 128 

Nocivitatea drogurilor se realizează în trei faze: 

1) . Faza iniţială, a plăcerii, numită a „lunii de miere”. Relaţia 
toxicomaniei cu plăcerea, „superioară unui orgasm”, este în aparenţă 
stăpânită şi controlată de subiect. 

2) , Faza morbidă, e o trebuinţă obsedantă a drogării. Lipsa drogului 
produce o tulburare a căutării. Aceasta este plăcerea „negativă”. Când 
însă starea de lipsă a drogului este suprimată, subiectul se simte normal. 

3) . Faza de degradare, de bulversare a vieţii psihice, cu decăderea 
vieţii sociale, morale şi fizice, ducând subiectul la prăbuşire. De fapt, 
„trăirea realităţii prin prisma suferinţei corporale este, de asemanea, un 
element-cheie al oricărei toxicomanii”. 129 

După S. Rads şi H. Rosenfeld, toxicomania se apropie de tulburările 
maniaco-depresive. Drogul pare la început un antidepresor, dar prin 
toxicitatea lui devine mijloc de sinucidere. C. Durând îi opune pe 
toxicomanii nevrotici „compulsivi”, toxicomanilor „impulsivi” perverşi 
sau psihopaţi. J. Bergeret spune că nu există structură psihologică 
proprie toxicomanilor: nevroticii, perverşii, psihoticii sunt „toxicomani 
nonstructuraţi”, care trebuie comparaţi cu stările limită. 130 

La acestea putem adăuga că toxicomania exercitată prin folosirea 
aceleiaşi seringi de mai mulţi subiecţi devine sursă a bolii SIDA. 


4. Fumatul - disfuncţie de comportament 
şi păcat împotriva naturii umane 

în cadrul toxicomaniei intră şi fumatul, având ca produs toxic 
nicotină, care crează tabagismul. 

Simplu vorbind, păcatul reprezintă o greşală a gândului ce se lasă 
atras de aparenţe înşelătoare. El duce inevitabil la pervertirea voinţei, 
care înseamnă patimă înrobitoare a vieţii sufleteşti a omului. Ca greşală, 
păcatul are mai multe direcţii. El se poate referi la călcarea voii lui 
Dumnezeu în relaţiile cu semenii, sau în atitudinea faţă de sine. în această 
ultimă formă, el reprezintă o atitudine greşită raportată la natura proprie. 

Aceasta se întâmplă atunci când acţionezi distructiv faţă de ea. Este ştiut 
că fiecare om are datoria sădită de Creator în menirea vieţii lui de a-şi 
desăvârşi deopotrivă natura spirituală şi biologică. Când se greşeşte acest 
drum firesc, atunci săvârşim păcatul faţă de propria natură. Dar pentru 
buna desfăşurare a vieţii biologice Dumnezeu a sădit în fiinţa noastră 
nişte necesităţi vitale pe care le numim instincte, sau comportamente. 
Aşa, de pildă, există instinctul alimentar determinat de foamea firească. 
Apoi, instinctul de reproducere, care apare în mod firesc pentru a împlini 
un anume scop, o anume orientare firească a vieţii. Când aceste instincte 
depăşesc legile cerute de condiţia umană, ele formează disfuncţii de 
comportament, dăunătoare firii şi vieţii, prin stările maladive care aduc 
suferinţa fizică şi spirituală. 

Una din aceste disfuncţii de comportament este creată şi de fumat, 
în acelaşi timp, el constituie şi un păcat, adică o greşală faţă de firea 
noastră, fiindcă nu a fost sădit în ea ca o necesitate. Spunea cineva foarte 
sugestiv şi plastic că dacă fumatul ar fi fost lăsat de Dumnezeu ca fiind 
necesar firii, Creatorul ar fi avut în atenţie să-i creieze omului şi un coş 
pentru fum, aşa cum pentru respiraţie i-a creat nasul, pentru mâncat şi 
vorbit gura, pentru mers picioarele, etc. 

Fumatul a fost introdus în Europa între anii 1550-1560 de către 
marinarii lui Columb, fiind preluat de la indienii din America. Nu a 
fost bine primit de Biserică şi de puterea administrativă a Portugaliei 
şi Spaniei. Până în secolul al XlX-lea la tutun aveau acces doar clasele 
privilegiate, care îl foloseau sub formă de ţigară, sau îl inhalau din pipă. 
Fumatul s-a extins, făcând victime şi printre femei şi adolescenţi, iar 
acum este folosit tot mai mult şi de copiii din clasele primare. 

în acelaşi timp, fumatul aduce şi o tnare risipă financiară, câştigând 
tot mai mulţi adepţi. Mass-media face cunoscut că în România anului 
2005,1/3 din adulţi fumează, cheltuind peste 1 miliard euro, cam de şase 
ori mai mult ca pentru mezeluri. 

Când vorbim de fumat trebuie în mod necesar să ne referim la tutun 
(nicotină tabacum). Tutunul conţine în medie 2-4% nicotină. în caz de 
soare mult, tutunul conţine până la 16% nicotină 131 . Această substanţă nu 
este în totalitate nefolositoare. Din ea se pot prepara insecticide, precum 
şi nicotinamina (vitamina PP), cu o largă utilitate farmaceutică. 

Tutunul folosit pentru fumat este însă nociv. El se mai numeşte 
şi „tabac”, însemnând frunze de tutun măcinate, care se aspiră pe nas. 
Nocivitatea nicotinei constă în patima pe care o crează şi care, după 
numele ei, se numeşte „nicotinism”, sau „tabagism”. Aceasta este o stare 
toxică cronicizată, făcân-du-se responsabilă pentru mai mult de 360.000 
de morţi anual 132 . 

Prin urmare, nicotină este o substanţă toxică, adică un drog. 
Derivat din englezul „drug”, cuvântul drog înseamnă medicament, adică 
orice substanţă (în afara alimentelor) care modifică chimic funcţionarea 
unui organism. Drogul este în legătură cu noţiunea de „substanţă 
psihoactivă”. în această categorie intră substanţele care afectează 
comportamentul, conştiinţa şi dispoziţia. Tot în această categorie 
intră, pe lângă cele enumerate ca fiind ilegale, şi substanţele legale ca 
tranchilizantele, precum şi psihostimulentele. 

în cadrul psihostimulentelor întâlnim şi aşa-zisele „substanţe 
familiare”, folosite pe scară largă, precum: alcoolul, nicotină şi cafeina 133 . 

Ca substanţă stimulantă, nicotină, în doze mici, este un stimulent al 
ganglionilor nervoşi ai sistemului nervos autonom, orto şi parasimpatic. 
în doze mari, nicotină blochează ganglionii nervoşi, eliberând 
adrenalina şi noradrenalina. Este un vasoconstrictor cutanat, creşte 
presiunea arterială şi accelerează frecvenţa cardiacă 134 . Tutunul este 
necorespunzător naturii umane prin substanţele toxice pe care le conţine. 
Astfel, conţine hidrocarburi policiclice, care sunt cele mai puternice 
substanţe cancerigene. Fumul de ţigară mai conţine şi fenoli şi acizi 
graşi, tot cu efecte cancerigene. în fumul de tutun s-au mai identificat 
şi unele substanţe cancerigene, care nu se găsesc în frunza de tutun şi 
care apar numai când se fumează. Raportul dintre mortalitatea totală 
la fumători şi nefumători este cu 70% mai mulţi morţi printre fumători 
decât printre nefumători 135 . 

Efectele nocive ale fumatului sunt date şi de substanţele pe care 
le conţin ţigările. Astfel, nicotină, absorbită la nivel pulmonar, intră 
în circulaţie şi este metabolizată în circa 30 de minute. Ea provoacă 
hipertensiune, iar în cazuri grave de tabagism apare angina pectorală 
şi infarctul. Apoi, substanţele care conţin catran sunt produse tot prin 
combustia hârtiei şi a tutunului, cu efect cancerigen. După unii cercetători, 
cancerul cavităţii bucale, al laringelui şi esofagului, este în legătură cu 
numărul de ţigări fumate pe zi. Particulele solide, adică funinginea, 
se depozitează pe mucoasele căilor respiratorii, provocând bronşitele 


cronice. 

Difuzarea substanţelor de fum în sânge, traversând suprafeţele 
respiratorii, acţionează asupra sistemului nervos, creind tremurături, 
scăderea apetitului, scăderea acuităţii vizuale. Acţionând asupra pielii, îi 
alterează culoarea şi aduce riduri. Influenţează vătămător inima şi vasele 
de sânge, făcând să crească ritmul cardiac, creind vasoconstricţie, precum 
şi hipertensiune arterială. Femeile gravide dacă fumează influenţează 
fetusul, care se resimte prin deficit ponderal la naştere 136 . 

în acelaşi timp, nicotină favorizează mecanismul de depunere a 
colesterolului pe pereţii arterelor, ceea ce duce la îngroşarea acestora 
prin depuneri solzoase. Această îngroşare ştrangulează fluxul sanguin şi 
face ca vasele sanguine să devină aspre, permiţând coagularea sângelui 
şi formarea de trombuşi, ce devin cauze ale accidentelor vasculare. 

Din cele până aici tratate rezultă că tabagismul este patimă cu 
consecinţe dezastruoase asupra naturii umane. Se pune problema 
depistării cauzei care determină fumatul, încât cercetările de ultimă oră 
sunt în căutarea genei fumatului. Se apreciază că proprietăţile adictive ale 
nicotinei se datorează faptului că aceasta stimulează eliberarea dopaminei 
şi inhibă reabsorbţia ei, mărind cantitatea de dopamină prezentă la 
nivelul sinapsei. Persoanele care au anumite polimorfisme în gena care 
este receptor pentru dopamină, sau a genei care codifică transportul 
dopaminei, par mai puţin înclinate să devină fumătoare. Fumătorii care 
au un polimorfism al genei care codifică transportul dopaminei au şansa 
mai mare să se lase de fumat, decât cei ce nu au această configuraţie 
genetică 137 . 

Dincolo de această ipoteză stă realitatea concretă care defineşte 
tabagismul ca o disfuncţie de comportament, temeluită pe o slăbiciune 
a voinţei. Este ştiut faptul că o nouă mentalitate poate schimba 
comportamentul greşit, printr-un act de voinţă, sau prin ordonarea şi 
concentrarea voinţei în direcţia impusă de realitatea faptului că tabagismul 
constituie un mare pericol atât pentru sănătatea şi viaţa proprie, cât şi 
pentru cea a „victimelor” din jur, condamnate să inspire fumul de ţigară. 

Iar dacă ne gândim că tabagismul este şi un păcat împotriva 
naturii umane, se cuvine să apelăm şi la mijloacele duhovniceşti pentru 
eradicarea lui. 

Paradoxal este faptul că, din nefericire, cu toate că sunt cunoscute 
multiplele consecinţe nocive ale fumatului, numărul celor care îl practică 
creşte mereu, începând cu vârste foarte fragede. Mass-media face 

cunoscută o creştere a fumătorilor printre copii, estimând, la ora de faţă, 
că 64% din tinerii de 16 ani fumează, iar numărul fumătorilor creşte de 
la 5,66 milioane, la 6,5 milioane, în cinci ani, în situaţia de descreştere 
demografică. 


5. Aspectul psihologic - moral al toxicomaniei 

Un studiu asupra adolescenţilor a pus în evidenţă faptul că elevii 
de 18-19 ani, evaluaţi de colegi ca fiind impulsivi, nepoliticoşi, nedemni 
de încredere, lipsiţi de ambiţie şi neobişnuiţi cu munca, sunt atraşi de 
fumat, băutură şi droguri. Unii ca aceştia vor deveni toxicomani înrăiţi 
peste 12 ani, dacă nu-şi vor schimba mentalitatea şi comportamentul. 

Prin 1988, Newcomb şi Bentler au studiat efectele drogurilor asupra 
stilului de viaţă al tinerilor, constatând atitudinea lor de nonconformism 
faţă de valorile tradiţionale, adoptarea unor comportamente deviate 
şi ilegale, precum şi asocierea cu indivizi angajaţi în astfel de 
comportamente; relaţii dificile cu familia, lipsa intereselor educaţionale, 
experienţe de tulburare emoţională, stări de alienare şi răzvrătire. 138 


6. încercări de recuperare 

încă de la început trebuie să recunoaştem că recuperarea 
toxicomanilor este foarte dificilă şi grea. Ei sunt victimele propriei lor 
aspiraţii. Chiar dacă recunosc starea deplorabilă în care se află, lor nu 
le-a mai rămas decât o singură soluţie a vieţii: drogul. E singurul sens de 
a exista. De aceea, bătălia pentru drog e pe viaţă şi pe moarte. 

Având efecte dezastruoase asupra individului şi a relaţiilor lui 
sociale, statele lumii au elaborat legi, spre a sancţiona fără milă pe 
traficanţii de droguri. Există o adevărată poliţie specializată în acest 
sens. Şi cu toate astea, drogurile circulă, fiindcă aduc venituri imense 
celor ce le comercializează, ruinând în schimb economic pe cei ce au 
devenit victimele lor. 

Nu numai poliţia, ci şi medicina este angajată în opera de recuperare 
a victimelor de pe urma drogurilor. S-au încercat şi se încearcă tot felul 
de metode terapeutice. Unii susţin că cei aflaţi sub dominaţia drogurilor 

trebuie total detaşaţi de droguri, şi astfel aceşti pacienţi sunt ţinuţi într-o 
totală izolare, în închisori special amenajate. Alţii încearcă să trateze 
toxicomania printr-o micşorare treptată a dozei, sau cu tranchilizante, 
sau altă medicaţie ce nu creează dependenţă. 

La polul opus se află cei care consideră că toxicomania nu trebuie 
considerată flagel social, şi propun ca consumatorilor de droguri să nu 
li se pună interdicţii dure în folosirea lor, ci să fie convinşi ca ei singuri 
să renunţe la ele. în optica unei societăţi individualiste, subiecţii trebuie 
cât mai de timpuriu responsabilizaţi, ca opţiunilor libere să le urmeze 
asumarea riscurilor ce decurg din consumul de droguri. 139 

După cum am văzut, toxicomania creşte tot mai mult prin pierderea 
reperelor sacre şi a valorilor universal admise de grupul social. Pentru 
acest motiv, un rol important în combaterea toxicomaniei îl are Biserica, 
atât pe plan general, cât şi pe plan particular. 

Am văzut că atât alcoolicii, cât şi toxicomanii sunt consideraţi 
delicvenţi şi bolnavi. Biserica nu-i va judeca în calitatea lor de delicvenţi, 
ci va căuta să-i salveze, prin metodele şi fonnele specifice, din nenorocita 
lor stare de bolnavi, fiindcă „cei bolnavi au nevoie de doctor, iar nu 
cei sănătoşi” (Matei 9, 12), a spus Mântuitorul, iar Bisericii îi revine 
misiunea samariteană de a-i încorpora pe toţi păcătoşii în atmosfera de 
har a Trupului lui Hristos, fiind primiţi şi trataţi în comuniunea ecclezială 
ca fii şi ca fraţi. 

Se impune apoi o adevărată lucrare de reeducare creştină a celor 
căzuţi victime toxicomaniei, redobândind încrederea în bunătatea 
Părintelui ceresc. 

încă de la început am remarcat că drogul urmăreşte să umple golul 
aflat intr-un suflet dezorientat, care caută orb o împlinire nefondată şi 
până la urmă bizară. într-o judicioasă determinare a păcatului s-a arătat 
că acesta „este o încercare de a umple un gol” (Simone Weil). Ne-am 
fi aşteptat să se spună acest lucru despre virtute, fiindcă păcatul însuşi 
ar fi golul ce se cuvine a fi înlocuit. El e întunerecul care dispare odată 
cu apariţia luminii. 

în definiţia amintită însă, păcatul este determinat ca încercare 
personală de a umple sufletul gol, mai precis sufletul devenit gol prin 
scoaterea lui Dumnezeu din el. Fără Dumnezeu, sufletul devine gol, 
zbătându-se în zbuciumul unei căutări haotice de a-1 umple. Această 
irezistibilă tensiune de a umple vidul sufletesc pentru a-şi regăsi 

propria identitate poate deveni păcat, atunci când golul sufletesc este 
compensat cu tot felul de surogate. Un astfel de surogat este şi drogul. 
Pentru aceasta, toxicomania este o patimă. Omul îşi caută orbeşte prin 
toxicomanie sinuciderea. Aceasta este de altfel marea înşelare a patimii: 
ea te ademeneşte pentru a te ucide. Toxicomania ca încercare de a umple 
un gol este în fond păcatul ce se transformă în patimă ucigătoare, fiindcă 
„răsplata păcatului este moartea” (Romani 6, 23). De aceea, toţi cei ce 
au cu adevărat pe Dumnezeu în suflet nu au nevoie de droguri. Ei nu au 
nevoie de substitutive false atâta timp cât posedă autenticul vieţii lor. Ei 
nu sunt nişte căutători de elixir, fiindcă Dumnezeu, care se află în sufletul 
şi viaţa lor, este totul. El e pentru ei „calea, adevărul şi viaţa” (Ioan 14, 6). 

Pentru salvarea acestor bolnavi spirituali, Biserica, venindu-le în 
întâmpinare, va utiliza metodele specifice ale reconvertirii lor spre viaţa 
de har. Patima constituind pierderea vieţii de har, readucerea acestor 
împătimiţi la viaţa lui Hristos constituie programul misiunii Bisericii 
în lume. Cuvântul lui Dumnezeu le va descoperi lumina harului în 
comuniunea vieţii celei noi în Hristos. Rugăciunea le va umple golul 
cu viaţa divină. Spovedania îi determină să-şi analizeze conştiinţa şi să 
ia hotărârea de îndreptare. Euharistia le va împărtăşi pe însuşi Izvorul 
harului, iar Maslul le oferă harul tămăduirii sufleteşti şi trupeşti. 

Rămânerea în starea de har şi angajarea activă ca membru al 
Trupului lui Hristos la viaţa de sfinţenie a Bisericii reprezintă o asceză 
constantă în scopul dobândirii caracterului religios moral-creştin. 
Apoi, cei atraşi în viaţa Bisericii vor fi antrenaţi în multiplele activităţi 
misionare, caritative şi gospodăreşti spre a-şi consolida apartenenţa 
ca membre active ale Trupului lui Hristos. Acest fapt rămâne de o 
covârşitoare importanţă educativă în exercitarea misiunii terapeutice a 
Bisericii. 

Prin urmare, harul lui Dumnezeu şi reintegrarea activă a celor 
împătimiţi de drog în viaţa Bisericii îi va putea elibera de sub obsesia 
chinuitoare a patimii, oferindu-le un orizont veşnic deschis vieţii lor 
spirituale în Dumnezeu. 



VI. ADULTERUL ŞI FORMELE LUI DE 
COMPROMITERE A CONDIŢIEI UMANE 


La început, ;ropv£ia indica atât prostituţia sacră, cât şi pierderea 
frâului şi a condiţiei cuvenite instinctului de reproducere. în spiritualitatea 
creştină desfrâul ca violare a poruncii lui Dumnezeu este cunoscut şi sub 
numele de poixsia, cu referire la relaţiile extraconjugale. Apoi „incestul” 
- ca desfrânare între rudenii. Desfrâul poate deveni chiar sacrilegiu 
atunci când reprezintă încălcarea votului castităţii. 

în limba română, porneia este redată prin „desfrâu”. Acesta indică 
starea de pierdere a frâului în urma plăcerii care dereglează instinctul 
sexual de reproducere. Cuvântul „sex”, la care se referă desfrâul, este 
luat din limba latină, unde înseamnă „şase”, indicând porunca a Vl-a 
din Decalog, prin care se interzice desfrâul (după numerotarea făcută 
de romano-catolici). 

Tot de la porneia s-a format în limba română şi termenul 
pornografie, ca pătrundere a porneiei sub multiplele ei fonne în viaţa 
omenească. 

Desfrâului i se mai spune şi adulter, implicând pe „cel adult”, mai 
precis specificul acestuia ca dezvoltare somatică spre maturitate. Este 
ştiut că perioada adultă defineşte evoluţia organismului în care procesul 
de creştere şi formare a sistemului glandelor şi a celui neurovegetativ 
s-a încheiat. Omul ajuns la maturitate, adică cel adult, este capabil şi 
responsabil în exercitarea impulsului de reproducere sau a instinctului 
sexual. Adolescenţa spre maturitate sau postadolescenţa începe cu vârsta 
de 18 ani. Maturitatea durează până în momentul în care încep să apară 
diferite procese de degenerescenţă, convenţional stabilită după 50 de ani. 

încă din antichitate, majoratul constituia un eveniment în viaţa 
omului, fiindcă acesta intra în viaţa socială cu drepturi şi datorii civile. Nu 
întâmplător legislaţia modernă nu acceptă încheierea căsătoriilor înaintea 
împlinirii vârstei majoratului... Adulterul este în primul rând un păcat 

fiindcă lezează voia lui Dumnezeu. Acest păcat are toate posibilităţile să 
se transforme în patimă, ca deprindere dominantă a vieţii. El intră şi în 
domeniul vieţii sociale şi juridice, constituind infracţiune atunci când, 
de pildă, unul dintre soţi încalcă fidelitatea conjugală, devenind motiv de 
desfacere a căsătoriei. Apoi, unele aberaţii sexuale sunt socotite delicte 
antisociale şi intră sub prevederile codului penal. Astfel, nu ne va mira 
faptul că „delicvenţa sexuală” a intrat în dicţionarul şi limbajul juridic. 


1. Adulterul ca realitate somato-psihică 

Pomeia ca dereglare a instinctului de reproducere poate avea urmări 
grave şi asupra urmaşilor prin bolile venerice pe care le transmite şi 
prin consecinţele acestora asupra eredităţii genetice. Dacă instinctul de 
nutriţie (alimentar) şi cel combativ (atac-apărare) vizează întreţinerea şi 
protejarea vieţii, instinctul de reproducere (sexual) are viaţa în sine şi o 
transmite mai departe. De aceea impulsul care îl susţine nu este simplu 
hedone, ci şi eros, indicând o angajare integrală a sufletului omenesc 
ca libertate, conştiinţă şi afecţiune. Iar la toate acestea contribuie şi 
temeiul hormonal al sexualităţii, cu consecinţe asupra dezvoltării psiho¬ 
somatice a omului. Este cunoscut faptul că hormonii, nume derivat de 
la „hormao”, care înseamnă „a pune în mişcare”, sunt produşi secretaţi 
de glandele endocrine. Vehiculaţi pe cale sanguină în tot organismul, 
acţionează asupra unor organe, contribuind la dezvoltarea şi funcţionarea 
normală a acestora. 

Odată cu pubertatea (băieţii, între 13-16 ani; fetele între 12-14 
ani) debutează şi instinctul sexual sub forma unei „revolte” honnonale. 
Această „explozie” vrea să dea în vileag întreaga energie libidinală ce 
până acum a stat liniştită în tăcere. E vorba de „Sturm und Drang”, 
adică de furtună şi tensiune (îmbulzeală), ce iese la suprafaţă asemenea 
erupţiei unui vulcan, producând tulburări menite să schimbe viaţa omului 
atât ca mentalitate, cât şi din punct de vedere al comportamentului. Sunt 
zorii furtunoşi şi tumultuoşi ai unui nou fel de abordare a vieţii prin 
căutarea tensionată a unui orizont ce vrea cu violenţă să se afirme, dar 
care deocamdată este nebulos şi lipsit de direcţii raţionale precise. Mai 
exact, e vorba de libidoul ca rezultat al izbucnirii hormonale ce scoate 
din tăcere noi aspecte ale vieţii. 

Urmează apoi adolescenţa. Ea aduce cu sine independenţa în 
afirmarea sufletească faţă de o singură persoană de sex opus. Spre 
deosebire de dezlănţuirea libidianală din pubertate, afectivitatea devine 
sentiment al tandreţei. Adolescenţa însemna în antichitate încheierea 
copilăriei şi deschiderea spre maturitate. Pentru acest motiv, romanii 
aşezau pe fruntea tânărului de 18 ani laurii lui Bachus şi îl îmbrăcau 
cu „toga virilis”. Adolescenţa marca apoi maturitatea intelectuală, 
concretizată prin ceea ce în Europa va afirma examenul de bacalaureat, 
ca examen de maturitate intelectuală. Tensiunea erotică devine acum mai 
puternică la băieţi şi mai domoală la fete, care găsesc un confident în 
mama lor, precum arată „Zburătorul” lui Ion Heliade Rădulescu: „Vezi, 
mamă, ce mă doare! Şi pieptul mi se bate, / Mulţimi de vineţele pe sân 
mi se ivesc; / un foc s-aprinde-n mine, răcori mă iau la spate, / îmi ard 
buzele, mamă, obrajii-mi se pălesc! / Ah, inima-mi zvâcneşte... şi zboară 
de la mine / îmi cere nu-ş’ce-mi cere! şi nu ştiu ce i-aş da; / Şi cald şi rece, 
uite, că-mi furnică prin vine, / în braţe n-am nimică şi parcă am ceva; / 
[...] Ia pune mâna, mamă, - pe frunte ce sudoare! / Obrajii.. .unul arde 
şi altul mi-a răcit! / Un nod colea m-apucă, ici coasta rău mă doare; / în 
trup o pironeală de tot m-a stăpânit. / [...] De cum se face ziuă şi scot 
mânza afară / S-o mâi pe potecuţă la iarbă colea-n crâng, / Vezi, câtu-i 
ziuliţa, şi zi acum de vară, / Un dor nespus m-apucă, şi plâng, măicuţă, 
plâng. / Brânduşa paşte iarbă la umbră lângă mine, / La râuleţ s-adapă, pe 
maluri pribegind; / Zău nu ştiu când se duce, că mă trezesc când vine, / 
Şi simţ că mişcă tufa, auz crângul trosnind. / Atunci inima-mi bate şi sai 
ca din visare, / Şi parc-aştept... pe cine? şi pare c-a sosit. / Acest fel toată 
viaţa-mi e lungă aşteptare, / Şi nu soseşte nimeni!... Ce chin nesuferit! / 
[...] Şi când îmi mişcă ţopul, cosiţa se ridică, / Mă sperii, dar îmi place 
- prin vine un fior / îmi fulgeră şi-mi zice: „Deşteaptă-te, Florică, sunt 
eu, viu să te mângâi..Dar e un vânt uşor! / [...] Aşa plângea Florica şi, 
biet, îşi spunea dorul / Pe prispă lângă mă-sa, ş-obida o neca; / Juninca-n 
bătătură mugea, căta oborul, / Şi mă-sa sta pe gânduri, şi fata suspina”. 

Maturitatea este definită prin orientarea profesională urmată de 
căsătorie, pentru a stabili independenţa economică şi social-politică. 
Acum erosul iese din faza de revoluţie libidinală şi se aşază, vizând 
scopurile familiale, asemenea unei ape ce depăşeşte învolburarea de altă 
dată, mergând liniştită spre împlinirea menirii ei. 

Instinctul sexual ajuns la maturitate şi mereu influenţat de hormonul 

specific, va deveni cel mai puternic instinct. în acest sens, i se atribuie lui 
Budda următoarea afirmaţie: „imboldul instinctului sexual este mai acut 
decât împunsătura care se foloseşte pentru a îmblânzi elefanţii sălbatici, 
arde mai tare ca focul şi posedă o suliţă care pătrunde până în suflet”. 140 
Această comparaţie ne aminteşte şi de Cupidon, care cu suliţa lui ascuţită 
impulsionează erosul în inimile îndrăgostiţilor... 

Libidoul, numit de Freud „foame sexuală”, posedă energia specifică 
emoţiei sexuale ce conduce spre afectivitate, pe fundalul unui mecanism 
inconştient şi egocentric, spun psihanaliştii, specializaţi în materie. La om 
însă, spre deosebire de animale, intervine în mecanismul sexualităţii şi 
factorul erotic. Erosul desfăşoară o viaţă psihică afectivă cu emotivitate 
plăcută, pe măsură să stimuleze instinctul prin imagini, reprezentări şi 
alţi factori de excitaţie... 

în această situaţie şi sub această formă putem vorbi de existenţa, 
la om, a psihosexualităţii erotice. O legendă romanţioasă şi filosofică 
elină asociază sufletul cu dragostea, prin imaginea legăturii dintre Eros 
şi Psihe. Se spune că Psihe era o tânără pe care o vizita în fiecare seară, 
intr-un loc încântător, un iubit care refuză să-şi trădeze identitatea, pe 
care, de altfel, Psihe nu avea nici măcar dreptul să-l privească. Odată, 
trecând peste această oprelişte, ea se apleacă asupra lui pe când donnea, 
îl priveşte şi recunoaşte în el pe Eros. Dar o picătură de ulei cade din 
lampă şi-l trezeşte pe zeu, care dispare pentru totdeauna. Psihe porneşte 
în căutarea lui, devenind prizoniera Afroditei, geloasă pe fericirea fetei, 
dar suportă cu curaj nenorocirile care se abat asupra ei, fiind ajutată, în 
taină, de însuşi Eros. 141 Această interesantă poveste are tâlcul ei adânc 
uman, dacă ne gândim la raportul sufletului (psihe) şi eros (iubirea 
pentru tot ce-i frumos), sau la interdependenţa dintre iubire şi frumuseţe, 
personificate prin Eros şi Afrodita (zeiţa frumuseţii feminine), care este 
împlinire, în măsura în care reprezintă tensiunea căutării reciproce... 

De aici vedem că la om, spre deosebire de animale, e vorba de 
psihosexualitate, şi nu numai de simpla sexualitate, ca instinct de 
reproducere. 

Dar pentru a fi psihosexualitate, va trebui luat în competiţie 
şi factorul raţional, fiindcă acţiunile omului sunt deliberate, şi nu 
mecanice... Scolasticii făceau deosebirea dintre eros concupiscentiae, 
ca imbold al libidoului, ca să vorbim în limbajul psihanalizei, la modă, 
care urmăreşte satisfacţia egoistă a plăcerii, şi eros benevolentiae, 
aflat sub instanţa conştiinţei, a judecăţilor de valoare, care prin 

sublimarea libidoului transformă instinctul egocentric în altruism, adică 
în acte sociale şi culturale. La animale neexistând funcţia conştiinţei, 
instinctul determinat de libidou rămâne exclusiv pe planul inconştient 
şi egoist al reproducerii, potrivit legilor înscrise în natura sa. La animal, 
tensiunea sexuală coexistă ontologic cu declanşarea instinctului de 
reproducere. Fiziologia sexuală umană este însă specifică şi diferă de 
cea a animalelor. La bărbat există poluţia, iar la femei ciclul lunar 
caracteristic. Constituind cauze, acestea pretind şi efecte specifice. 
Animalul niciodată nu va practica masturbaţia, pe când omul, dacă 
nu va avea puterea stăpânirii de sine ca să aştepte actul fiziologic, îşi 
va provoca eliminarea seminală prin onanie sau alte forme aberante, 
spre a se „elibera” de tensiunea sexuală care îl apasă... Iar dacă ar fi să 
exemplificăm fiziologia sexuală umană specifică, vom invoca un exemplu 
extras din cărţile de duhovnicie monahală. Se relatează despre un tânăr 
retras împreună cu tatăl său în Sketis, la o vârstă la care nici nu ştiuse că 
există femeie, până ce demonul i-a arătat-o în vis... 142 

De aici vedem încă o dată că sexualitatea nu îndeplineşte la om 
numai funcţia de reproducere. Instinctul sexual la om angajează întreaga 
viaţă sufletească. Nu este simpla reproducere, ci psihosexualitate. El nu 
se consumă o dată cu eliminarea seminală, ci poate fi sublimat pe plan 
social şi cultural. Pe plan social îl putem determina foarte bine ca mijloc 
de atracţie dintre sexe în cadrul familiei, unde îndeplineşte chiar şi 
o funcţie etică, ştiut fiind că gratificarea erotică din actul dragostei are 
însemnătatea ei. De aici recomandarea patului nupţial comun, care, în 
taina nopţii, stinge atât de fericit tensiunile inevitabile din cursul zilei. 
G. Robin apreciază că astfel dragostea devine o simfonie în mâna lui 
Dumnezeu, iar A. Malraux o percepe sub semnul iertării şi chiar al 
uitării 143 . 

Dar „dragostea înseamnă dăruire reciprocă. Ea poate merge, uneori, 
până la jertfa totală, când fiinţa îşi sacrifică condiţia ei de existenţă pentru 
cealaltă fiinţă pe care o iubeşte. între soţi acest lucru se întâmplă mai rar. 
între părinţi şi copii el se întâmplă însă foarte des. Freud nu o sesizează. 
Aceasta rămâne cea mai de seamă eroare a doctrinei sale”, remarcă 
Nicolae Mărgineanu 144 . 

După maturitate urmează bătrâneţea. Dacă „copilăria, pubertatea 
şi adolescenţa reprezintă panta ascendentă din curba vieţii, iar maturitatea 
exprimă platoul ei, prelungit timp de aproximativ 30 de ani, în care 

schimbările psihofizice fundamentale nu se mai produc, bătrâneţea, în 
schimb, înseamnă partea descendentă a curbei. Sexul s-a potolit şi astfel 
conflictele cauzate de el au încetat. Au mai rămas numai amintirile, 
mai mult sau mai puţin plăcute. Greşelile sunt chiar iertate. Cu ieşirea 
din meserie a încetat şi lupta profesională şi astfel însuşi amorul propriu 
este mai domolit. Nu mai puţin este adevărat că dacă ieşirea la pensie 
este de cei mai mulţi aşteptată, pentru alţii ea este foarte dramatică... 
Dar dacă bătrâneţea înseamnă mai multă înţelepciune, atunci suprema 
cuminţenie este, desigur, să accepţi vârsta” 145 . 

Din psihosexualitatea erotică ca atracţie spre frumosul fizic, 
sufletesc sau moral, se naşte, pe de o parte romantismul cu întregul 
lirism plin de poezie, sublim, ideal, jertfă şi iluzii, sau degradându-se în 
deziluzii, hipocrizii, intrigi, gelozii, calomnii, crime şi sinucideri, iar pe 
de altă parte el cedează instinctului orb ce prăbuşeşte fiinţa umană, 
chiar sub iraţionalul animalităţii, străbătută însă de fantezia celor 
mai scabroase manifestări... E vorba de declinul sufletesc din sublim 
în grotesc... 

Referindu-se însă la caracterul de patimă a porneiei, Apostolul 
acceptă prevenirea ei prin eliberarea de sub imperiul tensiunii sexuale 
obsedante. Astfel, el scrie poruncitor corintenilor: „Din cauza desfrânării, 
să-şi aibă fiecare femeia sa, şi fiecare femeie să-şi aibă bărbatul său” (I 
Corinteni 7, 2). Această combatere a desfrânării are ca efect imediat 
întărirea comuniunii de apropiere dintre soţi, şi chiar sfinţirea reciprocă 
a trupurilor. Apostolul continuă: „Femeia nu este stăpână pe trupul 
său, ci bărbatul; asemenea nici bărbatul nu este stăpân pe trupul său, 
ci femeia... pentru că bărbatul se sfinţeşte prin femeie, şi femeia prin 
bărbat” (I Corinteni 7, 3-14). 

De aici vedem că porneia nu este stimulată numai de instinctul de 
nutriţie, prin patima lăcomiei pântecului, cum dogmatizau asceţii pustiei, 
urmând îndemnul apostolic, la care ne-am referit mai înainte (Efeseni 5, 
18). Din punctul lor de vedere, fără îndoială, aşa este... Dar privită sub 
aspect general uman, psihosexualitatea poate fi corelată şi cu instinctul 
social, răspunzând astfel structurii sufleteşti a omului ca persoană ce 
poartă în sine intenţionalitatea spre comuniune şi comunicare cu altul. 
De aceea, la baza căsătoriei şi familiei, pe lângă libertate, stă iubirea 
sub forma prieteniei, ca forţă de comunicare a intimităţii şi a împlinirii 
sufleteşti. Când se stinge iubirea dintre soţi, este destrămată şi unitatea 
familială... 

Pe de altă parte, datorită „hărţuirii” existenţiale pe care omul o 
trăieşte solitar, simte nevoia compensatorie a comuniunii favorabile în 
care să-şi comunice intimitatea. Iar aceasta o poate realiza în primul 
rând familia, ca prietenie şi respect reciproc, unde comuniunea sexuală 
dintre soţi le împlineşte. Această realitate este confirmată în primul rând 
de cuvintele Scripturii. Creatorul însuşi „a văzut că nu e bine ca omul să 
fie singur” (Facere 2, 18) şi i-a creat bărbatului femeia „potrivită” naturii 
sale, şi i-a binecuvântat să fie „amândoi un trup” (Facere 2, 24). Această 
mărturie a Scripturii o putem confrunta cu părerile care socotesc că omul 
a fost înainte de căderea în păcat fiinţă androgină... Neputând însă în nici 
o formă a face experienţa începutului, discuţia asupra omului ca fiinţă 
androgină rămâne veşnic deschisă... Sfânta Carte ne dezvăluie doar faptul 
că „iş” (bărbatul) şi „işa” (femeia) reprezintă creaţia lui Dumnezeu; că 
„iş” şi „işa” existau sub această formă şi înainte de căderea în păcat, deşi 
teza omului androgin, lipsit de afecte, a intrat în spiritualitatea creştină, 
pe ea întemeindu-se fecioria sau castitatea ca revenire la natura umană 
dinaintea căderii omului în păcat... 


2. Adulterul ca patimă 

Neputându-1 şti şi nici determina pe omul androgin, nu putem 
cunoaşte nici modul de reproducere stabilit de Dumnezeu. Acesta nu 
a existat în starea paradisiacă şi nici Revelaţia divină nu ne dă nici o 
mărturie în acest sens. 

Cunoscând doar condiţia umană căzută în păcat, s-a apreciat că 
încă dintru început, având mintea întunecată de păcat, voinţa slăbită şi 
simţămintele pervertite, omul fascinat de fenomenul de însămânţare 
şi rodire, prin neîntrerupta reîntoarcere a naturii spre viaţă, a început 
să o sacralizeze, închinându-i un cult cu ritualuri, serbări, tradiţii, 
interpretări simbolice, etc. Pământul devine „Gea mater”, care 
primeşte sămânţa lui Uranos şi rodeşte viaţa... Culesul recoltelor era 
un mare prilej de bucurie, care devenise o sărbătoare a belşugului în multe 
din religiile antice. Când însă cultul sacru al fecundităţii s-a transformat 
intr-un cult erotic ce însoţeşte fecunditatea, a apărut tulburătoarea 
decadenţă a religiei, cu serbări orgiace, cu dansuri lascive, cu mese 
îmbuibate şi beţii destrăbălate, ce se opreau de multe ori în vomitorium. 
S-a dezvoltat chiar o adevărată mitologie sexual-erotică... Apoi, de-a 

lungul vremii, viaţa particulară şi publică a devenit arena declanşărilor 
sexuale, pervertind conştiinţele, destrămând familiile, făcând victime 
morale şi fizice, detronând capete încoronate şi schimbând chiar mersul 
istoriei... Dar văpaia desfrâului nu a putut fi stinsă din sufletele oamenilor. 
S-au văzut oameni plini de vitejie şi dibăci în lupte, care au învins şi 
supus popoare, dar nu au putut învinge animalitatea care îi înrobeşte prin 
instinctele ei dominante... 

în altă ordine de idei, ca pervertire şi deformare a celui mai puternic 
instinct uman, porneia cuprinde întreaga fiinţă a omului. El este în primul 
rând păcat al trupului. „Orice alt păcat ar face omul - spune Apostolul 
- este afară de trup, dar cel ce face desfrânare păcătuieşte în trupul său... 
Iar trupul nu este pentru desfrânare, ci pentru Domnul şi Domnul pentru 
trup... Nu ştiţi că trupurile voastre sunt mădulare lui Hristos? Luând deci 
mădularele lui Hristos, le voi face mădularele unei desfrânate?... Sau nu 
ştiţi că cel ce se alipeşte de desfrânată este un trup cu ea? Căci vor fi, zice, 
amândoi un trup.. .sau nu ştiţi că trupul vostru este templu al Duhului 
Sfânt care este în voi?... Preamăriţi dar pe Dumnezeu în trupul vostru 
care este de la Dumnezeu” (I Corinteni 6, 13-20). Pe lângă acest aspect 
trupesc, definitoriu păcatului desfrâului, Mântuitorul insistă şi asupra 
laturii sale spirituale, spunând: „Aţi auzit că s-a zis celor de demult: „să 
nu desfrânezi”. Iar eu zic vouă că oricine caută la femeie spre a o pofti, a 
şi desfrânat cu ea în inima sa” (Matei 5,27-28). De aici vedem că Domnul 
merge mai în adâncul fiinţei umane. El vizează pofta (concupiscenţa) 
înscrisă în natura umană o dată cu greşeala primului om. Mântuitorul 
arată că, înainte de a fi faptă, păcatul e dorinţă. El alcătuieşte inima rea 
a omului, pervertită de poftele oarbe formate în zonele tenebroase ale 
firii. Pentru a înţelege mai bine această deosebire a desfrâului ca păcat 
al faptei şi al inimii, Sfântul Ioan Casian evocă convingătoarele cuvinte 
ale Sfântul Vasile cel Mare, care mărturisea: „nici femei nu cunosc, nici 
feciorelnic nu sunt”. El ştia că darul fecioriei nu se deosebeşte numai 
prin depărtarea cea trupească de femeie, ci şi prin sfinţenia şi curăţia 
sufletului. 146 

3. Pervertirea sexuală ca patologie 
a condiţiei umane 

Perversiunea sexuală reprezintă patologia sau anomalia instinctului 
de reproducere. Cauza ei rezidă în dezechilibrul dintre funcţiile conştiinţei 
şi cele ale instinctului. Este pierderea controlului asupra instinctului 
sexual care se prăbuşeşte în tot felul de aberaţii. Antrenate de imaginaţia 
pervertită şi scăpând de sub instanţele lucide ale conştiinţei, acestea devin 
atât de groteşti şi de scabroase, încât îl „aruncă” pe om sub condiţia 
animalelor. 

Sfântul Apostol Pavel are o referire directă asupra anomaliilor 
sexuale existente în lumea păgână, care „a rătăcit în cugete şi i s-a 
întunecat inima cea neînţelegătoare... Pentru aceea i-a lăsat pe ei 
Dumnezeu în patimi de ocară... cu mintea neîncercată, ca să facă cele 
ce nu se cuvin” (Romani 1, 21-28). 

Explicarea acestei situaţii de compromis a condiţiei umane scoate 
în evidenţă firea omului ce poartă în sine rănile păcatului. Răul intrat 
în fire şi adâncit în ea se transmite urmaşilor, amplificându-se în diverse 
şi variate fonne. Patima întunecă întru atât raţiunea, întru atât perverteşte 
sentimentele şi întru atât paralizează voinţa, încât devin victimele unei 
situaţii pe care conştiinţa, în luciditatea şi normalitatea ei, nu le acceptă, 
în această situaţie, omul devine robul propriilor sale tendinţe nedorite, 
dar, paradoxal, le promovează, fiindcă le consideră fireşti... 

înainte de Sigmund Freud, Richard Krafft-Ebing (1840-1902), 
profesor de psihiatrie la Graz şi Viena, publică în 1886 cartea „Psihopatia 
sexuală” în care introduce termenii de „masochism masculin” şi 
„sadism feminin”. Primul termen provine de la scriitorul Leopold von 
Sacher-Masoch, iar sadismul de la numele marchizului de Sade, care le 
practicau. Patologia lor constă în predilecţia pentru suferinţă. în nuvelele 
sale, Leopold von Sacher-Masoch descrie bărbaţi pentru care cea mai 
mare plăcere era să fie bătuţi, maltrataţi de femeia iubită. Elementul 
patologic constă în inversiunea tipismului normal lumii vii, în care 
masculul este activ, iar femela este pasivă. De aceea se mai numeşte şi 
masotropism. Pe unii ca aceştia îi atrag femeile înalte şi zvelte, chiar 
urâte, deformate şi vârstnice, dar cu trăsături şi energie masculină. 
Caracterul patologic masochist constă în faptul că bărbaţii, în loc să caute 
afecţiunea şi tandreţea, sunt bucuroşi şi simt plăcerea atunci când sunt 
maltrataţi prin lovituri dure, până la sânge, din partea femeii. în aceste 

cazuri, devenite clinice, bărbatul este un obedient fizic şi psihic, iar femeia 
o stăpână absolută. Este de-a dreptul posedat de femeie. 

Sadismul se află la polul opus masochismului. După cum am arătat, 
numele lui vine de la marchizul de Sade. Aflându-se în închisoare pentru 
nelegiuirile sale (homosexualitate, otrăviri etc.), scrie mai multe romane 
în care stabilea legătura pe care el o considera indisolubilă între cruzime 
şi plăcere. Această inversiune afectivă, ca în cazul masochismului, ia în 
cele din urmă forme patologice, clinice. 

Pasiofîlia ca dorinţă de a suferi în dragoste este specifică bărbaţilor 
de natură pasivă. A primi lovituri de bici şi de baston, sau a te autoflagela, 
a fi ars cu substanţe chimice, înţepat cu ace sau expuneri la căldură şi frig 
excesiv, nu poate fi numită plăcere decât numai în condiţii patologice. 

Opus obedienţei masochiste este narcisismul, ca adorare a propriei 
imagini şi expunerea la tot felul de scene erotice. Numele vine de la 
păstorul Narcis, care şi-a îmbrăţişat propria figură pe care a văzută în 
apele unui râu, şi atât de mult s-a îndrăgostit de ea, încât i-a devenit 
victimă... O altă relatare povesteşte că din această moarte romantică a 
păstorului a apărut frumoasa floare de narcis... 

Starea metatropică, de anormalitate a tropismului este alcătuită 
din tragica şi penibila triadă a masochismului, sadismului şi fetişismului. 
Perversiunea din urmă este pusă în mişcare de simple obiecte, cum ar fi: 
lenjeria, încălţămintea sau chiar batista, precum şi de părţi ale corpului, 
precum: mâinile, picioarele, părul şi chiar călcâiul. Fără îndoială, această 
nenorocită patimă, asemenea celor amintite mai sus, este recunoscută ca 
fiind o anomalie sexuală, indiferent de explicaţiile pe care încearcă să i 
le dea Binet, Krafifi-Ebing, sau celebrul sexolog Hirschfeld. 147 

Foarte interesant este faptul că atât masochiştii, cât şi sadicii, afară 
de viciul erotic, sunt oameni „foarte morali”, integraţi ireproşabil în 
viaţa socială, inteligenţi şi creatori de valori. 148 

Nu este lipsit de interes să vedem câteva aspecte de moral insanity 
prin care porneia a imbecilizat conştiinţele lipsite de Dumnezeu ale 
oamenilor: 

- gerontofilia: preferinţa morbidă a tinerilor pentru bătrâni; 

-zoofilia sau bestialitatea: partenerul heterosexual este un animal. 
Când are caracter homosexual, poartă numele de zooerastie, sau uranism 
bestial. Nimfomanele sodomiste au o preferinţă pentru câini, practicând 
atât actul sexual cât şi perversiunile lui. Unul dintre iniţiatorii acestei 

perversiuni este împăratul roman Caligula. El desfrâna cu curci şi gâşte 
în timp ce le ucidea; 

- narcisismul - este o autoîndrăgostire ca faţă de persoana de sex 
opus. Aceasta se redă prin masturbaţie sau monosexualism; 

- necrofilia: raporturi erotice sadice cu cadavrele; 

- azoofilia: ataşamentul erotic faţă de lucrurile neînsufleţite. Este 
cunoscut pigmalionismul constând în raporturi sexuale cu manechinele 
sau cu statuile-nuduri. 

Cele până aici tratate confirmă că porneia ca patimă nu este 
totdeauna o simplă pervertire a poftei sexuale şi a instinctului de 
reproducere, ci merge şi mai departe, ducând la decăderea din condiţia 
umană, prin destrămarea scopului ei fundamental. E vorba de desfrâu 
ca „patimă de ocară”, de ruşine sau de necinste (Romani 1, 24-27). 
în această categorie este inclusă în primul rând homosexualitatea ca 
pervertire a firii, cu întreg cortegiul ei infamant pe care l-am văzut mai 
sus. în aceste situaţii, sexul depăşeşte funcţionalitatea normală a naturii 
umane. Se ştie că organele corpului omenesc au menirea unei fiziologii 
specifice, spre a împlini un rost şi un scop bine definit. Când însă unele 
din ele sunt subjugate de sex pentru satisfacerea exacerbată şi fantezistă a 
plăcerii, asistăm la perversiunea sexuală, ceea ce înseamnă prin definiţie 
un abuz sexual. Iar „abuzul” (format din ab + usus) înseamnă o deviere 
de la folosinţa normală, fiind adică o anormalitate, mai precis ceea ce 
este ne-bun. în concret: nebunia sexului. în această situaţie, porneia 
devine - după expresia Apostolului - patimă de ocară, adică o depravare 
bizară, fiindcă este contrară firii ca funcţionalitate şi scop. Ea transformă 
erosul, dintr-un sentiment nobil şi sublim, într-o dezlănţuire instinctivă 
oarbă, grotescă şi scabroasă... 

Semnalând doar aceste forme de nebunie sexuală, nu înseamnă că 
am încheiat întregul lor registru infamant... Am amintit doar pe cele mai 
stridente, aflate la „ordinea zilei” în urmărirea poliţiei şi a instanţelor de 
judecată pentru asigurarea ordinii publice. 

Pe lângă acest „puhoi” de aberaţii sexuale, nu putem lăsa sub 
tăcere faptul că iubirea erotică poate să rămână şi sub instanţa lucidă a 
conştiinţei, spre a antrena întreaga simţire a inimii spre sublim. E vorba 
de orientarea ei spre valorile literar-artistice, imortalizate în mitologie, 
poezie, literatură, tragedie, muzică, sculptură, artă, religie etc. 

4. Sexualitatea forţată: prostituţia, 
proxenetismul şi violul 

a. Prostituţia reprezintă mijlocul prin care o femeie îşi vinde 
cinstea, întreţinând pentru bani sau alte interese, relaţii sexuale cu mai 
multe persoane. în unele ţări este considerată infracţiune, iar în altele 
este legalizată. 

Mass-media transmite fără ezitare că prostituţia e cea mai veche 
„meserie” din lume... Ea aducea intr-adevăr venit, fiindcă instinctul 
sexual este de nestăvilit şi devastator... 

Mai mult decât atât, desfrâul a ajuns act de cult, încât a apărut 
termenul de „prostituţie sacră”. De pildă cultul zeiţei Istar (la babilonieni) 
consta din prostituarea preoteselor (ierodule), iar Herodot relatează 
că fiecare fecioară era obligată să se prostitueze în dumbrava sfântă a 
Istar-Bilitei, iar preţul obţinut intra în vistieria templului. Astfel desfrâul 
devine practicat „la scenă deschisă”, fără nici un fel de ruşine, în viaţa 
de toate zilele 149 . 

La ora de faţă, în cadrul mentalităţii neopăgâne, se vorbeşte de 
prostituţie ca de o „industrie sexuală”. 

b. Proxenetismul se referă la prostituţie, aflându-se în vedere 
două aspecte: 

1. îndemnul sau constrângerea la prostituţie, precum şi înlesnirea 
practicării ei pentru a atrage foloase materiale. 

2. Recrutarea uneia sau mai multor persoane, şi traficul acestora ca 
şi cu o marfă. Deşi, din punct de vedere juridic este socotit infracţiune, 
acest „trafic de carne vie” este în mare măsură practicat pe scară largă, 
fiindcă aduce proxeneţilor, asemenea traficanţilor de droguri, mari 
beneficii materiale, întrucât victimele sunt obligate să cerşească - şi 
chiar să fure. 

De aceea, proxenetismul este foarte greu de stăvilit pe plan mondial. 
Aflăm din mass-media că numai în Marea Britanie se numără, la ora de 
faţă, înjur de 80.000 de victime, din nefericire, foarte multe venite din 
România. 

Caracterul nociv al prostituţiei se exercită atât asupra persoanei 
umane, cât şi a relaţiilor ei sociale. 

Dacă desfrâul este subjugarea de o clipă sub imperativul orb al 
plăcerii, prostituţia este falsificarea erosului. 

Dacă desfrâul duce la criza familială, lăsând totuşi o portiţă deschisă 
de opţiune pentru viaţa de familie, prostituţia paralizează orice funcţie 

socială a familiei, destrămând în totalitate relaţiile conjugale. Criza 
familială pe care o aduce prostituţia are repercusiuni asupra vieţii sociale, 
pe măsură să o debusoleze de la scopul şi menirea ei. 

Nocivitatea prostituţiei şi proxenetismului este mai prăpăstioasă 
atunci când vicitimele sunt recrutate dintre adolescenţi, sau, şi mai rău, 
dintre minori. Acestora, întunecându-li-se orice orizont luminos al vieţii, 
sunt aruncaţi în mod degradant în starea de sclavie, sub obsesia unor iluzii 
cu miros de putregai, ce poartă în sine germenii destrămării personalităţii 
umane ca entitate psihosomatică. Pervertirea iubirii autentice a persoanei 
umane ca fiinţă dialogală şi relaţională, face ca aceasta să decadă în sferele 
animalităţii insaţiabile, lipsită de control şi de discernământ. E desigur 
„performanţa” declinului sub condiţia animalică, fiindcă aceasta îşi are 
rostul şi scopul firesc, bine definit. Este exacerbarea unei sub-naturi 
corespunzătoare declinului din umanitate. 

Mai notăm faptul că pe lângă prostituţie şi proxenetism, asistăm la 
o pledoarie în favorul legalizării poligamiei. în Cecenia, de pildă, este pe 
punctul de a se înfăptui, fiindcă se apreciază că în Rusia sunt cu 10.000 
de femei mai multe ca bărbaţii... 

Atentatul la monogamia familiei duce inevitabil la pierderea 
sensului ei normal. 

c. O altă formă abuzivă de pervertire şi hărţuire sexuală 
este violul. Acesta reprezintă o agresiune tulburătoare a sexualităţii, 
manifestată prin compromiterea şi îndobitocirea totală a sentimentului de 
iubire. Femeia devine un obiect devorat de instinctul orb şi imbecilizat. 
Este un abuz plin de tiranie şi bestialitate; o aberaţie lipsită de finalitate. 
Este o explozie pasional instinctivă în detrimentul factorului raţional de 
conştiinţă. Este, apoi, impulsivitate voluntară, pe de o parte; iar pe de 
altă parte, o paralizie a libertăţii voinţei, un compromis total în cadrul 
instinctului de conservare a vieţii şi de perpetuare a neamului omenesc. 

Sub aspect juridic, violul a fost definit ca „un raport sexual cu 
o parteneră, prin constrângere sau profitând de imposibilitatea de a se 
apăra, ori de a-şi exprima voinţa. în unele cazuri, violul este însoţit de 
acte de cruzime şi se încadrează la actele sadice” 150 . Codul penal român în 
vigoare înţelege prin viol „raportul sexual cu o persoană de sex feminin, 
prin constrângerea acesteia sau profitând de imposibilitatea sa de a se 
apăra şi de a-şi exprima voinţa”. 

Menţionăm faptul că legiuirile româneşti pedepseau cu asprime 
atentatele la viol. Astfel, Pravilele lui Matei Basarab încadrează violul 

în categoria delictelor sexuale, fiind aspru sancţionate: „Sila se exercită 
asupra fecioarei, atentatul la adresa femeii măritate sau văduve, cât şi 
asupra fecioarei. Acela care va face silă vreunei fecioare şi îi va strica 
fecioria să-şi piardă jumătate din averea lui, iar de va fi sărac, să-l bată 
şi să-l gonească din locul lui” 151 . Pravila bisericească a vremii era şi mai 
severă: „cel ce va strica o copilă, înainte până nu va ajunge la vârsta ei pre 
lege, aceluia să i se taie nasul”. „Dacă fata era logodită pedeapsa devenea 
şi mai mare. Când violatorul era tatăl fecioarei, ispăşirea pedepsei se 
făcea prin moartea autorului” (Pravila 1359) 152 . 

Codul penal Carol al II-lea - articolul 419 - specifica: cel ce 
„comite delictul de viol şi se pedepseşte cu închisoare corecţională de 
la 2-5 ani şi interdicţie corecţională de la 3 la 5 ani: 

1. Bărbatul care prin violenţă sau ameninţare constrânge o persoană 
de orice sex să aibă cu el raport sexual. 

2. Bărbatul care, profitând de starea de inconştienţă a unei persoane 
de orice sex sau de neputinţa acesteia de a-şi exprima voinţa ori de a se 
apăra, are cu ea raport sexual, în afara căsătoriei, indiferent dacă el sau 
altcineva a produs această stare. 

In ambele cazuri, dacă victima este mai mică de 14 ani sau a rămas 
gravidă ori i s-a transmis o boală venerică, pedeapsa este închisoare 
corecţională de la 5 la 10 ani şi interdicţie corecţională de la 3 la 5 ani” 153 . 

Mina Minovici indică patru grupe mari de viol: 

1. Violul prin reducerea la neputinţă a victimei prin forţa brutală; 

2. Violul prin constrângere morală, cum ar fi ameninţarea cu o 
armă, care anihilează rezistenţa victimei sub imperiul groazei; 

3. Violul prin aşa-numitele abuzuri de situaţie; 

4. Violul persoanelor cu stări patologice fizice şi mentale care le 
alterează discernământul 154 . 

In privinţa violatorului se consideră că violul poate fi comis de 
un străin sau de către o persoană „care înainte de viol s-a aflat în relaţie 
cu victima”. în urma unui studiu efectuat în anii ’90 în SUA, pe un lot 
de 500.000 de victime, au fost identificate următoarele tipuri de relaţie 
violator-victimă: Violatorul: 

1. complet străin - 49%; 

2. cunoscut din vedere - 7%; 

3. cunoştinţă întâmplătoare - 16%; 

4. cunoştinţă mai veche - 6%; 

5. prieten - 6%; 

6. amant - 7%; 

7. rudenie - 4%; 

8. nu poate preciza relaţia - 4% 155 . 

Se apreciază apoi că în SUA violul se produce mai ales asupra 
femeilor albe, adolescente şi nemăritate, precum şi cele cu venituri 
anuale modeste 156 . 

Sub aspect moral şi juridic, violul este considerat abuz, fiindcă 
constituie „o formă de agresiune care umileşte condiţia de om a femeii 
care este tratată de violator ca un simplu obiect de plăcere” 157 . 

în general, cazurile de viol sunt foarte multe. în România, de pildă, 
în fiecare an sunt inculpaţi pentru comiterea de agresiuni sexuale un 
număr de 1220 de persoane 158 . 

în ceea ce priveşte urmările sufleteşti şi morale ale violului 
asupra victimei, sunt dezastruoase. Astfel, apar „tulburări de memorie, 
coşmaruri, insomnii, retrăire repetată - chiar şi în stare de veghe - 
a evenimentului, depresie, pierderea interesului pentru activităţile 
cotidiene, familie, prieteni, autoculpabilizare, suspiciune, iritabilitate, 
respingerea propriului corp, culminând chiar declinul autovictimizării, 
adică suicidul. Aceste suferinţe sufleteşti sunt de lungă durată şi necesită 
tratament psihoterapeutic, atenţie şi tandreţe din partea familiei etc.” 159 . 

Medicii atrag atenţia că stările post-viol trec prin mai multe faze: 

1. Teama, mărturisită sau nu, că i s-ar putea întâmpla din nou 
aceste lucru; 

2. Pierderea temporară sau pe mai lungă durată a încrederii în 
oameni; 

3. Furia disperată pentru ceea ce i s-a întâmplat; 

4. Lipsă de implicare socială; 

5. Sentimentul că o parte din ea a murit în timpul violului 160 . 


5. Răsturnarea tablei de valori 

Răsturnarea tablei de valori, în contextul problemei la care ne 
referim, înseamnă schimbarea de mentalitate şi comportament, prin 
trecerea la polul opus, de la hipermoralitatea sufocată de pudoare, 
la amoralitatea lipsită de bunul simţ... în concret, în Evul Mediu 

contemplarea nudităţii proprii era socotită păcat. De asemenea, medicul 
asculta bătăile inimii unei femei bolnave numai prin paravan, aceasta 
rămânând îmbrăcată... Apoi, potrivit hipermoralităţii, femeia păstra 
cămaşa şi la baie. 161 Acum lucrurile s-au inversat, tabla de valori s-a 
răsturnat, în sensul că, datorită amoralităţii la care s-a ajuns, e la modă 
ca tinerele fete să apară în public cu trupul cât mai dezvelit, şi pe cât 
posibil cu buricul la vedere... 

Un distins ierarh al Bisericii noastre deplângea cu mult simţ de 
obiectivitate şi responsabilitate situaţia morală actuală ce schimbă tabla 
valorilor tradiţionale: „Printre noi cei ce beneficiem de civilizaţie, de 
cultură, de progres ştiinţific, de libertate, de bunurile pământului şi de 
harurile cerului, se instalează, încetul cu încetul, un duh perfid, care 
răstoarnă valorile şi perverteşte limbajul. Anonnalul devine nonnal, viciul 
devine virtute, minciuna devine adevăr, furtul inteligent devine profesie 
onorabilă, sodomia se cheamă orientare comportamentală, cuvinte 
nobile, precum: prietenie, prieten, prietenă se degradează în conotaţii 
dubioase, pervertirea tineretului se intitulează program de sănătate anti- 
SIDA, destrămarea familiei se numeşte planificare familială, crimele 
ingineriei genetice se fac în numele vindecării miraculoase, prostituţia 
se legitimează prin libertatea femeii de a face ce vrea cu propriul ei trup, 
proxenetismul se reclamă de meditaţia transcedentală, sărăcirea spiritului 
devine globalizare, invadarea unei ţări se cheamă război preventiv, 
terorismul îşi reclamă valenţe divine, înfeudarea economică se numeşte 
credit bancar, pomana politică devine act de caritate” 162 . 

Această schimbare a tablei de valori este promovată şi în domeniul 
erotic. Şi aici lucrurile s-au schimbat: „merge fata la băiat”... Aşa spunea 
o veche zicală românească ce dorea să ironizeze prea multa îndrăzneală 
a fetelor în dialog erotic cu băiatul. Iniţiativa nu mai aparţine băiatului, 
ci fetei. Numai că această „iniţiativă” nu urmăreşte întemeierea unei 
familii, ci simpla satisfacere a plăcerii, a unei plăceri oarbe ce se vrea de 
intensitate maximă, ca apoi să se stingă şi să fie dată uitării... 

încă din anii ’30 asistăm la o răsturnare a tablei de valori, când 
arta şi cultura pornografică va pleca din Suedia, Danemarca şi Olanda 
să cucerească toată lumea în detrimentul bunului simţ, al pudorii, al 
tandreţei şi al vinovăţiei. De acum, secularismul şi desacralizarea vor 
prinde puteri nebănuite, atentând la principiile moralei creştine, cultivată 
în două milenii de către Biserică... De acum, iubirea va deveni exclusiv 
„eros concupiscentiae”, înlocuind simţământul sublim al iubirii creatoare, 

jertfelnice şi chiar romantice, ce stă la temelia căsătoriei şi familiei... 

în concret, ne vom referi la noile practici erotico-sexuale lansate, 
printre alţii, ca fiind naturale şi „la ordinea zilei”, de către scriitorul 
francez Pascal Bruckner. El se referă la situaţia actuală a schimbării 
de mentalitate, privind iubirea, cuplul şi familia, în două cărţi ale sale: 
„Hoţii de frumuseţe” şi „Dragostea faţă de aproapele”, traduse şi 
difuzate în limba română, căutate şi citite cu interes... 

Pascal Bruckner spune că nu dragostea s-a schimbat în ultimele 
decenii, ci condiţia femeii s-a schimbat prin dispariţia figurii tatălui, 
a patronului, a părintelui, adică a puterii exclusive a bărbatului - ca un 
„pater familias”... Şi ţările musulmane proclamă tot mai mult puterea 
condiţiei feminine, încât asistăm la apariţia unei noi lumi. Se vorbeşte 
chiar şi de o feminitate a lui Dumnezeu: „Prin tainica Sa dumnezeire, 
Dumnezeu este Tată, dar prin iubirea ce ne-o poartă se face mamă. Iubind, 
Dumnezeu se feminizează” 163 . în Franţa, după anii ’60 s-a produs o 
adevărată revoluţie sexuală, decretându-se că nu se urmăreşte permanenţa 
relaţiei, ci intensitatea iubirii. Femeile nu mai pot fi înlănţuite de un singur 
bărbat. Fiind un fel de provocare a cuplului cu el însuşi, acesta devine 
un ideal de aventură. Paradoxul actual constă în faptul că cuplul este 
compromis de acţiunea de a reuşi ceva împreună, şi în acelaşi timp de 
dorinţa ca fiecare partener să fie liber. Această libertate pe care şi-o cere 
şi o impune fiecare, conduce şi la întemeierea familiilor homosexuale. 
Dacă până acum bărbatul era stăpânul, iar femeia era la dispoziţia lui, în 
actualitate lucrurile se schimbă în favoarea femeii. Şi ea are libertatea şi 
dreptul de a fi stăpână asupra bărbatului pentru satisfacţia propriei plăceri. 
Astfel, şi bărbatul se poate prostitua. Aşa numitul „gigolo” înseamnă a 
se dărui celuilalt pentru plată, proclamând că „corpul fiecăruia aparţine 
tuturor”. Se apreciază, astfel, că există o adevărată misiune de a face 
fericită umanitatea, dăruindu-se şi bărbatul femeilor prin tandreţe, care 
în cele din urmă devine act de caritate, şi nu simplu act fizic (Pascal 
Bruckner declară că aceasta a învăţat-o de la iezuiţii Bisericii romano- 
catolice). Prezenţa acestui gigolo crează egalitate dintre sexe într-o lume 
aflată în continuă schimbare, proclamă libertatea deplină a sexelor în 
defavorul contractelor matrimoniale, care duc la sclavie. în felul acesta, 
marea plăcere a celor doi este de a distruge împreună tabuurile religioase, 
morale, culturale... încât adulterul nu va mai fi condamnat, ci va deveni 
„fratele geamăn al mariajului”. într-o astfel de mentalitate, adulterul 
devine inevitabil, el fiind admis şi între femei. Adulterul şi mariajul 

merg împreună. Femeia şi bărbatul prin natura lor sunt poligami, încât 
monogamia este o adevărată tortură. Căsătoria se întemeiază pe dragoste, 
şi cu cât există mai multă dragoste, există şi mai multe căsătorii, spune 
P. Bruckner. In altă ordine de idei, autorul nostru se referă la fericire, 
arătând că epoca modernă caută fericirea cu orice preţ, iar secolul XXI 
cere ca fericirea să se măsoare prin frecvenţa raporturilor sexuale în cuplu, 
înainte se aşteptau plăceri mediocre prin viaţa în cuplu, căutându-se ca 
bărbatul să fie satisfăcut. Acum femeia îşi cere şi ea fericirea în cuplu. 
Nu mai acceptă starea de obiect, ci doreşte să devină subiect liber. Iar 
dacă cuplul nu o oferă, iese din monotonia contractelor nupţiale. Astfel, 
prostituţia, deopotrivă a bărbatului şi a femeii, se va arăta din ce în ce 
mai benefică, fiindcă face servicii oamenilor care nu-şi găsesc parteneri 
pe piaţa dragostei. în acelaşi timp ea îşi va dovedi utilitatea, ferind pe 
unii indivizi de insuccesele dragostei lor. 

în faţa acestor realităţi, ne apare actuală şi binevenită întrebarea cu 
care Gerard Leclerc îşi intitulează articolul său: „Peut-on encore croire a 
l’amour?” (Se mai poate crede în dragoste?) 164 , menţionând: „Ceea ce s-a 
schimbat masiv în ultimii zece ani în ansamblul societăţii, este accesul 
tuturor la pornografie prin toate mijloacele posibile de comunicaţie 
(ziare, casete video, filme, internet). Dacă până acum douăzeci de ani 
aceasta exista doar în câteva săli obscure şi discrete, astăzi se desfăşoară 
pe stradă; industria pornografică reprezentând o treime din piaţa video, 
documentarele se înmulţesc pe filiere de prostituţie, scriitorii sau cineaştii 
se lansează în scrieri rivalizând în performanţe. Un fenomen la fel de 
masiv priveşte ansamblul corpului social. Ieri acesta nu era atins de acest 
flagel decât în marginile sale, astăzi marea inundă ansamblul teritoriului. 
Nici un dialog nu este capabil să oprească acest val”. 

6. Ascetismul sexual şi declinul său 

Anomaliile psihosexuale au fost şi continuă să persiste de-a lungul 
vremii, atât timp cât firea omenească poartă în sine rănile păcatului. 
Decadenţa ajunsese atât de departe, încât cu drept cuvânt s-a afirmat că 
„nici o civilizaţie nu a cunoscut plenitudinea viciilor şi a perversiunilor 
erotice de intensitatea celei din epoca de decadenţă a civilizaţiei antice, 
până la regenerarea ei prin cultura creştină”. 165 

Dat fiind faptul că analizăm patima, nu este lipsit de importanţă să 
vedem şi replica firii umane aflate sub îndrumarea voii lui Dumnezeu. 

Având ca temei contradicţia existentă în natură şi conştiinţa umană 
raportată la divinitate, religia nu a slujit numai declanşării instinctive, 
ci a promovat şi ascetismul, adică înfrânarea şi stăpânirea asupra 
sexualităţii. Astfel, în concepţia biblică şi iudaică, săvârşirea oricărui 
act sacru este incompatibilă cu sexualitatea. Preoţii se abţineau de la 
raporturi sexuale înainte de a sluji la templu (Leviticul 22, 3), fiindcă se 
aprecia că o dată cu actul conjugal se introduce necurăţia şi nu te mai 
poţi „apropia de cele sfinte” (Leviticul 15, 18). 

La fel şi arhiereul, când îşi exercita funcţiile sacre, se supunea 
abstinenţei sexuale. Vedem mai bine acest lucru din pregătirea primirii din 
partea poporului, prin Moise, a teofaniei de pe Sinai. Astfel, Dumnezeu 
îi spune lui Moise: „Pogoară-te şi grăieşte poporului să se ţină curat 
astăzi şi mâine şi să-şi spele hainele, ca să fie gata pentru poimâine” 
(Leviticul 19, 10-11). „Pogorându-se deci Moise din munte la popor, el 
a sfinţit poporul, şi, spălându-şi ei hainele, le-a zis: „să fiţi gata pentru 
poimâine şi de femei să nu vă atingeţi” (Leviticul 19, 14-15). Astfel, 
dacă Moise cere poporului să fie sfânt prin înfrânare timp de trei zile 
de la raporturile sexuale, rezultă că sfinţenia prin excelenţă este dată 
de abţinerea de la relaţiile sexuale. De aici vedem că „dacă poporul lui 
Israel, căruia Dumnezeu vorbindu-i doar un ceas, nu a putut auzi glasul 
lui Dumnezeu fără a se fi sfinţit vreme de trei zile, chiar dacă nu s-ar 
mai fi urcat pe munte şi nu a mai intrat în norul des, atunci Moise, acest 
prooroc, acest ochi luminos al întregului popor, care s-a aflat tot timpul 
înaintea lui Dumnezeu şi a vorbit cu El gură către gură (Numeri 12, 8), 
cum ar mai fi putut el însuşi să continue starea de om căsătorit? Căci 
Moise după ce a început să proorocească nu s-a mai apropiat de femeia 
lui, nu a mai avut copii, nu a mai zămislit, păstrându-şi viaţa pentru a o 
pune în slujba lui Dumnezeu; cum oare ar fi putut petrece 40 de zile şi 
40 de nopţi pe Sinai, dacă ar fi fost reţinut de legăturile căsniciei?” se 
întreabă sfântul Epifaniu. 166 Iar Fericitul îeronim continuă: „Este tocmai 
acest Moise, care, după ce avusese parte de o înfricoşată viziune - un 
înger sau Domnul însuşi vorbind de pe rug - nu s-a mai putut nimeni 
apropia de el fără a-şi dezlega întâi curelele încălţămintei şi fără a lepăda 
legăturile căsătoriei”. 167 E de remarcat faptul că exegeza rabinică spune 

că „scoaterea încălţămintei din picioare” (Ieşirea 3, 5) trebuie înţeleasă ca 
„renunţare la raporturile conjugale”. Pentru acest motiv, tradiţia iudaică 
învaţă că din ziua în care Moise a fost investit cu misiunea sa profetică, 
şi-a încetat viaţa conjugală. Datorită relaţiilor constante de maximă 
apropiere cu Dumnezeu, pentru Moise castitatea trebuie să fie definitivă, 
în timp ce pentru restul poporului, ea avea un caracter temporar. 

Abstinenţa sexuală temporară făcea parte şi din riturile preliminare 
plecării într-o expediţie militară, deoarece israeliţii considerau „războiul 
ca o acţiune sacră”, de unde şi expresia: „Quiddes milhama”, însemnând 
„a sfinţi războiul”. 168 Aşa se explică faptul că David, ajungând cu tinerii 
care îl escortau la preotul Abimelec, îi cere să mănânce pâine, iar acesta, 
neavând decât pâinea sfinţită de care nu se atingeau decât preoţii, 
consimte totuşi să i-o dea, cu condiţia ca tinerii să fie în stare de curăţie 
sub aspect sexual (I Regi 21, 2-7). 

Abstinenţa temporară se mai impune apoi şi ca rit penitenţial, 
în situaţii critice de ameninţări cu nenorociri, cum a fost de pildă 
potopul, când Noe şi fiii săi trebuiau ca pe toată perioada să trăiască în 
abstinenţă sexuală (Facere 6, 12-18; 8, 16). La fel şi profetul Ieremia, 
văzând dinainte ruina ce ameninţa ţara, primeşte poruncă să nu se mai 
căsătorească (Ieremia 16, 1-4). 169 

în aşteptarea „învierii morţilor şi a veacului ce va să vină”, „cel ce 
se căsătoreşte face bine, iar cel ce nu se căsătoreşte face şi mai bine”. A 
apărut astfel încă din veacul apostolic instituţia duhovniceasă a fecioriei, 
aflată sub grija Bisericii. Fecioria reprezintă, în general, un entuziasm 
de dăruire integrală iubirii lui Dumnezeu. în acest context vom remarca 
faptul că şi femeile văduve preferau să rămână necăsătorite toată viaţa, 
asemenea fecioarelor, spre a-şi putea dărui întreaga lor fiinţă şi viaţă lui 
Hristos. Iar Biserica le purta grijă şi le cinstea după cuviinţă. 

Noua învăţătură creştină a sfinţeniei vieţii prin ferirea de desfrânare 
a fost primită cu multă repeziciune de sufletele oamenilor dornici de 
mântuire, încât chipul lumii s-a schimbat. O contribuţie importantă 
la adâncirea acestei schimbări a adus-o Sfântul Apostol Pavel. 
Propovăduind Evanghelia „la toată făptura”, el insista asupra faptului 
că „chipul lumii trece”, iar „cei căsătoriţi să fie ca cei necăsătoriţi”; 
şi „cel ce se căsătoreşte face bine, iar cel ce nu se căsătoreşte face şi 
mai bine” (I Corinteni 7,29-35). Cât despre „desfrâu şi orice necurăţie 
sau lăcomie nici să se pomenească între voi, aşa cum se cuvine 
sfinţilor... căci aceasta să o ştiţi că nici un desfrânat sau necurat... 

nu are moştenire în împărăţia lui Hristos şi a lui Dumnezeu... ca fii 
ai luminii să umblaţi - căci roada Duhului este în toată bunătatea şi 
dreptatea şi adevărul” (Efeseni 5,3-9). 

In felul acesta, noua mentalitate a oamenilor deveniţi prin Hristos fiii 
lui Dumnezeu aduce în lume viaţa de sfinţenie. Creştinii, împărtăşindu-se 
de viaţa lui Hristos, devin imitatorii Lui, încât numărul celor ce preferau 
castitatea şi fecioria creştea din ce în ce mai mult. Entuziasmul lor era 
atât de mare, încât, interpretând greşit îndemnul Mântuitorului de a se 
face „fameni pentru împărăţia lui Dumnezeu” (Matei 19, 12), se 
castrau. Nu este vorba numai de cel mai mare interpret scripturistic al 
Răsăritului Creştin, Origen, ci şi de mulţi alţi necunoscuţi. Faptul că 
legislaţia bisericească încă de timpuriu a pedepsit cu caterisirea pe preoţii 
care se castrau, sau cu afurisirea timp de trei ani pe laici, socotindu-i ca 
invidioşi asupra propriei lor vieţi, dovedeşte pe deplin acest fapt (vezi 
Canoanele 21, 22, 23, 24 apostolice) 

Desigur, entuziasmul pentru viaţa feciorelnică a fost întreţinut şi a 
crescut în mare parte şi datorită apologiei pe care i-o făceau cuvântările 
şi scrierile părinţilor care se bucurau de mare autoritate duhovnicească 
printre creştini. Faptul că în două sinoade locale (Ancira, 306 şi 
Elvira, 309) s-a impus celibatul preoţilor, aceasta devenind o problemă 
efervescentă, discutată apoi în contradictoriu la primul sinod ecumenic, 
dovedeşte cât de mult preţuiau primii creştini castitatea. Lucrurile au 
primit însă, şi o turnură negativă, în sensul că s-a ajuns în situaţia de a 
fi defăimată căsătoria, încât Biserica s-a văzut din nou nevoită să dea 
legi pentru combaterea acestor exagerări. Fiindcă un eretic pe nume 
Eustaţiu considera căsătoria ca pe o născocire diavolească, Biserica 
a stabilit la cel de-al treilea Sinod local de la Gangra că „dacă cineva 
ar defăima nunta şi pe ceea ce se culcă cu bărbatul său, credincioasă 
fiind şi evlavioasă, să fie anatema” (Canonul 1); „Dacă cineva se dedică 
fecioriei şi înfrânării nu pentru bunătatea şi sfinţenia căsătoriei, ci pentru 
că, scârbindu-se, se îndepărtează de căsătorie, să fie anatema” (Canonul 
9); „Dacă cineva dintre cei ce trăiesc în feciorie, pentru Domnul, şi-şi 
bate joc de cei căsătoriţi, să fie anatema” (Canonul 10). 

Ascetismul sexual va deveni o realitate dominantă şi în familie. 
Castitatea familială va reprezenta o nouă mentalitate a vieţii morale 
creştine, având origine apostolică. Sfântul Apostol Pavel, rânduind viaţa 
spirituală a familiei creştine (I Corinteni 7, 17), dă îndemnul soţilor să 

se abţină de la viaţa sexuală atunci când „se îndeletnicesc cu postul şi 
cu rugăciunea” (I Corinteni 7, 5). 

în perioada postapostolică se stabilise regula ca soţul să nu se 
atingă de soţia sa nici în timpul sarcinii, nici al alăptării. Atenagora 
Atenianul scria în secolul II că „de dragul nădejdii în viaţa veşnică noi 
suntem în stare să dispreţuim nu numai bunurile vieţii pământeşti, ci 
chiar şi unele plăceri îngăduite ale sufletului, întrucât şi cu femeia cu 
care ne-am însoţit în căsătorie, potrivit rânduielilor căsătoriei, noi nu ne 
îngăduim alte raporturi decât cele legate de gândul de a naşte copii”. 
Aşa cum agricultorul aşteaptă cu răbdare recoltarea seminţei aruncate 
în pământ, fără să se grăbească să mai semene din nou, aşa este şi viaţa 
de familie cu soţiile noastre. Poţi găsi la noi mulţi bărbaţi şi femei, care, 
de dragul nădejdii că pentru o astfel de jertfă mai mare vor ajunge să 
fie cu Dumnezeu, au îmbătrânit fără să se căsătorească. Dacă starea de 
feciorie şi de necăsătorie ne apropie de Dumnezeu, în timp ce chiar şi un 
singur gând sau măcar pofta după o plăcere oarecare ne depărtează de 
El, atunci e uşor de înţeles de ce nu săvârşim astfel de fapte, la care nici 
măcar să ne gândim nu vrem, căci, în definitiv, viaţa noastră creştină 
se întemeiază nu atât pe grija de a cuvânta frumos, cât mai ales pe 
puterea de convingere a faptelor bune. Aceasta înseamnează ori că 
rămânem singuri, aşa cum ne-am născut, ori că ne mărginim numai la 
o singură căsătorie, că pe cea de-a doua o socotim adevărat adulter, 
după cum zice Scriptura: „Oricine va lăsa pe femeia sa şi se va însura 
cu alta, săvârşeşte adulter” (Matei 19, 9; Marcu 10, Îl). 170 

Faptul că această nouă mentalitate s-a statornicit ca o regulă de 
viaţă creştină a familiei, o dovedesc scrierile lui Clement Alexandrinul 
din secolul următor, devenite adevărate manuale de morală creştină. 

în Stromatele 171 , Clement arată că „prin Fiul Său, Dumnezeu 
este cu cei care, fiind căsătoriţi, trăiesc cu cumpătare şi fac copii, şi, de 
asemeni, acelaşi Dumnezeu este şi cu cei care, în chip raţional, trăiesc în 
înfrânare” (III, XI, 4, p. 216). Referindu-se la Fegea Veche, Clement arată 
în continuare că aceasta „voia ca bărbaţii să se folosească cu cumpătare 
de soţiile lor, numai pentru facerea de copii” (III, XI, 71, 4, p. 218) „nu 
se poate dovedi cu texte din Scriptură că cineva din cei din vechime s-a 
apropiat de soţia lui când era însărcinată, ci s-a apropiat mai târziu, după 
ce a născut şi după ce a alăptat copilul” (III, XI, 72, 1, p. 218). Dascălul 
din Alexandria motivează afirmaţia aceasta printr-o referire concretă la 

„plugarul care seamănă într-un ogor însufleţit nu trebuie să-şi risipească 
sămânţa pentru un lucru contra raţiunilor firii, deoarece în laboratorul 
firii mamei, sămânţa se transformă în embrion” (III, XII, 83-2, p. 224). 

în Pedagogul 172 , Clement arată că „a avea legături sexuale nu cu 
scopul de a avea copii, înseamnă a batjocori natura... Căsătoria înseamnă 
dorinţa de a face copii, nu secretarea fără rânduială a sămânţei, secretare 
nelegiuită şi iraţională” (II, X, 95, 3, p. 284). Marele alexandrin conchide 
că „cel desfrânat a murit pentru Dumnezeu, este părăsit de Logosul- 
Hristos, ca şi de Duhul. Că sfinţenia, precum e şi firesc, are oroare de 
întinăciune, totdeauna a fost îngăduit ca numai cel curat să se atingă de 
cel curat. Când ne dezbrăcăm de haină să nu ne dezbrăcăm în acelaşi 
timp şi de simţul ruşinii, pentru că nu-i îngăduit niciodată omului drept 
să se dezbrace de castitate. Iată, trupul acesta stricăcios se va îmbrăca în 
nestricăciune (I Corinteni 15, 53), când pofta cea nesăţioasă, care duce la 
desfrâu, fiind călăuzită de înfrânare nu va mai dori stricăciunea; atunci 
va duce pe om spre castitate veşnică. „în veacul acesta se însoară şi se 
mărită” (Luca 20, 34); dar după ce am nimicit faptele trupului (Galateni 
5, 19) şi am îmbrăcat cu nestricăciune trupul nostru curat, atunci vom 
ajunge la măsura îngerilor (Luca 20, 36)” (II, XII, 100, 1-3, p. 287). 

Prin urmare, numai prin castitatea familială din viaţa de aici şi 
de acum, se dobândeşte castitatea veşnică a comuniunii de simţire cu 
Dumnezeu. 

Entuziasmul pentru feciorie şi pentru castitatea familială creşte 
tot mai mult în secolele următoare, încât Sfântul Ambrozie, acest 
„magister virginitatis”, echivala plăcerea voluptuoasă din cadrul 
căsătoriei cu adulterul. Tema adulterului în cadrul căsătoriei a devenit 
în acele timpuri la ordinea zilei, încât Fericitul Augustin susţinea că 
dorinţa de a simţi plăcerea în actul sexual era o confirmare a păcatului 
originar, la care a fost osândită umanitatea, şi o dovadă a incapacităţii 
fatale a voinţei de a controla trupul. Unicul scop recunoscut al raportului 
sexual era procrearea, scop ce dispare o dată cu atingerea numărului 
de copii dorit. Dacă se vorbea totuşi de „relaţiile sexuale de urgenţă”, 
acestea puteau fi doar tolerate atunci când unul din soţi era în situaţia de 
a comite adulter. 173 Pentru a înţelege mai bine interesul creştinismului 
primar pentru virginitas în defavoarea plăcerii instinctive, e suficient să 
ne gândim că celibatul clerului a constituit una din problemele intrate 
pe ordinea de zi a Sinodului I Ecumenic. Aceasta înseamnă că era o 

preocupare „de vârf’, discutată în contradictoriu în lumea creştină de 
atunci. Mai mult însă, a rămas obligatorie în Biserica Apuseană, deşi 
Sinodul I Ecumenic a luat altă hotărâre, care totuşi nu s-a putut impune... 

Mai mult decât atât, pentru a exterioriza şi mai mult celibatul 
preoţilor, Biserica occidentală a impus ca aceştia să-şi radă barba, spre 
a demonstra că au sfârşit cu bărbăţia (barba fiind specifică bărbatului şi 
bărbăţiei). 

Atât de mult ţineau primii creştini la castitate, încât au făcut din ea 
un adevărat eroism moral. Astfel, când se punea problema să fie violate, 
femeile creştine preferau sinuciderea în locul necinstirii şi ruşinii. Sfântul 
Ambrozie, de pildă, aduce elogii sfintei Pelagia, care de bună voie s-a 
înecat pentru a nu fi violată. Deşi nu toţi dascălii Bisericii au acceptat 
sinuciderea în astfel de situaţii, multe din femeile creştine, în urma unui 
astfel de eroism moral, au intrat în ceata martirelor, înscriindu-şi numele 
în calendarul sfinţeniei creştine. 174 

în acelaşi timp, de-a lungul istoriei creştinismului au existat 
restricţii în ceea ce priveşte momentul, locul şi modalitatea în care 
trebuie să aibă loc relaţiile sexuale în cuplurile căsătorite. Părinţii 
deşertului sfătuiau persoanele căsătorite să evite contactul sexual 
sâmbăta, duminica, miercurea şi vinerea, în toate cele patruzeci de zile ale 
postului mare al Paştelui şi înaintea tuturor sărbătorilor la care s-ar putea 
împărtăşi. Referitor la perioada ulterioară a creştinismului european, se 
menţionează abstinenţa, joia, în amintirea arestării lui Hristos, vinerea, 
în amintirea morţii Lui, sâmbăta, pentru a o cinsti pe Fecioara Maria, 
duminica, pentru a cinsti învierea Domnului şi lunea pentru a-i comemora 
pe cei morţi. Cei căsătoriţi trebuiau să se abţină patruzeci de zile înainte 
de Paşti, Rusalii şi Crăciun, în fiecare duminică noaptea, miercurea şi 
vinerea şi din momentul în care femeia ştie că este gravidă, până după 
naşterea copilului. Este interzis contactul sexual în timpul perioadei, şi 
şapte zile după aceea. 175 

în acelaşi timp, se cuvine să facem şi unele precizări de ordin 
eshatologic, şi anume: râvna pentru cultivarea bunurilor spirituale 
veşnice, în măsură să asigure mântuirea sufletului, în eonul ce va să vină, 
a determinat apariţia virtuţilor somatice (trupeşti) specifice lepădării de 
această lume trecătoare şi nesigură ca însăşi viaţa de aici şi de acum... 

Urmând îndemnurilor apostolice, se depunea efortul de a orienta 
atenţia cu prioritate spre „omul interior”, omul duhovnicesc. Astfel, 
femeile, odată cu schimbarea modului de vieţuire, au adoptat şi o 

nouă ţinută exterioară, mult mai modestă şi mai puţin atrăgătoare spre 
păcat. Concret, Sfântul Apostol Pavel sfătuieşte pe femei să adopte o 
„îmbrăcăminte cuviincioasă şi să se împodobească cu sfiala şi cuminţenia, 
nu cu împletituri de păr sau cu aur sau cu mărgăritare, sau cu veşminte 
scumpe, ci cu fapte bune, cum se cuvine femeilor care fac mărturisire de 
evlavie” (I Timotei 2, 9-10). O identică „mărturisire a evlaviei” o cere şi 
Sfântul Apostol Petru femeilor creştine, ca având „viaţa curată şi plină de 
sfială, podoaba să nu fie cea dinafară, precum împletirea părului, punerea 
podoabelor de aur şi îmbrăcămintea hainelor scumpe, ci omul cel tainic 
al inimii, în nestricăcioasa podoabă a duhului blând şi liniştit, care este 
de mare preţ înaintea lui Dumnezeu” (I Petru 3, 2-4). 

Cuvintele Apostolilor devenind normative în viaţa Bisericii, au 
creat o mentalitate şi un comportament specific, pe care apologeţii 
creştini le-au susţinut şi apărat în faţa atacurilor venite din partea 
societăţii păgâne cu care Biserica începea să se confrunte tot mai des 
şi pe multiple planuri... în apărarea lor, ei au adâncit ideile apostolice, 
arătând că „omnia artificia” cu care se împodobesc femeile sunt de la 
diavol şi au ca obiect incitarea spre păcatul desfrânării. Dascălii Bisericii 
de mai târziu au adâncit această mentalitate, iar asceţii creştini au creat 
un comportament specific, ajungând prin virtuţile somatice chiar la 
unele exagerări de la norma „cuviincioasă” (verecundia et sobrietas) 
indicată de Apostol (I Timotei 2, 9). Sub imperativul lepădării de lume, 
s-a promovat încă de timpuriu efortul de a ţine „încarcerate” instinctele 
trupeşti, spre a opri orice dorinţe care să conducă la stimularea plăcerilor 
carnale, ce prăbuşesc fiinţa în păcatele generatoare de patimi înrobitoare, 
ce compromit mântuirea sufletului. Au apărut, astfel, posturile aspre, 
prelungite şi epuizante, de multe ori cu pierderea măsurii; iar nespălarea, 
neîngrijirea părului, dormirea pe pământ gol, mergerea cu picioarele goale 
şi chiar mânjirea cu noroi, alături de alte forme asemănătoare, au devenit 
virtuţi somatice (trupeşti) în slujba virtuţilor psihice (sufleteşti). Rolul lor 
era acela de a stăvili erupţiile instinctive, în special clocotitorul instinct 
sexual, dar în acelaşi timp şi evitarea ispitei spre păcat a celor din jur... 

Tot ca o manifestare a râvnei în aşteptarea veacului ce va să vină, 
dat fiind că „chipul lumii acesteia trece”, s-a ajuns să se „folosească 
de lumea aceasta, ca şi cum nu s-ar folosi deplin” (I Corinteni 7, 31), 
creindu-se astfel mentalitatea ca „cei ce au femei să fie ca şi cum nu 
ar avea” (I Corinteni 7, 29) şi în felul acesta s-a ajuns la aşa-numitele 
„căsătorii albe” (în sens de curate, nepătate), în care bărbaţi şi femei 

se căsătoreau, fără ca să se împreune, sau, dacă se împreunau, o făceau 
exclusiv în scopul procreaţiei... 

Iar „ca să fie sfinţi şi cu trupul şi cu sufletul” (I Corinteni 7, 34) se 
renunţa total la împreunarea sexuală, fecioria femeilor devenind astfel 
o adevărată instituţie spirituală, pe care - după cum am arătat - Biserica 
primară o cinstea în mod deosebit, îngrijindu-se de buna desfăşurare a 
vieţii lor duhovniceşti, ca dăruire totală slujirii lui Hristos. Apoi s-a format 
şi instituţionalizat monahismul, cu votul castităţii sau al fecioriei... 

Dar nu toţi au avut această harismă. Şi atunci au apărut 
compromisurile, iar pentru evitarea lor s-au „inventat” practici ascetice 
dure, precum flagelaţiile până la sânge şi posturile foarte aspre, spre a 
încătuşa clocotul eruptiv al instinctului sexual... Erau, desigur, şi forme 
de educaţie a vocaţiei spre castitate, efectuată mai ales prin rugăciunea 
şi privegherea care controla gândul şi imaginaţia, oferind voinţei 
puterea spre abstinenţă. S-a ajuns la o aşa de mare stăpânire de 
sine, încât bărbaţii au reuşit să-şi controleze chiar şi poluţia în timpul 
somnului... 

în scurgerea timpului însă, ascetismul sexual a intrat în declin, 
ajungându-se la tot felul de abuzuri sexuale. Se crede că tot o motivaţie 
eshatologică constituie impulsul acestei schimbări. 

Unii socotesc că intrarea în mileniul al doilea a făcut marea cotitură. 
Se aştepta cu ardoare, entuziasm şi negrăită bucurie ca anul 1000 să 
însemne „cerul nou şi pământul nou”. A fost aşteptată ca niciodată 
parusia Domnului... Numai că nu a fost să fie, şi atunci entuziasmul 
s-a transformat în regret profund, iar golul creat în sufletul omului s-a 
adâncit tot mai mult de-a lungul vremii, „susţinut” mai ales de eşecurile 
curentelor adventiste. Omul nu a mai aşteptat „pământul nou”, ci a 
început să-şi creeze fericirea pe acest pământ, exclusiv aici. 176 O nouă 
mentalitate se adânceşte tot mai mult în conştiinţa omenirii. Treptat, în 
scurgerea timpului se trece de la teocentrism la antropocentrism, de la 
legea lui Dumnezeu la legile naturii oamenilor, ajungându-se în cele din 
urmă la proclamarea morţii lui Dumnezeu şi a anulării noţiunii de păcat, 
încât moralele biologizante vor înlocui ascetismul creştin de altă dată cu 
descătuşarea instinctelor vieţii. Apare astfel desacralizarea şi secularismul 
neopăgân, hotărât să liberalizeze natura umană de orice prejudecăţi. 

Iubirea romantică determinată şi impulsionată de ceea ce scolasticii 
numeau „eros concupiscentiae”, sfârşind de multe ori dramatic şi tragic 

prin dueluri şi sinucideri, a rămas mai mult imortalizată în operele 
artistice sau în literatură... Sentimentele nobile ale iubirii, stimulate 
de „săgeţile lui Cupidon” înfipte în inimile îndrăgostiţilor, au trecut ca 
o frumoasă poveste de dragoste, iar sărutul a devenit o „consfinţire” a 
libertăţii sexuale... In locul acestora au apărut iubirile instinctive ale 
inconştientului orb, care au vulgarizat „feelingul” creator, degenerând 
în pornografie şi animalitate... 

La aceasta şi-a adus, desigur, contribuţia liberalismul psihanalizei, 
care a intronizat atotputernicia inconştientului prin a cărui divinizare 
se va deschide tot mai mult hemoragia pornografiei în literatură, artă, 
cinematografie, muzică, etc. în artă, de pildă, se trece la preamărirea 
trupului pentru a incita plăcerea sexuală. Apare astfel tot mai mult nudul, 
care prin simetria şi proporţia carnalului exprimă eroticul materializat 
şi lipsit de spiritualul dătător de viaţă. Erosul rămâne astfel la sfera 
strictă a concupiscenţei, fără a mai contempla frumosul ca ideal etic ce 
se finalizează în katharsis... 

De aici s-a dezvoltat mai departe libertinajul sexual, prin descătuşarea 
instinctului de reproducere sub diverse forme, începând cu actele de 
autoexcitare abjectă (masturbaţia), apoi infame (homosexualitatea şi 
pedofilia), ajungându-se la crime (avorturile), determinate de sloganul: 
„make Iove not baby” (faceţi dragoste nu copii), inaugurat în America 
de curentele New-Age şi transformat în adevărate psihoze practicate în 
masă de către tinerii, care în concertele de muzică rock, pierzându-şi 
simţământul pudorii, îşi rupeau hainele şi se împreunau în public. 

Mai grave consecinţe are libertinajul sexual atunci când constituie 
obiectul educaţiei în şcoli, redus fiind la o simplă necesitate biologică, 
similară situaţiei de a bea apă când ţi-e sete, a mânca atunci când ţi-e 
foame, sau a dormi atunci când îţi este somn... De fapt, cu 20 de ani în 
urmă, şcolile din Statele Unite începeau să uzurpe autoritatea părinţilor şi 
să predea educaţia sexuală lipsită de valorile morale. Promotorii educaţiei 
sexuale hedoniste au fondat apoi organizaţia Planned Parenthood (Familii 
Planificate). Această organizaţie este azi foarte activă în şcolile din SUA 
şi constituie afiliatul nord-american a ceea ce se numeşte International 
Planned Parenthood Federation (Federaţia Internaţională a Familiilor 
Planificate), cu reprezentanţe în aproape toate ţările lumii 177 . 

La aceasta adăugăm faptul că planingul familial practicat în 
cabinetele medicale specializate promovează educaţia viitorilor tineri ce 

doresc să se căsătorească, lipsită de scopul ei natural, care se concretizează 
în naşterea de copii, ca poruncă divină, înscrisă în menirea vieţii de 
familie. Din nefericire, liberalismul sexual a ajuns chiar o politică de stat, 
impusă de Comunitatea Europeană şi promulgată de legile anticreştine, 
precum legea avortului, sau a libertăţii de exprimare homosexuală. 

Din nefericire, la acest proces de desacralizare şi secularizare 
şi-a adus, fără să vrea, contribuţia şi Biserica medievală prin abuzul de 
autoritate şi prin promovarea unui creştinism intelectualist şi formal. 
Biserica a impus prea mult puterea exterioară a legii în defavoarea 
schimbării şi înnoirii vieţii duhovniceşti a oamenilor. Dacă vom avea 
în vedere apoi că ierarhia bisericească superioară devenise putere 
lumească despotică şi intolerantă, detaşată de interesele credincioşilor, 
ne explicăm uşor motivul pentru care Comuna din Paris şi mai târziu 
„religia proletariatului” vor funcţiona pe un fond ateu persecutor violent al 
credinţei, deşi, paradoxal, principiile de fraternitate, egalitate şi libertate 
au fost lansate în lume pentru prima dată de către reprezentanţii Bisericii 
creştine în numele Evangheliei lui Hristos... Uşor ne explicăm apoi 
că drepturile fundamentale ale omului sunt promovate azi ca dogme 
ale vieţii sociale, dar de pe poziţie laică, şi nu creştină. în sfârşit, dată 
fiind criza morală şi spirituală prin care trece lumea de azi, înţelegem şi 
gestul de mare responsabilitate al papei Ioan Paul al doilea de a fi cerut 
iertare lumii pentru greşelile comise de-a lungul istoriei de Biserica al 
cărei suveran a fost. 

în replică faţă de ascetismul sexual şi declinul său, vom căuta să 
găsim linia mediană, realistă şi concretă, de echilibru, care să răspundă 
vocaţiei ascetice a fiecărui credincios. 

Mai întâi se cuvine să precizăm că ascetismul sexual reprezintă 
un mijloc de exersare integrală spre idealul sfinţeniei, deopotrivă a 
sufletului şi a trupului. Prin el se ajunge la libertatea măririi lui 
Dumnezeu, asemenea îngerilor. Dar drumul nu e uşor. El pretinde o 
vocaţie specială. Spiritele de elită care mereu îşi exersează voinţa ajung 
la ţinta idealului propus. Din nefericire însă, mulţi renunţă, dar şi mai 
mulţi se prăbuşesc în compromisuri... Legea firii îşi cere „drepturile” 
cu multă ostentaţie, îndârjire şi putere, încât mulţi apelează la mijloace 
ascetice dintre cele mai dure şi nefireşti pentru a-şi putea menţine paşii 
pe drumul idealului propus... Fiind vorba de o vocaţie specială, înseamnă 
că fiecare trebuie să-şi cunoască şi să-şi cultive darul său, şi e mai 
bine să chibzuiască la început, decât să plângă sub greutatea crucii 



121 


pe care şi-a asumat-o. în fond, trebuie să avem în atenţie şi legile firii, 
chiar dacă aceasta poartă rănile păcatului. Putem discuta până la i nf init 
despre idealul omului androgin dinaintea căderii în păcat. Realitatea ne 
obligă să avem în atenţie pe omul concret de după cădere, firea lui, 
cu slăbiciunile ei, ca un datum pe care trebuie să-l orientăm spre 
idealul asemănării lui Dumnezeu. Se plângea, sugestiv, un ascet creştin 
că mereu luptă să înece firea veche, dar nu reuşeşte, fiindcă aceasta ştie 
să înnoate foarte bine... Sexele există, au menirea lor bine definită. Ele 
se atrag în mod firesc. Această atracţie, spre deosebire de animale, la om 
este un proces de conştiinţă care, orientându-se spre valoare, deţine în 
sine o funcţie etică. Iar aceasta ne obligă ca în toate să păstrăm dreapta 
socoteală, dreapta judecată, ca pe o lege impusă de fire şi de viaţă. în 
concret, sexele se atrag ca procese de conştiinţă, iar discernământul, 
care ştie să deosebească binele de rău, ne îndeamnă să păstrăm 
totdeauna măsura şi proporţia raportului dintre suflet şi trup. 
De aceea, chiar în cadrul ascezei familiale trebuie avut în atenţie 
faptul că în mod firesc sexele se atrag, dar atunci când trupurile se 
răcesc reciproc, sufletele îngheaţă; iar când trupurile se aprind şi 
incendiază, sufletele se mistuie în focul ce poate degenera în patimi 
aberante... Astfel de situaţii, aparent neînsemnate, pot avea asupra 
familiei consecinţe dintre cele mai dezastruoase, în sensul că „răceala 
şi îngheţul” pot duce la desfacerea căsătoriei, ca nepotrivire de caracter; 
iar „aprinderea incendiară”, generatoare de patimi, transformă căsătoria 
intr-un desfrâu legalizat... 


7. Cauzele şi educaţia anomaliilor sexuale 

Am amintit toate acestea într-o dezbatere de spiritualitate creştină, 
nu numai pentru a evidenţia hidoşenia patimii, sau patologia psihică 
pe care o răspândeşte ea în lume, ci pentru a aduce discuţia porneiei în 
actualitate, spre a evidenţia aspectele cu care este confruntată terapia 
creştină în astfel de cazuri întâlnite nu numai în buletinele de ştiri de la 
televizor, nici numai în presă, nici numai în clinicile psihiatrice sau în 
faţa instanţelor de judecată, ci şi în scaunul spovedaniei... ele aparţin 
condiţiei umane căzute în păcat, dar pot fi şi rezultatul sugestiei mediului 
social-cultural în care trăim, dominat de o libertate anarhică, temeluită 

pe o „morală” biologizantă şi pornografică, ce ridică sexul şi sexualitatea 
la rang de cult... 

Vorbind despre aceste anomalii ale sexualităţii, psihanaliza se 
întreabă asupra cauzelor care le produc, cât şi asupra modului în care 
pot fi educaţi sau reeducaţi oamenii cu înclinaţii spre ele. 

Se apreciază că „evoluţia anormală a sexualităţii” se află sub 
influenţa unui complex de factori psihofizici. Pe de o parte, stigmatele 
somatice: infecţii, tulburări ale sistemului nervos vegetativ, ca şi ale 
sistemului nervos central, tulburări endocrine etc. Pe de altă parte, sunt 
stigmatele psihice şi factorii sociali, precum: educaţia prin sugestie şi 
imitaţie, ca şi deprinderile formate în cadrul moravurilor sociale. 

Psihanaliza consideră că sursa multiplelor şi variatelor forme 
maladive sexuale ale manifestărilor psiho-neuro-sociale (nevroze, 
psihonevroze şi perversiuni sexuale) trebuie căutată în condiţiile 
psihosociale cu care omul ia primul contact şi cu care va intra în 
conflict. Desigur că şi individul vine cu anumite predispoziţii ereditare, 
care pot fi întreţinute sau pot fi stăvilite. Primele confruntări cu factorii 
psihosociali le are omul în familie. Se vorbeşte apoi de o regresiune în 
evoluţia libidoului. Aceasta îşi poate face apariţia atunci când individul, 
proiectându-şi libidoul în afara familiei, întâlneşte o persoană de sex opus 
pe care o supraestimează, dar care îi creează mari deziluzii. Sub presiunea 
acestora omul va simţi o „regresiune” a libidoului spre faza erotică 
infantilă, creându-şi o lume imaginară. Un factor decisiv este educaţia 
socială cu care individul va ajunge în contact încă din anii copilăriei. 
Acum apar primele atentate la pudoarea sufletului, apoi curiozitatea 
împerecherii animalelor domestice şi nu în ultimul rând prieteniile cu 
copii vicioşi. Un rol de mare influenţă îl va avea mediul profesional 
în care cineva îşi desfăşoară activitatea. Libidoul „ca foame sexuală”, 
cum îi spune Freud, se implică şi se concentrează în activitatea depusă, 
exercitându-se asupra obiectelor intrate în obsesia inconştientului. De 
pildă, pe lângă homosexualitatea stabilă, se vorbeşte şi de una ocazională, 
determinată de lipsa sexului opus, numită „inversiune compensatorie” 
(Florei). Este prezentă în situaţiile care nu permit o viaţă sexuală normală, 
cum ar fi: prizonieratul, închisoarea, cazarma, internatul, azilul, călătoriile 
prea lungi cu vaporul, mănăstirile etc. Acest viciu o dată dobândit prinde 
rădăcini în cei depravaţi, dornici de senzaţii noi. Aceştia exploatează 
viciul prin aşa-zisa: „prostituţie masculină”. Amfigienii vicioşi sunt 
consideraţi ca moral insanity, făcându-se responsabili de delicvenţa 

lor sexuală. Cauza poate fi ereditară sau poate fi pusă în legătură cu un 
traumatism psihosexual. Apoi, zoofilia poate avea drept cauză un viciu 
sexual: satiriasis, nimfomanie, dar şi împrejurările profesionale. De aceea 
este întâlnită mai ales la ciobani, jochei, grăjdari, argaţi. Azoofilia, ca 
ataşament erotic faţă de lucrurile neînsufleţite, sau pigmalionismul are 
ca aderenţi sculptorii etc. 178 

Văzând toate acestea, nu putem să nu semnalăm dezastrul pe care 
l-a adus păcatul în lume, precum şi modul scabros şi maladiv cu care 
„patimile de ocară” l-au înrobit pe om lumii peste care Dumnezeu l-a 
pus stăpân şi „împreună lucrător” cu El la desăvârşirea creaţiei. 

Datorită formelor bizare ale psihosexualităţii, ca manifestări 
vădit antisociale şi anticulturale, psihanaliza vorbeşte de o educaţie a 
sexualităţii. Se face astfel tot mai mult deosebirea pe care trebuie să o 
întreprindem între „morala sexuală naturală”, dictată de psihofiziologia 
instinctului sexual primar, şi „morala sexuală culturală”, ca adaptare a 
vieţii sexuale la formele sociale ale civilizaţiei. însuşi S. Freud arată că 
societatea refuză să recunoască dependenţa ei de instinctul sexual primar, 
adoptând metoda educaţiei morale. Prin fenomenul de sublimare şi 
„cristalizare”, cel mai puternic instinct uman poate fi canalizat şi acomodat 
„ordinei etice”, ca ordine culturală menită să afirme multitudinea de valori 
ce contribuie la dezvoltarea societăţii. Iar prin cultivarea şi promovarea 
sentimentului de pudoare, adică de ruşine şi bun simţ, instinctul sexual 
va fi ţinut în limitele lui normale. 179 


8. Terapia spirituală a adulterului 

Uşor de spus „sublimare”, „cristalizare” şi „orientare etică”. Dar e 
greu fără motivaţii temeinice să redresezi o deprindere devenită ca o „altă 
natură”. Constrângerea socială se poate face numai sub formă penală. Dar 
sub incidenţa codului penal nu intră multitudinea scabroasă a nebuniei 
sexuale... Apoi, în condiţiile de libertate recomandată de „drepturile 
omului”, se va atenua şi constrângerea juridică... De aceea, se impune 
a aborda problema mai adânc, în sensul că omul aflat sub dominaţia 
anomaliilor sexuale trebuie să conştientizeze nocivitatea acestora. Numai 
în măsura în care patima este judecată de conştiinţă ca dăunătoare vieţii, 
se va mobiliza voinţa ca putere, ca forţă pentru îndepărtarea ei. 

Sfântul Ioan Damaschin oferă ca remediu spiritual al porneiei, 
sub orice formă s-ar manifesta ea, „dorul după Dumnezeu şi dorinţa 
bunurilor viitoare”. 180 

Dacă patima reprezintă o pierdere a harului baptismal, remediul 
constă în redobândirea lui ca viaţă în Hristos prin Duhul Sfânt. în concret, 
la aceasta se ajunge prin cel de-al doilea Botez, care este Pocăinţa. Altfel 
spus, reconvertirea prin pocăinţă la harul lui Hristos şi-a dovedit eficienţa 
deplină, făcând de-a lungul istoriei din desfrânaţi sfinţi. E suficient să 
ne referim la femeia păcătoasă, care plângându-şi păcatul, „a început să 
ude picioarele lui Iisus cu lacrimi, şi cu părul capului ei le ştergea şi-I 
săruta picioarele şi le ungea cu mir” (Luca 7, 38). în acest sens putem 
face referire şi la Maria Egipteanca, al cărei nume a intrat în calendarul 
sfinţeniei creştine acordân- du-i-se o cinstire specială în postul sfintelor 
paşti, tocmai pentru a-i determina pe păcătoşi să-i urmeze pilda vieţii ei 
de reîntoarcere de la păcat la sfinţenie. Şi exemplele pot continua, spre 
a demonstra că reconvertirea la harul baptismal transfonnă patima din 
prăbuşire morală, în adorarea lui Dumnezeu. 

Pentru a înţelege mai bine această schimbare de mentalitate şi 
comportament, considerăm convingător şi concludent un caz pe care 
ni-1 îmbie Sfântul Ioan Scărarul: „Mi s-a povestit într-o zi o întâmplare 
de-o puritate preaslăvită şi cu totul desăvârşită. Cineva, mi s-a spus, 
văzând o femeie minunat de frumoasă, găsi în aceasta pricină a da mărire 
Ziditorului. La vederea ei, îl cuprinse dragostea de Dumnezeu şi din 
ochi îi ţâşni un şiroi de lacrimi. Şi a fost minunat de văzut cum ceea ce 
pentru altul ar fi fost pricină de pierzare, pentru el fu, în chip suprafiresc, 
cunună de biruinţă. Dacă un astfel de om în cazuri asemănătoare e cuprins 
întotdeauna de acelaşi simţământ şi lucrează în acelaşi chip, (poate fi 
socotit) părtaş al nestricăciunii chiar înaintea de învierea obştească”. 181 

De aici vedem că psihosexualitatea nu este numai instinct, honnoni 
şi eros, ci poate fi şi înţelepciune divină, har dumnezeiesc, cu putere de a 
scoate firea omenească din sferele întunecate în care o ţintuieşte patima, 
şi de a o înălţa spre zările de lumină ale împlinirii sale. 

Astfel, erosul atras de iubirea lui Dumnezeu va transforma instinctul 
în castitate menită să conducă la asemănarea cu El, prin îndumnezeirea 
deopotrivă a sufletului şi a trupului. 

9. O pledoarie ştiinţifică în favorul 
castităţii premaritale 

Cuvintele Scripturii spun că orice lucru se face la vremea sa 
(Ecclesiastul 3, 1-8). Altfel spus, orice rod se culege şi se utilizează în 
condiţii optime numai atunci când îi este timpul potrivit, adică atunci 
când ajunge la starea de coacere deplină... Desigur, un fruct poate fi 
luat şi mai înainte, dar nu-1 poţi folosi după cuviinţă... Trebuie să aştepţi 
neapărat împlinirea lui. 

Acelaşi lucru se întâmplă şi în cazul instinctelor. Acestea asigură 
buna desfăşurare a vieţii numai dacă sunt folosite în mod raţional, confonn 
cerinţelor naturii. Altfel deviază şi se transformă în patimi dăunătoare 
naturii şi vieţii. De pildă, în cadrul instinctului de reproducere, se impune 
orientarea lui raţională spre a-şi îndeplini scopul impus de natură. La 
animale, acesta se desfăşoară mecanic, determinat de impulsurile firii, 
la om însă intervine elementul raţional, ca factor de conştiinţă. Astfel 
apare decizia care determină actul voluntar al libertăţii, încât numai omul 
posedă libertarea responsabilă, ca act de voinţă, în urma unei decizii 
raţionale. 

în baza acestor premise, se poate vorbi, şi în cadrul instinctului de 
reproducere, de necesitatea aşteptării vârstei optime de maturizare pentru 
a putea oferi rodul dorit, spre a-şi îndeplini menirea după cum se cuvine. 

Concret vorbind, în ceea ce priveşte fiziologia dezvoltării sexuale, 
s-a stabilit că funcţia sexuală este constituită din totalitatea adaptărilor 
morfologice, fiziologice şi comportamentale care permit reproducerea 
sexuală în perioada maturităţii. Ea are la bază diferenţierea sexuală, 
determinată genetic prin gonosomii din garnitura cromozomială diploidă 
a celulei ou şi modelată ulterior în tot cursul dezvoltării intra şi extra 
uterine. Diferenţierea sexuală ajunge la amplitudinea maximă în perioada 
adultă şi se diminuează ulterior în perioada de bătrâneţe. 

Funcţia sexuală este rezultatul activităţii gonadelor, şi presupune în 
perioada maturităţii sexuale, pe de o parte, eliberarea de gârneţi diferiţi la 
cele două sexe, iar pe de altă parte, elaborarea de hormoni sub acţiunea 
cărora, direct sau indirect, se crează condiţiile morfologice, endocrino- 
metabolice şi comportamentale optime pentru a permite unirea gârneţilor 
prin procesul fecundaţiei şi formarea unei celule ou. Honnonii gonadici 
intervin încă din stadii foarte precoce de dezvoltare şi îşi continuă 
activitatea în tot cursul vieţii 182 . 

Dat fiind faptul că pubertatea este timpul „aprinderii” instinctului 
sexual de reproducere, pot fi invocate dovezi ştiinţifice în favorul optim 
al punerii acesteia în „funcţie”... 

Particularităţile ce ţin de sex, precum şi instalarea diferită a 
perioadei pubertare la băieţi şi fete, impune tratarea lor separată. 

Pubertatea la fete se întinde pe o periodaă de aproximativ 10 ani 
şi se împarte în trei etape: 

In prima formă, etapa prepubertară rezidă în creşterea somatică şi 
iniţierea dezvoltării morfotipului feminin. 

In a doua etapă pubertară apar caracterele sexuale secundare şi 
ciclurile menstruale. 

Etapa postpubertară se manifestă prin cicluri ovulatorii şi regulate, 
care marchează desăvârşirea sexualităţii psihoafective. 

După cum se vede, pubertatea propriu-zisă începe cu dezvoltarea 
sânilor (telarha) şi apariţia ciclurilor menstruale (menarha). Se apreciază 
că pubertatea la fete oscilează între 8-14 ani, în funcţie de factorii genetici, 
geografici, socio-economici, starea de sănătate etc. 

Făcându-se un interesant studiu asupra menarhei, cu apariţie în 
timp, s-a constatat că, într-o serie de ţări dezvoltate, vârsta a scăzut de la 
16 ani şi 6 luni, la 12 ani şi 6 luni, cu o rată de aprox. 3-4 luni/decadă 183 . 

Pe de altă parte, se ştie că dezvoltarea fetei este legată de bagajul 
honnonal propriu în perioada pubertară, un rol major avându-1 honnonii 
tiroidieni, estrogeni şi androgeni, în cea mai mare parte de origine 
Cortico Supra Renală (CSR), dar şi din sursa ovariană. Rolul CSR în 
determinarea modificărilor pubertare este pus în evidenţă de studiul 
variaţiilor de greutate, precum şi de structura glandei, ca şi de stadiul 
secreţiilor hormonale. Astfel, greutatea CSR este dublă la 20 de ani, 
faţă de 8 ani, şi continuă să crească lent, atingând maturitatea în jurul 
vârstei de 25 de ani. La fel, ovarele cresc în greutate de aproximativ 20 
de ori între 8 şi 20 de ani, putând să crească în continuare până la 25 ani. 
Adenohipofiza îşi dublează şi ea greutatea între 8 şi 20 de ani, iar tiroida 
va creşte în greutate de 20 de ori, între 8 şi 20 de ani. 

în urma acestor date, putem concluziona că dezvoltarea completă 
somatică şi hormonală a fetei se stabilizează după vârsta de 20 de ani, 
cu siguranţă la 25 de ani, timp în care tânăra femeie prezintă maturizarea 
deplină pentru căsătorie şi procreare 184 . 

Privind pubertatea la băieţi, s-a constatat că dezvoltarea somato- 
sexuală se întinde pe o perioadă de aproximativ 5 ani şi se termină când 
este atinsă fertilitatea. Pubertatea apare cu 2-3 ani mai târziu la băieţi 
decât la fete. 

La dezvoltarea sexuală a băieţilor îşi aduc aportul hormonii 
hipofizari, corticosuprarenalieni, tiroidieni şi testiculari, care ating 
concentraţia adultului la sfârşitul pubertăţii. Un rol important îl are 
hipotalamusul prin receptorii săi foarte sensibili la steroizii sexuali. La 
toate aceste fonne somato-hormonale participă şi influenţele cerebrale 
extra.hipotalamice, aparţinând sistemului limbic şi glandei pineale, 
care modifică funcţia hipotalamică. Pe de altă parte, căile nervoase 
centrale mediază unele influenţe din mediul exterior, iar factorii interni 
influenţează, de asemenea, hipotalamusul, mai ales steroizii sexuali. 

Astfel, dezvoltarea caracterelor sexuale secundare este completă 
la băieţi în jurul vârstei de 20 de ani, corespondent somatic cu atingerea 
maturităţii osoase pe la 18-19 ani. 

Putem conchide că vârsta minimă necesară începerii activităţilor 
sexuale şi procreerii la băieţi este cea de 20 ani, în condiţii de dezvoltare 
psiho-somato-hormonală normală 185 . 

Se cuvine să semnalăm faptul că la începerea activităţii sexuale 
precoce sunt implicaţi factori psiho-sociali şi economici, precum şi 
existenţa unor obiceiuri şi tradiţii populare la diferite populaţii sau rase 
umane. în astfel de situaţii, activitatea sexuală începe înainte de 20 de ani. 

Oricum, pentru procrearea de copii sănătoşi este necesară o 
maturare honnonală şi gonadică legată direct şi de maturitatea actului 
sexual comis în cadrul familiei. Numai în cadrul familiei omul îşi 
poate îndeplini menirea de fiinţă socială, fiindcă aceasta reprezintă mai 
presus de orice altceva voia lui Dumnezeu înscrisă în natura omului şi 
în destinul său social. Această ordine divină înscrisă în viaţa omenească 
este dovedită de realitatea istorică, care demonstrează că o societate este 
mai bine consolidată cu cât şi familia, celula ei, este, la rândul ei, mai 
bine definită. Cum unul din sopurile familiei este naşterea, creşterea şi 
educarea copiilor, iar în acest cadru un rol detenninant îl are instinctul de 
reproducere, considerăm potrivit să redăm cuvintele unui mare specialist 
în ale fiziologiei umane, şi anume Nicolae Paulescu. El arată că „instinctul 
de reproducere, care este rădăcina di care derivă instinctele sexuale, 
face ca bărbatul şi femeia să se unească în scopul de a naşte copii. Acest 
instinct - zis iubire sexuală - constă într-o trebuinţă şi într-un impuls 



128 


care le apropie pe cele două fiinţe de sex diferit în timpul îndeplinirii 
actului procreaţiei. Dar trebuinţa sexuală o dată satisfăcută, unirea nu 
se dizolvă... De aceea, tatăl şi mama rămân lângă copil, legaţi unul de 
celălalt printr-un sentiment instinctiv, care este oarecum o continuare 
a iubirii sexuale şi pe care-1 vom numi iubire conjugală. Părinţii 
mai resimt, pe lângă aceasta, şi un alt sentiment ce se cheamă iubire 
părintească, sub influenţa căreia ei îşi consacră toată activitatea pentru 
a da copiilor hrana zilnică şi pentru a-i apăra în caz de pericol, chiar cu 
preţul propriei lor vieţi. Notaţi că îndeplinirea acestor acte instinctive 
le aduce părinţilor plăcere şi satisfacţie. Societatea pe care o fonnează 
părinţii împreună cu copiii lor constituie o familie. Iar membrii familiei 
sunt intim uniţi între ei prin două puternice sentimente instinctive: 
iubirea conjugală şi iubirea părintească. Trebuie să mai adaug că, 
pentru binefacerile primite, copiii le arată părinţilor recunoştinţă şi că, 
între copiii aceleiaşi familii, se dezvoltă sentimente afectuoase care 
alcătuiesc iubirea frăţească” 186 . 

Aflându-ne în domeniul eticii medicale, vom da cuvântul aceluiaşi 
celebru fiziolog român, care, referindu-se la menirea etică a medicinei, 
arată că şi medicii trebuie să accepte că „desfrâul este patima rezultată 
din devierea trebuinţelor de reproducere”. De aceea, „medicii se vor 
strădui să-i înveţe pe oameni scopul înalt al instinctului de reproducere, 
precum şi rostul plăcerii sexuale, care nu este decât un mijloc, şi nu 
trebuie să devină un scop. Ei le vor enumera şi dezastruoasele efecte ale 
abuzurilor sexuale, atât asupra individului, cât şi asupra descendenţilor 
lui. Dar rolul medicilor nu se limitează la aceasta. Ei vor îndruma pe 
oameni să favorizeze impulsurile naturale ale instinctului respectiv; 
aşa, de exemplu, îi vor sfătui să facă uniri potrivite cu vârsta şi în care 
atracţia instinctivă să poată fi satisfăcută pentru ambele părţi, căci numai 
astfel unirile vor fi trainice, iar instituţia familiei se va consolida. Medicii 
vor stărui ca şi colectivitatea (statul) să ia, faţă de aceste patimi, măsuri 
adecvate... Dar dacă asemenea măsuri profilactice pot îngrădi fenomenul 
libertinajului, singură voinţa este capabilă de a-1 vindeca pe deplin. Ca 
şi beţia, această patimă nu cedează decât atunci când pacientul se opune 
el însuşi, cu energie, impulsurilor ei” 187 . 

La aceste pertinente observaţii şi recomandări făcute de savantul 
român Nicolae Paulescu, avem de adăugat şi punctul de vedere al bioeticii 

creştine, care rezidă în faptul că voinţa singură nu poate rezolva problema 
libertinajului, în condiţiile firii omeneşti care poartă în sine rănile 
păcatului. Aceasta este slăbită şi derutată de instinctul orb, încât uşor se 
prăbuşeşte în patimi... Dacă însă la voinţă adăugăm credinţa şi iubirea 
faţă de Dumnezeu, precum şi harul divin, „care pe cele neputincioase le 
vindecă”, putem vorbi în mod real de o pocăinţă ce schimbă mentalitatea, 
orientând viaţa spre valorile creştine, care dau comportamentului uman 
sensul lui autentic. Calendarul sfinţeniei creştine stă mereu deschis spre 
a da mărturie de convertire de la patimă, la viaţa cea nouă în Hristos, prin 
puterea harului care schimbă, înălţând traiectoria voinţei prin energia pe 
care i-o imprimă. 



VII. HOMOSEXUALITATEA - „PATIMĂ 
DE NECINSTE” 


Nu totdeauna şi de către toţi homosexualitatea a fost interpretată şi 
aplicată la fel. Dacă unele popoare antice o respingeau ca pe un defect, 
ca o perversiune a naturii sau ca un mare păcat faţă de Dumnezeu, altele 
în schimb au acceptat-o şi chiar au cultivat-o. Dacă la început a fost 
repudiată şi pedepsită ca o perversiune, apoi a fost considerată boală, 
iar în cele din urmă este acceptată ca o minoritate sexuală. Dacă în 
Italia şi Cipru este interzisă, în majoritatea ţărilor europene, în numele 
drepturilor omului, îi creează cadrul legal de afirmare, fixându-se chiar 
şi vârsta de la care poate fi practicată. Astfel în Suedia, copiii de 15 ani 
pot să-şi practice liber această „aptitudine” sexuală. în Elveţia, la 16 ani; 
iar în Franţa la 18 ani. 188 

Mai mult decât atât, recent, căsătoriile homosexuale au fost 
legalizate, până la ora de faţă, în Olanda, Belgia, Canada, Spania, 
Marea Britanie, fiind săvârşite cu mare fast. 

Pentru a înţelege mai bine aceste poziţii contradictorii se cuvine 
să facem o privire comparativă de ansamblu între mentalitatea lumii 
vechi şi mentalitatea omului modem, iar apoi să vedem care este poziţia 
Bisericii Ortodoxe faţă de homosexualitate. 


1. Atitudinea Vechiului Testament faţă de 
homosexualitate 

Sfânta Scriptură ne spune foarte clar că „a făcut Dumnezeu pe 
om... a făcut bărbat şi femeie” (Facerea 1,27), spre a-şi putea îndeplini 
menirea „de a se înmulţi şi stăpâni pământul” (Facerea 1, 28). 

Sfânta Scriptură reia tema creării celor două sexe, precizând că 
Dumnezeu a constatat că nu e bine ca bărbatul „să fie singur şi i-a făcut 
ajutor potrivit pentru el” (Facarea 2, 18). Şi a creat Dumnezeu din fiinţa 
bărbatului femeie, „os din oasele lui şi carne din carnea lui”, adică de 
aceeaşi fiinţă cu el, motiv pentru care „femeia” se va numi astfel, fiindcă 
este luată din bărbatul său” (Facerea 2,23). în limba ebraică se vede mai 
bine unitatea de fiinţă şi de numire: bărbatului spunându-i-se „iş”, iar 
femeii „işa”. Ei se vor uni şi vor fi „amândoi un trup” (Facerea 2, 24). 
Acesta este orizontul deschis şi luminos al orientării omului în viaţă, 
care-i dă sens afirmativ spre atingerea valorilor etice, estetice şi sociale. 

în acelaşi timp, cuvântul „potrivit” arată ordinea divină înscrisă 
în natura umană, indicând condiţia umană cuvenită în alcătuirea 
căsătoriei şi a întemeierii familiei ca celulă a societăţii omeneşti. 

Oricine crede cuvintelor Scripturii, anume că Dumnezeu este 
Creatorul omului şi că i-a imprimat acestuia încă de la creaţie sensul şi 
menirea vieţii sale, are tot temeiul să accepte că numai bărbatul şi femeia 
pot forma un trup. Altă variantă nu există din partea ordinii lăsate de 
Dumnezeu. Dacă omul vrea să încalce această ordine, poate să o facă, 
dar des-ordinea omului duce la pierderea menirii vieţii lui. Reprezintă o 
încălcare a voii lui Dumnezeu care stabileşte ordinea vieţii în calitate de 
creator al ei, şi, prin urmare, este o rătăcire, sau o aberaţie. Iar această 
aberaţie sau rătăcire de la atingerea ţelului urmărit este păcatul, ca 
greşeală în atingerea obiectivului şi scopului urmărit, lăsând fapta şi 
acţiunea fără finalitate... 

Astfel, în Vechiul Testament, homosexualitatea apare mai mult decât 
un simplu desfrâu pedepsit de legea lui Dumnezeu, este o întinăciune ce 
atrage după sine blestemul lui Dumnezeu, asemenea împreunării cu 
dobitoacele (Leviticul 18,22-23); iar intr-un stat teocratic era considerată 
delict antisocial, ce se pedepsea cu moartea (Leviticul 20, 13-16), spre a 
intimida săvârşirea lui. Atât de mare urâciune era acest păcat în faţa lui 
Dumnezeu, încât locuitorii cetăţilor Sodoma şi Gomora au fost osândiţi 
cu pieirea „slobozind peste ei Dumnezeu ploaie de pucioasă şi foc din 
cer” (Facerea 19, 24). De aici şi numele păcatului de „sodomie”, după 
numele cetăţii distruse. 

Faptul că numai masculinitatea şi feminitatea formează un singur 
corp pe măsură să îndeplinească menirea vieţii omului pe pământ, o 
dovedeşte însăşi firea lucrurilor şi a vieţii în normalitatea desfăşurării lor. 

Astfel, dragostea nu e numai senzualitate, ci şi eros, precum şi raţiune. 
Altfel spus, Erosul se desprinde din Cosmos, face parte din Bios, dar 
este puternic ancorat în Logos. Dragostea este organ, inimă şi cap. 
Ea e întregirea simfonică dintre două fiinţe contrarii ce se atrag. 
Bărbatul şi femeia, spune Kretschner, par să fie mai degrabă jumătăţi 
de personalitate, decât personalitate întreagă. Plenitudinea personalităţii 
o realizează numai unirea lor. Aceasta este numită de psihanalistul G. 
Robin „clipă de îndumnezeire”, sau „simfonie în mâna Iui Dumnezeu”. 
De aceea, tandreţea celor două corpuri ce se întregesc şi se unesc, la fel 
ca şi punctul şi contrapunctul, este în mâna însăşi a divinităţii. Aşa a 
interpretat dragostea şi Platon, aşa au căutat-o poeţii, aşa au descris-o, în 
pagini de nemuritoare frumuseţe, adevăraţii romantici şi scriitori, precum 
tot aşa o tălmăceşte şi „Sărutul” lui Brâncuşi 189 . 


2. Homosexualitatea în lumea păgână 

în lumea păgână, homosexualitatea nu era socotită păcat, fiindcă 
evlavia avea un caracter formal şi exclusiv cultic. Mai mult decât atât, 
erau cazuri când desfrâul era ridicat la rangul de cult, ierodulele (cele 
sfinţite) depunând costul desfrâului în vistieria templului... Nu se exercita 
nici un efect punitiv din partea statului, fiindcă nu erau elaborate legi 
anume privind perversiunea sexuală. Istoricii îi citează chiar şi pe unii 
împăraţi şi conducători de armate având astfel de metehne. în astfel de 
situaţii, homosexualitatea în mentalitatea celor vechi era considerată 
un mod de exprimare a naturii umane, asemenea heterosexualităţii. Se 
puneau în discuţie modurile ei de exercitare, fiind condamnate doar 
abuzurile şi violurile la adresa copiilor. Pe de altă parte, pederastia putea 
fi privită şi altfel în antichitatea precreştină, şi anume în înţelesul legat 
de educaţia copilului. în acest sens, nu va trebui să ne mire faptul că 
un cercetător şi specialist de largă recunoaştere internaţională, Henri- 
Irenee Marrou, pune semnul egalităţii între „paideia” (educaţie) şi 
„paiderasteia” (iubirea faţă de copii), indiferent dacă cuprindea sau nu 
senzualitatea. Relaţia dintre erast (educator) şi eromet (cel de educat = 
copilul) se baza în fond pe iubirea prietenoasă, bărbătească (virilă) dintre 
ei, asemenea iubirii dintre fratele mai mare şi cel mai mic... De aceea, 
Marrou conchide că paideia pederastică nu avea un caracter trivial şi 

vulgar corespunzător dezmăţului sexual, ci scopul ei final era cultivarea 
virtuţii: „Prea adesea Erosul grec este deschis ca o simplă aspiraţie 
a sufletului, ...de dorinţă, spre ceea ce-i lipseşte; din partea celui 
care iubeşte, erosul participă totuşi la arete (virtute) prin această 
dorinţă de înnobilare, de dăruire de sine, prin această nuanţă - 
pentru a spune totul - de paternitate spirituală”. Acest sentiment, 
atât de minuţios analizat de Platon ( Symposion , 206 b-e; 209 b-e), se 
clarifică, spune Marrou, în lumina unei analize freudiene: este evident, 
instinctul normal al generării, dorinţa pasională de a se perpetua într-o 
fiinţă asemănătoare sieşi, dorinţă care, frustrată de inversiune, deviază 
şi se defulează pe acest plan pedagogic. Educaţia transmisă de un erast 
apare ca un substitut, ca un derizoriu Ersatz al zămislirii: obiectul iubirii 
(pederastice) este acela de a procura şi de a da naştere întru frumos 
(Platon, Symp. 206 e). 190 

Este apoi prea bine cunoscut faptul că deviza vechilor înţelepţi 
este de a-ţi trăi viaţa conform naturii. Unii au venit cu precizarea că 
„naturalia non sunt turpia” (ceea ce este natural nu este ruşinos). 
Aceştia erau cinicii (de la kynos = câine, fiindcă aveau ca emblemă un 
câine). întemeietorul şcolii cinice a fost Antisthene (435-370 î.Hs). 
Era discipolul lui Socrate. Dispreţuind bogăţiile şi convenţiile sociale, 
propovăduia necesitatea trăirii conform naturii. Aceşti filosofi duceau o 
viaţă austeră, reducând nevoile la strictul necesar. Mai târziu, celebra lor 
deviză a fost compromisă, cinici fiind socotiţi cei care manifestă dispreţ 
faţă de orice normă morală, motivând lubricele lor pasiuni instinctive 
prin aceea că nu este ruşinos nimic din ceea ce aparţine naturii... 


3. Neaccepţiunea homosexualităţii în lumea creştină 

Venirea Mântuitorului în lume, ca izbăvitor al firii căzute în păcat, 
aduce o nouă învăţătură asupra modului în care trebuie să ne desăvârşim 
natura şi viaţa. El ne spune: „fiţi desăvârşiţi precum şi Tatăl vostru 
care este în ceruri este desăvârşit” (Matei 5, 48). Prin aceste cuvinte 
Mântuitorul ne îndreaptă privirile spre sfinţenia lui Dumnezeu, la care 
se ajunge prin asemănarea cu El. Altfel spus, dacă vreţi să vă desăvârşiţi 
natura, străduiţi-vă să dobândiţi sfinţenia Părintelui ceresc, împărtăşindu- 
vă din natura Lui divină, fiindcă sunteţi fiii Lui. 

Necunoscând păcatul, înţelepţii vechi nu au înţeles ce înseamnă 
natura căzută o dată cu apariţia patimilor, prin dereglarea instinctelor 
ce nu-şi mai îndeplinesc menirea. Ei nu înţelegeau apoi nici necesitatea 
desăvârşirii naturii prin participare la viaţa adevăratului Dumnezeu, pe 
care de altfel nici nu-1 cunoşteau. Această înstrăinare de Dumnezeu i-a 
menţinut în orbecăirea căutării desăvârşirii unei naturi în fond bolnave, 
ce nu putea fi desăvârşită înainte de a fi însănătoşită... 

înţelepţii nu au intuit totdeauna faptul că, aşa cum în natura 
macrocosmosului pot exista abateri, care căzând de sub controlul legilor 
fizice aduc dezordinea, tot astfel şi în natura microcosmosului pot exista 
nonne ale ordinii, care, dacă nu sunt respectate, natura însăşi se va perverti 
în loc să se desăvârşească... 

însănătoşirea şi desăvârşirea naturii umane o va face Dumnezeu 
însuşi, Creatorul ei, prin venirea Fiului Său în lume. Prin jertfa Sa, 
ştergând păcatul din firea omenească, Mântuitorului îi împărtăşeşte viaţa 
divină, sau sfinţenia lui Dumnezeu. Ne lasă însă şi pe noi ca în mod liber 
să participăm la natura Sa umană şi îndumnezeită pentru a ne împărtăşi 
de sfinţenia Lui. Fiind act liber de participare şi de devenire asemenea 
lui Dumnezeu, se impune şi strădania noastră necontenită de a ne elibera 
de păcat şi a creşte mereu în virtute, ca o împlinire a voii lui Dumnezeu, 
„care este sfinţenia voastră; şi să vă feriţi de desfrânare, să ştie fiecare 
din voi a-şi stăpâni vasul său în sfinţenie şi cinste, nu în patima poftei 
ca păgânii, care nu cunosc pe Dumnezeu” (I Tesaloniceni 4, 3-5). 

Pe de altă parte, firea omenească, deşi este înnoită prin har, purtând 
totuşi rănile păcatului, primeşte de multe ori în viaţa pământeană replicile 
venite din firea cea veche, aflată sub zodia concupiscenţei. Astfel, dacă 
unii creştini, ducând lupta cea bună a virtuţii, aveau o viaţă de sfinţenie 
asemenea îngerilor, alţii, în schimb, cădeau în cele mai de ocară patimi, 
precum sodomia şi împreunarea cu dobitoacele... Simplul fapt că Biserica 
s-a văzut nevoită să sancţioneze cu severitate aceste păcate săvârşite de 
fiii săi, înseamnă că ele au existat în viaţa lor (vezi Canonul 16 Ancira, 
7, 62, 63 Vasile cel Mare; 29, 58 Grigorie de Nissa; 29 Nichifor 
Mărturisitorul). 

O dată cu formarea statelor creştine, legislaţia acestora a menţinut 
secole de-a rândul homosexualitatea ca un delict antisocial, sancţionat 
cu pedeapsa capitală. 

4. Homosexualitatea în epoca modernă 
şi contemporană 

Mentalitatea occidentală a început să se schimbe o dată cu apariţia 
Renaşterii şi a Umanismului, când a apărut interesul pentru cultura 
clasică uitată, şi când secularismul ce se va stabiliza tot mai mult, va 
pune în centrul preocupărilor omul, începând să se dezvolte cultura 
naţională, artele, ştiinţa, relaţiile sociale etc. Pe acest fundal va apare 
Reforma ca o eliberare a gândirii şi comportamentului uman pe plan 
religios, apoi Iluminismul secolului XVIII şi Revoluţia burgheză din 
Franţa, prin întemeierea primei formaţiuni comuniste anticreştine, dând 
grele lovituri Bisericii dominante în Evul Mediu. în această conjunctură a 
putut Fr, Nietzsche proclama moartea lui Dumnezeu şi afirmarea moralei 
instinctiv biologizante neopăgâne, prin anularea noţiunii de păcat şi 
negarea valorilor creştine. 

Cu timpul, „religia creştină a încetat să mai joace un rol obiectiv 
în societatea europeană, fiind izolată în sfera subiectivismului personal, 
socotită ca o afacere de ordin personal”. 191 într-o astfel de situaţie, deiştii 
Voltaire şi Jean Jacques Rousseau propuneau „libertatea sexuală ca mijloc 
de eliberare a bărbaţilor şi femeilor de civilizaţia creştină”. 192 Pornind de 
la faptul că omul nu este creaţia lui Dumnezeu, ci produs al evoluţiei, 
Charles Darwin afirma că „sexul fiind un instinct animalic” nu are nici 
o motivaţie să fie legat de nişte principii religioase sau morale. 193 

în secolul al XX-lea, psihiatrul Sigmund Freud susţine că 
„sexualitatea este instinctul dominant al omului”, şi încearcă să ofere 
o bază ştiinţifică separării sexualităţii de procreare, orientând-o spre 
plăcere. 194 

Mişcările homosexuale s-au desfăşurat pentru prima dată în 
Germania, în 1897, cerându-şi drepturile alături de heterosexuali. în anii 
’60, o dată cu mişcarea femininistă proavortivă, mişcările homosexuale 
ajung la stadiul de afirmare plenară. 195 

Spre deosebire de homosexualitatea antică, cea din zilele noastre 
vrea să fie „legalizată, legiferată, instituţionalizată, acceptată sau chiar 
impusă societăţii, ca fiind componentul normal de viaţă”. 196 

Mişcările homosexualilor de mai târziu se vor desfăşura în numele 
libertăţii personale despre care Comisia şi Curtea Europeană a Drepturilor 
Omului afirmă: „Constituie libertăţi ale persoanei atât deciziile pe care 

aceasta le ia în momentul căsătoriei (asupra persoanei sau, mai nou, 
asupra sexului acesteia), asupra reproducerii, asupra îmbogăţirii fonnelor 
de reproducere (prin recursul la noile tehnici reproductive, de tipul 
fertilizării in vitro şi al transferului de embrioni, al donaţiei de gârneţi 
sau embrioni), sau al refuzului acestui drept (concretizat prin sterilizare 
şi avort), precum şi deciziile persoanei asupra morţii sale (euthanasie, 
suicid). Din dreptul de a dispune asupra propriului corp, s-a ajuns şi la 
prostituţie”. 197 

Nu de mult, Declaraţia Consiliului Europei, nr. 227/1993, 

se referă la „drepturile homosexualilor în noile democraţii”. Una din 
condiţiile pe care aspiranţii la calitatea de membru al Consiliului Europei 
trebuie să o îndeplinească este respectarea drepturilor minorităţilor, şi în 
special „restabilirea drepturilor homosexualilor”. 198 

în această situaţie nu ne va mira că San Francisco, numit „Mecca 
homosexualilor”, găzduieşte peste două mii de familii homosexuale, 
iar unor astfel de familii, de aici şi din alte ţări europene, li s-a acordat 
dreptul adopţiei de copii. 


5. Legislaţia română faţă de homosexualitate 

Legislaţia de pe timpul domnitorului Vasile Lupu îi pedepsea cu 
moartea pe homosexuali. 

Codul penal din 1937 prin art. 420 pedepseşte cu închisoarea 
corecţională de 2-5 ani homosexualitatea, fiind considerată delict şi 
„infracţiune contra pudoarei”. 

Codul penal din 1968 prin art. 200 incriminează „relaţiile sexuale 
între persoane de acelaşi sex şi aplică pedeapsa cu închisoarea între 1-5 
ani...”. 

Din dorinţa de a deveni membru al Consiliului Europei, România 
şi-a revizuit legislaţia privind homosexualitatea, publicând în Monitorul 
Oficial nr. 289/14 noiembrie 1996 modificarea articolului 200 din codul 
penal, în sensul că homosexualii sunt pedepsiţi numai dacă „au produs 
scandal public” - cu închisoarea de la 2-7 ani. Săvârşită asupra unui 
minor, se pedepseşte cu închisoare de la 2-7 ani; prin constrângere, cu 
închisoarea de la 3-10 ani; dacă s-a produs vătămarea integrităţii corporale 
şi a sănătăţii, se pedepseşte cu închisoarea de la 5-15 ani, iar dacă a dus 

la sinuciderea victimei, cu închisoarea de la 5-25 ani. îndemnul sau 
ademenirea unei persoane în vederea practicării relaţiilor homosexuale 
se pedepseşte cu închisoarea de la 1 la 5 ani. 


6. Cauzele homosexualităţii 

Cauzele homosexualităţii rezidă în criza socială, familială şi în 
dezordinea sexuală existentă în lume. Câteva cifre sunt edificatoare. 

în unele ţări, persoanele singure formează jumătate din populaţia 
adultă. în S.U.A., 53% din femei sunt singure; 20% nu au fost căsătorite 
niciodată; iar 33% sunt divorţate sau văduve. Un raport elaborat de 
Alianţa Evanghelică din Marea Britanie arată că 44% din bărbaţii sub 30 
de ani, enoriaşi ai Bisericii Evanghelice, sunt singuri, iar singurătatea şi 
îngrijorarea în privinţa vieţii sexuale sunt sentimente pe care le trăiesc 
în mod obişnuit. 

Se pare că numărul persoanelor singure în rândul enoriaşilor unei 
congregaţii variază între o treime, şi jumătate. 199 

Se constată apoi că, după adolescenţă, 37 % din populaţia 
bărbătească a avut contacte homosexuale, că 13% au fost mai mult 
homosexuali decât heterosexuali cel puţin trei ani, între adolescenţă şi 
momentul când au împlinit vârsta de 55 de ani, iar 4% au fost exclusiv 
homosexuali după încheierea adolescenţei. 200 Alte cifre arată că cel 
puţin 50% din bărbaţii adulţi se consideră predominant heterosexuali, cu 
experienţă homosexuală accidentală; iar 37% sunt în esenţă heterosexuali, 
cu experienţă homosexuală importantă. Pe lângă acestea, se constată că 
„atracţia între persoane de acelaşi sex există, într-o oarecare măsură, la 
jumătate din întreaga populaţie”. 201 

Apoi, în problema divorţurilor, se constată că în Anglia una din 
trei căsătorii contractate sfârşeşte prin divorţ. în S.U.A., situaţia este şi 
mai alarmantă, cifra de divorţ fiind una la doi. 202 

O altă criză morală este desfrâul. Astfel, 70% din eşantionul de 
femei chestionate, care erau căsătorite de mai mult de 5 ani, aveau sau 
avuseseră relaţii sexuale în afara cadrului căsătoriei, deşi majoritatea mai 
credeau încă în monogamie. 

La noi în ţară situaţia este tot atât de dezastruoasă. Astfel, la un 
sondaj de fidelitate conjugală făcut în anii trecuţi, se constată că în 
România, din 100 de familii, doar 3 familii păstrează fidelitatea conjugală 

(adică 3%). Repartizat pe sexe, 93% din femei sunt infidele, iar între 
bărbaţi 78% sunt infideli. 

S-a remarcat că odată cu dezvoltarea industrială, care separă 
exercitarea meseriei de activitatea gospodărească a familiei, divorţurile 
au devenit mai dese, fiindcă a crescut infidelitatea conjugală. Iar aceasta 
se datoreşte şi faptului că oraşul oferă posibilitatea anonimatului. După 
unele statistici făcute la New York şi Londra, cu mai mulţi ani în urmă, 
infidelitatea la bărbaţi a fost cifrată la 90%, iar la femei la 70% 203 . 

O analiză recentă a adulterului în Anglia arată că un număr egal de 
femei căsătorite, ca şi de bărbaţi, au relaţii extraconjugale şi le prezintă 
ca fiind „aventuri de o noapte”. 204 

La aceste cauze se adaugă încă trei tipuri esenţiale: psihanalitic, 
biologic şi social. 

1. Potrivit lui Sigmund Freud, părintele psihanalizei, 

homosexualitatea apare atunci când un băiat nu reuşeşte să „transfere 
atracţia heterosexuală a libidoului său de la mama lui la altă femeie 
naturală”, poate din cauza forţei pe care o exercită acea atracţie sau din 
cauza orientării ei greşite, care ar putea fi cauzată de mediu... Există 
apoi teoria fobiei, potrivit căreia mama, în timpul „sindromului de 
sarcină”, a simţit sentimentul de teamă de a fi abandonată de soţul ei, 
sau incapacitatea soţului de a fi alături de ea în această perioadă, şi astfel 
mama transferă copilului traumatismul pe care-1 suferă. 

2. Potrivit explicaţiei biologice, bărbaţii homosexuali au un exces 
de estrogen, hormon propriu femeilor; iar femeile lesbiene, un exces 
de androgen, hormon bărbătesc. Aceste explicaţii biologice se referă 
la cantitatea relativă de testoteron existentă în perioadele vitale pentru 
dezvoltarea creierului fetusului şi imprimă copilului ce urmează să se 
nască o orientare masculină sau feminină, dar nu totdeauna în concordanţă 
cu sexul genetic al fetusului. Se spune că bărbaţii homosexuali au 
„comisura anterioară”, fascicol de nervi care leagă lobul stâng şi lobul 
drept al creierului, mai mare decât bărbaţii heterosexuali. în schimb ei 
au „nucleul interstiţial”, alt fascicol de nervi din hipotalamus, mai mic 
decât bărbaţii heterosexuali. Alte studii sugerează o puternică influenţă 
genetică. Astfel, 52 la sută din fraţii gemeni identici sunt homosexuali; 
22 la sută din fraţii gemeni neidentici, şi doar 11 la sută în cazul fraţilor 
adoptivi. 

3. Sub aspectul explicaţiei sociale se arată că homosexualitatea 
este o „funcţie a adaptării determinată de selecţia naturală”. Alţii 

spun că e pur şi simplu o „construcţie socială”, adică o idee inventată 
la sfârşitul secolului al XVIII-lea şi în secolul al XlX-lea, la început de 
comunitatea medicală, în aşa fel încât medicii şi categoriile profesionale 
să-şi poată asuma controlul asupra unui anumit segment al societăţii, care 
mai înainte era controlat de Biserică şi de tribunale. 205 

După cum vedem, trei teorii independente una de alta caută în 
mod diferit să explice unul şi acelaşi fenomen. Fiecare din ele caută să 
pătrundă în taina de nepătruns a sufletului omenesc, pentru a face lumină 
ca într-o peşteră întunecată fără ieşiri... Oricare din ele are pretenţia că 
poate fi acceptată, în aceeaşi măsură în care, la o analiză serioasă, poate 
fi şi respinsă. Congresul Mondial de Psihiatrie de la Rio de Janeiro, din 
1994, apreciază că este fără temei intenţia de a căuta motivaţii medicale 
în favoarea homosexualităţii, deoarece „orice homosexual este pe deplin 
răspunzător de comportamentul său, adică dispune de discernământ”. 206 

Neavând cauze genetice, endocrine sau psihiatrice, homosexualitatea 
„poate fi considerată un viciu şi, ca orice viciu, are o influenţă cert 
nefavorabilă atât asupra individului însuşi, cât şi asupra familiei sale, 
asupra întregii societăţi”. 207 


7. Atitudinea unor teologi şi a Bisericii faţă de 
homosexualitate 

De la început se cuvine să precizăm că Biserica nu-i poate abandona 
pe homosexuali, fiindcă prin Taina Sfântului Botez ei sunt membri ai 
Trupului lui Hristos. 

Pe de altă parte, vom vedea în cele ce urmează atitudinea diferită 
pe care teologii creştini au adoptat-o faţă de homosexualitate. 

Mulţi vorbesc, tot mai deschis şi tot mai des, despre creştini 
homosexuali, şi chiar de preoţi şi pastori având astfel de metehne 
morale. în acelaşi timp i se cere Bisericii să binecuvinteze căsătoriile 
homosexuale, aşa cum unele state europene le-au şi legalizat. Se cere apoi 
chiar hirotonia homosexualilor, ceea ce, evident, nici nu se poate şi nici nu 
se vrea... Remarcăm totuşi în acest context apariţia mai multor cărţi care 
pledează cu hotărâre, de pe poziţie creştină, în favoarea homosexualităţii. 
Şi nu orice fel de nume semnează astfel de cărţi. Unul dintre ei este 

Adrian Thatcher, directorul Centrului de Teologie şi Educaţie 
Creştină de pe lângă Colegiul „Sfântul Marcu” şi „Sfântul Ioan” din 

Plymouth, Marea Britanie. El a predat la aceste colegii un curs de doi 
ani despre „Credinţa, sexul şi zămislirea”, iar la cererea studenţilor a 
sintetizat ideile în cartea „Liberating sex” (Descătuşarea sexului) cu 
bibliografia la zi. 208 Cartea are pretenţia să ofere „o perspectivă creştină 
asupra sexualităţii”, adică o viziune creştină modernă uneia dintre cele 
mai controversate teme ale contemporaneităţii. Autorul propune în acest 
sens o „Teologie a sexualităţii”. 

în cadrul Bisericii Romano-catolice, Congregaţia Sacră pentru 
Doctrina Credinţei a emis „Declaraţia despre anumite întrebări legate 
de etica sexuală” (29 decembrie 1975) şi „Scrisoarea către episcopii 
Bisericii Catolice şi despre grija pastorală acordată persoanelor 
homosexuale” (1 octombrie 1986), cerând acordarea unui studiu pastoral 
homosexualilor, considerând condiţia lor ca fiind „disfuncţională”, sau 
cel puţin incompletă. Teologul Philip S. Keane, în studiul intitulat: 
„Moralitatea sexuală. O abordare catolică” 209 , afirmă că „sunt cazuri în 
care răul ontic al actelor homosexuale nu devine un rău moral obiectiv, 
întrucât în împrejurările respective este intr-adevăr de aşteptat ca actele 
homosexuale să fie susţinute”. 

Şi de aici concluzia: „persoana rămâne membru al Bisericii şi este 
liberă să primească Sfintele Taine”. 

Răspunsurile moralei creştine cu privire la problema homosexualităţii 
sunt foarte diverse şi contradictorii. Le rezumăm la patru aspecte: 

1. Atitudinea „nefavorabilă - punitivă”, condamnă actele şi 
orientarea ca fiind perverse. 

2. Atitudinea „nefavorabilă - non-punitivă”, consideră 
homosexualitatea o disfuncţie, condamnând totuşi păcatul, dar nu şi pe 
păcătos. 

3. „Acceptarea prudentă - limitată” socoteşte homosexualitatea 
şi actele sale ca un rău ontic şi totuşi, în cazurile ireversibile, acceptând 
relaţiile stabile şi iubitoare, iar actele homosexuale în aceste relaţii fiind 
considerate permise şi chiar demne. 

4. „Acceptarea deplină”, considerând orientarea homosexuală ca 
fiind înnăscută (deci dăruită de Dumnezeu), iar comportamentul care o 
însoţeşte, ca adecvat din punct de vedere moral şi chiar dorit. 

Teologii romano-catolici conservatori înclină spre poziţia: 

„nefavorabilă - non-punitivă”, iar cei „revizionişti” înclină spre 
„acceptarea prudentă”. 210 

Mult mai plauzibilă este învăţătura ortodoxă despre natura 
căzută care poartă în sine rănile păcatului. Aşa cum în natura din 
jurul nostru s-au produs dezordini care îi tulbură existenţa, tot astfel 
şi în natura omului, atât biologică, cât şi spirituală, şi-au făcut apariţia 
tot felul de contradicţii care-i macină viaţa. Referindu-se la neamurile 
care „au schimbat adevărul lui Dumnezeu în minciună şi au cinstit 
făptura şi i-au slujit ei în locul Creatorului”, Sfântul Apostol Pavel 
arată că „pentru aceea i-a şi lăsat Dumnezeu în patimi de ocară, căci 
şi femeile lor şi-au schimbat rânduiala firească... la fel şi bărbaţii, 
s-au aprins în pofta lor unul către altul... Şi precum ei n-au reuşit 
să aibă pe Dumnezeu în conştiinţă, aşa i-a lăsat Dumnezeu pe ei 
cu mintea neîncercată ca să facă cele ce nu se cade...” (Romani 1, 
25-27). Părinţii Bisericii au arătat, de asemenea, că o dată cu apariţia 
afectelor s-au dereglat şi instinctele, încât plăcerea, de pildă, în loc să fie 
mijlocul prin care se exercită instinctul, se transformă în scop, şi astfel 
funcţia spirituală a omului se întunecă şi cade în animalitate, sau chiar 
mai prejos... Mintea ca lumină a sufletului se transformă, sub dominaţia 
instinctelor oarbe, în instrumentul de motivaţie şi iscodire a noilor şi 
variatelor fonne de dezvoltare a patimilor înrobitoare. Este ceea ce Sfântul 
Apostol Pavel numea „mintea cărnii” (Coloseni 2, 18). 

Pentru a arăta că homosexualitatea este patimă, aşa cum o 
numeşte Apostolul, vom indica, prin similitudine, că patimile reprezintă 
o patologie organică şi sufletească a principalelor instincte omeneşti: 
de apărare-atac, alimentar (de nutriţie), de reproducere şi social. 
Aşa, în instinctul de apărare-atac apare ceea ce este cunoscut sub numele 
de „killer instinct”, ca formă violentă de manifestare a unei dorinţe pe 
care noi o numim bizară, fiindcă creează un permanent pericol social. 
Acesta transformă societatea omenească în junglă, făcând ca omul 
să se manifeste asemenea unui animal fioros, ce nu cunoaşte regulile 
comportamentului faţă de alţii. Există apoi în viaţa spirituală a omului 
predispoziţia cleptomaniei. Aceasta devine pasiune dominantă a vieţii, 
necesitate de comportament ce se timbrează cu stigmatul lui „moral 
insanity”, adică imbecilitatea conştiinţei morale care face confuzia între 
bine şi rău. Există apoi în cadrul instinctului alimentar fonne degradante, 
precum bulimia şi eclimia, ca manifestări devorante ale lăcomiei după 
mâncare, sau anorexia, ca lipsă a poftei de mâncare, ca un simptom 

maladiv al fiziologiei umane. La fel există şi o insaţietate după bunurile 
materiale, încât omul îşi pierde echilibrul necesarului şi degenerează fie 
în destrăbălări, fie în zgârcenii, devenind chiar ridicol în comportament, 
asemenea lui Harpagon sau Hagi Tudosie din cunoscutele piese comice, 
în ce priveşte instinctul de reproducere, discuţiile primesc un caracter de 
profunzime. Dacă celelalte forme instinctive întreţin şi protejează viaţa, 
instinctul de reproducere are viaţă în sine şi o transmite mai departe. 
De aceea, impulsul care îl susţine nu este simpla plăcere, ci şi iubirea 
(eros), indicând o angajare integrală a sufletului omenesc, ca libertate, 
conştiinţă şi afecţiune. Iar când acest instinct, care transmite o dată cu 
viaţa şi informaţia genetică a speciei şi persoanei umane, este exercitat 
fără rânduiala care conduce la atingerea scopului său şi a menirii omului 
de a trăi în urmaşi, putem spune că pe bună dreptate remarca Nicolae 
Paulescu că patima reprezintă o dereglare a instinctelor omeneşti: 
„Patima nu e altceva decât căutarea exclusivă a plăcerii ce rezultă 
din satisfacerea unei trebuinţe instinctive deviate (adică, al cărei scop 
natural este ignorat, neînţeles sau chiar - nu de puţine ori - dinadins 
relativizat)”. 211 

într-o frumoasă carte asupra căsătoriei, Ernst Kretschmer, 
fost profesor universitar la catedra de psihiatrie din Marburg şi 
Tubingen, socoteşte că sănătatea bio-psiho-socială şi culturală a 
vieţii se împlineşte numai prin întregirea reciprocă a feminităţii şi 
masculinităţii 212 . 

La capătul acestui periplu, vom spune că nu putem pune la îndoială 
consideraţia Sfântului Apostol Pavel, că homosexualitatea este o 
patimă, deoarece ea reprezintă o deviere a instinctului de reproducere 
de la scopul său. 

Să vedem dacă este patimă de necinste. 

Răspunsul afirmativ este motivat de faptul că reprezintă o aberaţie 
de la ordinea firească, coborându-1 pe om sub condiţia animalică... 

Este patimă de necinste şi prin modul violent, grotesc şi scabros în 
care este practicată de cele mai multe ori, producând dezordini sociale şi 
trezind o adevărată repulsie din partea celor ce nu o acceptă. 

în sfârşit, homosexualitatea reprezintă un eşec moral şi existenţial, 
prin pierderea menirii omului de a se împlini pe sine însuşi prin urmaşi, 
în actul creaţiei Dumnezeu a dat viaţă bărbatului şi femeii, imprimându- 
le menirea de a fi „un singur trup”, în scopul perpetuării neamului 
omenesc. în faţa acestei realităţi evidente, homosexualitatea reprezintă 

un abuz sălbatic, o aberaţie lipsită de finalitate; un eşec al instinctului 
de conservare a speciei umane. 

Cu toate acestea, Biserica nu-i poate abandona, nici părăsi pe aceşti 
oameni, dintre care majoritatea sunt, cel puţin prin botez, dacă nu din 
convingere, fiii ei. Deviza creştină este: „urăşte păcatul, dar iubeşte pe 
păcătos!”. Hristos a venit să caute pe fiul risipitor şi oaia cea pierdută, 
precum şi să vindece pe cel bolnav, fiindcă cei bolnavi au nevoie de 
doctor... Este adevărat că la început Biserica acorda sancţiuni grele 
pentru astfel de păcate. Poate va trebui acum mai mult să-i înţelegem 
pe oameni, decât să-i judecăm cu asprime pentru faptele lor. Cu tot 
păcatul care îi stăpâneşte, se cuvine ca Biserica să şi-i apropie pentru 
a le oferi harul tămăduitor. Se cere mai mult ca oricând să aplicăm cu 
încredere pedagogia divină a recuperării celor păcătoşi, îndepărtaţi 
de Biserică, căzuţi pradă plăcerilor şi patimilor care îi stăpânesc... Căci 
pe drept cuvânt remarca marele om de ştiinţă creştin Nicolae Paulescu că 
„din admirabila desfăşurare a actelor instinctive omul este înclinat 
să remarce şi să reţină senzaţiile plăcute care însoţesc îndeplinirea 
actelor respective. Şi în loc de a se înălţa până la scopul instinctului, 
el nu mai urmăreşte decât plăcerea devenită unică ţintă a activităţii 
sale”. 213 Dar abordarea cu optimism a îndreptării omului păcătos este 
motivată de faptul că, spre deosebire de animale, „omul are facultatea 
de a transforma instinctele în acte voluntare; cu alte cuvinte, singur 
omul are posibilitatea de a cunoaşte scopul trebuinţelor instinctive 
şi a delibera asupra mijloacelor şi momentelor oportune satisfacerii 
lor”. 214 

în acelaşi timp aprinderea necontrolată a patimii poate fi temperată, 
stăpânită şi îndepărtată prin puterea conştiinţei care are un rol esenţial de 
înfrânare, umanizând pornirile inconştiente. Un om de ştiinţă arată că „a 

te putea stăpâni este o dovadă de maturitate a sistemului nervos, un 
exemplu de model cum activitatea perfecţionată a scoarţei cerebrale 
poate domina funcţiile elementare ale centrilor inferiori. Funcţia de 
înfrânare sau de inhibiţie a reflexelor simple... va atinge un grad 
înalt, ea transformându-se într-o adevărată trăsătură de caracter, 
într-o capacitate de stăpânire care constă în a-şi putea înfrâna unele 
reflexe, de a le domina cu raţiunea”. 215 

La acestea adăugăm, ca mijloace esenţiale de educare a firii căzute 
şi tiranizate de aprinderea necontrolată a plăcerii, puterea de convertire 
a rugăciunii, a cuvântului lui Dumnezeu şi a harului Sfintelor Taine. 

Părinţii Bisericii arată că acestea poartă în sine „conversio amoris”, 
adică transformarea iubirii egocentrice, sălbatică şi animalică, în iubire 
neprihănită faţă de Dumnezeu. Revărsându-se în suflet iubirea lui 
Dumnezeu, instinctul este pus sub instanţa conştiinţei, încât nesăbuita 
poftă se poate preface intr-un dor spiritual după cele dumnezeieşti, 
iar plăcerea oarbă poate fi luminată de bucuria curată a conlucrării de 
bunăvoie a minţii cu darurile lui Dumnezeu. 

Conchidem că homosexualitatea este o patimă de necinste, iar ca 
să poată fi consideraţi fii ai Bisericii şi primiţi la Sfânta împărtăşanie, 
cei care practică această patimă trebuie să renunţe la ea printr-un act de 
pocăinţă. 


8. Pedofilia în faţa psihiatriei şi a legii 

Dacă faţă de homosexualitate am văzut că se vorbeşte în termeni 
de toleranţă şi chiar de accepţiune, faţă de pedofilie vom vedea că 
se ia o atitudine represivă, atât sub aspect etic, cât şi juridic. Dacă 
homosexualitatea este considerată a fi un drept, deoarece implică 
atitudinea de decizie liberă, în cazul pedofiliei, lipsind aceasta, este 
considerată infracţiune. De fapt, este vorba de o corupere a minorilor 
prin ademenire sau violenţă, cu consecinţe dezastruoase asupra vieţii lor 
şi a ordinii sociale. 

a. Patima pedofiliei 

Dicţionarele şi instituţiile medicale denumesc pedofilia ca 
fiind o perversiune împotriva naturii umane, o deviere şi compromis 
a instinctului uman de reproducere. De pildă, Asociaţia Psihiatrică 
Americană denumeşte pedofilia ca pe o entitate morbidă de rostul 
psihiatriei, iar Tratatul de Psihiatrie Oxford, 1989, specifică faptul 
că această tulburare sexuală este specifică bărbaţilor. într-adevăr, se 
apreciază că 90% dintre pedofili sunt bărbaţi cu deviaţii sexuale. Femeile 
manifestă în mod natural o afectivitate sporită faţă de copii, de aceea nu 
sunt implicate în acte sexuale faţă de ei. 

Ca tulburare de comportament sexual constând din atracţia erotică 
pentru copii, pedofilia poate fi homosexuală, când se referă la băieţi, 
şi heterosexuală, când se îndreaptă spre fete. în general sunt preferaţi 
băieţii între 11 şi 15 ani, iar fetele între 8-11 ani, adică vârsta la care se 

manifestă sexualitatea la copii; dar pot fi cazuri când pot fi agresaţi copii 
chiar de unu sau doi ani, mai ales fete. 

Studiile de specialitate dinsting mai multe tipuri de pedofil: 

1. Pedofilia de regresie rezidă în devierea sexuală de la adulţi la 
copii, datorită unor situaţii de stress sau a nepotrivirii cu partenerul. 

2. Pedofilia prin fixaţie se îndreaptă în primul rând faţă de copii. 
Pedofilul se identifică cu copilul şi se manifestă ca fiind asemănător 
acestuia. 

Acestor tipuri le corespunde: 

1. Pedofilul pseudonevrotic, care în aparenţă pare să fie persoană 
obişnuită orientată către adulţi, dar cu probleme sexuale, fie de impotenţă, 
de apatie sexuală sau de relaţie tensionate cu partenerul adult. 

2. Pedofilul invariant este totdeauna atras către copii sau 
adolsecenţi. Este o personalitate rigidă, fără sentimentul vinovăţiei legat 
de orientarea sa pedofilă. 

3. Există şi pedofilul ocazional care manifestă atât sentimentul de 
culpă, cât şi cel de pudoare, dar nu renunţă la această aberaţie. 

Se apreciază că între 45% şi 85% dintre pedofili sunt cunoscuţi 
victimelor. Unii fac parte chiar din familie, alţii pot fi prieteni de familie, 
vecini sau chiar din mediul educaţional. 

Se consideră, apoi, că pedofilia se poate dezvolta la „copiii violaţi 
sau agresaţi, care caută să se elibereze de propria vulnerabilitate şi de ură 
idealizând copiii şi proiectându-şi propriile nevoi sexuale asupra lor” 216 . 

Sub aspectul patologiei psihiatrice, se consideră că pedofilii provin 
dintre oligofreni, sau dintre cei cu tulburări organice de persoanlitate, 
intoxicaţii cu alcool, schizofreni, demenţi, sau având tulburări psihice 
involutive. La baza mecanismului psihopatologiei pedofilului rezidă negarea 
diferenţelor dintre adult şi copil, ca şi a diferenţelor dintre generaţii, creind 
o imagine pozitivă despre sine. 

b. Victimele pedofiliei 

In general, victimele pedofiliei cad pradă fie din motive afective 
deviate, fie din interes material, dezvoltând azi o adevărată „industrie”, 
ce face din copii o marfă de negoţ cu câştiguri imense... 

în primul caz, acţiunile pedofile se pot îndrepta uneori chiar 
asupra propriilor copii, asupra copiilor vitregi, a rudelor, asupra copiilor 
străini, şi mai recent asupra „copiilor străzii”, sau din diferite instituţii 
de asistenţă publică. 

în general, victimele expuse abuzului sexual provin din familii 
cu venit redus, izolaţi social, cu un părinte vitreg, cu un tată incapabil 
să demonstreze afecţiune şi responsabilitate familială, sau cu o mamă 
detaşată de viaţa copilului şi neinstruită. Prin urmare, e vorba de copiii 
lipsiţi de căldura mediului familial, ce se află dezorganizat. Aceştia 
sunt atraşi de afecţiunea pedofililor. Pedofilii, în schimb, sunt experţi 
în contactarea copiilor prin convingeri subtile şi tandre, fără utilizarea 
forţei, iar în scopul câştigării încrederii copiilor, pedofilii se implică în 
problemele acestora, acordându-le, când e cazul, cu generozitate, cadouri 
sau favorizându-le alte beneficii. 

La polul opus pedofililor tandri sunt pedofilii sadici. Aceştia 
acţionează ca violatori, cu multă brutalitate la adresa copiilor, multe din 
abuzuri finalizând chiar prin crime. Maltratările asupra copiilor sunt 
deosebit de nocive asupra vieţii lor sufleteşti, producând sentimente 
de anxietate, de dezamăgire, ca şi derutarea simţământului de iubire, 
manifestat ca respingere şi retragere în abordarea lui. 

Privind traficul de copii în scopuri pedofile, s-a creat în ultimul 
timp o adevărată industrie înfloritoare, mai ales în unele ţări din Asia de 
sud-est, luând forma „turismului sexual”, încurajat de ideea unui risc 
redus a contaminării cu HIV 217 . 

c. Pedofilia în faţa legii 

S-a constatat că pedofilii sunt foarte precauţi, încât abia 1% dintre 
ei ajung sub incidenţa actului de justiţie. 

în scopul protejării vieţii copiilor şi a statorniciei ordinii sociale, 
Codul Penal prevede anumite sancţiuni în cazul pedofiliilor, după cum 
urmează: 

Art. 198 Cod Penal stabileşte că „raporturile sexuale cu o persoană 
de sex feminin care nu a împlinit 14 ani se pedepseşte cu închisoarea 
de la 1 la 5 ani”. 

Art. 200 Cod Penal prevede că „fapta majorului de a avea relaţii 
sexuale cu un minor de acelaşi sex se pedepseşte cu închisoare de la 2 
la 7 ani şi interzicerea unor drepturi”. 

Vinovăţia faptei va fi stabilită însă de expertiza medico-legală, 
care apreciază în ce măsură subiectul are discernământul faptei sale. în 
cazul în care e vorba de lipsa capacităţii de discernere, pentru asigurarea 
protecţiei sociale, se aplică „măsurile de siguranţă”, bolnavul fiind ţinut 
sub supravegherea instituţiilor specializate. 

Pe de altă parte, în cazul pedofiliilor cu discernământ este necesară 
o terapie adecvată chiar în condiţii de penitenciar. O astfel de terapie 
trebuie îndreptată în direcţia creării posibilităţilor de control asupra 
comportamentului sexual prin găsirea mijloacelor eficiente de încurajare 
a relaţiilor heterosexuale, prin combaterea anxietăţilor care împiedică 
relaţiile sexuale cu sexul opus şi prin îndepărtarea fanteziilor sexuale 
anormale. 

De menţionat este faptul că s-au obţinut efecte favorabile în 
profilaxia recidivelor de pedofilie, prin aşa-numita „castrare hormonală”, 
care constă în administrarea de medroxiprogesteron acetat, antiandrogeni 
tip acetat de cyproteron şi agonişti de LH-RH 218 . 

Dacă terapia chimică se îmbină armonic cu terapia spirituală, 
s-ar putea ajunge la normalizarea personalităţii prin luminarea minţii, 
prin fortificarea creatoare a voinţei şi prin orientarea afectivităţii spre 
idealurile menite să dea un sens superior comportamentului uman. 



VIII. SIDA - BOALĂ ŞI PĂCAT 


Boala ca suferinţă şi preambul al morţii este determinată de păcat. 
Dacă păcatul a adus în firea omului revolta simţurilor prin dereglarea 
instinctelor vitale, boala este un semnal al dezordinii şi dezarmoniei 
din trup şi din suflet sau dintre ele, după cuvintele Apostolului: . .căci 
trupul pofteşte împotriva Duhului, iar Duhul împotriva trupului, şi ele 
se împotrivesc unul altuia, ca să nu faceţi cele ce aţi voi” (Galateni 5, 
17). Păcatul este nedorit naturii umane, fiindcă nu-i aparţine ontologic de 
la creaţie. E nefirescul, deficienţa, boala care atrage după sine moartea. 
Pentru acest motiv poate conchide Apostolul că „răsplata păcatului este 
moartea” (Romani 6, 23). încă din antichitate, înţelepţii au constatat 
că numai virtutea poate aduce firii omeneşti sănătatea care să-i asigure 
buna ei dezvoltare spre perfecţiune. La fel spunem şi noi că, dacă 
păcatul ne izolează de Dumnezeu, prin virtute ne sfinţim viaţa ajungând 
la asemănarea cu Dumnezeu, adică la împlinirea menirii pentru care 
am fost creaţi, răscumpăraţi şi sfinţiţi de Dumnezeu cel în Treime sfânt. 

Boala SIDA, una din cele mai cumplite boli ale secolului, din 
nefericire confirmă această teză a moralei creştine, fiind pentru noi în 
acelaşi timp şi un semnal de alarmă! 


1. Boala SIDA 

Numele SIDA indică sindromul de imunodeficienţă dobândită, 
prescurtarea apelativului francez: „syndrome immuno-deficitaire acquis”. 
Este produsă de virusul HIV (Human Immuno-deficiency Virus), având 
ca tropism pentru limfocitele T4, celulele albe din sânge, cu rol principal 
împotriva infecţiilor şi a apariţiei cancerului. în cele din urmă se ajunge 
la prăbuşirea capacităţii de apărare a organismului. 219 

Se crede că primul caz de SIDA a apărut în 1960 în Africa, 
avându-şi originea la o specie de maimuţe numită cercopiteci, unde 
virusul constituie o prezenţă obişnuită. A fost suficient să-l ia un singur 
individ din Africa, pentru a „cuceri” întreaga lume. în 1981, infecţia 
a fost depistată pentru prima dată în SUA, deşi era foarte extinsă la 
populaţia Caraibelor şi a Africii ecuatoriale. Calea „preferată” de 
transmitere a bolii este cea sexuală. Din nefericire, face victime mulţi 
copii nevinovaţi, care pot fi infectaţi în perioada prenatală, fie pe cale 
transplacentară, fie în timpul naşterii, fie chiar prin laptele matern. Boala 
poate fi transmisă şi prin sângele transfuzat. încă din 1986, în Elveţia s-au 
constat următoarele categorii infectate cu HIV: 13% dintre homosexuali; 
50% dintre toxicomani şi 20% dintre hemofilitici. în acelaşi an, în SUA 
existau între 1 şi 2 milioane de infectaţi, iar în întreaga lume între 5 şi 
10 milioane. Desigur, numărul celor infectaţi creşte mereu, iar medicina, 
negăsindu-i încă leacul, se mulţumeşte doar s-o numească cu groază şi 
înfricoşare „boala secolului”. 

De reţinut este şi faptul că îngrijirea unor astfel de bolnavi este 
extrem de costisitoare. Mai tragic este însă faptul că Colegiul American 
al Medicilor manifestă o reţinere de a-i îngriji pe cei bolnavi, creându-se 
astfel abandonarea lor din viaţa socială. Copiii erau excluşi din şcoli, iar 
cei maturi şi-au pierdut slujbele. Mai târziu însă, Asociaţia Americană a 
Medicilor a trebuit să se supună principiului peren al medicinii, care îi 
obliga să acorde îngrijire egală tuturor bolnavilor cu compasiune, până în 
ultima clipă a vieţii. Astfel, s-au legiferat principiile asistenţei medicale 
a bolnavilor infectaţi cu HIV. 220 

Pentru a înţelege modul de transmitere a bolii trebuie avute în 
atenţie trei elemente: 

1. Sursa de infecţie; 

2. Calea de transmitere; 

3. Organismul receptiv. 221 

Să le vedem pe rând: 

1. Sursa de infecţie 

Infecţia cu virusul HIV se face de la bolnav. Acest virus se găseşte 
în sânge, spermă, secreţiile colului uterin şi laptele matern. Boala poate 
proveni chiar şi dintr-o simplă transfuzie de sânge. Prin relaţii sexuale 
se transmite partenerului. Femeile însărcinate îl transmit copiilor care 


se nasc. 

2. Căile de transmitere a virusului 

Cea mai des întâlnită este prin raporturile sexuale, mai ales prin 
homosexualitate. In SUA, 73% din cazuri sunt pe cale homosexuală. 
în astfel de cazuri, la nivelul mucoasei anale apar microhemoragii, pe 
unde virusul HIV eliberat o dată cu sperma trece în sângele persoanei 
sănătoase. Dar şi persoana pasivă poate transmite virusul atunci când 
organul genital al persoanei active prezintă mici leziuni. 222 în multe 
situaţii, purtătorii virusului pot fi heterosexuali. Virusul se transmite chiar 
şi în cadrul familiei, când unul din parteneri l-a obţinut prin desfrâul 
cu concubine sau prostituate. 223 Aşa se explică faptul că, prin creşterea 
prostituţiei clandestine şi a raporturilor extraconjugale, creşte mereu 
numărul bolnavilor de SIDA. în unele ţări europene, 25-30% dintre 
prostituate prezintă testul ELISA pozitiv. Se crede că această categorie 
de persoane va prezenta în viitor principala sursă de transmitere a bolii. 224 

Alte căi de transmitere a bolii pot fi instrumentele de manichiură şi 
pedichiură, lamele de ras, periuţele de dinţi folosite în comun. Acestora 
li se adaugă toxicomanii care folosesc aceeaşi seringă. 

Copiii nou-născuţi pot primi boala de la mama infectată în timpul 
vieţii intrauterine sau hrăniţi la sân. 

Un număr de 6% din cazuri rămâne necunoscut cu privire la modul 
în care au contractat virusul. 225 

3. Organismul receptiv 

Organismul receptiv la boală poate fi orice persoană infectată. 
Boala SIDA este foarte ascunsă. Majoritatea celor infectaţi au aparenţa 
oamenilor sănătoşi. La 50% din cazuri apar leziuni cutanate. 226 S-a 
constatat că după 3-9 luni de la infecţie, testul Elisa devine pozitiv. Dar 
la 10% din purtătorii virusului abia după 2-5 ani s-a evidenţiat boala. 227 

Boala în general este foarte grea, atât pentru purtătorul virusului, cât 
şi pentru familie sau mediul social. Boala nu se poate trata, iar îngrijirea 
unui bolnav se ridică în prezent în SUA la 20-30 mii de dolari. 228 

Mass-media face cunoscut că până în prezent, într-un pătrar de 
veac, au decedat de SIDA 25 milioane de oameni, iar 40 de milioane 
sunt contaminaţi cu HIV. 

Pe de altă parte, cheltuielile ce se fac în lume pentru tratament 
se ridică la 8 miliarde dolari, iar în următorii 2-3 ani se vor ridica la 20 
miliarde dolari. 

De reţinut este faptul că virusul este rezistent în mediul ambiant, 
trăind doar în celulele în care s-a infuzat şi prin care se transmite mai 
departe. Virusul este sensibil la antisepticele şi dezinfectantele utilizate 
în spitale. Bolnavii pot trăi în mijlocul familiei cu condiţia unei oarecare 
izolări, în folosirea camerei separate, a obiectelor personale şi prin 
aplicarea dezinfecţiei materialelor folosite de ei. 229 


2. Evaluări etice 

După cum am văzut din cele până aici tratate, SIDA reprezintă un 
flagel devastator al vieţii personale şi sociale, pentru a cărui eradicare se 
cheltuieşte enorm sub toate formele activităţii implicate în acest domeniu 
de activitate. Rezultatele până acum sunt nule. 

In această situaţie, etica creştină vine cu sugestia de prevenire a 
bolii. Iar aceasta e motivată de faptul că SIDA este în cele mai multe 
cazuri consecinţa a ceea ce morala creştină numeşte păcat. Altfel spus, ne 
ferim de păcat şi evităm boala! De fapt, promovarea drepturilor omului 
e un lucru necesar bunei desfăşurări a vieţii, dar trebuie să ne gândim 
totdeauna la finalitatea unei acţiuni. „Respice finem!” spuneau strămoşii 
noştri, şi aveau dreptate. Cine nu priveşte finalitatea unei acţiuni riscă să 
aleagă prăpastia... Desigur, drepturile omului se desfăşoară în contextul 
ordinii juridice impuse de legi. Dar soarta societăţii omeneşti ar fi mult 
mai fericită, şi drepturile omului ar fi mai autentic afirmate, dacă s-ar avea 
în vedere principiile divine ale Evangheliei. Hristos nu a venit să anuleze 
viaţa, ci ca oamenii „să aibe viaţa şi din belşug să aibe” (Ioan 10, 10). El 
însuşi este Viaţa (Ioan 14, 6), iar cei ce îşi trăiesc viaţa împărtăşin- du¬ 
se din viaţa Lui găsesc în viaţa lor bucuria şi seninătatea adevăratei ei 
împliniri. De aici vedem că viaţa umană este înzestrată de la zămislirea 
ei cu sacralitate divină. Natura umană, purtând în sine sacralitatea, are 
menirea de a adânci semnificaţia spirituală a sfinţeniei persoanei umane 
prin „Duhul sfinţeniei” (Romani 1, 4) prezent şi lucrător în viaţa ei. în 
această viziune de adâncime, privind sensul şi scopul ulterior al vieţii, 
rezultă că viaţa de păcat în contul unei libertăţi oarbe este o cumplită 
amăgire. Păcatul transformă totdeauna libertatea în anarhie, cu finalitate 
dezastruoasă. SIDA o dovedeşte pe deplin. Prevenirea păcatului înseamnă 
prevenirea bolii fără a impieta întru nimic libertatea autentică a naturii 

umane. SIDA este o dovadă în plus că păcatul nu corespunde naturii 
umane. E boala care o duce la pierzanie. Păcatul nu afirmă demnitatea 
libertăţii umane. El este o rană a firii, de aceea creează suferinţa. 
Libertatea trupului de a se „bălăci” în pofte, fără nici un discernământ, 
a creat şi creează boli şi suferinţe fizice şi morale; personale şi sociale. 
SIDA este o dovadă convingătoare în acest sens... Dacă toţi oamenii ar 
trăi viaţa împărtăşindu-se de viaţa lui Hristos, ar cunoaşte adevăratele 
valenţe ale libertăţii întru Adevăr. Ne-a asigurat Domnul spunând: „veţi 
cunoaşte adevărul şi adevărul vă va face liberi” (Ioan 8,32). Iar Adevărul 
este El însuşi (Ioan 14, 6). Adevărul nu poate fi decât unul singur. El e 
lumina, şi „lumina luminează în întunerec, iar întunerecul nu a cuprins-o” 
(Ioan 1,3). Poate exista întunerecul, aşa cum poate exista răul şi confuzia 
care derutează dreapta afirmare a vieţii în lume. Şi în acest caz, SIDA 
este o dovadă. 

Pentru a arăta concret că respectarea principiilor Evangheliei ar 
preveni SIDA, ne vom referi la două dintre ele. 

în primul rând, morala creştină nu condamnă relaţiile sexuale, 
ci pretinde ca ele să se exercite doar între soţi în cadrul familiei 
binecuvântate de Dumnezeu, pe care Apostolul o ridică la taina iubirii 
lui Hristos faţă de Biserica Sa, şi precizează că „datori sunt bărbaţii să- 
şi iubească femeile lor ca şi trupurile lor. Cel ce îşi iubeşte femeia, pe 
sine se iubeşte” (Efeseni 6, 28-33), fiindcă „femeia nu este stăpână pe 
trupul său, ci bărbatul; asemenea nici bărbatul nu este stăpân pe trupul 
său, ci femeia” (I Corinteni 7, 4), „căci bărbatul se sfinţeşte prin femeie, 
şi femeia se sfinţeşte prin bărbat” (I Corinteni 7, 14). 

în al doilea rând, morala evanghelică promovează o atitudine 
favorabilă trupului omenesc. Sfinţenia vieţii îi întăreşte puterile, pe când 
patimile îi distrug sănătatea şi vitalitatea. Asemenea sufletului, trupul 
reprezintă un dar al lui Dumnezeu, ca viaţa însăşi pe care trebuie să o 
restituim lui Dumnezeu, după o chivemisire înţeleaptă, spre o comuniune 
veşnică cu El. însă şi menirea veşnică a trupului pretinde consacrarea lui, 
fiindcă toţi cei ce au părtăşie cu Dumnezeu devin sfinţi asemenea Lui: 
„Fiţi sfinţi precum şi Dumnezeu este sfânt” (Leviticul 19, 2). Sfinţenia 
lui Dumnezeu, împărtăşită deopotrivă sufletului şi trupului, conferă 
persoanei umane perspectiva transcendentă a existenţei sale. De aici 
şi cuvintele Apostolului: „Trupul nu este (făcut) pentru desfrânare, ci 
pentru Domnul şi Domnul pentru trup... Nu ştiţi că trupurile voastre 
sunt mădularele lui Hristos? Luând deci mădularele lui Hristos, le vei 

face mădularele unei desfrânate? Să nu fie. Sau nu ştiţi că cel ce se 
alipeşte de desfrânată este un trup cu ea? „Căci vor fi, zice, amândoi 
un trup”. Iar cel ce se alipeşte de Domnul, un Duh este cu El. Fugiţi de 
desfrânare. Orice alt păcat ar face omul este afară de trup; dar cel ce 
face desfrânare păcătuieşte în trupul său. Sau nu ştiţi că trupul vostru 
este templu al Duhului Sfânt... Preamăriţi dar pe Dumnezeu în trupul 
vostru şi în duhul vostru, care sunt ale lui Dumnezeu” (I Corinteni 16, 
13-20). Apostolul se adresează, apoi, şi altei comunităţi creştine, cu un 
îndemn categoric: „De desfrânare nici să nu se pomenească între voi!” 
(Efeseni 5, 3). Şi nici nu s-a pomenit. Dar nici SIDA nu a existat!... De 
aici vedem că ceea ce eticile biologizante numesc „calitatea” vieţii nu 
se realizează prin abuzuri libertine, ci numai prin sfinţenia ei. 

Un alt aspect etic al problemei în discuţie se referă la atitudinea 
creştină a apropierii faţă de bolnavii SIDA. Ei au fost la început 
marginalizaţi şi părăsiţi. Văzându-se însinguraţi, erau copleşiţi de 
deznădejde. înainte de orice însă, a stigmatiza pe cei infectaţi cu SIDA 
este pe cât de simplu, tot pe atât de necreştineşte. E simplu, adică, precum 
spunea cineva, să împărţim lumea în noi şi ei; noi, adică, cei care suntem 
sănătoşi, cuminţi, morali... şi ei care sunt infectaţi, bolnavi, imorali... 
Numai că procedând astfel, s-a afirmat că „aducem vătămare ideii de om, 
ideii de umanitate şi chiar ideii de Dumnezeu. în măsura în care Biserica 
promovează ideea de unicitate a omului, a umanităţii, ideea necesităţii de 
a îngriji pe cei atinşi de boală, de a ajuta pe cei neatinşi să fie protejaţi, 
de a face educaţie în acest sens, în aceeaşi măsură Biserica participă la 
lupta contra SIDA”. 230 

Cu prudenţa cuvenită, diakonia creştină trebuie mai ales să ajute 
copiii nevinovaţi, victime ale bobi, sau rămaşi orfani, pierzându-şi părinţii 
tot de pe urma acestei cumplite bob. Dar nici cei maturi, care prin păcat 
au ajuns purtătorii virusului HIV, nu trebuie îndepărtaţi. Mântuitorul caută 
mereu oaia cea pierdută şi „în cer va fi mai mare bucurie de un păcătos 
ce se pocăieşte, decât de nouăzeci şi nouă de drepţi cărora nu le trebuie 
pocăinţa” (Luca 15, 7), căci „Fiul Omului nu a venit să piardă sufletele 
oamenilor, ci să le mântuiască” (Luca 9, 56). Hristos Domnul „a venit ca 
să slujească şi să-şi dea sufletul răscumpărare pentru mulţi” (Marcu 10, 
45). împlinind lucrarea samarineanului milostiv, Biserica totdeauna caută 
pe păcătoşi şi se apropie de ei pentru a-i încorpora în viaţa de har, fiindcă 
„cei bolnavi au nevoie de doctor” (Matei 9, 12). 

în legătură cu participarea celor infectaţi cu virusul HIV la viaţa 
Bisericii, se ridică o problemă practică, privind modul lor de împărtăşanie, 
ştiut fiind că boala este transmisibilă. Părerile sunt împărţite: unii 
consideră că trebuie să fim prudenţi şi să nu-i împărtăşim pe cei bolnavi 
cu aceeaşi linguriţă cu care îi împărtăşim pe cei sănătoşi, pentru a nu se 
contamina, sau a nu-i pune pe cei sănătoşi în reţinere faţă de Sfânta Taină. 
Alţii consideră o adevărată impietate punerea unei astfel de probleme, 
întrucât e vorba de împărtăşirea cu darurile consacrate, devenite Trupul 
şi Sângele Domnului, iar noi cerem să ne fie Euharistia „spre sănătatea 
trupului şi a sufletului”. Cei preocupaţi de acest aspect al problemei susţin 
că încă nu s-a semnalat nici un caz de infecţie HIV prin linguriţa de la 
împărtăşanie. Alţii, mai scrupuloşi, sugerează unele soluţii practice, în 
sensul oferirii împărtăşaniei individuale, cu linguriţe de plastic; sau a cere 
credincioşilor să deschidă gura pentru ca să poată fi introdusă linguriţa 
fără a fi atinsă saliva; sau ca cei bolnavi să primească împărtăşania la 
urmă, după credincioşii sănătoşi. 231 

Pe de altă parte, s-a constatat că „riscul infecţiei după contact 
oral cu lucruri contaminate cu salivă, în cantitate nesemnificativă, ar fi 
neglijabil”. 232 Apoi, „se crede că microbii potenţiali care cauzează boala 
supravieţuiesc numai puţin timp în vin, dar nu au putut fi extraşi din vin în 
vreo mostră, adică nu au putut fi puşi în evidenţă în nici un caz în vin”. 233 

în sfârşit, un alt aspect etic se referă la întreruperea sarcinii femeilor 
infectate cu virusul HIV, pentru a nu transmite boala copilului ce se va 
naşte. Un medic creştin, considerând avortul crimă, spune scurt: „Nu 
suntem de acord”. 234 în schimb, medicina laică, pentru care avortul este 
o problemă de rutină, recomandă întreruperea sarcinii într-o astfel de 
situaţie. 



IX. CRIMA ŞI VIOLENŢA CA FORME ALE 
PATOLOGIEI ANTISOCIALE 


Viaţa este un dar de la Dumnezeu. Ea este sacră, fiindcă Dumnezeu 
este sfinţenia absolută. Fiind primită ca darul lui Dumnezeu, noi avem 
datoria să o chivernisim spre sfinţenia ei şi apoi să o restituim lui 
Dumnezeu spre desăvârşirea ei veşnică, şi să nu o lăsăm pradă naturii 
noastre corupte. 

Angajată în favoarea susţinerii vieţii umane, Declaraţia Drepturilor 
Omului socoteşte viaţa ca fiind „dreptul drepturilor”, adică cel mai mare 
drept care le subordonează în ultima instanţă pe toate celelalte. Altfel 
spus, toate celelalte drepturi au menirea de a da calitate vieţii. 

Pe baza acestor realităţi, atât după dreptul divin, cât şi după cel 
omenesc, avem datoria sfântă de a ne respecta viaţa personală, afirmându-i 
după cuviinţă demnitatea (valorile), şi în acelaşi timp avem datoria de 
a respecta sub toate aspectele viaţa semenului nostru; fiindu-ne oprită 
orice formă de atentat la viaţa altuia. 

De altfel, omul sănătos psihic este definit pe bună dreptate de S. 
Freud ca deţinând capacitatea integrării în muncă, prin care îşi asigură 
existenţa, precum şi prin convieţuirea în familie şi în societate pe bază 
de iubire, care îi face viaţa fericită. 235 

Dată fiind această realitate, orice acţiune de ură şi violenţă îndreptată 
împotriva cuiva rămâne un act condamnat de legea morală naturală. Cu 
atât mai abominabile sunt însă crimele întemeiate pe ideologii diabolice 
şi declanşate cu cruzime împotriva umanităţii însăşi. Istoria îşi aminteşte 
cu oroare de paginile înegrite de durere şi jale prin persecuţiile asupra 
primilor creştini, apoi prin teroarea criminală a inchiziţiei, ca şi de urgia 
crimelor comuniste sau naziste. Inspirându-se din selecţia naturală a lui 
Darwin, nazismul a ucis 12 milioane de oameni, dintre care 6 milioane 
de evrei. 

1. Crima ca patologie antisocială 

Cele trei valori: Adevărul, Binele şi Frumosul erau simbolizate 
de înţelepciunea vechilor greci prin dansul armonios al muzelor; pe 
când vântul, focul şi apa, ca intemperii ale naturii, reprezentau dansul 
dezlănţuit al Furiilor. Iar pe plan spiritual Furiile reprezentau dezordinea, 
dezmăţul, concretizate în prostie, nebunie şi crimă. Binele care exprimă 
sănătatea este redat prin adevăr, dreptate, bunăstare, pe când boala o 
constituie crima şi prostia. 236 

S-a constatat că atunci când în viaţă apare un obstacol, aceasta se 
conjugă cu lumea sub impulsul mâniei şi fricii. Dacă obstacolul este mai 
mic îl învingem prin mânia devenită agresivitate. Dacă însă nu-1 putem 
depăşi, intră în acţiune frica, şi atunci îl ocolim. învingerea conflictelor 
ne aduce oţelirea în viaţă, dar dacă ele ne înving, frica degenerează în 
anxietatea ce dă multiplele fonne ale nebuniei omului faţă de el însuşi. 
Aşa cum frica înseamnă autodistrugere, mânia încearcă distrugerea altora. 
Patologia ei duce la sadism, care devine izvorul principal al crimei . 237 

De aceea mânia şi crima sunt socotite de S. Freud ca fiind 
instinctele morţii (Thanatos), pe când iubirea şi tandreţea constituie 
instinctele vieţii (Eros). Acestea din urmă sunt semnul sănătăţii, pe 
când frica defineşte nebunia, iar agresivitatea, crima; de unde rezultă 
masochismul în bolile mintale şi sadismul în crimă. 

Prin urmare, nebunia şi crima sunt definite prin opusul lor, în sensul 
că nebunia se află mai mult sub imperiul fricii şi al temerii de oameni 
şi de viaţă, în timp ce crima are ca imbold mânia, ura şi agresivitatea 238 . 

Pe de altă parte, suferinţa în nebunie se referă la individ, pe când 
crima vizează pe semeni şi societatea. 

Crima şi nebunia reprezintă un eşec al adaptării, conservării şi 
dezvoltării personalităţii umane raportată la lume. „Dacă fiinţa umană 
rezolvă dezechilibrul cu lumea, viaţa îşi urmează cursul normal al 
sănătăţii şi onestităţii... în frică nu reuşeşte. în crimă rezolvarea reuşeşte, 
dar ea contrazice normele sociale, ce asigură convieţuirea paşnică între 
oameni. Ca atare, rezolvarea e greşită, deoarece ea este antisocială, şi, în 
final, prin acţiunea justă a societăţii împotriva celui care a comis crima, 
ea periclitează din nou atât conservarea, cât şi dezvoltarea fiinţei.. ,”. 239 

Dar nu numai agresivitatea şi sadismul reprezintă patologia în 
crimă. Patologia în crimă este determinată şi de insaţiabilitatea emotivă 
ca efect al fricii morbide, ca formă a bolii mintale. Aceste forme ale 
agresiunii antisociale şi antipersonale se pot conjuga atunci când se 
cauzează reciproc, după cum magistral este prezentat fenomenul de I. 
L. Caragiale în nuvela: „O făclie de Paşti”. în urma conflictului dintre 
Leida Zibal şi Gheorghe, în sufletul acestuia din urmă se dezvoltă furia 
crimei... încă de la început „s-a arătat a fi un om prea brutal şi prea 
ursuz... suduia mereu şi mormăia singur prin ogradă. Era o slugă rea: 
leneş şi obraznic... şi fura”. înfăţişarea însăşi era asemenea unui „criminal 
înnăscut”, după teoria lui Lombroso (despre care vom vedea mai jos): „... 
are braţele peste măsură lungi şi picioarele prea scurte, fruntea îngustă şi 
turtită, occipitalul tare dezvoltat; chipul lui e de o caracteristică asprime 
şi bestialitate bătătoare la ochii deprinşi; e un rudiment de om; e, cum 
am zice, fiara, care de-abia de curând a reuşit să stea numai pe labele 
dinapoi şi să-şi ridice capul în sus, spre cer către lumină!”. Sub obsesia 
ucigătoare a crimei ce o aştepta cu groază de sărbătoarea Paştelui ce se 
apropia, anxietatea lui Leiba se amplifică, ducându-1 la nebunie, iar sub 
teroarea fricii, el îl va ucide pe Gheorghe. „Fără îndoială - gândeşte 
Sura - Leiba nu e bine de loc, e tare bolnav; Leiba are „idei la cap”. 
Căci ce înţeles poate avea tot ce face el de câteva zile şi mai ales ce a 
făcut astăzi?”. „Crâşma a închis-o înainte de aprinsul lumânărilor... De 
trei ori au bătut muşterii în uşa dughenii, strigând cu glasuri cunoscute 
să le deschidă. La fiece bătaie, el a tresărit... A trecut apoi sub gang şi 
s-a dus s-ascundă pe treapta de piatră a pragului securea de tăiat lemne. 
Tremură de nu se poate ţine pe picioare, şi nu vrea să se odihnească... E 
noapte deplină, Zibal stă de mult pe pragul ce dă în gang şi ascultă... O 
osteneală zdrobitoare se lasă pe cerbicia lui Zibal... „Să fie Gheorghe?”. 
Leiba simţi că i se sting puterile şi se aşeză la loc pe prag. între frânturile 
de gânduri ce se rostogoleau în capul său, el nu putu prinde un gând 
întreg, o hotărâre... Aiurit, intră în dugheană, trase un chibrit şi aprinse 
o lampă mică cu petrol... Ceasornicul ţăcănea în perete. Zgomotul acesta 
monoton supăra pe Zibal... Gura lui era uscată. îi era sete. Spălă un 
păhăruţ în cada cu trei picioare de lângă tarabă şi voi să-şi toarne rachiu 
bun dintr-un şip; dar gâtul şipului începu să clănţănească tare pe buzele 
paharului... Aceste sunete erau şi mai supărătoare. A doua încercare, cu 
toată voinţa lui de a-şi birui slăbiciunea, nu avu mai mult succes... Zibal 

se aşeză iar pe prag întinzându-şi urechea la pândă... Leiba se scoală 
apăsându-şi pieptul cu mâna şi căutând să întoarcă înapoi un nod rebel 
ce i ridică în gât... Sunt mai mulţi oameni afară... Şi Gheorghe!... Da, 
el e, da, a bătut în deal ceasul învierii”. Gheorghe nu reuşeşte însă să 
intre în han, ci căzând în capcana lui Leiba, acesta-i dă foc. Şi trupul lui 
Gheorghe se mistuia în flăcări ca o făclie de Paşti.. 

în altă ordine de idei, trebuie să recunoaştem că există şi societăţi 
criminaloide, care impulsionează agresivitatea şi ura de grup ca 
sentiment de dreptate şi revoltă ce merge până la crima antisocială, pentru 
a face o societate dreaptă, ce oferă posibilităţile conservării şi dezvoltării 
personalităţii umane. 

Astfel, a apărut criminologia ca ştiinţa multidisciplinară care se 
ocupă de fenomenul crimei, de originea şi dezvoltarea comportamentelor 
infracţionale, de particularităţile acţiunilor criminale individuale şi de 
grup, de structurile specifice particulare ale persoanei criminalului, de 
combaterea, prevenirea actelor criminale şi de mijloacele de reeducare . 240 


2. Originea şi cauza violenţei şi urii 

Medicul psihiatru şi criminologul italian, Cesare Lombroso (1836- 
1909), întemeietorul şcolii antropologice a dreptului, susţine teoria 
ereditară a „criminalului înnăscut”, care poate fi cunoscut după anumite 
„stigmate” corporale: fruntea îngustă, ceafa lată, ochii apropiaţi de nas, 
formă primitivă, sălbatică şi monstruoasă. Lombroso nu şi-a putut dovedi 
temeinicia tezei sale, întrucât se poate vorbi numai de predispoziţii în 
cadrul eredităţii. 

Psihanaliza vorbeşte de un killer instinct determinat de 
agresivitatea ca reacţie tipică furiei. Asemenea foamei, agresivitatea 
constituie un instinct primar de conservare a individului, manifestându- 
se sub forma apărării şi atacului. S-a constatat că unele persoane pot avea 
o concentraţie mai mare de testoteron (hormon sexual masculin), care 
creează o tendinţă agresivă. Experienţele de laborator au arătat, pe de altă 
parte, că stimularea hipotalamusului la şobolani şi pisici, au creat stări de 
furie extremă ce determinau acţiuni ucigaşe. La oameni nu s-a întâmplat 
însă acelaşi lucru. Comportamentul agresiv poate fi controlat cortical, 
şi ca urmare, poate fi expus influenţelor sociale şi legat de experienţă. 241 

Pe de altă parte, privind fenomenul de ură, psihanaliştii consideră 

că acesta nu este decât expresia iubirii împiedicată în manifestările 
ei. Această piedică determină o stare de concentrare intensă afectivă şi 
mentală asupra unei persoane căruia îi dorim răul. Ura poate cuprinde 
familia, clasa socială şi chiar neamul căruia aparţine persoana urâtă. 242 Ura 
familială este impulsionată de invidie şi gelozie, ducând la complexul 
Cain, sau complexul Electra, soldat cu crima. 

Psihanalistul francez Gilbert Robin arată că există o ură normală şi 
una patologică. „Ura este un sentiment natural şi normal, care nu începe 
să fie morbid decât atunci când se iveşte pe un teren deja atins din punct 
de vedere psihic”. Se vorbeşte „de o raţiune a urii, de justificările 
ei morale”, desfăşurate „în numele dreptăţii, binelui, libertăţii”. 243 
Aceasta ar fi identică cu ceea ce este cunoscut în limbajul asceţilor 
creştini sub numele de „mânia dreaptă”. Există însă şi o ură patologică, 
„atunci când din cauza unui dezechilibru mental, individul nu mai deţine 
discernământul critic al Eului raţional sau discernământul afectiv al Eului 
ideal (conştiinţa morală actuală)”. Aceşti dezechilibraţi ideo-afectivi 
lipsiţi fiind de simţul moral, vor adopta un comportament nevrotic, bizar, 
antisocial, distructiv. Această ură patologică este periculoasă nu numai 
prin tensiunile sociale pe care le creează, ci şi prin faptul că violenţa ei 
poate finaliza în crimă. 244 

Ura poate fi „lichidată fie printr-o stare de nevroză, fie printr-un 
rău făcut persoanei ce este urâtă (răzbunarea-pedeapsă), iar când există 
o predispoziţie (vocaţie) spre creaţie, ura se sublimează în opere de 
creaţie, iar când ura fiind prea mare şi nu-şi găseşte altă soluţionare, va 
duce la crima pasională. în determinările spre crimă un rol deosebit 
îl joacă temperamentul, sensibilitatea şi mai ales violenţa traumei 
psihice, ce provoacă surpriza deziluziei sau atitudinea cinică a fiinţei 
urâte”. 245 

Pe lângă cele până aici arătate, privind modul de interpretare 
a agresivităţii ce duce la crimă, se oferă şi răspunsul potrivit căruia 

agresivitatea constituie un răspuns învăţat prin observare sau 
imitare. 246 

Această interpretare aparţine psihologiei umaniste, care îşi 
propune să promoveze dezvoltarea personalităţii umane la parametrii 
maximi. în interpretarea agresivităţii, se porneşte de la faptul că 

personalităţile antisociale sunt impulsive, cu un slab sentiment al 
vinovăţiei, sunt interesaţi numai de propriile lor nevoi, au mereu 
probleme cu legea. Cauzele rezidă în sistemul nervos subreactiv; 

model de comportament antisocial al părinţilor; absenţa totală sau 
parţială a disciplinei (educaţia). 247 

Spre deosebire de teoria psihanalitică unde agresivitatea este 
interpretată ca un impuls produs prin frustrare, teoria învăţării sociale 
socoteşte agresivitatea a li un răspuns învăţat prin imitare. S-a 
experimentat modul de învăţare a violenţei la televizor şi filme, şi s-a 
ajuns la concluzia că agresivitatea creşte în intensitate, dacă răspunsurile 
sunt întărite pozitiv. Urmărindu-se programele TV peste zece ani, au 
fost studiaţi peste 800 de copii între 8-9 ani, şi s-a constatat că băieţii 
care preferau programe TV conţinând multă violenţă, s-au dovedit mai 
agresivi în relaţiile interpersonale, comparativ cu băieţii care preferau 
programe TV mai puţin violente. 

Pe de altă parte, s-a constatat că agresivitatea cu cât este întărâtată 
mai mult, cu atât se manifestă cu mai multă dârzenie. Experimental, 
când unor copiii li s-a dat posibilitatea ca în mod repetat să lovească altă 
persoană, care nu putea riposta, subiecţii s-au dovedit din ce în ce mai 
punitivi, ceea ce înseamnă că agresivitatea dă naştere la agresivitate şi 
nu o face să înceteze. 248 

In altă ordine de idei, remarcăm faptul că frica şi mânia intră în 
componenţa instinctului de conservare, ce se manifestă sub formă de 
apărare şi atac, dar atunci când ele apar ca valenţe negative ale mediului 
se declanşează sub forma repulsiei (frica) şi divergenţei (mânia) faţă 
de mediu. 

Aşa cum în procesele biologice atracţia este dictată de plăcerea 
gustului, iar repulsia este dictată de dezgust, tot astfel şi în conjugarea 
psihică cu lumea, iubirea reprezintă plăcere, atracţie şi tandreţe, pe 
când ura transmite dizarmonia, manifestată prin neplăcere şi repulsie. 
Există însă şi stări patologice, când trăirile afective devin paradoxale, 
în astfel de situaţii, atât frica, cât şi mânia se transformă în plăcere, adică 
în plăcerea de a ne face rău, sau în plăcerea de a face rău altora. 

Există, pe de altă parte, şi crime provocate de societate, când 
societatea este bolnavă. Există societăţi criminaloide, care fonnează 
infractori, fiindcă orânduirea social-politică, fiind bolnavă, incită la 
crimă. Un exemplu concludent în acest sens ni-1 oferă dictatura nazistă. 
Paznicii de la Auschwitz şi Buchenwald ilustrează prea bine această 
categorie de infractori 249 . 

3. Responsabilitatea faţă de crimă 

Dat fiind faptul că crima reprezintă nebunia antisocială, iar pe de 
altă parte, ea aparţine debilităţii mentale, e greu de stabilit graniţa între 
nebunie şi delict. De aici şi confuzia în detenninarea responsabilităţii 
morale în cazul crimei. 

S-a stabilit psihologic că personalităţile de tip antisocial manifestă 
un redus simţ al responsabilităţii şi a moralităţii. Comportamentul 
egocentric a unora ca aceştia se manifestă prin satisfacerea imediată 
a propriilor trebuinţe şi prin incapacitatea de a suporta frustrarea. 

Cauzele care determină comportamentul antisocial sunt multiple, 
precum variată este şi forma lui de interpretare. Pe lângă lipsa capacităţii 
de a controla impulsurile, delicvenţa având la temelie subcultura 
criminală, se traduce prin pierderea simţului cu realitatea, urmată de un 
comportament social specific, manifestând interes pentru membrii unei 
bande criminale, cu păstrarea codului moral de a nu trăda un prieten, 
oricare ar fi acesta. 250 

Spre a înţelege mai bine cum a fost apreciată nebunia în crimă, 
ne vom referi la câteva cazuri concrete. Astfel, în perioada anilor ’70, 
Institutul American de Drept a adoptat o definiţie mai largă a nebuniei 
în crimă, propunând următorul text: „O persoană nu este responsabilă 
de conduita criminală dacă în timpul acelui comportament, ca rezultat al 
unei tulburări sau deficienţe mentale, îşi pierde substanţial capacitatea 
fie de a aprecia nejusteţea conduitei sale, fie de a-şi conforma conduita 
imperativelor legii”. 

Interpretându-se această lege, s-a considerat că prin cuvântul 
„substanţial” se înţelege că nu orice incapacitate este suficientă pentru 
a evita responsabilitatea criminalului, dar şi faptul că nu este cerută 
incapacitatea totală. La fel cuvântul „a aprecia” implică mai degrabă 
decât a şti, faptul că conştiinţa intelectuală a binelui şi răului nu este 
suficientă; indivizii trebuie să înţeleagă consecinţele morale sau legale ale 
comportamentului lor, înainte de a fi găsiţi responsabili de acţiuni ilegale. 
Astfel interpretând legea, John Hinckley jr., în tentativa de asasinare a 
preşedintelui R. Reagan, a fost achitat în 1981 pe motiv de nebunie. 

Mai târziu, în 1984, Congresul American a modificat legea în sensul că 
„dovada trebuia să fie clară şi convingătoare” că persoana nu era sănătoasă 
psihic. 

Statul Michigan şi alte 11 state americane au propus verdictul: 
„vinovat, dar bolnav psihic”, permiţând juraţilor să condamne o 
persoană pe care o consideră periculoasă, asigurându-se în acelaşi timp 
că ea primeşte un tratament psihoterapeutic, fie intr-un spital de boli 
psihice, fie în închisoare, dacă este apt să-şi ispăşească pedeapsa. 

Tot mai puţin se împărtăşeşte ideea că oamenii nu au responsabilitatea 
faptei comise, încât în ultimul timp, în S.U.A., mai puţin de 1% din 
inculpaţi au fost declaraţi nevinovaţi pe motiv de boală psihică. Se cere, 
la ora de faţă, ca inculpatul să fie apt a-şi suporta procesul de judecată, 
îndeplinind următoarele două condiţii: 

1. să înţeleagă acuzele ce i se aduc; 

2. să coopereze cu avocatul în pregătirea apărării. 

In consecinţă, mulţi inculpaţi sunt internaţi până vor putea face 
faţă procesului, dar nu timp nelimitat. 

Cu toate aceste precauţii, „din nefericire, datele folosite în prezent 
pentru precizarea faptului că un individ ar fi capabil să comită un act 
periculos nu sunt demne de încredere”. 251 


4. Crima în faţa conştiinţei morale 

Vrem sau nu vrem să acceptăm prezenţa păcatului în lume, dar cu 
toţii constatăm, fără prea mare greutate, că o lege nescrisă, extrem de 
tiranică, stă la baza existenţei. Ea spune în sălbăticia ei că viaţa trăieşte 
din viaţă. Din viaţa simplă a plantelor trăiesc animalele. Cu acestea începe 
crima, fiindcă instinctul este dominant şi nu cruţă nimic atunci când e 
vorba de propria existenţă... Omul trăieşte din viaţa tuturor, iar când îşi 
pierde discernământul ca lumină a minţii, atunci atentează moral sau 
fizic asupra semenilor săi, şi chiar asupra lui însuşi... 

Cu toate acestea, atentatul la viaţa cuiva, chiar şi asupra unui 
animal nevinovat, indiferent din ce motive, rămâne un act de cruzime, 
făcând ca sensibilitatea sufletului omenesc să nu rămână indiferentă, ci 
să vibreze cu duioşie şi chiar cu tristeţe. Faptul este sugerat artistic, cu 
inegalabilă fineţe de Nicoale Labiş în poemul „Moartea căprioarei”: 
„... Spun tatii că mi-i sete şi-mi face semn să beau. / Ameţitoare apă, 
ce-ntunecat te clatini! / Mă simt legat prin sete de vietatea care a murit / 
La ceas oprit de lege şi de datini... / Ce-i inimă? Mi-e foame! Vreau să 
trăiesc şi-aş vrea... / Tu, iartă-mă, fecioară, - tu, căprioara mea! / Mi-i 

somn. Ce nalt îi focul! Şi codrul, ce adânc! / Plâng. Ce gândeşte tata? 
Mănânc şi plâng. Mănânc!”. 

Replica conştiinţei morale faţă de crimă a constituit o temă esenţială 
a tragediei greceşti. Eriniile cu părul despletit şi făclii aprinse urmăreau 
pe ucigaşi, făcându-i să se zbată în chinuitorul foc al mustrării, ce le 
ardea sufletul până la insuportabil... 

La fel şi în literatura modernă găsim aceleaşi cazuri. Astfel, pe 
Cain, din poezia lui Victor Hugo, îl urmăreşte „ochiul lui Dumnezeu” 
(conştiinţa) spre a-i aduce mustrarea pentru fapta ucigaşă, atât în 
ascunzătoarea din pământ, cât şi în turnul de fier unde nu putea să 
pătrundă nici o rază de lumină. 

Rascolnicov din romanul „Crimă şi pedeapsă” a lui Dostoievski 
comite dintr-un idealism naiv o crimă. Deşi o consideră faptă indiferentă, 
glasul conştiinţei se trezeşte, mustrându-1 neiertător, încât în cele din 
urmă, ne mai putând suporta tulburarea sufletească care îl apăsa, se predă 
autorităţilor spre a-şi ispăşi fapta. 

Boris Gudunov este prezentat de Puşkin în tulburările violente ale 
conştiinţei, după ce a ucis pe moştenitorul tronului... La fel şi Macbeth a 
lui Shakespeare este urmărit ca de o nălucă de figura celui ucis, de care nu 
mai poate nicăieri să se ascundă. Iată cuvintele lui Macbeth: „.. .S-a mai 
vărsat şi-n vremea veche sânge, / Când legea nu-mblânzise încă lumea. 
/ Şi s-au mai săvârşit de-atunci omoruri, / Cumplite foarte, pentru-al 
nostru auz. / Pe-atunci un om, cu creierii zdrobiţi / Murea şi-atâta tot. 
Dar azi învie / Cu douăzeci de răni de moarte-n cap, / Şi brânci ne dă din 
scaun: mai ciudat / Decât e chiar omorul”. Obsesia umbrei celui ucis îl 
urmăreşte pe Macbeth până la delir: „Dar n-am făcut-o eu! De ce-ţi tot 
scuturi / Spre mine, pletele de sânge pline?”. 

La fel şi în literatura română, precum: „Năpasta”, „Moara cu noroc”, 
etc., crima este cauzată de iubire, gelozie, invidie, diverse interese, şi 
încheiată cu dezastre familiale, mustrări de conştiinţă, nebunie... 

Finalitatea vieţii prin crimă dezvoltă de multe ori un conflict temeluit 
pe o dramă sufletească, ce rezultă din tragicul existenţial, unde odată cu 
discernământul dispare orice licăr de luciditate, rămânând de-a dreptul 
fără motivaţii. Conştiinţa nu este dominată de mustrare, ci de răzbunare 
şi regret. Şi totuşi crima nu poate fi oprită. Ea îşi urmează destinul 
prăpăstios al morţii. Să urmărim crima lui Ghiţă din „Moara cu noroc”. 
, Ana se cutremură în tot trupul, apoi se îndreptă, se dete un pas înapoi şi 
grăi înecată: - Nu vreau să mor, Ghiţă! Nu vreau să mor! urmă ea tare şi 

se aruncă la picioarele lui. Fă ce vrei cu mine, dar nu mă omorî. Ghiţă îşi 
dete trupul înapoi, se plecă, îi apucă cu amândouă mâinile capul şi privi 
dus în faţa ei. - Nu-ţi fie frică, îi zise el înduioşat, tu ştii că-mi ieşti dragă 
ca lumina ochilor. N-am să te chinuiesc, am să te omor cum mi-aş omorî 
copilul meu, când ar trebui să-l scap din chinurile călăului, ca să-ţi dai 
sufletul pe nesimţite. - Dar de ce să mă omori? zise ea agăţându-se de 
braţele lui? Ce-am păcătuit eu? - Nu ştiu! răspunse el. Simt numai că mi 
s-a pus ceva de-a curmezişa în cap şi că nu mai pot trăi, iar pe tine nu pot 
să te las viuă în urma mea. Acu, urmă el peste puţin, acu văd c-am făcut 
rău şi dacă n-aş vedea din faţa că eu te-am aruncat ca un ticălos în braţele 
lui, pentru ca să-mi stâmpăr setea de răzbunare, dacă mai odinioară l-aş 
fi găsit aici, poate că nu te-aş fi ucis. Ana se ridică şi privi ca trezită din 
somn la el... Afară se auzeau paşi, peste puţin cineva încercă să deschidă 
uşa. - Pintea cu jandarmii! şopti bărbatul scoţându-şi cuţitul de pe tureac. 
Ano! Fă-ţi cruce! fă-ţi cruce, că nu mai avem vreme. - Săriţi că mă omoară! 
Săriţi, măi oameni! strigă nevasta luptându-se cu el, săriţi! săriţi! Când 
uşa căzu sfărâmată din ţâţâni şi Răuţ se ivi cu Lică în ea, Ana era întinsă 
la pământ şi cu pieptul plin de sânge cald, iar Ghiţă o ţinea sub genunchi 
şi apăsa cuţitul mai adânc spre inima ei. - Dă foc! zise Lică, şi Răuţ îşi 
descărcă pistolul în ceafa lui Ghiţă, care căzu înapoi, fără să mai poată 
afla cine l-a împuşcat”. 

In Sfânta Scriptură printre alte cazuri, iese în evidenţă mustrarea 
conştiinţei regelui David, care se făcuse vinovat de pe urma morţii lui 
Urie. în urma vinovăţiei pe care i-o descopere profetul Natan, inima lui 
David se umple de mâhnire şi căinţă, compunând nemuritorul Psalm 50, 
care va rămânea peste veacuri expresia inimii întinate de păcat, dar cu 
încredere în milostivirea lui Dumnezeu. Chiar dacă fapta lui David a fost 
iertată, datorită faptului că „a vărsat mult sânge şi a purtat războaie mari” 
(I Regi 22, 8), Dumnezeu îi refuză totuşi intenţia de a construi templul. 

5. Atitudinea punitivă faţă de crimă 
în teocraţia israelită 

Având o conducere teocratică, porunca „să nu ucizi” din Decalog 
reprezintă Legea lui Dumnezeu menită să consfiinţească valoarea vieţii 
omeneşti ca dar divin, şi datoria fiecăruia de a respecta viaţa aproapelui, 
asemenea vieţii proprii. 

în acelaşi timp, atitudinea lui Dumnezeu faţă de om era numită: 
„hesed”, în sens de binefacere, milă, îndurare, ceea ce înseamnă că 
Dumnezeu însuşi este protectorul vieţii omului, şi ca urmare, putea cere 
şi oamenilor ca, după dreptate, să-şi respecte reciproc viaţa. 

Caracterul teocratic al legislaţiei mozaice făcea deosebirea, în 
aprecierea gravităţii unei fapte, în funcţie de obiect, împrejurări, intenţii, 
scop. De pildă, intr-un fel era pedepsită crima spontană, faţă de cea cu 
premeditare, sau crima intenţionată faţă de cea neintenţionată. 

Pentru a stârpi crima din popor şi a intimida săvârşirea ei, se 
aplica fără părtinire în orice ocazie legea talionului, ca înstăpânire a 
dreptăţii legii. Legea talionului pretindea „Ochi pentru ochi, dinte pentru 
dinte, omor pentru omor..Proclamând că „cel ce va ucide un om, să 
se omoare” (Leviticul 19, 21; Exod 21, 12), criminalul primea aceeaşi 
pedeapsă din partea „răzbunătorului sângelui” (Numeri 25, 18; vezi 
şi Exod 23), care putea fi o rudă mai apropiată a victimei. Dacă crima 
a fost săvârşită fără voia ucigaşului, acesta se putea retrage în una din 
cele şase cetăţi de azil, iar dacă bătrânii cetăţii vor aprecia nevinovăţia 
faptei, răzbunătorul sângelui trebuia să renunţe la aplicarea legii talionului 
(Deuteronom 19, 2). 

Pentru a înţelege mai bine cât de mult preţuia organizaţia teocratică 
a lui Israel viaţa, e de ajuns să ne amintim că, pentru un cadavru găsit 
undeva pe câmp, judecătorii şi bătrânii cetăţii apropiate organizau o 
anchetă specială, iar „preoţii, fiii leviţilor” (Deuteronom 21, 5) aduceau 
o junincă ca jertfă de ispăşire, în timp ce „toţi bătrânii cetăţii aceleia, care 
sunt mai aproape de cel ucis, îşi spălau mâinile asupra capului junincii 
celei junghiate în râu, şi grăind, spuneau: „Mâinile noastre n-au vărsat 
sângele acesta şi ochii noştri nu au văzut” (Deuteronom 21, 6-9). 


6. Aspectul preventiv al crimei 
proclamat de Mântuitorul 

Spre deosebire de cele până aici arătate, vom vedea că Mântuitorul 
ia o atitudine preventivă faţă de ucidere, abordând-o dintr-o perspectivă 
duhovnicească, sub mai multe aspecte: 

1. Referindu-se în mod expres la porunca prin care se opreşte 
săvârşirea uciderii, Mântuitorul spune în Predica de pe Munte: „Aţi auzit 

că s-a zis celor de demult: să nu ucizi, căci cel ce va ucide, vrednic este 
de judecată; Eu însă vă spun: oricine se mânie pe fratele său, vrednic va 
fi de judecată; şi cel ce-i va zice fratelui său: netrebnicule! vrednic va 
fi de judecata sinedriului; iar cel ce-i zice: nebunule! vrednic va fi de 
gheena focului” (Matei 5, 21-22). 

După cum vedem, Mântuitorul apreciază că uciderea este un efect 
al mâniei. De aceea, El merge mai în adânc, propunând curăţirea inimii 
de mânie, „fiindcă din lăuntru, din inima oamenilor, ies gândurile rele, 
desfrânările, hoţiile, omorurile...” (Marcu 7, 21-22). 

O inimă eliberată de mânie, nu numai că nu va căuta ura şi 
răzbunarea, ci din iubire se va adresa semenului cu respect, având în 
atenţie demnitatea chipului lui Dumnezeu existent în persoana oricărui 
om. 

Dacă cel ce ucide este vrednic de judecată, tot la fel va fi şi cel 
ce-şi va desconsidera semenul, spunându-i: „netrebnic” sau „nebun”. 
Cuvântul ebraic „racha” înseamnă mai puţin de cum am spune în 
româneşte „tâmpit”, sau „prost”. Ar fi mai mult un apelativ de dispreţ, 
cum am zice: „ei, măi!”. Cuvântul „nebun”, pcopoţ, înseamnă lipsit de 
minte, de judecată clară, de luciditate. în acele timpuri avea sensul unei 
conştiinţe religioase ce se abătea grav de la pietate. Era cea mai cumplită 
abatere de la comuniunea cu Dumnezeu, prin nerecunoaşterea Lui. Numai 
„nebunul zice în inima sa: nu este Dumnezeu” (Psalmul 8, 1). 

De aici vedem că Mântuitorul opreşte orice focar al mâniei 
îndreptată spre viaţa semenului, interzicând orice fonnă de dispreţ, sau 
de desconsiderare la adresa lui. 

2. Dacă nu acceptă mânia, Mântuitorul recomandă iertarea faţă de 
greşala semenului. Nicidecum ranchiuna, ci „iertarea din toată inima”, 
adică uitarea (Matei 18, 35). Nici jertfa adusă lui Dumnezeu nu va fi 
primită dacă „mai întâi nu te împaci cu pârâşul tău” (Matei 5, 23-26); 
şi nici Dumnezeu nu-ţi va ierta păcatele, decât în funcţie de iertarea pe 
care noi o acordăm greşiţilor noştri (Matei 6, 12-15). 

3. Mânia, ura şi ranchiuna se sting complet din suflet atunci când vor 
fi înlocuite cu iubirea faţă de duşman. Aceasta este chezăşia purităţii 
sufletului, a gândului şi a simţirii. Este dovada cea mai grăitoare a 
asemănării cu Părintele nostru cel din ceruri, care face ca soarele Său să 
răsară şi peste cei răi şi peste cei buni şi face să plouă peste cei drepţi şi 
peste cei nedrepţi. (Matei 5, 44-48). 

4. Pe de altă parte Mântuitorul, arată că există şi o ucidere a 
sufletului, nu numai a trupului. La fel. Mântuitorul face deosebirea dintre 
uciderea directă şi cea indirectă. Aceasta este sminteala = xo GKmfiaÂov 
(Matei 18, 6-10), când cineva este ispitit sau îndemnat spre păcat, sau 
când prin atitudinile adoptate faţă de altcineva, îi derutează drumul cel 
drept al vieţii, „ispitindu-1” să apuce pe căile păcatului, a cărui „răsplată 
este moartea” (Romani 6, 23). 

5. Mântuitorul nu numai că ne-a arătat cum să prevenim uciderea, ci 
mai mult, ne-a oferit şi puterea ca să o depăşim. El ne-a făgăduit duhul 
păcii Sale zicând: „Pacea mea vă las, pacea mea vă dau. Nu precum dă 
lumea vă dau Eu. Să nu se tulbure inima voastră, nici să se spăimânte” 
(Ioan 14, 27). Cel ce se împărtăşeşte de duhul păcii lui Hristos, va fi 
asemenea Lui, „învăţând de la El să fie blând şi smerit cu inima” (Matei 
11, 29), „rămânând în iubirea Lui” (Ioan 15, 9). 

6. Pătrunşi de duhul iubirii lui Hristos, cei ce i-au urmat Lui, 
au învăţat de la Apostoli şi au arătat lumii „îngăduinţa lor” (Filipeni 
4, 5). Cuvântul e7UsiK8ia (e7iisucf|<;) este superiorul lui 7ipai3xr|g, care 
înseamnă blândeţe, bunătate, îngăduinţă. Este contrar lui opyf) - ca mânie 
răzbunătoare; lui &ayopioxr|<; - ca cruzime sălbatică; şi lui 6pyiLoxr|<; - ca 
irascibilitate agresivă, violentă. Epieikes reprezintă gingăşia, delicateţea 
şi înnobilarea sufletului omenesc, ceea ce întrece de multe ori chiar şi 
dreptatea, fiindcă aceasta poate fi şi dură, iar de foarte multe ori chiar 
inumană. 

în concluzie putem spune că nu numai crima, ci şi violenţa sunt 
considerate în morala creştină păcate strigătore la cer. 

De aici rezultă clar că, dacă violenţa este păcat strigător la cer, 
creştinismul este prin execelenţă religia non violenţei. De fapt evlavia 
creştină însăşi are acest caracter. Dacă „Hristos este pacea noastră” 
(Efeseni 2, 14), cei ce sunt ai lui Hristos sunt pătrunşi de duhul vieţii 
Lui, ceea ce înseamnă că evlavia creştină, ca învăţătură şi viaţă, fiind 
străbătută de duhul vieţii lui Hristos, devine realitate în faptele celor 
ce-I urmează Lui. 



X. SUICIDUL 


1. Problema suicidului 

Un suflet sensibil, impresionat de suicid, declara că „nimic nu e 
mai misterios decât o sinucidere. Când aud explicându-se motivele unui 
suicid, am întotdeauna impresia că asist la un sacrilegiu. Căci numai 
sinucigaşul le-a cunoscut şi a fost în măsură să le înţeleagă.. ,” 252 . 

Şi astăzi mulţi gândesc la fel, dar aceasta nu înseamnă că totdeauna 
şi de către toţi s-a gândit aşa. Atât la primitivi, cât şi chiar la elitele 
imperiului roman, precum şi în Japonia, sinuciderea era ritualizată, 
socializată, deoarece concepţia despre moarte şi despre individualitate 
era cu totul alta... Sinuciderea ca tragedie apare odată cu tradiţia biblică 
iudeo-creştină, remarcă Olivier Clement. Omul, chip al lui Dumnezeu, 
este chemat să participe chiar la viaţa modelului său, este chemat la o 
existenţă personală în relaţie, şi totodată să primească lumea ca un dar 
al lui Dumnezeu pe care să I-o reofere la rândul lui ca ofrandă şi să o 
împartă cu ceilalţi. Sinuciderea apare acum ca refuz al acestei întreite 
vocaţii: divină, umană, cosmică. Moartea lui Saul şi cea a lui Iuda sunt 
„găuri negre” în faţa cărora resimţim un fel de oroare supranaturală 253 . 

Porunca „să nu ucizi” are o sferă foarte largă de aplicare, fiindcă 
se referă la viaţa ce-şi are taina ei în multiplele forme de manifestare. 
Sub aspectul cel mai general şi mai direct, porunca lui Dumnezeu 
vizează crima ca suprimare a vieţii altuia. Dar agresivitatea poate viza 
şi viaţa proprie, concretizată în suprimarea ei. în acest caz, crima devine 
sinucidere, sau suicid. 

De cele mai multe ori agresivitatea exacerbată poate pierde controlul 
raţiunii, şi atunci devine crimă sau suicid. Dar acestea pot fi exercitate şi 
cu premeditare, adică cu consimţământul raţiunii. Mai mult, pot deveni 
acte de eroism, prin curajul care le mobilizează, orientându-le spre un 
scop considerat la un moment dat a fi major. Aşa sunt faptele de eroism în 
război, sau jertfa proprie pentru ideal. Dar şi aceste aspecte sunt relative şi 
susceptibile de interpretare. De pildă, poţi săvârşi ucideri, considerate acte 
de eroism patriotic, precum poţi înfrunta toate obstacolele pentru a te jertfi 
pe tine pentru un ideal, pe care îl consideri superior, dar care la un moment 

dat contravine intereselor şi idealurilor promovate oficial în numele unei 
ideologii ostile idealului de altă dată... Astfel, jertfa pentru idealul tău îi 
determină pe adversari să te jertfească, fiindcă le „barezi” drumul idealului 
şi intereselor lor... Şi în atari situaţii, „dreptatea celor mai puternici este 
totdeauna mai bună!”... Dar, în realitatea ce se derulează prin continuă 
schimbare, şi dreptatea celor puternici este relativă, ca viaţa însăşi, fiind 
în funcţie de interesele care o animă şi care-i „fac legea”... 

Aşa se întâmplă că cel primit azi cu lauri de erou, mâine, dacă se 
„întoarce roata”, va fi pus la stâlpul infamiei... Şi invers... 

Tot cam aşa stau lucrurile şi când e vorba de jertfa propriei vieţi 
pentru ideal. Primii creştini, de pildă, mărturiseau cu hotărâre idealul 
credinţei lor. Ei au devenit însă martiri, atunci când autorităţile acelor 
vremi s-au împotrivit idealului lor... Când însă situaţiile s-au inversat, 
numele martirilor de altă dată, desconsideraţi şi jertfiţi fiarelor, au 
împodobit calendarul noului imperiu devenit creştin. 

Dar „res humanae mutabiles sunt”... Singură dreptatea lui 
Dumnezeu, îndelung răbdătoare şi atotputernică, este absolută şi 
neschimbătoare. Mai târziu sau mai curând, ori vrem, ori nu vrem, ea 
îşi arată strălucirea plină de măreţie şi putere spre a aduce ordinea în 
confuzia plină de derută a socotinţelor omeneşti... 

Acelaşi relativism al vieţii îşi face prezenţa în toate compartimentele 
activităţii omeneşti, deopotrivă atunci când lăudăm anumite fapte 
ale oamenilor, ca şi atunci când le condamnăm, şi odată cu ele, şi pe 
săvârşitorul lor... 

In acest context a fost şi este privit şi suicidul, diferit interpretat 
în plan medical, juridic, religios, psihologic, filosofic, social-patriotic, 
politic, sau după socotinţa, mai mult sau mai puţin responsabilă, a 
fiecăruia. 

Mai bine de trei secole, Biserica nu s-a pronunţat asupra sinuciderii, 
ci a socotit-o fie ca pe un act iresponsabil, şi ca urmare, declarându-1 pe 
cel în cauză nevinovat; fie ca pe un act responsabil şi vinovat. în acest 
ultim caz, oprindu-se orice rugăciune pentru sinucigaş. 

Dat fiind faptul că în primele secole creştine mulţi clerici tratau 
cu superficialitate actul sinucigaş, şi socotindu-i pe unii ca aceştia 
iresponsabili, îi înmormântau după toată rânduiala bisericească. Din 
secolul al IV-lea însă, prin canonul 14, Timotei al Alexandriei cere cu 
insistenţă clericului ca să cerceteze cu atenţie „spre a nu cădea în osândă”, 
dacă sinucigaşul a fost sau nu a fost responsabil de fapta sa. în realitate, 

spre a „nu cădea în osândă”, s-a îndătinat atitudinea de a considera orice 
act sinucigaş ca fiind vinovat, şi astfel celor în cauză refuzându-li-se orice 
slujbă de înmormântare, sunt lăsaţi să treacă singuri în hotarul veşniciei, 
fără a fi încredinţaţi milostivirii lui Dumnezeu. 

încă dintru început se cuvine să precizăm că privit ca act moral, 
suicidul este faptă responsabilă numai în măsura în care este 
conştientă şi liberă. Raportat la voia lui Dumnezeu, el este un păcat 
asemenea uciderii (e propria ucidere), fiindcă viaţa reprezintă darul lui 
Dumnezeu pe care avem datoria să o chivernisim spre sfinţenia ei ca viaţă 
veşnică în comuniunea vieţii divine. Raportată la voinţa noastră liberă, 
voia lui Dumnezeu se împlineşte prin respectul faţă de propria viaţă, încât 
acţiunea de prăbuşire a ei în moarte, este un păcat împotriva Duhului 
Sfânt, „de viaţă făcătorul”, şi de încălcare a poruncii lui Dumnezeu: „viaţa 
şi moartea ţi-am pus înainte... alege viaţa ca să trăieşti tu şi urmaşii tăi” 
(Deuteronom 30, 19). Dar alegerea omului, potrivit voinţei sale libere 
a fost şi este foarte diferită, încât foarte mulţi, din diferite pricini, „au 
preferat” moartea. Pe de altă parte, suicidul poate fi privit şi prin prisma 
bioeticii laice, de unde şi problema: când este şi când nu este etic?!... 

Suicidul sau sinuciderea, ca luare sau curmare a propriei vieţi 
printr-un act de voinţă liberă, este socotit, după Declaraţia Universală 
a Drepturilor Omului, ca un drept al persoanei de a dispune de propriul 
său corp. Suicidul a fost interpretat sub aspect etic, de-a lungul istoriei, 
fie ca laşitate în faţa vieţii, fie drept curaj şi demnitate în a depăşi 
dezonoarea şi umilinţa. 

Având implicaţii sociale cu consecinţe multiple, suicidul a intrat 
în preocupările sociologilor, juriştilor, psihologilor, filosofilor, literaţilor, 
şi nu mai puţin se află în atenţia teologilor şi a Bisericii. 

Interesul lumii pentru suicid este dovedit şi prin aceea că s-a deschis 
chiar o Societate Internaţională de suicidologie. Susţinătorii suicidului 
fac tot mai mult caz de dreptul persoanei de a dispune de propriul 
său corp, ca mod de exprimare a libertăţii şi responsabilităţii sale în 
lume. în SUA există Societatea Hemlock, cu tendinţa amăgitoare de a 
„instituţionaliza” sinuciderea, ca un mod de a sfârşi viaţa în pace şi cu 
demnitate. S-a pus chiar în mişcare, în scopuri suicide, „maşina morţii”, 
de către medicul Jack Kevorkian. Pentru cei ce vor să se sinucidă, tot 
în SUA au fost create aşa-zisele „case de plecare”, respinse însă de 
cealaltă parte a lumii. 

Pe de altă parte, Institutul de Sănătate Mentală din SUA constata 
în anul 2000 că aproape jumătate din adolescenţi declară că au cunoscut 
persoane care au încercat sau au gândit serios să se sinucidă. Tot în SUA 
sinuciderea este a noua cauză de deces, şi a treia cauză de deces în rândul 
celor cu vârsta cuprinsă între 15-24 de ani. Apoi, că mai multe persoane 
mor din cauza sinuciderii decât din cauza omuciderii 254 . 

Spre a ne face o imagine asupra practicii sinucigaşe, Hristu 
Andrutsos ne prezintă, după Morelli, o statistică din Italia secolului al 
XlX-lea, privind numărul mereu crescând al suicidului. Astfel, se arată 
că la un milion sunt cazuri de sinucidere aparţinând următoarelor clase 
sociale: 618 oameni de ştiinţă, 218 avocaţi şi judecători; 355 învăţători şi 
pedagogi; 201 din lumea medicală; 324 din administraţia publică; 80 din 
industrie; 277 din comerţ şi 27 dintre agricultori. în Franţa, numărul celor 
care s-au sinucis a urcat de la 54-150 la un milion. Pe clase, sinuciderea 
raportată la un milion se prezintă astfel: 83 servitori; 159 din industrie; 93 
din transporturi şi comerţ; 510 din aşa-numitele profesiuni libere şi 111 
dintre agricultori. în Prusia, numărul sinucigaşilor a crescut de la 70,2 
la 170,5; iar în Europa întreagă, numărul sinucigaşilor se ridică anual la 
50.000 - 60.000, iar totalitatea celor care s-au sinucis în lumea întreagă, 
într-un deceniu, mai precis, între 1881-1893 se ridică la 454.689. 255 

De fapt, această situaţie reprezintă o moştenire a secolelor 
precedente. Astfel, între anii 1680-1720 sinuciderea a devenit o adevărată 
„maladie engleză”. Dacă în 1680 au fost 18 cazuri, în 1720 s-a ajuns la 
42, ca în 1740 să se ridice la 60 de cazuri 256 . 

Mişcarea sinucigaşă se amplifică şi în Franţa secolului al XVIII-lea, 
culminând în 1720, când o prinţesă scria: „Moda la Paris este acum de 
a te descotorosi de viaţă: cea mai mare parte se îneacă, mulţi se aruncă 
pe fereastră şi îşi rup gâtul; alţii se junghie, şi toate acestea din cauza 
blestemaţilor de bani” 257 . 

în secolul anterior, un medic şi astrolog (Richard Napier) 
consemnează 139 de cazuri de tentative de sinucidere între 1597-1634. 
Şirul victimelor merge de la cel mai umil ţăran până la finul reginei 
Elisabeta... Şi cei mai mulţi atribuie actul lor diavolului 258 . 

Tot în secolul al XVII-lea, se nota că nu „există veacuri de la 
începutul lumii care să furnizeze mai multe exemple acestei omeniri 
deznădăjduite, şi acest lucru în rândul tuturor felurilor de oameni, 

călugări, laici, oameni cu carte, ignoranţi, nobili, oameni de rând, bogaţi, 
săraci, liberi, supuşi, bărbaţi, femei, tineri, bătrâni” 259 . 

Se apreciază apoi că populaţia sinuciderilor creşte paralel cu vârsta. 
Bătrânii trecuţi de 85 de ani se sinucid de 13 ori mai des decât tinerii. 
Explicaţiile sunt multiple, începând cu depresiunile endogene (30%) 
până la incapacitatea morală de a accepta îmbătrânirea (25%). Bătrânii 
se sinucid tăcut mai ales când, internaţi în cămine de către familiile lor, 
au ajuns la certitudinea că sunt complet inutili. După bătrâni, urmează 
bolnavii cronici părăsiţi şi apăsaţi până la insuportabil de însingurare. 
Urmează apoi toxicomanii. S-a remarcat că frecvenţa sinuciderilor creşte 
în perioadele de crize economice. In fine, unii spun că cei mai mulţi care 
se sinucid sunt bărbaţii şi nu femeile; şi mai ales în perioadele de vară 
decât iama. 260 

Din contră, cercetările mai noi arată că femeile încearcă să se 
sinucidă aproape de trei ori mai des decât bărbaţii, dar bărbaţii reuşesc 
mai frecvent să se sinucidă decât femeile 261 . 

S-au semnalat apoi şi diferenţe între grupurile etnice şi rasiale 
privind ratele de sinucidere. Astfel, albii prezintă rate mai ridicate de 
sinucidere. Intre ţări, rata de sinucidere este mai ridicată în Ungaria, 
Germania, Austria, Danemarca şi Japonia, iar rate mai reduse în Egipt, 
Mexic, Grecia, Spania 262 . 

Oricum, sinuciderile rămân la un nivel alarmant, mai mult decât 
omuciderile. Aproape jumătate din adolescenţii din Statele Unite spun că 
ştiu pe cineva care a încercat să se sinucidă. Institutul Naţional de Sănătate 
Mentală din SUA anunţa în anul 2000 că unul din cinci adolescenţi admite 
că a acceptat sau s-a gândit serios să se sinucidă. Astfel, în Statele Unite 
sinuciderea este a noua cauză de deces şi a treia cauză de deces în rândul 
celor cu vârsta între 15-24 de ani 263 . 

în altă ordine de idei, sub aspect juridic, codul penal incriminează 
şi pe cel ce determină sau înlesneşte sinuciderea (art. 179), iar Biserica 
îl exclude pe sinucigaş din comuniune, considerând că, de fapt, el s-a 
autoexclus prin însăşi fapta sa. 

2. Cauzele suicidului 

O carte recent apărută redă motivele suicidului din Roma antică, 
şi implicit din lumea veche. în epoca arhaică este întâlnit suicidul ca 
judecată a zeilor. Mai târziu apare suicidul ludic la gladiatorii voluntari. 

Apoi, suicidul „criminal” comis de cei care au ucis o altă persoană; 
suicidul din răzbunare şi din şantaj; suicidul altruist pentru a slava alte 
persoane; suicidul din doliu; suicidul de autopedepsire; suicidul de 
evadare, pentru a scăpa de o situaţie insuportabilă, precum suferinţa fizică, 
înfrângerea militară, ameninţarea urmăririlor judiciare; suicidul politic 
din frică, dezgust, ruşine, interes; suicidul datorat ruşinii consecutive unui 
viol, al cărui arhetip este cel al Lucreţiei (Titus Liviu relatează cum soţia 
lui Collatinus, violată de Tarquinius, s-a sinucis cu o lovitură de cuţit) 264 . 

Desigur, unele din aceste moduri de practicare a suicidului s-au 
păstrat şi se păstrează şi acum, dar au apărut şi mereu apar alte cauze, 
care au determinat şi determină suicidul. Le vom enumera, fără pretenţia 
de a epuiza subiectul... 

1. Suicidul poate fi generat de eşec de ordin şcolar, profesional, 
familial (decepţii în dragoste, divorţ, maltratări), economic (şomaj, 
faliment). 

2. Suicidul poate fi efect al refuzului de a primi transfuzie de sânge 
atunci când situaţia o impune. 

3. Suicidul poate apărea ca protest faţă de puterea de stat, 
concretizat prin „greva foamei”, sau ceva mult mai dur, prin protestul 
manifestat prin „a-ţi da foc în public”. 

4. Suicidul poate fi cauzat de tratamentele abuzive din penitenciare, 
sau prin aplicarea torturilor în cazul instrumentării unui proces. 265 

5. Suicidul poate fi întâlnit şi ca protest în cazul unei sentinţe 
nedrepte, spre demonstrarea eroică a nevinovăţiei. 

6. Suicidul poate fi aplicat în cazul incapacităţii morale de a suporta 
condamnarea la moarte, meritată sau nemeritată. 

7. Suicidul poate fi practicat şi ca euthanasie în cazul bolilor 
incurabile, ale căror dureri devin insuportabile. 

8. Suicidul poate fi şi consecinţa mustrărilor de conştiinţă şi a 
deznădejdii care sufocă viaţa sufletească, cum a fost cazul lui Iuda. 

Acest caz ne obligă însă să punem şi altfel problema cauzei care 
determină suicidul. La el e vorba de posesia demonică. Evanghelia ne 
spune lămurit că „diavolul pusese în inima lui Iuda gândul ca să-l vândă” 
(Ioan 13, 2); „... Şi după ce a luat pâinea, atunci a intrat satana în el” 
(Ioan 13, 27). De fapt prevestise Domnul mai înainte Apostolilor Săi că 
„unul dintre voi este diavol. Şi zicea de Iuda, căci acela avea să-l vândă” 
(Ioan 6, 70-71). Aşa cum diavolul „din început a fost ucigător de oameni” 

(Ioan 8, 44), ispita şi posesia demonică va deveni cauza metafizică a 
sinuciderii, făcând de-a lungul vremii victime, cum am văzut că a fost 
cazul lui Iuda, de care Domnul se desparte cu o profundă compasiune, 
spunând: „căci Fiul Omului va merge precum este scris despre El, dar 
vai acelui om prin care Fiul Omului se vinde! Bine era de omul acela de 
nu s-ar fi născut” (Matei 26, 24). 

Astfel de cazuri, dominate de posesia demonică, sunt atât de 
multe, încât diavolul este socotit ca fiind vinovatul principal în situaţii 
de sinucidere. Din acest motiv, deznădejdea demonică, ce sufocă orice 
act de pocăinţă, reprezintă o detaşare faţă de milostivirea lui Dumnezeu, 
iar cei stăpâniţi de ea comit păcatul împotriva Duhului Sfânt, de viaţă 
făcătorul. 

Din miile de cazuri de suicid datorat ispitei diavolului, vom ilustra 
doar mărturisirea unui meseriaş londonez, puritan practicant, victima mai 
multor tentative de sinucidere. El notează: „... satana mă ispiti din nou 
şi îi rezistai încă o dată. Atunci mă ispiti pentru a treia oară, şi atunci 
am cedat. Am scos cuţitul şi l-am apropiat de gât. Atunci Dumnezeu, 
în bunătatea Sa, mi-a dat putere să cumpănesc ceea ce ar urma dacă aş 
fi trecut la acţiune... După aceea, am izbucnit în plâns şi am aruncat 
cuţitul” 266 . 

9. Pe lângă aceste forme de suicid, întâlnim şi sinuciderea 
promovată „pe firmă” religioasă, cum a fost în 1979/1980 secta sinucigaşă 
din Guiana, unde sute de oameni au acceptat să renunţe la viaţă. Două 
decenii mai târziu, în 1997, secta numită „Poarta Paradisului”, a 
determinat la San Diego, 39 persoane să se sinucidă. 

10. Ne putem referi la acceptarea sinuciderii şi ca expresie a 
eroismului moral creştin. Este cunoscut faptul că fecioarele creştine 
atât de mult ţineau la castitate, încât alegeau sinuciderea când era vorba 
de un act de violare îndreptat contra lor. Sfântul Ambrozie laudă în acest 
sens pe Sfânta Pelaghia, care spre a nu fi violată, s-a înecat. 

11.0 altă cauză religioasă a suicidului, care a creat victime în Evul 
Mediu, a fost presiunea distructivă a concepţiei despre predestinaţie, 
cu referire la numărul prea mic al celor aleşi pentru mântuire, idee 
predicată deopotrivă de protestanţii şi catolicii secolului al XVII-lea. 
Massillon predica asemenea celor mai austeri calvinişti: „Cine se va 
putea aşadar mântui? Puţini, dragii mei ascultători! N-o să fiţi voi, cel 
puţin dacă nu vă schimbaţi; n-o să fie cei care vă seamănă, n-o să fie 
mulţimea... Dintre şase sute de mii, Dumnezeu nu a salvat decât doi: pe 

Iosua şi pe Caleb. De ce ar salva mai mulţi astăzi? Fraţilor, pieirea noastră 
e aproape asigurată”. Iezuiţii şi janseniştii asigurau deopotrivă că „nu 
există adevăr mai surprinzător în religia creştină ca acela care ne atrage 
atenţia asupra numărului mic al aleşilor”. „Folosirea excesivă a temerii 
în religia ieşită din Reformă şi Contrareformă duce la un rezultat contrar 
celui scontat: pierzându-şi încrederea în obţinerea mântuirii personale sau 
cedând unei crize de moment, anumite spirite fragile îşi găsesc sfârşitul. 
Dacă damnarea e sigură, ce mai contează momentul morţii? Câţi creştini, 
mai slab înarmaţi spiritual, nu şi-au pus pur şi simplu capăt zilelor?” 267 , 
în astfel de situaţii, o logică simplă îţi şopteşte distructiv: dacă eşti 
condamnat pentru iad, ce rost mai are să suporţi iadul acestei vieţi?!... 

12. Unii monahi se temeau de starea pe care o numeau „adiaforia”, 
ce constituia un motiv de sinucidere datorită unei presiuni tenebroase, 
exercitată asupra sufletului. Era ceva mai mult decât o deznădejde. Era un 
fel de „indiferenţă de ghiaţă” spune O. Clement. Aceasta face conştiinţa 
prizoniera unei clipe obsesive. Omul ar vrea să aneantizeze această clipă 
tenebroasă şi torturantă, dar clipa va cuprinde toată amploarea timpului, 
chiar dacă alte clipe ar fi putut aduce nădejdea... Autorul nostru socoteşte 
că „lipsa de sens, pulsiunea morţii şi narcisismul sunt cei trei factori, 
care amestecân-du-se adesea între ei, explică această pătrundere abuzivă 
a tenebrelor” 268 . 

Fr. Nietzsche a subliniat cât este de dificil să înduri o suferinţă 
lipsită de sens. Şi, uneori, pur şi simplu, golul, plictiseala, nostalgia, lenta 
autodistrugere prin drog... „Mă sinucid pentru că viaţa nu are sens” scriu 
nişte studenţi. Cea mai mică suferinţă, pe un fond de nihilism, devine 
de nesuportat 269 . 

„Suntem cu toţii divorţaţi de viaţă - spunea F.M. Dostoievski, cu 
toţi mai mult sau mai puţin infirmi”. într-adevăr, remarcă O. Clement, 
„orice om este un virtual nebun cuprins între anumite limite; conştientul 
său, cel puţin în dimensiunea inferioară, e plin de tenebre şi de ură 
(ura faţă de alţii recăzând în ură de sine)... Este chiar ceea ce observă 
psihanaliza, este starea pe care teologia tradiţională o numeşte „păcatul 
originar” 270 . 

13.0 altă cauză morală a suicidului poate fi căderea sub dominaţia 
diferitelor pasiuni păgubitoare, precum jocurile de noroc, din care rezultă 
situaţii falimentare, fără şansă de a fi depăşite. 

14. Alte cauze morale ale suicidului se referă la patimile dominante 
asupra vieţii, precum: desfrâul, alcoolismul şi toxicomania, fumatul 




176 


(acesta din urmă este cauza morţii înaintea accidentelor de circulaţie). Prin 
exersarea excesivă a acestora se ajunge la o stare epuizantă, concretizată 
în golul psihofizic ce se finalizează în dezgustul faţă de viaţă... La fel 
îmbuibarea poate deveni la un moment dat o sinucidere indirectă, prin 
bolile pe care le cauzează. S-ar putea numi sinucidere prin dorinţa de a 
trăi cât mai bine... 

15. Prin secolele XIII-XV, apare la samuraii japonezi obiceiul 
sinuciderii eroice, numit harakiri (sau seppuku), ceea ce înseamnă 
„a-şi spinteca burta”. Samuraii, ca şi conducători militari, exaltând ideea 
de onoare şi de sacrificiu pentru suveran, dispreţuiau total moartea. Când 
s-a pus problema să evite umilinţa captivităţii spre a demonstra fidelitatea 
faţă de stăpân, sau pentru a protesta unei atitudini de nedreptate, venită 
din partea unui superior, a apărut această sinucidere eroică apreciată şi 
admirată de toţi. 271 

16. Suicidul, ca act patriotic, a fost promovat de şintoismul japonez 
în cel de-al doilea război mondial, pentru biruinţa Axei. Este cunoscut 
sacrificiul aviatorilor voluntari numit „kamikaze” (vânt divin). Acelaşi 
„vânt divin” mai înainte a înecat pe mare flota lui Genghis-Han când se 
apropia de coastele Japoniei. 272 

17. în antichitate se vorbea de suicidul politic, frecvent la Roma 
anilor războiului civil şi ai începutului imperiului. Tacitus relatează 
sinucideri provocate de încercările sorţii şi de dorinţa de salvare a propriei 
libertăţi, dintre care cea mai cunoscută este cea a lui Cato, în 46 î.Hr. 
Apoi sinucideri dictate de puterea imperială împotriva senatorilor (Iulius 
Merinus), sinucideri destinate să evite o condamnare, sinucideri provocate 
de dezgustul în faţa dezastrelor publice, sinucideri ale generalilor ca 
urmare a unei înfrângeri. Aceste sinucideri eroice care au avut loc prin 
spadă sau prin tăierea venelor sunt admirate şi oferite ca pilde ale libertăţii 
supreme ale individului de a-şi domina destinul. 273 

18. în ultimul timp apar tot mai multe atentate sinucigaşe 
teroriste. E vorba de acei luptători „kamikaze”, care se sacrifică într-o 
acţiune de atac. Determinând distrugeri şi tensiuni pe plan mondial, atrag 
acţiuni militare contra lor. 

19. Se mai aminteşte şi de sinucideri provocate ca experienţe 
ştiinţifice. Prof. Dr. Nicolae Minovici a publicat un „Studiu asupra 
spânzurării”, la Paris şi Bucureşti, în 1904, în care arată că „la 
începuturile medicinei modeme era ceva obişnuit ca savantul să facă 
experimente pe propria persoană... Studiul cu spânzurarea are ca scop să 

poţi delimita cât mai clar posibil între spânzurare-sinucidere şi accidente 
sau crime. Astfel se putea spune despre o astfel de experienţă că s-a 
spânzurat de dragul ştiinţei”. 

20. Noile cercetări scot în evidenţă că o cauză a sinuciderii poate 
avea şi o motivaţie biologică. 

Mai întâi, că sinuciderea poate avea o cauză ereditară. „Un studiu 
pe gemeni a constatat o rată de concordanţă pentru tentativele grave de 
sinucidere de 23% pentru gemenii monozigoţi şi de 0% printre gemenii 
deizigoţi”. 

Apoi, numeroase studii au legat sinuciderea de nivelul scăzut de 
serotonină, care determină sinuciderile impulsive şi violente. 

Sunt şi cercetări şi statistici, ce-i drept, controversate, care 
sugerează că ar putea exista o conexiune între nivelurile scăzute de 
colesterol şi sinucidere. S-au semnalat persoane cu colesterolul scăzut, 
fie în mod natural, fie datorită unui regim alimentar şi medicamentos în 
acest sens, fie chiar prin exerciţiile fizice, înclinate spre sinucidere 274 . 

21. S-au mai semnalat sinucideri în funcţie de grupurile etnice şi 
rasiale. 

în Statele Unite, albii prezintă rate mai ridicate de sinucidere decât 
alte grupuri, cu excepţia americanilor nativi, la care rata sinuciderii 
este de două ori mai mare decât media naţională. Există şi variaţii între 
diferite ţări în ceea ce priveşte ratele de sinucidere. De exemplu, cea mai 
ridicată rată se înregistrează în Ungaria, Germania, Austria, Danemarca 
şi Japonia. Rate mai reduse se înregistrează în Egipt, Mexic, Grecia şi 
Spania 275 . 

22. Alcoolismul devine din ce în ce mai mult o cauză a suicidului. 
Astfel, s-a constatat că 33% dintre cei care încercau să se sinucidă erau 
identificaţi ca mari consumatori de alcool. Atunci când alcoolismul se 
combină cu depresia, riscul de sinucidere este extrem de ridicat 276 . 

23. Hărţuirile sexuale dezlănţuite în homosexualitate, pedofilie şi 
viol, pot afecta atât de puternic sensibilitatea sufletească a unor persoane, 
încât să le determine la suicid. în astfel de situaţii, codul penal îşi arată 
prezenţa cu pedepse deosebit de grave... 

24. S-au semnalat sinucideri în urma victimizărilor din familie. 
Obiectul acestor victimizări nu îl constituie numai femeile, ci şi copiii. 

25. în ultimul timp, în ţara noastră, se vorbeşte tot mai mult de 
sinuciderea pe care şi-o provoacă copiii abandonaţi de părinţi, spunând că 
nu mai pot suporta „dorul de mamă”. La fel sunt şi cazurile copiilor lăsaţi 



178 


în grija altor familii, întrucât părinţii emigrează la muncă în străinătate... 
Unii dintre aceşti copii se consideră apăsaţi de golul adânc al abandonării, 
socotind că pentru ei viaţa şi-a pierdut sensul... 

26. Tot în ţara noastră, mai precis în capitală, chiar în ziua 
solstiţiului de vară, 2007, în condiţii de temperatură caniculară, s-au 
înregistrat nouă sinucideri. Psihiatrii apreciază că şi canicula poate 
fi cauză a sinuciderii, creând anxietate, agresivitate şi depresii. Când 
cineva este stăpânit de aceste terorizante şocuri psihice se manifestă în 
exterior prin irascibilitate şi violenţă, iar în interiorul incandescent al 
sufletului îşi face loc, mai ales datorită depresiei provocate, acel „taedium 
vitae”, care sfârşeşte prin suicid... 

27. în sfârşit, dar nu în ultimul rând, ci poate în primul rând, cauza 
suicidului rezidă în deznădejdea morbidă ca pierdere a credinţei. Concret 
vorbind, se constată că în Franţa, la sfârşitul secolului al XH-lea, sporesc 
cazurile de sinucideri, datorită evoluţiei mentalităţii ateiste: „Credinţa 
este într-atât de stinsă în această ţară, încât nu mai găsim nici măcar un 
singur tânăr care să nu vrea să fie ateu... se consideră că toate sinuciderile 
pe care de la un timp le avem intr-un număr atât de mare, provin din 
ateism.. ,” 277 . Iar ateismul „e născut direct din profunda criză a conştiinţei 
creştine a anilor 1580-1620” 278 . Mai departe, ateismul existenţialist, 
declarând viaţa o „cursă de la neant la neant”, motivează necesitatea 
morţii mai mult decât cea a fiinţării, pe care o consideră nemotivată şi 
fără sens... Şi astfel, aceşti predicatori ai „existenţei pentru moarte” au 
făcut şi continuă să facă multe victime suicidare... 

De aici vedem că dacă ateismul închide orizontul vieţii, dându-i un 
gust de putregai, credinţa îi deschide orizontul luminos într-o perspectivă 
veşnică, dinamizându-i spre acţiune cele mai tainice potenţe. 

Din cele până aici tratate vedem că suicidul poate fi determinat fie 
de deznădejdea oarbă sau tristeţea ce devine tenebroasă şi obsesivă, 
închizând orizontul existenţei în taedium vitae, fie de entuziasmul 
agresiv şi exacerbat, care face ca viaţa să fie exaltată în prăbuşirea 
ei... 


3. Suicidul şi instinctul de conservare a vieţii 

Omul este singura fiinţă care are conştiinţa morţii, putând lua 
atitudine morală faţă de ea. Animalele pot avea doar un „presimţ” al 

morţii. La ele este definitoriu instinctul de consevare a vieţii, care se 
prelungeşte în instinctul de reproducere... 

Acest instinct, specific lumii vii, este prezent şi la om, având însă 
specificul lui determinat de conştiinţă. 

In fabula intitulată „Bătrânul şi moartea”, Esop relatează cazul 
unui bătrân, care, sleit fiind de puteri, ducea o povară de lemne. La un 
moment dat, apăsat de greutatea lemnelor, aruncă povara şi cheamă 
moartea. Când aceasta apăru şi întrebă de ce a fost chemată, bătrânul 
răspunse: ca să-mi duci tu povara. Fabula ne învaţă - spune Esop - că 
orice om îşi iubeşte viaţa, oricât de nenorocit ar fi! 

Fabula mărturiseşte o evidenţă: viaţa ne este dată spre a fi trăită. 
Omul este legat instinctiv de viaţă. Instinctul de conservare a vieţii 
este înscris în adâncul onticului uman, şi datorită lui muritorii primesc 
impulsul vieţii, oricâte piedici se ridică împotriva ei. Acesta reprezintă 
energia care angajează puterile sufleteşti şi fizice ale omului de a depăşi 
vicisitudinile ce-i apar în faţă, spre a-şi împlini menirea sa. Suicidul este 
înfrângerea acestui instinct natural, motiv pentru care nu poate fi admis ca 
act cerut de natura umană. Este o auto-crimă, sau crimă împotriva naturii, 
în astfel de situaţii, omul cade sub condiţia animalelor, care se conduc în 
chip necesar de instinctul de conservare a vieţii individuale şi a speciei. 
Unii evoluţionişti susţin că şi animalele au pornirea spre sinucidere, 
precum câinele care moare la mormântul stăpânului său, prezentat cu 
atâta duioşie de Grigore Alexandrescu în poezia „Câinele soldatului”: 
„.. .Iar în dimineaţa aceea viitoare, / Pe când se deşteaptă omul muncitor, 
/ Zăcea lângă groapă, mort de întristare, / Câinele Azor!”. Dar aici nu e 
vorba de sinuciderea conştientă şi liberă, provocată cu deliberare, ci de 
ataşamentul câinelui faţă de stăpân, care întrece necesitatea hranei. 279 
Poetul a vrut doar să ilustreze acel „semper fidelis” al animalului, ca 
motiv de stimulare a sentimentelor umane, ce se cer a fi puse în aplicare 
în toată profunzimea lor. 

Prin urmare, instinctul de conservare a vieţii este animat de 
speranţa care niciodată nu piere, ci angajează energiile sufleteşti de a 
străbate şi depăşi obstacolele vieţii... De aceea, s-a spus că „speranţa 
cade ultima”, dar atunci când ea cade, apare marea disperare, care face 
ca viaţa să-şi piardă sensul... 

4. Suicidul în filosofia antică 

Suicidul a existat din timpuri imemoriale, de când omul nu şi-a 
mai putut suporta viaţa, din diferite pricini mai mult sau mai puţin 
întemeiate. Popoarele antice civilizate, precum grecii şi romani, au avut 
atitudini contradictorii faţă de suicid. Era o vreme când l-au condamnat, 
considerân-du-1 greşeală groaznică împotriva cetăţii, neadmiţând nici 
înmormântarea legală a sinucigaşului. A urmat apoi o altă vreme cu altă 
mentalitate, potrivit căreia suicidul era socotit act de eroism şi demnitate. 
Şi atunci foarte mulţi oameni din toate categoriile sociale, fie din laşitate, 
fie din curaj, spre a-şi „salva” onoarea atunci când viaţa le era în pericol, 
au ales suicidul... 

Pe plan filosofic, sinuciderea a fost combătută cu hotărâre de către 
Platon şi Aristotel, dar susţinută cu multă dârzenie de către stoici, care 
i-au făcut „nume bun” prin însuşi exemplul personal. 

Platon, de pildă, spunea despre suicid că „nu este un lucru 
îngăduit” (Phaidon 61 c), având în vedere faptul că în Atena acelor vremi 
sinucigaşii se situau în categoria criminalilor, şi, nu numai că nu aveau 
dreptul la funeralii, ci cadavrul era izolat, iar incinta funerară era lipsită 
de orice fel de podoabe (Legi 873d). Iată şi cuvintele filosofului: „...Şi 
nu-i aşa că şi tu, dacă vreuna din făpturile care îţi aparţin ar încerca să se 
omoare fără încuviinţarea ta, te-ai mânia pe ea şi, dacă ţi-ar sta în putinţă, 
ai pedepsi-o?” (Phaidon 62c). Dintre pedepsele aplicate sinucigaşilor era 
şi aceea a tăierii mâinii drepte. 

Cu toate acestea, Dialogul platonician nu era unanim înţeles ca 
fiind împotriva suicidului. Referindu-se la lumea ideală râvnită de sufletul 
omenesc, această lume a umbrelor producea acel „taedium vitae” (scârbă 
de viaţă), ce se cuvine să fie cât mai curând părăsită. în perioada umanistă 
se făcea mult caz de Cleombrotus, tânăr, frumos, bogat şi iubit, care şi-a 
luat viaţa după ce a citit Phaidon, dorind să ajungă a trăi într-o lume 
mai bună 280 . 

Atitudinea de condamnare a suicidului şi-a manifestat-o şi 
Aristotel: „Cine se omoară pe sine din mânie, făptuieşte aceasta 
împotriva raţiunii drepte, ca atare el făptuieşte o nedreptate. Dar pe cine 
nedreptăţeşte dacă nu cetatea...” (E.N. 1138a 10). Pentru înţeleptul 
din Stagira, sinuciderea nu este un act de curaj, ci de laşitate: „A muri 
pentru a evita sărăcia, sau dragostea, sau ceva dureros, nu este dovadă 

de curaj, ci mai mult de laşitate; că este o slăbiciune a spiritului să eviţi 
greutăţile. Numai muritorii superficiali, neputând să suporte chinul, îşi 
ridică viaţa”. (E.N. 1116a 13). 

Pe de altă parte, la polul opus, erau stoicii. Aceştia, pornind de la 
idealul libertăţii de afirmare a omului ca fiinţă raţională, spun că atunci 
când nu-şi poate împlini acest ideal, va fi salvat de curajul sinuciderii. 
Cicero preciza apoi că sinuciderea se face cu intervenţia zeului, care va 
oferi „causam justam” (motivul valid) pentru săvârşirea faptei. Atunci, 
„cu siguranţă înţeleptul va trece bucuros de la întunericul de aici, spre 
lumina de dincolo” (Tuse. Disp. I, 74). Această concepţie şi-a găsit o 
vastă accepţie în lumea antică, fiindcă oferea speranţa nemuririi, şi nu 
puţini au fost cei care au devenit victimele suicidului. 

Datorită popularităţii sale, stoicismul face ca suicidul să fie practicat 
de persoanele aparţinând claselor înstărite. Epictet, de pildă, scria: „ce 
îţi pasă de calea prin care intri în Hades? Toate sunt la fel”. Marcus 
Aurelius era şi mai stăruitor când recomanda „să părăseşti această lume 
din clipa în care nu mai poţi urma felul de viaţă pe care ţi l-ai propus. 
Chiar din acest moment îţi stă în putere să trăieşti după cum ai gândit în 
clipa când eşti pe punctul de a pleca din viaţă. Iar dacă nu ţi se îngăduie, 
atunci părăseşti viaţa într-un asemenea fel ca şi cum nu ai încerca nici o 
suferinţă. Este fum, şi plec... rămân cu sufletul liber şi nimeni nu mă va 
împiedeca să fac ceea ce vreau” 281 . Seneca, la rândul său, accentuează 
aceleaşi îndemnuri, spunând: „Atât timp cât corpul şi mintea noastră se 
bucură de toate facultăţile lor şi ne permit să ducem o viaţă demnă, nu 
există nici un motiv să-ţi iei viaţa. în schimb, a continua să trăieşti în 
suferinţele provocate de o bătrâneţe înaintată, când nu depinde decât de 
noi să ne eliberăm de ea, este culmea prostiei... Dacă trupul nu mai e 
bun de nimic, de ce să nu eliberezi un suflet care se chinuieşte?... Este 
un nevolnic şi un ticălos cel care moare din cauza durerilor, dar este un 
nebun cine trăieşte numai ca să sufere dureri” 282 . 

5. Aspecte ale suicidului în filosofia 
şi literatura modernă 

David Hume arată în „Essay on suicide” că moartea voluntară nu 
este o violare a datoriilor faţă de Dumnezeu, nici faţă de aproapele şi 
nici faţă de sine însuşi, Fiindcă sinuciderea reprezintă puterea omului 

exercitată asupra sa însuşi, ca un act liber, este motivată de faptul că prin 
suicid nu sunt lezate întru nimic drepturile stăpânirii divine, deoarece 
omul posedă trupul ca pe o proprietate a sa, de care are dreptul să dispună 
după cum voieşte... D. Hume, în afirmaţia sa, nu face deosebirea între 
dreptul de stăpânire şi dreptul de folosinţă. Omul are dreptul asupra 
trupului său, dar nu spre a-1 distruge, ci spre a-1 păstra, a-1 îngriji 283 , a-1 
perfecţiona, aşa cum de altfel natura însăşi îi impune. Sfântul Apostol 
Pavel poate face în acest context fireasca constatare: „Căci nimeni nu 
şi-a urât vreodată trupul, ci îl hrăneşte şi îl încălzeşte, precum şi Hristos 
Biserica” (Efeseni 5, 29). 

La rândul său, Albert Camus, în cap. „Absurdul şi sinuciderea” din 
„Mitul lui Sisif’, spune: „Nu există decât o singură problemă filosofică 
cu adevărat importantă: sinuciderea. A hotărî dacă viaţa merită să nu 
fie trăită, înseamnă a răspunde la problema fundamentală a filosofiei... 
Oamenii se sinucid fiindcă viaţa nu merită să fie trăită. Iată, fără îndoială 
un adevăr - nefecund totuşi, pentru că e un truism... îmi iau aici 
libertatea să numesc sinucidere filosofică atitudinea existenţialistă... 
Pentru existenţialişti, negaţia este Dumnezeul lor. în înţelesul cel mai 
exact, acest Dumnezeu nu se susţine decât prin negarea raţiunii umane”. 


6. Suicidul în Sfânta Scriptură 

I. Vechiul Testament 

Legislaţia Vechiului Testament nu face nici o referire de principiu 
asupra sinuciderii. Cărţile Vechiului Testament amintesc însă câteva 
cazuri. 

Astfel: 

- Despre Abimelec se spune că, după ce i-a fost spart capul cu o 
bucată de piatră, pentru a nu cădea în ruşine, spunându-se despre el că 
„a fost ucis de o femeie”, a chemat pe purtătorul său de arme să-l ucidă 
(Judecători 9, 51-55). 

- Regele Saul, învins în lupta cu filistenii, a cerut purtătorului de 
arme să-l ucidă, pentru a nu ajunge de batjocura duşmanilor. De teamă, 
purtătorul de arme refuză. Atunci Saul se aruncă în propria-i sabie. La 
fel a făcut şi purtătorul de anne (I Regi 31, 1-5). 

- După ce Ahitofel eşuează în conspiraţia îndreptată contra regelui 
David, „s-a dus la casa sa şi şi-a făcut testamentul în folosul casei sale, 

apoi s-a spânzurat şi a murit şi a fost înmormântat în cetatea tatălui său” 
(II Regi 17, 23). 

- Zimri, omorându-1 pe rege, a domnit doar 7 zile în Tirţa. Israeliţii 
revoltaţi şi-au ales rege pe Omri, mai-marele oştirii, şi au înconjurat 
cetatea unde domnea Zimri. „Când a auzit Zimri că cetatea este luată, 
s-a dus în odaia din fund a casei domneşti şi a dat foc casei domneşti, în 
care era, şi a pierit” (III Regi 16, 15-18). 

- Tot sinucidere este socotită şi moartea lui Samson, fiindcă a 
provocat dărâmarea palatului peste filisteni, situaţie în care cade şi el 
victimă. 

în cărţile deuterocanonice este relatat un singur caz. Prin 
sentimentul său patriotic şi prin faptele sale de vitejie, Razis este urmărit 
de duşmani, cu intenţia de a-1 ucide, „socotind că de-1 va prinde va face 
foarte mare durere iudeilor. Şi când gloata de ostaşi vrând să ia turnul 
unde se ascunsese Razis, bătea în uşi şi poruncea să aducă foc să aprindă 
uşile, atunci Razis, aproape să fie prins, singur s-a junghiat cu sabia, vrând 
mai bine să moară în cinste, decât să se supună păgânilor şi împotriva 
cinstei sale să păţească ocări nevrednice...” (II Macabei 14, 37-46). 

II. Noul Testament admite suicidul? 

în afară de cazul sinuciderii lui iuda, Noul Testament nu vorbeşte 
de nici un alt caz de sinucidere. 

Cei ce văd în cuvintele Domnului: „Eu îmi dau viaţa pentru oile 
mele” (Ioan 10, 15), o afirmare a suicidului înseamnă că nu au înţeles 
nimic din taina mântuirii noastre. într-adevăr, El îşi dă viaţa pentru oile 
Sale, dar această jertfă porneşte din veşnica şi inefabila voinţă şi iubire a 
Sfintei Treimi, fiindcă atât crearea lumii cât şi mântuirea ei o săvârşeşte 
Tatăl, prin Fiul, în Duhul Sfânt. - Dar nu se jertfeşte întreaga Sfântă 
Treime, ci jertfa este adusă de Fiul care s-a întrupat pentru noi şi pentru 
a noastră mântuire, împlinind astfel voinţa Tatălui, care în fond este şi 
voinţa Lui şi a Duhului Sfânt. 

Dincolo de acest aspect dogmatic, transcendent, se cuvine să 
coborâm la crucea lui Hristos, şi vom constata că aici nu este „pulsiunea 
morţii”, ci deschiderea vieţii. „Există un raport tainic de inversiune - 
subliniază Olivier Clement - între cel care se sinucide şi Cel care s-a 
răstignit, între crucea care dă moartea prin absorbirea „neantizantă” în 
sine-însuşi şi crucea care dă viaţă prin sacrificiul de sine” 284 . 

în altă ordine de idei, ne vom referi la unele cuvinte ale 
Mântuitorului, despre care unii spun că vizează suicidul. într-o anume 
împrejurare Domnul a spus: .. Iar celui ce va sminti pe unul din aceşti 
mai mici, care cred în mine, mai de folos i-ar fi să-şi atârne o poatră de 
moară de gât şi să fie aruncat în adâncul mării” (Matei 18, 6). Aici însă 
nu e nici o referire la suicid, ci la faptul că păcatul smintelii este mai grav 
chiar şi decât viaţa pământeană, care este trecătoare, pe când păcatul are 
consecinţe veşnice... 

Mai delicată este însă problema pe care au pus-o unii teologi în 
discuţie, şi anume că Sfântul Apostol Pavel ar prefera suicidul pentru 
a ajunge cât mai curând în comuniunea veşnică cu Hristos cel înălţat 
în slava Tatălui. Se invocă în acest sens cuvintele Apostolului: „Pentru 
mine moartea este un câştig, iar viaţa este Hristos” (Filipeni 1, 21-23). 
Se susţine că poziţia exprimată aici ar fi confirmată şi de alte texte. De 
pildă, în Romani 8, 38-40 citim: „.. .Căci sunt încredinţat că nici moartea, 
nici viaţa... nu va putea să ne despartă de dragostea lui Dumnezeu, care 
este în Hristos Iisus, Domnul nostru”. La fel, în II Corinteni, 5, 1-8 stă 
scris: „.. .Căci de aceea şi suspinăm, dorind să ne îmbrăcăm cu locuinţa 
noastră cea din cer... Căci fiind în acest cort, suspinăm îngreuiaţi, ... 
pentru ca ceea ce este muritor să fie înghiţit de viaţă... Avem încredere 
şi voim mai bucuros să plecăm din trup şi să petrecem cu Domnul”. 285 

Evident în aceste texte, ca şi în altele de acest fel, ideea forte constă 
în dorinţa arzătoare a Apostolului de a fi într-o comuniune veşnică şi 
totală cu Hristos, eliberat de orice bariere sau impedimente care ar putea 
stagna sau chiar umbri acest deziderat. Dar Apostolul nu oferă elemente 
de discuţie asupra sinuciderii, ca o cale care ar împlini acest scop. Dacă ar 
fi întreprins vreo pledoarie în favoarea suicidului, s-ar fi cuvenit să fi fost 
primul care să-şi pună în aplicare propovăduirea sa. Ori, el emite regula 
că „prin multe necazuri trebuie să intrăm în împărăţia lui Dumnezeu” 
(Fapte 14, 22). Apostolul ştie că împărăţia lui Dumnezeu se ia prin luptă, 
şi numai cei ce luptă ajung la ea. El scrie în acest sens lui Timotei: „Lupta 
cea bună m-am luptat, călătoria am săvârşit, credinţa am păzit. De acum 
mi s-a gătit cununa dreptăţii pe care mi-o va da Domnul, judecătorul cel 
drept, în ziua aceea; şi nu numai mie, ci şi tuturor celor care vor fi iubit 
arătarea lui” (II Timotei 4,7-8). în acest context, sinuciderea apare în mod 
evident o dezertare laşă, chiar un refuz de a-ţi duce crucea până la capăt 
cu curaj şi demnitate. Creştinul, ca atlet al lui Hristos, are menirea ca 
neîntrerupt să alerge spre ţinta chemării celei de sus (Filipeni 3, 13-14). 

La mântuire, ca scop final al vieţii, se ajunge printr-o activitate 
susţinută şi nu printr-un act de autodistrugere. îndemnul apostolic este 
foarte clar: „lucraţi cu frică şi cu cutremur la mântuirea voastră” (Filipeni 
2, 12); spre a confirma cuvintele Domnului: „împărăţia lui Dumnezeu se 
ia cu asalt şi numai cei ce dau asaltul o cuceresc” (Matei 11, 12). Aceasta 
înseamnă că împărăţia lui Dumnezeu se cucereşte prin lupta împotriva 
obstacolelor de tot felul, de la puterile întunericului, până la ispitele şi 
patimile de care permanent trebuie să ne debarasăm. 

în acest context, s-ar putea eventual pune în discuţie faptul că în 
epoca apostolică şi post-apostolică, precum şi în timpul care a urmat 
acesteia, creştinii manifestau dorinţa arzătoare de a fi în comuniune 
veşnică cu Hristos, fiind în aşteptarea parusiei, sau acceptând cu 
entuziasm martiriul. Dar aceasta nu însemna întru nimic suicid. Sfântul 
Iacob îndeamnă în acest sens: „Deci fiţi îndelung răbdători, fraţilor, până 
la venirea Domnului. Iată, plugarul aşteaptă roada scumpă a pământului, 
îndelung răbdând, până ce primeşte ploaia timpurie şi târzie. Răbdaţi, 
dar, şi voi îndelung şi întăriţi-vă inimile, căci venirea Domnului s-a 
apropiat” (Iacob 4, 7-8). îndemnul creştin este în direcţia întăririi inimii 
prin răbdare, şi nu de suprimare a vieţii datorită slăbiciunii şi a lipsei 
de răbdare... E vorba de o aşteptare optimistă, şi nu de o dezertare de 
la datorie... 

Prin urmare, comuniunea veşnică cu Hristos nu poate fi interpretată 
la nici un caz ca o dorinţă agresivă faţă de noi înşine, ci ca o răsplată 
obiectivă venită din parte lui Dumnezeu, şi acordată numai acelora care 
în luptă cu ispita şi cu toate vicisitudinile vieţii, rămân biruitori prin 
harul lui Hristos: „Fericit bărbatul care rabdă ispita, căci fiind încercat 
va lua cununa vieţii, pe care a făgăduit-o Dumnezeu celor ce-L iubesc 
pe El” (Iacob 1, 12). 

în sfârşit, autorul Apocalipsei ne îndeamnă stăruitor: „Fii credincios 
până la moarte şi îţi voi da cununa vieţii” (Apocalipsa 2, 10). Acest 
îndemn spulberă orice posibilitate de a lua în consideraţie suicidul spre 
a ajunge în veşnica comuniune cu Hristos cel înălţat la cer, de-a Dreapta 
Tatălui. 



186 


7. Atitudinea Bisericii faţă de suicid 

După cum am văzut mai înainte, Biserica nu a luat dintru început 
atitudine faţă de suicid. Dovadă este faptul că multe dintre fecioarele 
creştine, spre a-şi păstra castitatea, preferau sinuciderea atunci când se 
punea problema să fie violate. Sfântul Ambrozie aduce laude Sfintei 
Pelaghia, care a preferat să se înece decât să accepte să fie violată... 

Pe de altă parte, unii au considerat că însuşi martiriul primilor 
creştini ar fi o formă de sinucidere. Afirmaţia este însă greşită. 

Fără îndoială, martiriul a însemnat un act de curaj şi dăruire pentru 
ideal. Ca jertfă de sine pentru Hristos, martiriul a însemnat vitejie şi 
biruinţă. Nu despărţirea de această viaţă trupească i-a îndemnat pe primii 
creştini spre martiriu, ci credinţa lor fennă şi iubirea lor de neclintit faţă 
de Hristos. Din nefericire însă, au apărut şi falşi mărturisitori, care de-a 
dreptul provocau martiriul, nu ca pe o jertfă de totală dăruire lui Hristos, 
ci ca glorificare a lor. Dar încă dintru început Biserica a refuzat o astfel 
de sfinţenie... 

S-a remarcat că „martirii nu dispreţuiau viaţa şi lumea ca atare; ei 
ştiau că şi viaţa aceasta este bună de vreme ce e lucrarea lui Dumnezeu... 
Dar ei ştiau că viaţa aceasta este provizorie, de aceea nu o idolatrizau. 
Ea va fi înlocuită cu alta mai deplină. Ea este ceea ce le spune păgânilor 
Pionius în preajma mărturisirii lui: „ştiu că viaţa e dulce, dar noi dorim 
o viaţă mai bună! Lumea e frumoasă, dar noi dorim să posedăm lumina 
cea adevărată! Totul e prea frumos aici şi noi iubim opera lui Dumnezeu. 
Dacă renunţăm la ea nu o facem din dezgust. Dar noi ştim că există bunuri 
mai mari decât acestea”... Aceasta este viaţa creştină: viaţa plăsmuită de 
puterile veacului ce va să vie, viaţa crescută sub lumina veşniciei.. .” 286 . 

Clement Alexandrinul (+217) condamnă cu multă hotărâre pe 
acei dintre creştini care preferau martiriul ca sinucidere: „Noi ţinem de 
rău - spune el - pe cei care se aruncă singuri în primejdie de moarte, ca 
unii ce nu sunt dintr-ai noştri, care au comun cu noi numai numele de 
creştin, care, din ură faţă de Creator, se grăbesc să se dea singuri morţii. 
Ticăloşii se omoară singuri! Despre aceştia spunem că pleacă din lume 
fără cununa de mucenic, chiar dacă sunt omorâţi de autoritatea publică. Ei 
nu păstrează caracterul mucenicului credincios; nu cunosc pe adevăratul 
Dumnezeu şi se dau pe ei înşişi unei morţi zadarnice, (fiindcă) hulesc 
trupul, (deşi) trebuie să ştie că şi armonia trupului contribuie la o bună 

desfăşurare a spiritului” (Stromate IV, 17.1. - 18.1.). 

Combătând secta donatistă, care susţinea ideea suicidului, Fericitul 
Augustin, influenţat de ideile platonice promovate de Plotin, Porfiriu 
şi Macrobiu, potrivit cărora suicidul constituie un atentat împotriva 
drepturilor lui Dumnezeu, şi călăuzit de porunca: „să nu ucizi!”, arată 
că viaţa este un dar sfânt al lui Dumnezeu, de care singur Dumnezeu 
poate dispune. El socoteşte, astfel, că donatiştii sunt adevăraţi criminali, 
atunci când apără martiriul voluntar. 

în „De civitate Dei” (I, 47), el se pronunţă împotriva suicidului, 
iar cuvintele sale vor constitui poziţia oficială a Bisericii: „Afirmăm, 
declarăm şi confirmăm că nimeni nu trebuie să-şi ia spontan viaţa sub 
pretextul de a scăpa de necazurile trecătoare, cu riscul de a cădea în 
chinurile veşnice; nimeni nu trebuie să-şi ia viaţa pentru păcatele altuia; 
aceasta ar însemna să comitem păcatul cel mai grav, ştiind că păcatul 
celuilalt nu ne pătează; nimeni nu trebuie să-şi ia viaţa pentru greşelile 
trecute; mai ales că cei care au păcătuit au nevoie de viaţă pentru a face 
penitenţă şi a se videca; nimeni nu trebuie să-şi ia viaţa în nădejdea unei 
vieţi mai bune după moarte; cei care sunt vinovaţi de moartea lor nu au 
acces la această viaţă mai bună” 287 . 

în sprijinul afirmaţiei sale, episcopul din Hippo aduce şi unele 
argumente morale, arătând că cel ce îşi ia viaţa este un laş, incapabil să 
suporte încercările, un vanitos, care dă importanţă la ceea ce gândesc 
ceilalţi despre el. Cato reuneşte aceste două vicii. Nici o împrejurare nu 
poate să scuze suicidul: nici violul, ca în cazul Lucreţiei (dacă sufletul ei 
a rămas neprihănit, de ce să-şi ia zilele? Dacă a încercat plăcerea, chiar 
involuntară, trebuie să trăiescă pentru a face penitenţă); nici dorinţa de 
a scăpa de ispită (căci atunci comiţi o crimă sigură pentru a scăpa de un 
păcat posibil, fără posibilitate de căinţă); nici fuga din faţa suferinţelor 
şi a durerii (aceasta e laşitate); nici disperarea în faţa propriilor greşeli 
(ca Iuda, care comite o a doua crimă). în nici un caz nu avem dreptul de 
a deschide noi înşine poarta vieţii veşnice 288 . 

începând din 348, ca reacţie faţă de erezia donatistă care susţinea 
suicidul, sinodul de la Cartagina îl condamnă, iar în 381 episcopul 
Timotei al Alexandriei decide să nu se mai rostească rugăciuni pentru 
sinucigaşi, decât în cazurile de nebunie dovedită. 

Iată conţinutul canonului 14 al lui Timotei al Alexandriei: 
„întrebare: Dacă cineva nefiind în minţi ridică mâna asupra sa, sau se 
aruncă în prăpastie, să se facă pentru el vreo aducere sau nu? Răspuns: 

în privinţa acestuia clericul trebuie să lămurească dacă a făcut aceasta 
cu adevărat fiind ieşit din minţi. Căci de multe ori rudeniile celui ce a 
pătimit aceasta, vrând să obţină aducerea jertfei şi rugăciune pentru el, 
minţesc, şi zic că nu era în minţi. Uneori însă a făcut aceasta din cauza 
tratamentului jignitor al oamenilor, sau altminteri oarecum din scârbă 
şi pentru aceasta nu trebuie să se aducă jertfă; că însuşi de sine ucigaş 
este. Deci clericul negreşit trebuie să cerceteze cu deamănuntul, ca să 
nu cadă în osândă”. 

Sub influenţa acestui canon, s-a hotărât că atunci când sinuciderea 
este săvârşită ca act liber şi raţional, celui în cauză i se va refuza orice 
rugăciune şi orice fast de înmormântare, precum şi orice pomenire la 
Sfânta Liturghie sau cu alt prilej. 

De acum, din secolul al IV-lea, poziţia Bisericii faţă de suicid va 
deveni fermă, atât sub aspect liturgic, cât şi etic, toţi teologii punând 
fapta la stâlpul infamiei. Şi nu nemotivat. Motivul pentru care Biserica 
condamnă suicidul rezidă în faptul că trupul deopotrivă cu sufletul 
constituie creaţia lui Dumnezeu. Şi precum Dumnezeu este atotsfânt, 
tot ceea ce exprimă voinţa lui Dumnezeu poartă pecetea sacralităţii. Pe 
de altă parte, sacralitatea trupului este dată şi de faptul că el nu este o 
simplă posesie autonomă, ci darul lui Dumnezeu, faţă de care trebuie să 
avem responsabilitatea cuvenită. Darul lui Dumnezeu trebuie chivernisit 
spre sfinţenia Lui, prin participarea la viaţa divină. Trupul nu poate fi 
distrus ca o simplă posesie faţă de care poţi chiar şi abuza... Iată cuvintele 
Apostolului: „...Sau nu ştiţi că trupul vostru este templu al Duhului 
Sfânt... şi că nu sunteţi ai voştri?... Preamăriţi dar pe Dumnezeu în 
trupul vostru şi în duhul vostru care sunt ale lui Dumnezeu” (I Corinteni 
6, 19-20). 

Drept urmare, „nimeni dintre voi nu trăieşte pentru sine şi nimeni 
nu moare pentru sine. Căci dacă trăim, pentru Domnul trăim, iar dacă 
murim, pentru Domnul murim; deci, şi dacă trăim şi dacă murim, ai 
Domnului suntem. Căci şi Hristos spre aceasta a murit şi a înviat şi a 
trăit, ca să domnească şi peste cei morţi şi peste cei vii” (Romani 14, 
7-9). Privit în lumina acestor cuvinte, suicidul ca pierdere a încrederii 
în Dumnezeu reprezintă o totală înstrăinare de El. 

Pe de altă parte, luând trup omenesc ca al nostru, Fiul lui Dumnezeu 
a sfinţit pe cruce firea noastră, deopotrivă sufletul şi trupul deschizându-le 
perspectiva veşnică a comuniunii cu Dumnezeu. în această situaţie, noi ne 
naştem cu trup firesc, dar menirea acestuia este aceea de a se transforma 

în trup duhovnicesc: „Se seamănă trup firesc, învie trup duhovnicesc. 
Este trup firesc, este şi trup duhovnicesc. Aşa s-a scris: „s-a făcut omul 
cel dintâi, Adam suflet viu; iar Adam cel de pe urmă duh de viaţă făcător” 
(I Corinteni 15, 44-45). 

De aici rezultă că persoana umană formează o entitate 
psihosomatică indivizibilă, cu menirea înduhovnicirii ei integrale 
(trup şi suflet) în comuniunea veşnică a lui Dumnezeu. Prin suicid, 
ca act conştient şi liber, această unitate dintre suflet şi trup se destramă, 
iar o dată cu ea, menirea spirituală a omului îşi pierde sensul de a exista. 
Pentru acest motiv, prin suicid se săvârşeşte cu voie liberă păcatul 
ruperii din comuniunea lui Dumnezeu, rămânând în afara harului Său şi 
a sfinţeniei Bisericii Sale. 

8. Suicidul între nebunie şi responsabilitate 

Din cuprinsul canonului devenit normativ în Biserică pentru 
condamnarea sinucigaşilor, se cuvine să revenim asupra frazei finale: 

„Deci, clericul negreşit trebuie să cerceteze cu de-amănuntul, ca să 
nu cadă în osândă”. 

După cum vedem, se impune clericului să cerceteze cu multă 
responsabilitate dacă suicidul a fost săvârşit în deplinătatea normalităţii, 
pentru ca cel în cauză să poată fi considerat vinovat... De remarcat 
însă este faptul că „cercetarea” lipseşte, încât, pentru a nu „se cădea 
în osândă”, s-a generalizat sentinţa de condamnare rostită automat 
în cazurile de sinucidere, refuzându-i-se celui decedat orice fel de 
rugăciune... 

în această situaţie întâlnim păreri contracdictorii. Astfel, în 1788, 
William Rowley scria cu certitudine: „Cel care se sinucide este indubitabil 
non compos mentis, iar suicidul ar trebui să fie întotdeauna considerat 
ca act de nebunie” 289 . 

în acest caz, răspunsul este simplu: oricine se sinucide nu este 
responsabil, şi ca urmare, orice „cercetare” încetează... 

Dar pe de altă parte, teologii au formulat pentru sinucigaş o 
condamnare dură, fără drept de apel, declarând că „prin inducţia 
exemplelor particulare ale sinucigaşilor, care au fost cu toţii nişte 
blestemaţi şi damnaţi, putem să conchidem cu certitudine că nici un 
sinucigaş nu a fost mântuit, şi nici nu poate fi. Mobilul tuturor motivelor 
şi cauzelor ce păreau să justifice oarecum sinuciderea, este socotit a fi 

diavolul, care acţionează prin cele trei instrumente ale sale: mândria, 
deznădejdea şi necredinţa. înăsprirea tonului scrierilor teoretice se 
reflectă în dreptul canonic şi în dispoziţiile concrete ale statutelor sinodale 
ale Bisericii Apusene. Astfel, conciliile regionale de la Lyon, din 1577, 
de la Reims şi de la Bordeaux, din 1583, de la Cambrai, din 1586, de la 
Chartres, din 1587, precizează interdicţia de înhumare pentru sinucigaşi. 
Cel de la Reims prevede chiar excomunicarea celor care le vor înhuma 
cadavrele 290 . 

Acele timpuri însă au trecut, şi odată cu ele s-a schimbat şi 
mentalitatea oamenilor, şi implicit modul de interpretare a suicidului. 

întrucât se impune totuşi „cercetarea” fiecărui caz în parte, vom 
pune în discuţie tocmai acest aspect, adică în ce măsură suicidul este 
act conştient şi liber şi, prin urmare, responsabil, urmărind poziţia 
spiritualităţii creştine, cea medicală, psihologică şi sociologică... 

1. Sub aspectul spiritualităţii creştine, suicidul este considerat un 
act al lipsei de credinţă şi de încredere în pronia divină. Suicidul este act 
al revoltei contra lui Dumnezeu ca şi Creator şi Răscumpărător. Datorită 
faptului că suicidul este o faptă ireversibilă, neexistând posibilitatea 
căinţei, nu există nici posibilitatea iertării din partea lui Dumnezeu. 
Socotindu-1 ca o „totală lipsă de credinţă”, ca o înstrăinare şi ruptură 
definitivă de Dumnezeu, S. Bulgakov socoteşte suicidul ca blasfemie 
faţă de Dumnezeu, iar pe cel ce-şi ia viaţa ca pe un „descendent spiritual 
al lui Iuda trădătorul, respingându-1 pe Dumnezeu şi fiind respins de 
Dumnezeu”. 291 

Prin urmare, sub aspect spiritual, suicidul este considerat faptă 
abominabilă, ce se datorează „slăbiciunii morale” provocate de păcat. 

De aici vedem că suicidul ca auto-crimă şi blasfemie faţă de 
Dumnezeu Creatorul şi Răscumpărătorul, prin pierderea încrederii în 
pronia cerească şi-n iubirea salvatoare ce se oferă omului prin jertfa lui 
Hristos, constituie un păcat grav. Ca păcat, suicidul intră atât în categoria 
păcatelor strigătoare la cer (autocrimă), cât şi în categoria păcatelor 
împotriva lucrării mântuitoare a Duhului Sfânt, întrucât, fiind 
ireversibil, nu poate fi iertat de Dumnezeu în urma actului de căinţă. 

2. Dat fiind faptul că persoana umană este o entitate psihosomatică 
ireversibilă, medicinii şi psihologiei le revin sarcina şi datoria de a studia 
aspectul psihic şi somatic al sinuciderii. 

Cercetătorii în domeniu au stabilit că suicidul se datorează unei 
„depresii majore recurente” şi unor „tulburări de stress post-traumatic”, 

cărora omul le devine victimă. Apar în organism anumite impulsuri de 
autodistrugere, datorită unor procese chimice şi fiziopatologice. Astfel, 
victima este mai degrabă pacient, care trece prin următoarele stări 
psihice. Mai întâi apar sentimente de tristeţe şi de tulburare, urmate 
de mânie şi apoi de speranţă. înclinaţia spre sinucidere apare o dată 
cu transformarea „speranţei” în disperare. 

Cauzele care fac această trecere sunt de ordin neurologic, chimic, 
genetic, endocrin, etc. 

1. Sub aspect neurologic şi chimic, suicidul poate fi determinat de 
slăbirea neurotransmiţătorilor, care afectează ganglionii de bază (cum 
este şi în cazul bobi lui Parkinson), fapt care atrage după sine o scădere a 
cantităţii de dopamină. Cantităţile scăzute de serotonină din organism 
şi a unor acizi înrudiţi cu ea creează mai întâi stări de agresivitate şi 
impulsivitate, care, îndreptându-se împotriva propriei persoane, duc 
la depresia patologică, ce degenerează în suicid. 

2. Factorii hormonali vizează în special sindromul pre-menstrual 
şi disfuncţia glandei tiroide. 

Pe de altă parte, se apreciază că la mortalitatea masculină ar 
contribui şi secreţia de testosteron, care constituie la un moment dat 

factor de agresivitate ce poate fi îndreptată spre sine însuşi, în aşa 

măsură încât să ducă la suicid. 

3. Cercetările ştiinţifice de necontestat au pus în evidenţă 
comportamentul de autodistrugere ca factor genetic existent, dacă nu 
în familie, în istoria ei. 

Explicaţia psihologică şi genetică a suicidului a fost susţinută 
mai ales de Jean Baechler, în lucrarea sa, Les Suicides, din 1975, şi de 
Jack Douglas, în The Social Meaning of Suicide, din 1967. Ei susţin 
că în „zestrea” genetică a fiecărui om zace o anumită agresivitate, care 
reacţionează la posibilităţile de adaptare ale fiecăruia. Sporirea acestei 
agresivităţi orientată spre sine însuşi poate fi stimulată de lipsa de 
integrare într-un anume grup social, sau de rigoarea excesivă a unui cod 
moral, pe măsură să creeze compromisuri, ce atrag oprobriul public... Ei 
susţin apoi că oamenii devin mai agresivi în timp de pace şi mai solidari 
în timp de război, când manifestă dorinţa de a trăi. 

4. S-a semnalat la veteranii războiului din Vietnam apariţia unor 
traume psihice manifestate sub forma unor confuzii între sentimentul 
respectului faţă de sine şi cel al vinovăţiei şi mâniei ofensive, în sensul 

că, neputându-şi manifesta mânia faţă de duşman, înăbuşind-o în sine, 
îi devine ţintă prin autodistrugere. Aceasta apare necontrolată, în sensul 
că „ucide doi oameni”: pe sine fizic, iar pe celălalt emoţional, ca obiect 
al ostilităţii ei. 

Acest fapt confinnă teoria lui Sigmund Freud formulată încă în 
1905, potrivit căreia suicidul înseamnă o întoarcere a agresivităţii 
împotriva eului. Dacă, din cauza presiunii sociale agresivitatea nu se 
poate îndrepta împotriva adevăratului obiect, se întoarce împotriva 
subiectului însuşi, spunea părintele psihanalizei. Freud făcea deosebire 
dintre libido ca instinct al vieţii şi al reproducerii, numit Eros, şi opusul 
acestuia, instinctul distrudo, numit Thanatos (al morţii). Dacă acesta 
din urmă nu este sublimat în acte de altruism, se întoarce distructiv 
spre sine însuşi... 

5. Sociologia a demonstrat că 91% din cazurile de tentativă la 
suicid, sau de sinucidere provin din mediile familiale haotice. La 
acestea se adaugă stările depresive produse de pierderea unor persoane 
dragi în intervale scurte de timp, cum ar fi: pierderea ambilor părinţi, a 
soţului (soţiei), a copiilor, a prietenilor. Sentimentul existenţial al lipsei 
suportului social aduce însingurarea depresivă şi ucigătoare. 

Importanţa factorului social în sinucidere l-a determinat pe celebrul 
sociolog francez E. Durkeim să spună, încă în 1897, că suicidul nu 
poate fi considerat produsul voinţei libere, ci, mai mult, poate avea 
cauze sociale. 292 

Privind în mod special responsabilitatea socială a sinuciderii, 

Antonin Artaud, referindu-se la Van Gogh, arată că e vorba de o 
„sinucidere a societăţii”, iar el o victimă a lipsei de comuniune între 
oameni. Astfel, cu toţii suntem responsabili de fiecare sinucidere 293 . 
„Singurătatea apasă din greu asupra societăţii noastre. Cum să trăieşti 
singur, dezrădăcinat, într-un mediu străin, rece, indiferent? - se întreabă 
O. Clement. Omul are nevoie de căldură ca să subziste. Adolescenţii se 
ghemuiesc în grupurile lor de „camarazi”. Dar nu toţi. Dar cei în vârstă, 
femeile văduve sau abandonate?” 294 . 

în documentatul său studiu referitor la suicid, E. Durkheim, 
bazându-se pe statisticile epocii sale, stabileşte trei categorii sociale 
ale suicidului: 

1. Suicidul egoist, care îi înglobează pe indivizii cei mai slab 
integraţi în grupul lor familial, religios sau politic; 

2. Suicidul altruist se referă la societăţile ce practică un grad de 
integrare excesiv, putând justifica sacrificarea pentru grup; 

3. Suicidul armonic se datorează dereglărilor mecanismelor 
sociale, care nu mai asigură satisfacerea necesităţilor elementare. 

Aceste interpretări sociologice au fost completate în 1930 de 
Maurice Halbwachs, care stabileşte că solitudinea constituie originea 
comună a tuturor tipurilor de sinucidere. El spune explicit să 
„sentimentul unei solitudini definitive şi iremediabile este cauza unică 
a suicidului” 295 . 

Urmărind însă cauzele care-1 provoacă, suicidul aparţine mai mult 
medicinii, psihologiei şi sociologiei, decât spiritualităţii. De cele mai 
multe ori omul este victima impulsurilor sale de autodistrugere. De 
fapt însăşi „slăbiciunea morală” şi păcatul, care îl generează sub aspect 
spiritual, au cauze adânci ce rezidă în structura psihosomatică a omului, 
ce nu-i oferă posibilitatea de revenire de sub apăsarea distrugătoarelor 
stări depresive. în felul acesta, sinucigaşul este mai degrabă pacient 
decât inculpat. 

Nu se poate stabili însă, cu exactitate, câte anume procente suicidul 
este un act conştient de voinţă liberă, deoarece impulsurile depresive îi 
lezează libertatea şi, ca urmare, responsabilitatea. Iar în orice situaţie 
de dubiu, trebuie să învingă totdeauna iubirea. „In dubiis caritas”, 
spunea pe bună dreptate Fericitul Augustin, intr-un alt context de idei... 

Având în vedere faptul că iubirea lui Hristos înclină totdeauna spre 
păcătos, ar fi bine ca, neacceptând păcatul, să-l oferim totuşi pe păcătos 
milei lui Dumnezeu. John Breck arată că „sinuciderea e o tragedie 
ce ne implică pe fiecare din noi ca mădulare ale unui singur Trup. Şi, 
într-o oarecare măsură, răspunderea ei cade asupra noastră, a tuturor... 
în lumina acestei evidenţe, trebuie să regândim abordarea atât a celor 
care se sinucid, cât şi a celor care suferă cel mai mult datorită morţii 
lor. Poate a sosit vremea creării unei slujbe liturgice care ar permite 
înmormântarea sinucigaşilor.,, ceva analog cu slujba de pocăinţă 
în cazul recăsătoririi celui divorţat”. 296 

împărtăşind întru totul această părere, concluzionăm împreună cu 
John Breck, arătând că „responsabilitatea Bisericii în astfel de cazuri este 
de a-1 accepta atât pe cel decedat, cât şi pe cei mai răniţi de această moarte 
tragică şi să-i dăruiască şi pe aceştia milei iubitoare a lui Dumnezeu, 
îngrijirea pastorală se va concentra asupra vindecării celor rămaşi fără 
persoana iubită, evitând orice judecare sau condamnare. Dacă Dumnezeu 

poate înţelege factorii complecşi care determină sinuciderea, indiferent 
dacă în aparenţă aceasta este pentru noi „raţională” sau nu, rolul nostru 
este să lăsăm victima în grija milostivă a lui Dumnezeu, în timp ce 
suntem martorii adevărului că iubirea mântuitoare a lui Hristos e 
mai puternică chiar decât moartea produsă prin sinucidere”. 297 

Toate acestea confirmă ceea ce cu mai bine de un veac în urmă 
spusese, atât de sincer, marele Om al lui Dumnezeu şi neasemuitul scriitor 
F.M. Dostoievski, în „Fraţii Karamazov”: „... vai de sinucigaşi! Cred 
că nu pot fi suflete mai nenorocite decât ale lor. Zice-se că-i păcat să te 
rogi pentru odihna lor şi Biserica se leapădă de ei, aşa cum ni se arată, 
dar în adâncul inimii mele cred totuşi că am putea să ne rugăm şi pentru 
ei. Iubirea nu poate fi prilej de supărare pentru FIristos. Toată viaţa m-am 
rugat în taină pentru ei, vă mărturisesc cinstit, cuvioşilor, şi acum încă 
nu uit să-i pomenesc în fiecare zi în rugăciunile mele”. 

Olivier Clement, deplângând soarta sinucigaşilor, face, la rândul 
său, o pledoarie în favorul necesităţii rugăciunilor pentru sinucigaşi, 
arătând că „nimeni nu este proprietarul vieţii şi morţii sale şi cei ce fac 
speculă cu aceste (pseudo)titluri de proprietate sunt nişte criminali... Se 
înşală cine îşi imaginează că se eliberează prin sinucidere de conflictele 
şi suferinţele de aici. Nu te poţi aneantiza, oricare ar fi rătăcirea, nu 
poţi decât să-ţi schimbi starea. Omul care se sinucide pentru că nu mai 
suportă să trăiască închis în sine însuşi, în propria noapte, în realitate 
nu face decât să se închidă şi mai mult în această opacitate. Dincolo, 
conştiinţa sa se va trezi şi cât de greu îi va fi această trezire! De cele mai 
multe ori, sinuciderea este cu certitudine cea mai rea manieră de a 
intra în moarte, de a începe exodul sufletului care va intra în lumină 
închis, uneori plin de ură. Desigur, poate că mai des decât ne închipuim, 
sinuciderea poate fi şi reversul unei implorări. Nu ştim. Iată de ce mi se 
pare atât de importantă rugăciunea pentru cei care s-au sinucis, conchide 
O. Clement. Şi uneori rugăciunea ca ei să ne ierte” 298 . 

O astfel de rugăciune a şi fost compusă de un episcop de la 
mănăstirea Sfântul Iov din Potceaiev, prin anul 1920. Ea a fost rostită 
cu prilejul săvârşirii Sfintei Euharistii, şi cerea: „Doamne, iartă şi 
pe cei care s-au sinucis într-un moment de rătăcire” 299 . Reţinem că 
Mitropolitul Filaret al Moscovei a binecuvântat rostirea acestei rugăciuni. 



XI. EUTHANASIA 


în zbuciumul suferinţei sale cumplite, Franz Kafka spunea pe patul 
morţii medicului: „Dacă, nu mă omori, eşti un criminal!” 

în astfel de condiţii se pune în discuţie problema euthanasiei, 
ca moarte plăcută, sau ca dreptul de a sfârşi demn viaţa ajunsă la 
insuportabil!... Dintotdeauna moartea a fost primită fie cu teamă, 
îngrijorare sau cu resemnare, fie cu înţelepciune şi curaj. înţelepţii Eladei 
au chiar formulat deviza: „Maxima philosophia scientia mori” (cea mai 
mare filozofie este să ştii să mori). îngrijindu-se ca trecerea prin moarte 
să fie liniştită, cu conştiinţa datoriei împlinite, Biserica pennanent cere lui 
Dumnezeu în rugăciune: „sfârşit creştinesc vieţii noastre, fără durere, 
neruşinat (adică cu demnitate) în pace şi răspuns bun la înfricoşata 
judecată a lui Hristos, să cerem”. 

1. Noţiunea şi interpretarea euthanasiei 

încă din secolul al XVI-lea, Thomas Morus (1478-1535) socotea 
că uciderea bolnavilor suferinzi este un „act de înţelepciune, religios 
şi sfânt”. 

în timpurile mai noi, grija acordată suferinzilor s-a prelungit cu 
atenţia ce se cuvine muribunzilor, luând fiinţă thanatologia cu adevărate 
reguli şi proceduri de asistare a omului aflat pe patul morţii. în acelaşi 
cadru, al dreptului de a muri demn, este şi euthanasia. Sintagma a fost 
pusă în circulaţie de către Francis Bacon (1561-1626) 300 , şi înseamnă 
„moarte bună”, „moarte uşoară, plăcută” (de la grecescul: „eu” = bine, 
bun şi „thanatos” = moarte); sau într-o definiţie mai puţin creştină: „arta 
de a sfârşi bine, frumos, agreabil şi demn enigmatica (şi nu totdeauna 
agreabila) existenţă umană”. 301 

De notat este faptul că „euthanasia” ca „moarte bună” desemna 
la început moartea primită cu linişte sufletească în urma unei vieţi 
trăită cu demnitate morală. însemna şi efortul medicului de a ridica 
tonusul sufletesc al bolnavului suferind, prin alinarea durerilor. 

Mai târziu termenul şi-a modificat înţelesul, în sensul că euthanasia 
se referă la curmarea vieţii care, datorită bolilor incurabile şi a suferinţelor 
insuportabile, îşi pierde sensul. în felul acesta euthanasia apare ca 
şi curmare a vieţii cuiva din milă faţă de suferinţa ce nu poate fi 
eradicată. 

Modul de înţelegere şi abordare a euthanasiei este, în 
contemporaneitate, în funcţie de felul în care este înţeleasă viaţa. Şi 
aici părerile sunt diferite. Pe de o parte, eticienii vitalişti se referă la 
datoria pe care fiecare om o are de a cultiva „calitatea vieţii” proprii. Ei 
spun în primul rând că valoarea vieţii umane este inegală şi depinde de 
condiţiile şi capacităţile individuale. în al doilea rând, ei afirmă că viaţa 
este o posesie, de aceea fiecare este autonom, putând face cu ea ceea 
ce doreşte. în al treilea rând, neadmiţând că Dumnezeu sau alt principiu 
transcendent este „înţelesul” ultim al vieţii umane, persoanei îi revine 
dreptul de a-şi organiza viaţa dispunând şi de sfârşitul ei, după bunul plac. 

Pe de altă parte, eticienii creştini susţin sacralitatea vieţii, 
înţelegând că Dumnezeu este izvorul vieţii, iar viaţa este darul Lui. 
Sacralitatea vieţii ca dar de la Dumnezeu, şi nu ca posesie, impune să fie 
chivernisită după voia Lui, şi nu după placul fiecăruia. Bine chivernisit, 
darul lui Dumnezeu, se cuvine la sfârşit a fi restituit Lui, spre o împlinire 
veşnică în împărăţia Sa. 302 

Pe temeiurile acestor moduri diferite de a aborda viaţa s-au fonnulat 
şi concepţiile bioeticii. 

Dacă, aşa cum spun eticienii vitalişti, viaţa este o posesie de care 
fiecare poate dispune autonom, atunci problema euthanasiei, a avortului, 
a suicidului, a procreării etc., devin probleme personale. Dar dacă, aşa 
cum susţin eticienii creştini, viaţa este darul lui Dumnezeu, El fiind 
în acelaşi timp Stăpânul vieţii şi al morţii, omul are responsabilitatea 
modului în care va chivernisi darul lui Dumnezeu. în acest caz, toate 
problemele bioeticii vor fi interpretate în viziunea sfinţirii vieţii, ca 
bună chivemisire a darului lui Dumnezeu, spre a-L putea oferi Lui cu 
conştiinţa curată şi împăcată, cu conştiinţa datoriei împlinite. în felul 
acesta, calitatea vieţii este în funcţie de buna ei chiverniseală, adică de 
sfinţenia persoanei, pentru ca darul vieţii primit de la Dumnezeu să-I 
poată fi oferit ca sfinţenie, şi nu ca păcat. 

Prin urmare, dacă eticienii vitalişti susţin calitatea vieţii detaşată 
de sacralitatea ei, eticienii creştini vor interpreta toate aspectele bioeticii 

prin îmbinarea calităţii şi sacralităţii vieţii, având ca temei faptul că 
omul este persoana care poartă în sine chipul lui Dumnezeu de la 
zămislire până la moarte, şi chiar dincolo de moarte, în comuniunea 
veşnică a lui Dumnezeu. 


2. Problema euthanasiei 

Simplificând datele problemei, vom arăta că euthanasia vizează în 
mod expres existenţa umană, care la un moment dat devine insuportabilă. 
Această „simplificare” poate avea însă în spatele ei interese, manevre şi 
consecinţe extrem de variate şi periculoase, încât euthanasia nu este o 
simplă „artă de a muri bine”, ea implicând deopotrivă interesul juriştilor, 
psihologilor, eticienilor, şi nu în ultimul rând al teologilor. De aceea, 
euthanasia ridică un complex de probleme. Privită însă ca simplu act 
medical, în concret, euthanasia ca moarte uşoară este privită ca o 
metodă tehnologică de provocare de către medic a unei morţi precoce, 
nedureroase, unui bolnav incurabil, pentru a-i curma astfel suferinţa 
prelungită. 303 

Practica euthanasiei a primit mai multă autoritate după ce revista 
americană „The Humanist” publică în 1974 „Manifestul privind 
euthanasia”, semnat de 300 de oameni de ştiinţă, dintre care trei laureaţi 
ai premiului Nobel, prin care se cerea legiferarea euthanasiei, motivându- 
se că „este imoral să tolerezi, să accepţi sau să impui suferinţa”. 

Pe de altă parte, asociaţiile care o susţin (prescurtat: ADMD 
= Asociaţia pentru dreptul de a muri demn), încă din 1980 numesc 
euthanasia act voluntar, ca dreptul de a muri demn. De pildă, la congresul 
organizat de „Federaţia Mondială a Asociaţiilor pentru dreptul de a muri 
demn”, Nisa, 20-23 septembrie 1984, se arăta că euthanasia semnifică 
administrarea unui medicament de către medic unui bolnav incurabil, 
ajuns într-o stare preletală, pentru a-i curma suferinţele, adică pentru 
a-i grăbi moartea, având consimţământul subiectului sau al membrilor 
familiei. 304 Astfel, euthanasia apare ca un mercy killing (ucidere din 
milă). 305 

In altă ordine de idei remarcăm faptul că se face deosebirea dintre 
euthanasia activă, ca moarte dulce, realizată de un terţ, dar neacceptată 
din punct de vedere legislativ; şi euthanasia pasivă sau orthothanasia, 

care priveşte dreptul oricărei persoane majore, sănătoase din punct de 
vedere psihic, de a se opune prelungirii vieţii sale în mod artificial prin 
folosirea tehnicilor moderne. 306 

Euthanasia ca drept de a muri demn implică posibilitatea de a 
alege timpul şi modul de a-ţi sfârşi viaţa. De aici şi o posibilă corelaţie 
dintre euthanasie şi suicid. Euthanasia ca act voluntar poate fi socotită 
suicid asistat, mai precis, un suicid prin intermediar (implicând 
responsabilitatea medicului). Suicidul propriu-zis însă este un act strict 
personal, el putându-se efectua după voinţa proprie şi prin mijloace liber 
alese. Pe de altă parte, euthanasia se referă la boala incurabilă, pe când 
suicidul are cauze multiple şi o sferă de aplicare mult mai variată. 


3. Privire asupra euthanasiei în antichitate 

Se ştie din istorie că, din dorinţa de a avea buni războinici, în 
Sparta, copiii născuţi cu malformaţii sau debili mintali erau sacrificaţi. 

Unele triburi germanice îşi îngropau bătrânii de vii. în multe 
părţi ale Indiei, bătrânii erau sufocaţi cu nămol şi aruncaţi apoi în apele 
Gangelui. 307 Tribul Ibos din Africa Orientală îşi arunca copiii născuţi 
gemeni spre a fi sfâşiaţi de animale sălbatice. 308 

Aceeaşi soartă tristă o aveau şi copiii aparţinători unor triburi 
sălbatice, pentru simplul motiv că, din lipsă de hrană, nu li se putea 
asigura alimentaţia şi existenţa. 

S-a remarcat că „infanticidul a fost multă vreme o practică 
acceptată şi aplicată în caz de nevoie, alături de abandonarea, neîngrijirea 
copiilor. De asemenea, copiii bolnăvicioşi şi infirmi, lipsiţi de perspectiva 
de a-şi câştiga singuri existenţa, au fost de multe ori sacrificaţi, chiar şi 
la popoarele civilizate, ca romanii, grecii, japonezii...”. 309 

Chiar şi acum există cazuri de euthanasie la eschimoşi, sau la unele 
triburi din Indonezia, sau din India. De pildă, „la battakii din Sumatra, 
tatăl ajuns la bătrâneţe îi invită pe copiii săi să-i mănânce carnea. Apoi 
urcă într-un copac, se lasă să cadă jos ca un fruct copt, după care cei din 
familie îl omoară şi îl mănâncă”. 310 

în Vechiul Testament, regele Saul, învins de filisteni, pentru a 
nu fi expus unei morţi nedemne, „luându-şi sabia, s-a aruncat în ea”. 

Apropiindu-se însă armata duşmanilor, Saul cere unui ostaş: „apropie-te 
de mine şi mă ucide, că durerea morţii m-a cuprins şi sufletul meu e tot 
în mine”. Executând ordinul şi relatând cazul lui David, fapta sa a fost 
plătită cu moartea (II Regi 1, 1-15). 

Se relatează, apoi, despre Abimelec că după ce i-a fost spart capul 
cu o piatră, a cerut unui tânăr să-l ucidă (Judecători 9, 53-54). 

Putem cita şi pe Samson, care, refuzând totalul dispreţ al 
duşmanilor, preferă să moară alături de ei sub prăbuşirea zidurilor casei 
unde se aflau (Judecători 16, 30). 

Euthanasia ca moarte bună, „preferată” echivalează în acest fel 
cu jertfirea de sine, ca act de eroism, fapt ce va fi des întâlnit în viaţa 
conducătorilor de popoare, care îşi identifică moartea cu idealul luptei lor. 

Pe de altă parte, Isus Sirah declară în numele înţelepciunii că „mai 
bună este moartea decât viaţa amară sau decât boala necontenită” 
(30, 17). 


4. „Pregătirea pentru moarte” în concepţia 
filosofiei antice 

înţelepţii Eladei au făcut din pecete Oavaron (Phaidon, 64a; 67e) 
(pregătirea pentru moarte) definiţia însăşi a filosofiei, ca supremă 
învăţătură de a-ţi trăi viaţa demn. Astfel, „melete thanatou” însemna 
pentru ei neîntrerupta exersare în practicarea morţii faţă de viaţa trupească 
accidentală şi înşelătoare, în favorul vieţii înţelepte care promovează prin 
filosofie valorile eterne ale sufletului omenesc. Iată cuvintele lui Platon: 

„Cei care sunt filosofi în adevăratul înţeles al cuvântului se abţin de 
la orice dorinţă a trupului, rezistând cu dârzenie şi nelăsându-i-se pradă. 
Ei nu se sperie, ca mulţimea iubitorilor de averi, să-şi piardă bunul lor şi 
să cunoască sărăcia ; şi nu se tem, ca iubitorii de putere şi de onoruri, de 
lipsa de cinstire şi de nume bun legată de viaţa lor neânlesnită. Şi atunci 
se ţin departe de dorinţele acestea... Cei cărora le pasă de sufletul lor şi nu 
trăiesc doar ca să-şi plăsmuiască trupul, aceia spun tuturor acestor lucruri 
„rămas bun” (chairein = formulă de salut prin care sufletul se desparte de 
trup şi rămâne el însuşi - n.n.)... Iubitorii de cunoaştere ştiu că, atunci 
când filosofia a pus stăpânire pe sufletul lor, acesta este închis şi ferit de 
trupul său şi că, în loc să cerceteze realităţile nemijlocit şi cu propriile sale 

puteri, era silit să le privescă dinăuntrul temniţei (trupului n.n.) acesteia 
şi să se tăvălească în deplină neştiinţă... Ştiu bine iubitorii de cunoaştere 
în ce stare se află sufletul lor când s-a înstăpânit pe el filosofia, şi că după 
aceea, ea, filosofia, îi încurajează cu blândeţe şi începe să-i elibereze, 
arătându-i cât de iluzorii cunoştinţe ne dă atât privirea sau auzul, cât şi 
orice simţ, încercând să-l convingă să se ferească de a se mai folosi de 
ele mai mult decât strictul necesar, îmbiindu-1, dimpotrivă, să se adune 
şi să se stângă în el însuşi...” (Phaidon, 82c-83a). 

De aici vedem că în concepţia marilor înţelepţi ai Eladei pregătirea 
pentru moarte echivala cu pregătirea sufletului de a-şi afla propria 
spiritualitate, prin eliberarea de trup, considerat „închisoare” (temniţă) 
care îl înrobeşte prin poftele carnale ale simţurilor. 

Desigur, acest concept filosofic este cu totul altceva decât ceea ce 
numim noi euthanasie. Este totuşi interesantă pledoaria pe care o făceau 
înţelepţii antici în privinţa biruinţei spiritului prin eliberarea de sub 
cătuşele poftelor carnale. Intr-un fel, este şi aceasta o moarte plăcută, în 
sens moral-spiritual. 


5. Aspecte ale euthanasiei în epoca modernă 

încă din 1835 au apărut în Anglia mişcări în favoarea euthanasiei. 
Extinzându-se şi în alte ţări, s-a constituit Federaţia Mondială a 
Societăţilor pentru dreptul de a muri. 

înaintea primului război mondial, euthanasia devine „ultra 
modernă”. 

S-au constituit mai multe proiecte pentru legiferarea euthanasiei. 
Unul dintre ele a fost întocmit de Roland Gerkan, în şapte paragrafe, 
după cum urmează: 

„1. Orice bolnav incurabil are dreptul euthanasiei sau, cu alte 
cuvinte, are dreptul să ceară ajutorul medicului pentru a muri. 

2. Pentru câştigarea acestui drept, bolnavul trebuie să se îndrepte 
către judecătoria competentă. 

3. Pe baza cererii, judecătoria dispune vizitarea bolnavului prin 
medicul judecătoriei şi alţi medici. Vizita medicală trebuie să aibă loc 
cel mai târziu la opt zile de la înaintarea cererii. 



201 


4 . Despre vizita medicală se ia protocol, însemnându-se părerea 
ştiinţifică a medicilor dacă boala este incurabilă sau nu. 

5 . Dacă pe baza vizitei medicale se poate constata că boala după 
toată probabilitetea se va sfârşi cu moartea, judecătoria va acorda 
bolnavului dreptul la euthanasie; iar în caz contrar cererea se respinge. 

6. Cine, la dorinţa expresă, omoară pe bolnav fără durere nu se 
pedepseşte, dacă în conformitate cu paragraful 5 i s-a votat bolnavului 
dreptul la euthanasie, sau dacă prin cercetare ulterioară se poate constata 
că respectivul suferea de vreo boală incurabilă. 

7. Cele cuprinse în paragrafele 1-6 au valoare şi pentru cei 
schilavi”. 311 

Accente tragice va primi euthanasia mai târziu, când s-au făcut 
abuzuri cu dreptul de a muri demn. Astfel, pentru promovarea eugeniei, în 
Germania nazistă, între 1934-1944, au fost asasinate 75.000 de persoane 
handicapate: epileptici, retardaţi mental, psihopaţi etc. 312 

De menţionat este faptul că, în timpul nazismului, euthanasia 
a devenit o adevărată „tehnică” medicală de exterminare. Utilizarea 
monoxidului de carbon şi apoi a Zyklon B, gaze atât de toxice, a constituit 
o adevărată ucidere „omenească”, încât s-a pus legitima întrebare: care 
este poziţia şi rolul medicului în alegerea modalităţilor de suprimare a 
vieţii? Un psihiatru nazist, fiind întrebat dacă are procese de conştiinţă 
sau vise care să-l tulbure în urma asasinatelor la care asistase sau a 
destăinuirilor colegilor săi, a răspuns că el nu a omorât niciodată, iar 
calitatea de medic îi permite poziţia de „outsider”. 313 

In altă ordine de idei, în prezent a apărut o bogată literatură ce 
justifică şi cere aplicarea euthanasiei. Au luat fiinţă multiple societăţi 
civile ce pledează în favoarea euthanasiei, precum în Anglia, Societatea de 
refuz a tratamentului leucemiilor. Legiferarea euthanasiei a avut loc în 
Olanda, cu aplicare pentru bolnavii incurabili, în lipsa unor alternative 
terapeutice, după o cerere conştientă şi repetată, avizată de medicul de 
familie şi cu verificarea medico-legală a întregului dosar. In Australia 
se adaugă monitorizarea actului prin computer, totul fiind reglat pentru o 
injecţie letală cu efecte de 30 de secunde. în Oregon se pretinde o cerere 
făcută cu obstinaţie, adică de cel puţin trei ori. 314 Se apreciază apoi că 
40% din populaţia SUA şi-a dat acordul în favoarea aplicării euthanasiei, 
iar recent în Ungaria s-a emis tot mai susţinut opţiunea aprobării ei. 

în ultimul timp, Olanda pregăteşte legalizarea euthanasiei şi pentru 
copiii sub 12 ani, în caz că sunt atinşi de maladii incurabile şi sunt victime 
ale unor mari suferinţe, fără consimţământul lor 315 . 

în replică, există şi o acţiune contra euthanasiei, plecându-se de 
la ideea sacralităţii vieţii şi a necesităţii de valorizare etico-religioasă a 
suferinţei umane. Conceptul drepturilor omului, ca o nouă ideologie etică, 
proclamă că viaţa e inalienabilă, sacră, unică şi inviolabilă atât fizic, cât şi 
spiritual. Constituţiile statelor lumii referă noţiunea de demnitate la viaţă 
şi nu la moarte. La fel şi mesajul medicinii este de a lupta pentru viaţă şi 
nu de a justifica moartea. După cum a declarat în 1987 Asociaţia Medicală 
Mondială, omorul din compasiune este contrar profesiunii medicale. Din 
punct de vedere moral, a lăsa bolnavul să moară din iniţiativa medicului 
este ca şi cum l-ai omorî. 316 

Legislaţia românească nu a avut poziţie constantă faţă de euthanasie. 
Codul penal român din 1937 admite euthanasia cu condiţia ca boala să 
fie incurabilă, actul să fie cerut în mod repetat, iar consimţământul să 
fie dat în condiţii legale. Alte legislaţii prevedeau şi obligativitatea unei 
expertize, precum şi autorizarea din partea tribunalului. 317 

Actualul cod penal specifică prin art. 174 că administrarea unui 
medicament care provoacă moartea este „omor săvârşit cu intenţie şi cu 
premeditare”. 


6. Neacceptarea euthanasiei active 

Rezervele faţă de legiferarea euthanasiei active ca oprire medicală 
intenţionată a vieţii umane se referă sigur şi la faţa ei ascunsă, la 
consecinţele ce le-ar putea avea, la „implicaţiile prevăzute şi neprevăzute, 
asasinate acoperite de lege, de la avort până la genocid. Suferinţa omului 
ar spori, panica ar deveni permanentă, mai ales pentru bătrâni şi infirmi, 
când întâlnirea cu medicul ar implica o probabilitate de moarte imediată; 
fie ea oricât de „euthanisiacă”. 318 

Deşi susţinut şi practicat, infanticidul nu poate fi nici el acceptat. 
A ucide copiii din milă, spre a-i scuti de suferinţă, fiindcă s-au născut 
monştri şi nu au nici o motivaţie a existenţei, fiind toată viaţa o povară 
socială, nu poate fi legalizată. Mulţi oameni de ştiinţă cer tot mai mult 
să se renunţe chiar la cuvântul „monstru”, când e vorba de o fiinţă 
umană. Numai embriologia şi taratologia pot fi „fabrici de monştri”. Şi 

într-adevăr, practicile medicale sunt atât de dezvoltate încât pot rezolva 
cazuri delicate de malformaţii, de siameze, de handicapaţi etc., încât 
mai întâi trebuie să se facă totul pentru salvarea copilului şi nu să i se 
aplice euthanasia. 

Pe de altă parte, am văzut că partizanii euthanasiei motivau că 
aceasta ar fi un act de milă, mai precis „uciderea din milă”. Mergând 
mai departe, s-ar putea spune că într-o astfel de situaţie euthanasia s-ar 
putea considera „o faţă văzută a iubirii creştine”. Afirmaţia este însă 
falsă, fiindcă mila pornită din iubire nu ucide niciodată pe nimeni ! Ea 
salvează viaţa, încât ar fi greşit să fie pusă în folosul morţii. „Mila - 
remarcă Orest Bucevschi - e prinsă adesea în fluiditatea sentimentului 
de o clipă, determinând şi fapte care pot apăsa o viaţă întreagă asupra 
conştiinţei. Ea are nevoie în faptele sale şi de luminile raţiunii, trebuind 
să ţină seama şi de cuprinsul altor obligaţii morale”. 319 

Eticienii ortodocşi au formulat mai multe temeiuri, pe baza cărora 
nu acceptă euthanasia activă. 

Acestea sunt: 

- Viaţa umană, creată de Dumnezeu şi purtând chipul divin, e sfântă 
prin însăşi natura ei şi trebuie mereu respectată şi protejată ca atare. 

- Principiul slujirii cere ca momentul morţii şi cel al zămislirii să 
rămână în mâinile lui Dumnezeu; El singur e deasupra vieţii, a morţii şi 
a procesului morţii. Există o „vreme de a trăi şi o vreme pentru a muri”, 
iar acea vreme trebuie să rămână hotărâtă de Dumnezeu. 

- Trebuie făcut orice efort pentru refacerea pacientului până la un 
nivel optim al sănătăţii ; viaţa pacientului îşi păstrează totuşi valoarea 
sa ireductubilă, chiar şi atunci când nu mai poate fi recâştigată înteaga 
sănătate. Potrivit eticii ortodoxe, nu poate fi justificată oprirea activă a 
vieţii omeneşti, chiar şi în cazurile de boală în stadiul final, însoţită de 
suferinţă grea. Aşadar, euthanasia activă, inclusiv sinuciderea asistată 
de medic, este neacceptată, indiferent dacă pacientul îşi exprimă sau nu 
dorinţa de-a muri, adică indiferent dacă există sau nu consimţământul 
său. 320 


7. Orthothanasia 

Noţiunea apare pe „firmă” americană, fiind corelată cu dezvoltarea 
fără precedent a tehnologiei şi practicii medicale, menită să ofere 

posibilitatea unei morţi demne, atunci când aparatele nu mai pot asigura 
menţinerea vieţii, ce se află în faza ei terminală... în felul acesta apare 
noţiunea de „euthanasie pasivă”, socotită a fi acceptată din punct de 
vedere uman şi etic. 

Sub această numire se caută situaţiile care ar putea justifica 
aplicarea euthanasiei. Desigur, orthothanasia nu are un caracter antimoral. 
Ea reprezintă dorinţa de „înţelegere” a faptului că suferinţa s-a încheiat, 
iar cel aflat în această situaţie nu mai poate fi resuscitat la viaţă. Desigur, 
Comisia de Bioetică de pe lângă Patriarhia Bisericii Ortodoxe Române 
nu acceptă conceptul de „orthothanasie”, cum vom vedea mai departe, 
dar teologii ortodocşi discută această problemă şi aceste discuţii nu par 
lipsite de interes. Astfel, ei au spus că „în cazurile de boală aflate în stadiu 
final (unde procesul morţii este ireversibil, iar moartea iminentă), este 
totuşi permis ca susţinerea vieţii să înceteze, susţinere ce nu înseamnă 
mai mult decât o povară pentru pacient. în special în cazurile de „moarte 
cerebrală”, menţinerea pacientului prin sisteme de întreţinere a vieţii este 
imorală şi nu doar „inutilă”. Chiar dacă bolnavul, sub influenţa aparatelor, 
respiră şi-i bate inima, nu poate fi vorba, în cazul morţii cerebrale, decât 
de un „cadavru care respiră”. Stanley Harakas, recunoscut unanim ca 
„decanul” eticienilor ortodocşi din SUA, a spus: „Când o dovadă mai 
mult decât suficientă susţine ipoteza că pacientul este bolnav în stare 
finală, medicul, pacientul, familia şi toţi ceilalţi implicaţi nu sunt obligaţi 
moral şi nu ar trebui să se simtă obligaţi să răspândească energie, timp şi 
resurse, într-un efort prost direcţionat de înfruntare a morţii... Folosirea 
medicamentelor, a operaţiilor chirurgicale, chiar şi a organelor artificiale 
este legitimă când există şansa întemeiată că acestea vor folosi la redarea, 
în timp util, a funcţionării normale sau aproape normale a întregului 
sistem al organismului. Folosirea lor e terapeutică. Cu toate acestea, există 
o limită etică în folosirea lor. Organele distincte pot fi ajutate artificial 
să funcţioneze atunci când întregul sistem al organismului a încetat să 
funcţioneze. Dar dacă nu există dovada unei activităţi a creierului în 
special, putem foarte bine spune, şi din punct de vedere religios, că 
pacientul nu mai este în viaţă. Numai anumite organe funcţionează. în 
acest caz, folosirea de mijloace artificiale pentru a întreţine funcţionarea 
organelor este greşită”. 321 

Orthothanasia este aprobată oficial şi de către forurile internaţionale, 
încă din deceniul al VH-lea al secolului trecut. Astfel, Rezoluţia 
Consiliului Europei precizează că în moartea vegetativă familia 



205 


poate cere întreruperea reanimării. Autorizarea întreruperii reanimării 
se recomandă a fi făcută de comisii formate din jurişti, teologi, psihologi 
şi medici. Dar în definirea momentului morţii trebuie să se ţină cont 
numai de interesele bolnavului. 

Adunarea Parlamentară a Consiliului Europei prin Rezoluţia 779 / 
1976 stabileşte că scopul exclusiv al practicii medicale nu este numai 
acela de a prelungi viaţa, ci şi acela de a recunoaşte bolnavului „dreptul 
de a nu suferi inutil”. 

La 20 aprilie 1977, Academia elveţiană de ştiinţe medicale a adoptat 
o directivă în conformitate cu care medicul, în cazul persoanelor ale 
căror afecţiuni evoluează inevitabil şi care nu ar mai putea fi conştiente, 
este liber să nu mai folosească nici una din resursele terapeutice apte 
să-i prelungească viaţa. 

Pe plan jurisprudenţial, decizia Curţii Supreme a statului New- 
York, din decembrie 1979, a avizat debranşarea aparatului respirator al 
unui bolnav în vârstă de 83 de ani, fără şanse de salvare. 

Adunarea Medicală Mondială, în Declaraţia asupra fazei finale a 
bolii, adoptată în cea de a 35-a sesiune a Adunării Medicale în 1983, 
menţiona că medicul se va putea abţine de la orice tratament medical 
dacă nimeni nu poate spera că acesta ar fi favorabil pacientului. 322 

Un alt aspect ce nu poate fi neglijat atunci când ne referim la 
orthothanasie se referă la autonomia pacientului. „Dacă pacientul aflat 
pe moarte a declarat, printr-un testament al vieţii, ori printr-un alt act 
referitor la îngrijirea sănătăţii, că nu doreşte folosirea de mijloace 
„extraordinare” care ar prelungi doar procesul morţii, atunci suntem 
obligaţi moral să-i respectăm cererea. Acelaşi lucru este valabil în ce 
priveşte un „DNR” („nu resuscitaţi !”), ordin înregistrat pe fişa unui 
pacient. Principiul autonomiei pacientului presupune un astfel de respect 
din partea îngrijitorilor, a familiei şi a altora ce ar putea fi avizaţi, inclusiv 
tribunalele; altfel cădem într-o formă de „paternitate”, care presupune 
că echipa medicală sau altă grupare este mai în măsură decât pacientul 
să ia decizii asupra îngrijirii sănătăţii şi a ceea ce este în interesul 
pacientului. Noţiunea tradiţională de „paternitate” tindea să accentueze 
nevoile percepute ale pacienţilor, iar nu drepturile lor. Se presupunea 
că echipa de medici era într-o poziţie mai bună decât pacientul pentru a 
afirma acele nevoi şi, ca urmare, pentru a determina tratamentul cel mai 
potrivit. Cu dezvoltarea tehnologiei pentru susţinerea vieţii şi datorită 

valorilor contradictorii ale societăţii pluraliste, eticienii au propus o 
paternitate „slabă” sau limitată, care respectă nevoia de consimţământ 
informat (sau în cunoştinţă de cauză) din partea pacientului, recunoscând 
că în anumite împrejurări ar putea fi nevoie de intervenţie pentru a opri 
pacientul să-şi facă rău sieşi (de ex. prin sinucidere). Respectul pentru 
libertatea personală sau pentru autonomie trebuie pus în echilibru cu 
interesul pentru rolul şi responsabilităţile pacientului în comunitatea 
socială, familială şi bisericească. Această grijă justifică unele forme 
limitate de paternitate. 

Cu toate acestea, o astfel de paternitate ar trebui să fie convingătoare 
iar nu obligatorie. 323 

Un alt aspect legat de orthothanasie este cel al îngrijirii sufleteşti 
şi trupeşti a celui aflat în faţa morţii, spre a nu fi lăsat pradă deznădejdii 
şi disperării. 

Sub aspect sufletesc, pe lângă însoţirea iubitoare din partea familiei 
şi a prietenilor, este nevoie ca „Biserica să-şi exercite funcţia preoţească 
prin oferirea persoanei muribunde lui Dumnezeu, prin rugăciune, prin 
gesturi de iubire, de compasiune şi mijlocire în numele ei”. 324 

Sub aspect fizic, se va avea în atenţie calmarea durerilor 
provocate de boala aflată în stadiul ei terminal, ştiinţa medicală propune 
pentru pacientul care ireversibil şi grabnic se îndreaptă spre moarte, 
deshidratarea şi retragerea hranei. S-a constatat că în situaţia lipsei de 
hrană şi de apă, organismul activează azotemia, producând analgezice 
naturale, precum : endorfine, encefaline şi neurohormoni. Un 
cercetător arată că „imperativul tehnologic de a lăsa pacienţii să moară 
în echilibru de electoliţi şi bine hidrataţi e un grav deserviciu. Acesta 
serveşte doar la servirea efectului sedativ al azotemiei. In consecinţă, nu 
numai că sporeşte percepţia durerii, dar se adaugă de asemenea la agonia 
psihică a pacientului, care e ţinut în stare de trezire pentru a-şi da seama 
în orice clipă de situaţia lui disperată”. 325 Un alt cercetător vine în plus cu 
precizarea că „hidratarea continuă duce la creşterea nivelului durerii şi a 
disconfortului trăit de către bolnavul aflat în faza terminală, ducând şi la 
complicaţii ale diferitelor funcţii: renală, pulmonară, gastrointestinală”. 326 
Astfel, activitatea celulară încetează, şi în mod natural apare coma şi 
moartea. Se impune însă, ca în cazul deshidratării să se urmărească 
starea membranelor mucoase ale pacientului. Acestea pot fi hidratate 
cu ajutorul cuburilor mărunte de gheaţă şi al tampoanelor de glicerină, 

special preparate în acest sens. Se impune apoi, cuvenita atenţie atunci 
când e vorba de absorbţia morfinei şi a altor medicamente, că hidratarea 
este imperios necesară. Pe de altă parte, în numele demnităţii şi libertăţii 
umane, orice bolnav în stadiul terminal trebuie să primească la cerere 
hrana şi apa necesară, chiar dacă în prealabil a semnat un Testament al 
vieţii prin care respingea toate măsurile de susţinere a vieţii. 327 Iar pentru 
ca pacientul muribund să nu fie copleşit de anxietate şi de disperare, 
atunci când, neputând să-l mai ajute, echipa medicală se retrage, Biserica 
trebuie să se apropie şi să-l asiste, întărindu-i credinţa şi încrederea în 
dragostea lui Dumnezeu, care niciodată nu-1 va părăsi. 

în concluzie, dincolo de toate aceste discuţii, „singura euthanasie 
(moarte bună) pentru creştin este paşnica acceptare a sfârşitului vieţii 
sale pământeşti, cu credinţa şi încrederea în Dumnezeu şi în promisiunea 
învierii”. 328 

8. Hotărârile Comisiei Naţionale de Bioetică 
de pe lângă Sfântul Sinod al Bisericii 
Ortodoxe Române privind euthanasia 

în hotărârile numitei comisii nu există termenul de „ortothanasie”, 
iar euthanasia pasivă este respinsă, fiind socotită a fi „plină de capcane” 
şi poate duce la euthanasie activă. 

Comisia analizează conceptul de „euthanasie” din punct de vedere 
al acordului bolnavului şi stabileşte că aceasta poate fi de trei feluri: 

1. voluntară, când pacientul, aflat în depline facultăţi mentale, ia 
hotărârea să i se curme viaţa; 

2. nonvoluntară, când pacientul nu poate lua o hotărâre din cauza 
unui accident, a unei comă profunde sau a unei boli; 

3. involuntară, în cazul celor condamnaţi la moarte. 

„De orice tip ar fi - stabileşte comisia -, eutanasia este expresia unei 
mentalităţi secularizate care are pretenţia că omul are dreptul să dispună 
de viaţa lui şi a altuia. Eutanasia este şi expresia unei etici hedoniste şi 
utilitariste care nu văd şi rostul suferinţei. 

Creştinismul nu exclude suferinţa. Aceasta este o realitate pe 
care Mântuitorul Hristos n-a negat-o, n-a suprimat-o, ci şi-a asumat-o. 
A fi creştin înseamnă a participa la viaţa în Hristos, a face din lumina 

Lui lumina ta, din viaţa Lui viaţa ta. Urmând, aşadar, lui Hristos, prin 
suferinţa ta, participi intr-un anume fel la suferinţa şi patimile lui Hristos. 
Mântuitorul Hristos nu a asumat suferinţa în mod inutil. Prin urmare, nu 
există suferinţă inutilă. In absurdul ei (în mod paradoxal) ea are un rost 
pentru bolnav şi pentru cei din jur, rost pe care însă nu-1 putem descifra 
întotdeauna. Dar el este! Aşa cum suferinţa lui Hristos a avut ca sens 
învierea, şi suferinţa noastră are rostul ei: este o experienţă cu adevărat 
răscumpărătoare, când va fi raportată la Hristos. 

Că este activă sau pasivă, eutanasia rămâne un act împotriva lui 
Dumnezeu. Omul nu poate atenta nici la viaţa lui, nici la viaţa vreunui 
semen de-al său pentru că, în ultimă instanţă, aceasta înseamnă atentat 
la suveranitatea lui Dumnezeu. 

Medicul (şi nimeni altcineva) nu are dreptul să ridice viaţa vreunei 
persoane; cel care nu poate da cuiva un drept, nu i-1 poate lua, aşadar, cel 
care nu poate da cuiva viaţă, nu i-o poate lua. Ca instrument şi mijlocitor 
prin care Dumnezeu lucrează, medicul (valorificând vocaţia şi menirea sa) 
este dator să aline suferinţele, dar nu are dreptul să grăbească intenţionat 
procesul natural al morţii. 

în cazul în care sfârşitul biologic al unei persoane este iminent, nu 
avem dreptul să-i grăbim acest sfârşit prin eutanasie. Iubirea de aproapele 
nu constă în curmarea vieţii cuiva din milă pentru a-1 scăpa de dureri, ci 
a-1 ajuta să suporte durerea până în clipa când se va preda lui Dumnezeu, 
moment care trebuie să rămână rezultatul unui proces natural şi, pe cât 
posibil, în deplină conştientă şi cu deplină conştiinţă. Datoria noastră 
şi în special scopul medicilor este de a fi în slujba vieţii până la capătul 
acesteia; or, omul trăieşte chiar şi atunci când se află în stadiul terminal 
al vieţii fizice. 

în cazul bolilor incurabile, Biserica recomandă folosirea 
tuturor mijloacelor în vederea uşurării durerii provocată de boală prin 
administrarea tratamentelor normale... Chiar dacă acestea nu vor mai viza 
patologia de bază (vindecarea bolii), ele vor avea menirea să contracareze 
simptomele bolii: durerea. 

Eutanasia nu poate avea justificare nici medicală, nici economică. 
Medicul care o practică va rămâne un ins care şi-a încălcat menirea. 
Eutanasia este un păcat grav - omuciderea -, păcat detestat de Biserică 
şi condamnat de Dumnezeu” 329 

TRANSPLANTUL 
DE ŢESUTURI ŞI ORGANE 


Prin „transplantul de ţesuturi şi/sau organe se înţelege acea 
activitate medicală complexă care în scop terapeutic înlocuieşte ţesututi 
şi/sau organe umane compromise morfologic şi funcţional din corpul 
unui subiect uman cu alte structuri similare, dovedite ca fiind sănătoase”. 

Sub aspect etic, transplantul de organe este mai mult decât 
sentimentul de milă sau compasiune faţă de suferinţa semenului. Este 
mai mult decât simpla generozitate sau altruismul. Este actul de totală 
dăruire ce merge până la jertfă, ca expresie a iubirii maxime, activă şi 
salvatoare. Dacă prin milostenie dai dintr-al tău, prin jertfă dai din tine 
sau pe tine. Dacă la baza izbăvirii omului stă jertfa supremă a Fiului lui 
Dumnezeu, transplantul de organe ca act de jertfă este modul cel mai 
înalt de imitare a lui Hristos, pe care numai martiriul îl poate întrece. 
Dacă această jertfă pentru semeni porneşte din credinţă, purtând amprenta 
harului lui Dumnezeu, atunci eticul se va afirma în toată splendoarea lui, 
fiindcă iubirea jertfelnică ce îl animă şi îl angajează este un act lipsit de 
orice interes egoist. Singurul lui obiectiv este salvarea vieţii şi a suferinţei 
umane. Neuitându-se la faţa celui pentru care se jertfeşte, cel ce oferă 
organe consolidează solidaritatea umană temeluită pe iubirea fraternă, 
confonn principiului paulin al suferinţei unuia alături şi pentru altul, 
asemenea interdependenţei organelor din corpul omenesc, concretizată 
prin aceea că atunci „când sufere un mădular, toate celelalte sufăr 
împreună cu el” (1 Corinteni 12, 26). 

Aflându-ne într-o lume străbătută de interese meschine şi de 
conflicte, transplantul de organe trebuie protejat de orice tentative 
înclinate să-i destrame arhitectonica sa bioetică. Acest fapt determină 
un studiu atent a factorilor ce i-ar putea fi dăunători, găsindu-i în acelaşi 
timp cadrul şi făgaşul afirmării sale autentice şi depline. 

întrucât transplantul de organe nu se poate desfăşura oricum şi de 
oricine, spre a nu se efectua la voia întâmplării, se cuvine la început să 
vedem: 

1. Glasul legii 

în general, documentele referitoare la drepturile omului, din dorinţa 
de apărare a demnităţii fiinţei umane, a respectului libertăţii şi vieţii 
private, prin interzicerea tratamentelor inumane şi a torturii morale şi 
fizice, pornesc de la principiul că „trupul omenesc este sacru, intangibil, 
trebuie respectat, atât în timpul vieţii, cât şi după moarte şi nu poate face 
obiectul nici unui comerţ”. 330 

Pe de altă parte, pentru cultivarea solidarităţii umane prin punerea 
în valoare a cercetărilor şi succeselor medicale, s-a lărgit optica privind 
intangibilitatea corpului omenesc, fără a crea posibilităţi guvernelor de a 
acţiona împotriva persoanelor în sensul încălcării drepturilor şi libertăţilor 
lor, ci de a sprijini prin măsuri concrete solidaritatea umană, de dăruire 
a oamenilor pentru oameni. începând cu donările de sânge, urmate de 
grefe (transplant de ţesuturi), s-a ajuns la transplantul de organe, mai 
ales organe vitale, precum: rinichi, inimă, comee, ficat etc. Atingându-se 
asemenea performanţe, se impune stabilirea unor principii călăuzitoare 
privind modul transpunerii lor practice. Comitete investite cu respectarea 
drepturilor omului, alături de comitetele de bioetică, au formulat câteva 
principii pe fundalul cărora să se poată elabora cuvenitele norme menite 
să reglementeze modul de efectuare a transplanturilor de organe. Cele 
mai însemnate principii se referă la respectarea demnităţii fiinţei umane, 
interzicând orice atingere adusă ei. Apoi, principiul anonimatului 
donatorilor şi al gratuităţii. 331 

în România, prelevarea şi transplantul de ţesuturi şi organe umane 
au fost legiferate în 1997, prin Legea publicată în Monitorul Oficial 
din 13 ianuarie 1998. 

în cele cinci capitole ale legii se precizează că prelevarea, prin care 
se înţelege recoltarea organelor de la donator, şi transplantul, prin care 
se înţelege activitatea de înlocuire a organelor umane compromise, 
se fac în scop terapeutic, neputând face obiectul vreunei tranzacţii. 

- Prelevarea şi transplantul de ţesuturi şi organe ca urmare a 
exercitării unei constrângeri de natură fizică sau morală asupra unei 
persoane fizice sunt interzise. 

- Necesitatea efectuării prelevării şi transplantului de ţesuturi 
şi organe umane, coordonarea şi supravegherea acestei activităţi 

medicale revin Comisiei de transplant de ţesuturi şi organe umane, 
care funcţionează în cadrul Ministerului Sănătăţii, precum şi centrelor 
regionale de transplant. 

- Se interzice divulgarea oricărei informaţii care ar permite 
primitorului identificarea celui care a donat un ţesut sau un organ. 

Modul de prelevare de ţesuturi şi organe umane prevăzut de lege, 
specifică următoarele: 

1. Prelevarea de ţesuturi şi organe 

- Prelevarea de ţesuturi şi organe umane în scop terapeutic se 
poate efectua de la persoane majore în viaţă, cu capacitate mintală 
deplină, numai dacă nu există un pericol pentru viaţa donatorului şi cu 
consimţământul scris, liber, prealabil şi expres al acestuia. 

- Consimţământul se dă numai după ce donatorul a fost informat 
de medic asupra eventualelor riscuri şi consecinţe pe plan fizic, psihic, 
familial şi profesional, rezultate din faptul prelevării. 

- Donatorul poate reveni înainte de prelevare asupra 
consimţământului dat. 

- Se interzice prelevarea de organe şi ţesuturi umane de la potenţiali 
donatori minori, precum şi de la persoanele lipsite de discernământ, 
aflate în viaţă. 

- Prelevarea de ţesuturi şi organe umane de la persoanele decedate 
se efectuează numai dacă moartea cerebrală a fost certificată medical. 

- Medicii care constată moartea cerebrală, pe de o parte, şi cei 
care efectuează prelevarea sau transplantul de organe, pe de altă parte, 
trebuie să facă parte din unităţi funcţionale sau servicii sanitare distincte. 

- Donatorul viu nu poate ceda organe unice sau vitale. 

- Prelevarea de organe unice se poate face numai de la cadavre. 


2. Transplantul de ţesuturi şi organe umane 

- Transplantul de ţesuturi şi organe umane se efectuează numai în 
scop terapeutic şi cu consimţământul scris al primitorului, dat în prezenţa 
medicului-şef al secţiei în care este operat şi a doi martori. 

- Pentru minori sau persoanele lipsite de discernământ, 
consimţământul va fi dat de părinţi sau, după caz, de reprezentantul 
legal al acestora. 

- Transplantul de ţesuturi şi organe umane se poate face fără 
consimţământul primitorului, dacă, datorită unor împrejurări obiective, 
legătura cu familia ori cu reprezentanţii legali ai primitorului, aflat în 
imposibilitatea de a-şi da consimţământul, nu se poate lua în timp util, 
iar întârzierea ar conduce inevitabil la moartea acestuia, fapt consemnat 
de medicul-şef de secţie şi de doi martori. 

3. Sancţiuni 

Nerespectarea prevederilor prezentei legi atrage răspunderea 
disciplinară, materială, civilă, contravenţională sau penală, după caz. 
De pildă, constituie infracţiune fapta persoanei da a dona ţesuturi şi/ 
sau organe umane în scopul obţinerii unor foloase. La fel, organizarea 
şi efectuarea prelevării sau transplantului de ţesuturi sau organe umane, 
în scopul obţinerii vreunui profit, din vânzarea ţesuturilor şi organelor 
umane, constituie infracţiune. Tot infracţiune constituie şi determinarea 
cu rea-credinţă sau constrângere unei persoane să doneze ţesuturi sau 
organe, indiferent sub ce formă. 

Legea precizează că prelevarea şi transplantul se face post mortem, 
după criteriile morţii cerebrale, care sunt: de natură clinică (comă 
profundă, flască, areactivă, cu absenţa reflexelor de trunchi cerebral) 
şi de natură instrumentală (absenţa ventilaţiei spontane la testul de 
apnee şi lipsa electrogenezei corticale în două E.E.G. efectuate la şase 
ore interval). Se cere apoi consemnarea clară a cauzei ce a determinat 
moartea cerebrală, la excluderea altor cauze ce ar putea produce un 
tablou asemănător morţii cerebrale (hipotennie, medicamente depresoare 
ale sistemului nervos central, hipotensiune arterială sub 55 nun Hg.) şi 
stipulează obligativitatea stabilirii diagnosticului de moarte cerebrală de 
către doi anestezişti reanimatori diferiţi prin două examinări repetate la 
interval de şase ore. 

Faţă de cele consemnate în lege, se face observaţia că nu e suficientă 
conservarea morţii cerebrale. Cordul trebuie să facă neapărat parte din 
organele vitale care definesc moartea. Prin urmare, se cere stabilirea 
criteriilor de constatare, alături de moartea cerebrală, şi a morţii 
cardiace. 



215 


în multe ţări, încercarea de înlocuire a noţiunii de „moarte 
biologică” cu cea de „moarte cerebrală” întâmpină opoziţie, nedorind 
să accepte că moartea cerebrală reprezintă moartea reală. Şintoismul 
din Japonia socoteşte moartea ca un proces social petrecut în timp 
îndelungat (minimum 2 ani), timp în care mortul continuă să facă parte 
din societate. 332 

Mai presus de acestea, trebuie avută în vedere şi poziţia Organizaţiei 
Mondiale a Sănătăţii, care afirmă că „decedată este persoana căreia i-au 
dispărut definitiv toate semnele de viaţă în orice moment după naştere”. 333 

îngrijorată de eventualele abuzuri medicale şi juridice, Organizaţia 
Mondială a Sănătăţii a hotărât în cursul celei de a 40-a adunări 
în plen că organele pot fi recoltate din corpul donatorului decedat în 
scop de transplant dacă a fost obţinut consimţământul de recoltare; 
precum şi că nu există motive pentru a crede că decedatul s-a opus în 
timpul vieţii la efectuarea recoltării. Mai departe, se interzice oricărui 
individ sau instituţie implicată în transplant să solicite sau să primească 
foloase materiale care depăşesc cheltuielile justificabile pentru serviciile 
asigurate. în scopul efectuării unei distribuţii juste şi etice, organele 
donate trebuie să fie accesibile celor de pe listele de aşteptare pe baza 
unor nevoi medicale şi nu pe considerente financiare şi politice. 

în multe ţări se au în vedere două categorii de donatori, unii aflaţi 
în moarte cerebrală şi alţii aflaţi în moarte cardiacă. De la donare sunt 
excluşi homosexualii, prostituatele şi bolnavii. Se ia în considerare şi 
poziţia religiei, care consideră că se justifică prelungirea vieţii unei 
persoane în condiţiile în care nu o curmăm pe a altuia. 334 

2. Evaluări etice 

Cei care susţin moartea cerebrală spun că numai de la astfel de 
„decedaţi” se pot obţine organe de calitate, mai ales organe viabile. 335 
Ei se întemeiază pe faptul că creierul a fost afectat ireversibil din cauza 
lipsei de oxigen, încât chiar dacă menţinem aparatul circulator şi cel 
respirator prin aparatură medicală, avem în faţă „cadavre care respiră” 
şi de aceea este etic să cerem ca viaţa acestora să fie curmată în mod 
decent. 336 Aceasta înseamnă că dacă nu am întrerupe noi în mod decent 
viaţa acestor oameni, calitatea şi viabilitatea organelor folosite pentru 
transplant ar fi compromise. Un medic creştin însă propune o altă evaluare 

etică a morţii: „Credem că medicii au datoria să lupte cu moartea până 
în clipa în care bolnavul îşi dă sufletul, nu să propună să i se curme 
viaţa bolnavului în mod decent, deoarece viaţa este cel mai de preţ dar 
al lui Dumnezeu şi nimeni nu are dreptul să dispună de acest dar. După 
învăţătura noastră, bolnavilor aflaţi în stadiul terminal nu trebuie să le 
curmăm viaţa în mod decent, căci curmarea vieţii înseamnă omucidere, 
ci trebuie să le acordăm toate îngrijirile medicale, să le alinăm durerile 
şi să ne rugăm pentru iertarea păcatelor şi mântuirea lor, ca Dumnezeu 
să facă fără durere dezlegarea din trup a sufletului robului Său”. 337 în 
acelaşi consens s-a spus că „mesajul medicinii este de a lupta pentru 
viaţă şi nu de a justifica moartea”. 338 

Pe de altă parte, sub aspect etic intră în discuţie şi donatorul de 
la care prelevăm organele. Se apreciază că „cei care au efectuat primul 
transplant de organe în istorie au fost sfinţii Cosma şi Damian (sec. IV). 
Unui bolnav cu piciorul cangrenat, ei i-au grefat piciorul unui cadavru 
aflat în a patra zi de la deces. Această vindecare dovedeşte că Biserica nu 
se opune transplantului de organe”. 339 Iată însă mai în amănunt despre ce 
a fost vorba: „Era un om în ţara Sebastiana, având o ulceraţie la piciorul 
drept. Şi doftorii au întrebuinţat toate mijloacelefără să-ipoată ajuta, din 
contră, starea bolii i se înrăutăţi din zi în zi. Auzind de minunile măriţilor 
fără de arginţi Cosma şi Damian, veni în casa lor, rugându-i să facă milă 
de el, acordăndu-i vindecarea. Sfinţii au venit la el şi şi-au astupat nările, 
căci tare mi rose rana, fiindcă boala începuse să-i atace şi osul. Ei au zis 
că nu-lpot vindeca, dar se vor ruga la DomnulIisus Hristos, ca să-i dea 
darul vindecării. După plecare, în al şaselea ceas al nopţii sosi îngerul 
Rafael şi grăi către dânşii «Mergeţi la biserica sfântului martir Stareţul, 
acolo este îngropat un om. Şi mergeţi la mormânt, căci sunt acum patru 
zile de când a murit. Luaţi piciorul lui drept şi puneţi-l lângă omul care 
are ulceraţia, pentru ajutorul lui, căci Domnul voeşte să preamărească 
şi pe Sfinţii fără de arginţi». Şi i-au tăiat piciorul mortului şi l-au tăiat 
din genunchi şi pe al aceluia cu ulceraţia şi au aşezat piciorul mortului 
la omul bolnav, în numele Tatălui şi al Fiului şi al Sfântului Duh şi omul 
s-a însănătoşit de îndată. Şi Sfinţii plecând au aşezat piciorul amputat 
lângă cel mort în numele Sfintei Treimi ”. 340 

Chiar dacă, în principiu, Biserica este de acord cu transplantul de 
organe, nu înseamnă în nici un caz că etica creştină ar putea să accepte 
folosirea organelor provenite de la copiii anencefalici; cum propun 

tehnologiile moderne. Acestea au arătat că la obţinerea organelor 
şi ţesuturilor pentru transplant, se creează, celui ce are nevoie, o 
clonă. La vârsta de şase săptămâni i se extirpă embrionului creierul, 
devenind anencefalic. Clona este crescută artificial, iar organele sale 
sunt transplantate la „original”. 341 Noi considerăm că persoana umană 
reprezintă o entitate ireversibilă de la zămislire, până la mormânt şi 
dincolo de mormânt. Ea nu poate fi privită şi tratată decât în unitatea ei 
psiho-fizică, aşa cum a ieşit din mâna Creatorului. Ciopârţirea persoanei 
umane este un atentat dur asupra integrităţii ei. Cel ce-şi permite un astfel 
de gest, săvârşeşte o degradare a persoanei umane. 

în sfârşit, am văzut câtă atenţie se acoră participării dezinteresate 
la donarea de ţesuturi şi organe. în realitate, această problemă poate avea 
şi altă abordare. De pildă, se întocmesc la spitale liste cu cei programaţi 
pentru transplant. Din nefericire însă, se apreciază că peste 25% din 
pacienţii aflaţi pe aceste liste mor înainte de a ajunge la rând, fiindcă cei 
cu bani procură organele de pe „piaţa neagră”. Iar preţul unui transplant 
de cord este de peste 100.000 dolari. 342 Comerţul cu organe şi-a găsit 
piaţă de desfacere în multe ţări ale lumii, precum: Danemarca, India, 
America de Sud. Japonia caută şi ea donatori plătiţi, fiindcă, aşa cum am 
văzut, şintoismul nu-i permite să-i aibă pe ai săi... Sunt apoi cazuri, care 
nu lipsesc nici din România, când oamenii ajunşi în lipsuri cumplite îşi 
oferă organele de vânzare.. , 343 

într-adevăr, nu este moral, dar este singura alternativă a existenţei 
în faţa morţii... Dar sub aspect etic trebuie totdeauna să învingă idealul, 
iar acesta rezidă în dragostea dezinteresată ce merge până la jertfă: „... 
De aş da trupul meu să-l ardă, iar dragoste nu am, nimic nu-mi foloseşte” 
(I Corinteni 13, 3). 

în această situaţie de criză morală, instituţiile de asistenţă socială 
şi Biserica trebuie să se implice cu mai multă convingere în favorul 
afirmării autentice a transplantului de organe ca act moral. 

3. Hotărârile Comisiei Naţionale de Bioetică de pe lângă 
Sfântul Sinod al Bisericii Ortodoxe Române 

Amintita Comisie Naţională de Bioetică a stabilit, ca şi în cazul 
Euthanasiei şi Avortului, următoarele principii generale şi speciale privind 
transplantul de organe: 

I. Principii generale 

1. Viaţa specifică persoanei umane, unică şi irepetabilă, este un dar 
al lui Dumnezeu, înţeles ca vieţuire a sufletului în trup; creştinul va purta 
de grijă pentru amândouă, dar îi va acorda maxima importanţă sufletului, 
luptând pentru mântuirea sa. 

2. Actul de dăruire voită a vieţii pentru Dumnezeu ori pentru 
aproapele descoperă adevăratul sens al dragostei, de aceea dăruirea este 
mai dorită decât conservarea ei; pe aceste considerente se fundamentează 
eroismul dar mai ales martiriul. 

3. Darul vieţii constă în sfinţenia ei, de aceea urmărirea „calităţii 
vieţii” ar trebui să se facă pentru sporirea sfinţeniei, iar prelungirea vieţii 
pentru lucrarea mai departe a mântuirii şi prezenţa benefică a persoanei 
în mijlocul semenilor. 

4. învăţătura ortodoxă acordă mare importanţă cinstirii trupului, 
atât în timpul vieţuirii lui, cât şi după moarte, şi aceasta pentru că 
trupul reprezintă o materie structurată de Dumnezeu în taina persoanei, 
Trupul „este templul Duhului Sfânt” (I Corinteni 6, 9) şi, sub o formă 
spiritualizată, urmează să participe şi la viaţa de dincolo de mormânt. 

5. Moartea, ca despărţire a sufletului de trup, nu justifică ideea 
considerării trupului ca un obiect, care să poată fi folosit după bunul 
plac al unor terţe persoane. 

II. Principii speciale 

Transplantul trebuie să aibă la temelie iubirea creştină a celui ce 
dăruieşte şi împlinirea ei în iubirea celui care primeşte. în acest sens, el 
va îndeplini următoarele condiţii: 

1. Să respecte demnitatea persoanei (donator, receptor, medic); 

2. Să aibă scop terapeutic; 

3. Să fie în folosul aproapelui; 

4. Să respecte viaţa şi chiar moartea persoanei umane; 

5. Să respecte drepturile omului şi dimensiunea duhovnicească a 
existenţei umane, chiar din momentul conceperii acesteia; 

6. Să nu fie determinat de oportunisme politice sau economice, de 
curiozităţi medicale, la modă în lumea noastră secularizată. 

7. Actul de donare să aibă la temelie iubirea creştină faţă de 
aproapele şi jertfelnicia; donarea nu poate să fie obiectul unor tranzacţii. 

8. Prelevarea şi transplantul de organe şi de ţesuturi se face numai 
în scop terapeutic; transplantul va trebui să se dovedească a fi unicul 
remediu valid pentru prelungirea şi îmbunătăţirea vieţii unui pacient. 

9. Pentru că prelevarea de organe presupune consimţământul 
donatorului, va fi de neacceptat prelevarea de ţesuturi de la un embrion, 
dat fiind faptul că, deşi fiinţă vie, acesta este în imposibilitatea de a-şi 
da consimţământul. 

10. Este inadmisibilă provocarea voită a mutilării sau a decesului 
prin prelevarea unor organe, chiar pentru scopul de a salva viaţa unei 
alte persoane. 

11. Transplantul va fi bine justificat: se va urmări scopul imediat şi 
pe termen lung al transplantării, ca şi acordarea unei calităţi satisfăcătoare 
vieţii primitorului. 

12. Realizându-se din iubire şi din respect faţă de viaţa umană, 
transplantul va lua în calcul viaţa persoanei umane în toată complexitatea 
ei, nu numai viaţa care se consumă sub formă şi la nivel exclusiv biologic, 
ci şi dimensiunea duhovnicească, eternă a vieţii omului. Fiind metodă 
excepţională de tratament, transplantul este justificat după ce s-au epuizat 
toate celelalte forme şi modalităţi de tratament. 

III. Responsabilitatea medicilor 

1. Darul cunoaşterii şi al descoperirii noutăţii vine de la Dumnezeu; 
îi revine omului responsabilitatea folosirii lui nu împotriva aproapelui 
şi a lumii, ci pentru sprijinirea prezenţei demne a persoanei în creaţie şi 
pentru împlinirea sensului existenţei. 

2. în acest context, medicul trebuie să aibă conştiinţa că este 
instrument şi colaborator al lui Dumnezeu, în înlăturarea manifestării 
răului în lume ca suferinţă. 

3. Echipa de transplant trebuie să informeze, sub toate aspectele 
şi în detaliu, atât pe donatorul, cât şi pe primitorul de organe, cu privire 
la riscurile, beneficiile, procedura şi consecinţele prelevării şi, respectiv, 
implantului de organe, încât cei vizaţi să poată lua hotărârea în deplină 
cunoştinţă de cauză. 344 



PARTEA a IlI-a 

BIOETICA CREŞTINĂ - 
CHEMARE LA SFINŢENIA VIEŢII 



I. POSTUL CA FORMĂ A ASCEZEI 
CE CONDUCE LA SFINŢENIA VIEŢII 


Dacă pentru înţelepţii Eladei dieta avea menirea de a conduce 
la filosofie, pentru asceza creştină postul ridică privirea sufletului spre 
rugăciune, ca filosofia prin care ajungem la adevărata cunoaştere a lui 
Dumnezeu, prin harul şi comuniunea cu EL 

Bioetica creştină pornind de la faptul că viaţa omenească este un 
dar ce se cere a fi bine chivernisit, pentru ca Dumnezeu să-l poată primi 
ca pe al Său, numai strădania de a o sfinţi constituie adevăratul ei sens 
de a intra în comuniune cu Dumnezeu cel atotsfânt. „Numai cel curat 
se poate atinge de Cel curat”, era deviza marilor înţelepţi ai Eladei şi a 
asceţilor creştini, ceea ce înseamnă că nu poţi avea acces la sfinţenia lui 
Dumnezeu decât prin curăţia vieţii. Necurăţia se transmite, întinând pe 
cel cu care intră în contact. De aceea, numai cei cu inima curată vor vedea 
pe Dumnezeu. Numai cei cu sufletul şi cu trupul curăţit de întinăciunea 
patimilor se pot apropia de sfinţenia lui Dumnezeu prin rugăciune. 

în acest sens, asceza corelată cu rugăciunea au un rol decisiv. Iar 
postul ca rugăciune a trupului şi unealtă a virtuţii conduce totdeauna la 
sfinţenia vieţii, încât, în cele ce urmează vom evidenţia interpretarea ce 
se cuvine a fi dată postului, pentru ca, prin eficienţa lui, viaţa omenească 
să ajungă la împlinirea sfinţeniei sale. 


1. Definiţia, originea şi înţelesul postului creştin 

A. Definiţia postului 

Postul este abţinerea sau înfrânarea totală sau parţială de la mâncare 
sau băutură pe timp limitat în scop religios - moral. 

Din această definiţie rezultă că postul creştin are un înţeles şi o 
aplicare specifică. El este în primul rând abţinere de la mâncare şi băutură 
pe un timp limitat, ceea ce îi evidenţiază caracterul lui trupesc. El nu se 
confundă însă cu dieta alimentară, fiindcă are şi un aspect duhovnicesc, 
după cum vom vedea mai departe, în sensul că abţinerea de la mâncare 
şi băutură se întrepătrunde cu rugăciunea şi milostenia. Postul este deci 
un act biospiritual, angajând în întregime natura umană, sub forma unei 
asceze ce se desăvârşeşte prin rugăciune şi prin iubirea faţă de Dumnezeu 
şi în acelaşi timp faţă de semenii noştri, ca şi faţă de întreaga creaţie. 
Altfel spus, postul trupesc se întrepătrunde armonic cu postul sufletesc, 
în sensul că abţinerea de la bucate este corelată cu abţinerea de la păcate, 
precum şi cu neîntrerupta strădanie de cultivare a virtuţilor creştineşti, 
ca viaţă în Hristos prin Duhul Sfânt. 

Prin urmare, în practicarea postului primează ideea de abstinenţă, 
şi nu de alimentaţie, fiindcă noi nu facem deosebirea dintre mâncărurile 
„curate” şi „necurate”. Mâncărurile numite „de post” sunt recomandate 
tocmai din motive ascetice, privind înfrânarea poftelor, care declanşează 
patimile ce înrobesc viaţa spirituală. 

Sfântul Maxim Mărturisitorul ne îndeamnă în acest sens să nu 
pierdem niciodată discernământul de a aprecia că „nu mâncărurile sunt 
rele, ci lăcomia stomacului, nici facerea de prunci, ci desfrâul; nu banii, 
ci iubirea de bani; nici slava, ci slava deşartă. Iar dacă nimic nu e rău din 
cele ce există, decât reaua lor folosire, care vine din negrija minţii de a 
cultiva după cuviinţă cele fireşti” 345 . 

B. Originea postului 

Postul - spun Sfinţii Părinţi - este de origine divină. El a fost 
instituit mai întâi de Dumnezeu, înaintea căderii omului în păcat, şi rezidă 
în porunca: „să nu mâncaţi! "Astfel, în paradis - spune Sfântul Vasile cel 
Mare - nu se cunoştea nici tăierea animalelor, nici băutul vinului, „nici 
toate care tulbură mintea omenească”. 346 

Necesitatea postului este motivată şi de hrana dată prin poruncă 
divină primilor oameni: „Iată vă dau toată iarba ce face sămânţă pe toată 
faţa pământului şi tot pomul ce are sămânţă în el. Aceasta va fi hrana 
voastră” (Facerea 1, 29). Tălmăcind această poruncă divină referitoare 
la hrana omului într-un limbaj tehnic, e ca şi cum am spune că motorului 

cutare pentru funcţionare optimă îi este necesar un anume carburant... 
Altfel spus, vei putea folosi, dacă vrei, şi alte forme de combustibil, 
dar acestea vor crea dificultăţi în funcţionarea maşinii... Şi-au dat 
seama oamenii mai târziu că această poruncă divină corespunde întru 
totul naturii lor. I-au înţeles mai bine sensul atunci când păcatul i-a 
făcut victime plăcerilor, poftelor şi îmbuibării... Dar, pentru a-şi salva 
natura din tirania obsedantă a mâncării şi băuturii, înţelepţii au creat 
dieta ca fel de trai adecvat, corespunzător nu numai cu privire la 
hrană şi băutură, ci şi referitor la somn sau la raporturile cu mediul 
înconjurător. 

Cultivând dieta, s-a ajuns la virtutea cumpătării, unde legea de bază 
era: „mănâncă pentru ca să trăieşti, nu trăi ca să mănânci!” Sau cu 
privire la băutură, că primul pahar de vin îl bei de sete; al doilea de voie 
bună, iar al treilea şi celelalte duc la nebunie... Referitor la timpul când 
trebuie să serveşti masa, se obişnuia să se spună că masa de dimineaţă 
să o serveşti singur, cea de la prânz, cu prietenii, iar cina cu duşmanii. 

Toate acestea vin să confirme autoritatea divină a poruncii date în 
paradis cu privire la hrana oamenilor, la modul lor cumpătat de a se hrăni. 
Numai acest mod cumpătat de a se hrăni aduce sănătate şi bunăstare firii 
şi vieţii omeneşti. 

C. înţelesul postului 

1). înţelesul postului cu privire la natura umană 

Din cele până aici tratate, vedem că atât din definiţia postului, 
cât şi din porunca divină cu privire la hrană şi băutură, rezultă ideea de 
înfrânare sau de abţinere. Postul este abţinere sau înfrânare de la mâncare 
şi băutură. înfrânarea este obiectul practicii ascetice. Iar ca practică 
ascetică, înfrânarea este un exerciţiu prin care se pune stavilă pornirilor 
pătimaşe ale firii, care prin îmbuibare duc la degradarea naturii umane. 
Filon din Alexandria arată că înfrânarea conduce la cer şi la nemurire, 
fiindcă se opune iubirii de plăcere, dăunătoare vieţii . 347 Existau şi secte 
numite encratite, care practicau înfrânarea ca pornire de distrugere asupra 
trupului, deoarece socoteau ei că materia este rea în sine de la creaţie . 348 

în Spiritualitatea Apuseană se accentuează cu precădere „înfrânarea 
carnală, desăvârşită şi absolută” 349 , ceea ce înseamnă că înfrânarea se 
referea mai mult la partea sensibilă, exterioară a naturii umane. Fericitul 

Augustin s-a ridicat cu multă energie împotriva maniheilor şi a „înfrânării 
lor mincinoase”. 350 

în Spiritualitatea Răsăriteană, mai ales prin Sfântul Ioan Scărarul, 
care o sintetizează, înfrânarea va avea două aspecte esenţiale: vor|Trj - 
înfrânarea spirituală şi aioOrjTrj - înfrânarea sensibilă. 351 

înfrânarea spirituală se armonizează cu înfrânarea sensibilă, 
formând un tot unitar. în acest sens, postul va fi practicat sub forma 
lui integrală, adică abţinerea de la bucate şi abţinerea de la păcate. 
Aceasta înseamnă că postul ca înfrânare va avea un aspect duhovnicesc 
şi un aspect trupesc. Exprimând în concret aceasta, asceţii creştini atrag 
atenţia că nu e suficient să postim abţinându-ne numai de la mâncare 
şi băutură, ci trebuie să ne abţinem de la toate gândurile rele care se 
transformă în păcat (mânia, invidia, hula, mândria...), precum şi să 
asocieze postul cu înfrânarea de la plăcerea gustului şi cu înfrânarea 
celorlalte simţuri (vederea, auzirea, mirosul...). Altfel spus, trebuie 
să postim cu gândul, cu cuvântul, cu faptele, cu simţurile, cu somnul, 
şi în general să ne înfrânăm de la tot ceea ce dăunează vieţii noastre 
duhovniceşti. 

Arătam că postul ca înfrânare a trupului de la mâncare şi băutură se 
încadrează în asceza creştină, ca exerciţiu continuu de stăpânire asupra 
pornirilor pătimaşe ale trupului. Spre deosebire de formele radicale ale 
ascezei promovate de manihei şi de alte erezii encratite, care considerau 
materia de la diavol, rea în sine, asceza creştină protejează şi desăvârşeşte 
natura materială, fiindcă, asemenea sufletului, şi trupul reprezintă creaţia 
lui Dumnezeu, având menirea vieţuirii veşnice alături de el. 

întrucât asceza înseamnă exerciţiul care ordonează şi disciplinează 
simţurile spre a le armoniza şi converti vieţii spirituale, abstinenţa sau 
înfrânarea sancţionează întotdeauna excesul care dăunează, adică abuzul 
care dereglează buna funcţionalitate a naturii fizice a omului. Asceza 
creştină orientează totdeauna afirmativ şi creator înfrânarea, făcând 
să triumfe în noi împărăţia lui Dumnezeu, care „nu este nici mâncare, 
nici băutură, ci pace, bucurie şi dreptate în Duhul Sfânt” (Romani 14, 
17). S-a spus pe bună dreptate că „noi nu postim pentru că ne urâm 
trupul, ci pentru că îl iubim şi vrem să îl vedem mântuit împreună cu 
sufletul”. 352 De fapt, „asceza aspiră la adevărata fire a cărei luptă nu este 
niciodată contra trupului, ci împotriva perversiunii acestuia, împotriva 
concupiscenţei ilegitime, care este împotriva firii”. 353 Aceasta înseamnă 

că „cultura ascetică asigură echilibrul desăvârşit, ea nu este niciodată o 
simplă distrugere a patimilor, ci stăpânirea şi convertirea lor. Un adevărat 
ascet este un îndrăgostit împătimit de Dumnezeu şi de făptura lui”. 354 

De remarcat este faptul că postul ca abstinenţă depăşeşte instinctul 
de nutriţie (hrană şi băutură), oferindu-i o posibilitate de interpretare mult 
mai vastă, prin asocierea instinctului de reproducere şi a celui de atac. în 
felul acesta, postul de la mâncare şi băutură atrage după sine abstinenţa 
sexuală, precum şi abţinerea de la mânie şi violenţă; de la invidie şi ură 
faţă de semeni. 

Asceţii creştini şi părinţii filocalici au văzut întotdeauna în 
practicarea postului un mijloc de temperare şi de eradicare a gastrimargiei 
(lăcomia pântecelui) ce duce la desfrânare (porneia). Sfântul Ciprian arată 
că „este cu neputinţă ca cel ce şi-a săturat stomacul să se poată lupta în 
cuget cu diavolul curviei”. 355 Pentru acest motiv, „începutul oricărei lupte 
împotriva păcatului şi a poftei este osteneala privegherii şi a postului, 
spune sfântul Isaac Şirul. Acesta din urmă este mai ales începutul luptei 
împotriva păcatului dinăuntrul nostru. însemnul urii împotriva păcatului 
şi a poftirii lui în cei ce luptă în războiul nevăzut este să înceapă cu postul 
şi după aceasta cu privegherea de noapte, care le ajută la nevoinţă. 356 

Uşor ne explicăm rolul postului ca antidot al lăcomiei ce duce la 
desfrânare, dacă ne imaginăm o sobă încălzită pe care nu conteneşti a 
pune lemne... Ea va încălzi mereu cu tot mai multă putere... Dacă însă 
opreşti combustibilul, ea va înceta să dea căldură. în acest fel, postul 
îndeplineşte o funcţie pedagogică, devenind un act de voinţă prin 
care proclamăm supremaţia spiritului asupra materiei. Postul este 
„spre supunerea trupului şi spre slăbirea pornirii lui spre patimi, căci zice 
Apostolul: „când sunt slab, atunci sunt tare” (II Corinteni 12, IO)”. 357 

2). înţelesul postului cu privire la mâncare şi băutură 

în altă ordine de idei, deşi postul reprezintă abţinerea totală sau 
parţială de la mâncărurile numite „de dulce” (produse animale: lactate, 
ouă, came, grăsimi animale), el nu vizează în mod special mâncarea, ci 
abstinenţa sau înfrânarea, fiindcă aceasta se referă atât la cantitatea, cât 
şi la calitatea lor, şi, mai mult, la plăcerile şi poftele nesăbuite provocate 
de varietatea alimentelor şi a băuturilor. Dacă s-a făcut cândva în Legea 
Veche deosebirea dintre „mâncărurile curate” şi „necurate”, aceasta nu 
mai rămâne valabilă şi în Legea Nouă, unde „toate sunt curate pentru 
cei curaţi” (Tit 1, 5). De fapt, nu mâncarea în sine este rea, fiindcă „toată 

făptura lui Dumnezeu este bună şi nimic nu este de lepădat, dacă se ia 
cu mulţumire” (I Timotei 4, 4). De aici şi îndemnul apostolic: „cel ce 
mănâncă să nu defaime pe cel ce nu mănâncă; şi cel ce nu mănâncă să nu 
osândească pe cel ce mănâncă, deoarece Dumnezeu l-a primit la Sine” 
(Romani 14, 3); . .Şi cel ce mănâncă, pentru Domnul mănâncă, pentru 

că mulţumeşte lui Dumnezeu, iar cel ce nu mănâncă, pentru Domnul nu 
mănâncă, şi mulţumeşte lui Dumnezeu” (Romani 14, 6); „Deci nimeni să 
nu vă judece pentru mâncare şi băutură... care sunt umbra celor viitoare, 
iar trupul este al lui Hristos” (Coloseni 2, 16-17). 

Astfel deviza creştină raportată la mâncare şi băutură 
sintetizează spiritualizarea acestora: „ori de mâncaţi, ori de beţi, 
ori altceva de veţi face, toate să le faceţi spre slava Iui Dumnezeu” 
(I Corinteni 10, 31). 

Prin urmare, nu mâncarea în sine este rea, „fiindcă nu ce intră pe 
gură necurăţeşte pe om, ci ceea ce iese din gură, adică din inimă: gândurile 
rele, desfrânările, uciderile, vicleşugurile, înşelăciunea, invidia, hula, 
trufia... toate aceste rele ies dinăuntru şi necurăţesc pe om” (Marcu 7, 
21-23). 

De aici rezultă că postul nu combate mâncarea şi băutura în sine, 
ci îmbuibarea şi excesul în folosirea lor. Acest fapt este demonstrat şi 
de posibilitatea îmbuibării cu mâncăruri de post, cunoscut fiind că arta 
culinară găseşte tot mai multe şi variate reţete, care să stimuleze plăcerea 
gustului, încât, scăpând de sub controlul voinţei, apare îmbuibarea, fără 
a se remarca nici o îmbunătăţire a vieţii duhovniceşti. 

Apostolul priveşte viaţa duhovnicească în perspectiva veşniciei, 
postul rămânând doar un mijloc al promovării ei, un mijloc relativ ca 
însăşi viaţa de aici şi de acum: „bucatele sunt pentru pântece şi pântecele 
pentru bucate, dar Dumnezeu va strica şi pe unele şi pe celelalte...Iar 
trupul este pentru Domnul” (I Corinteni 6, 13). Trupul fiind creaţia lui 
Dumnezeu, deşi trecător datorită păcatului, păstrează totuşi în sine o 
menire şi o devenire veşnică. De aici nevoia lui de spiritualizare sau de 
sfinţenie, asemenea sufletului. „Trupul fiind pentru Domnul” devine un 
instrument al lucrării harului divin, ştiut fiind că harul primit prin Sfintele 
taine se transmite de la trup la suflet. La fel şi sfinţenia dobândită prin 
înfrânare face ca trupul nepătimitor să ridice sufletul spre zările veşniciei. 

2. Postul ca rugăciune a trupului 

într-o anume situaţie, Mântuitorul arată că puterea duhovnicească 
de a învinge duhurile necurate se realizează prin „rugăciune şi post” 
(Matei 17, 21). Prin rugăciune, sufletul nostru intră în comuniune 
cu Dumnezeu. Dar nu oricum poate intra sufletul în comuniune cu 
Dumnezeu. „Un suflet sătul este o piedică către rugăciunea curată, iar 
Duhul Sfânt nu vine când pântecele nostru este plin” 358 , spune un părinte 
filocalic. 

Ne explicăm uşor modul în care postul face rugăciunea curată, dacă 
ne gândim la faptul că, dorind să stăm de vorbă cu o persoană căreia îi 
acordăm o cinstire deosebită şi cu care vrem să comunicăm lucruri de 
mare importanţă pentru viaţa noastră, ne retragem din zgomotul din jurul 
nostru, pentru a putea comunica în condiţii optime. Tot aşa se întâmplă 
şi când dorim să comunicăm cu Dumnezeu, ne retragem din vuietul 
tumultuos al plăcerilor şi al poftelor, şi astfel putem comunica într-o 
totală detaşare de lume şi într-o totală dăruire Lui. 

Corelaţia dintre rugăciune şi înfrânarea prin post face ca şi acesta 
din urmă să devină o rugăciune, care, manifestată în exterior, poate fi 
numită rugăciunea trupului. S-a remarcat că „postul desemnează (în 
trup) prin frumuseţea sa o icoană a vieţii nemuritoare, purtarea pe care 
el o implică sugerează starea veacului celui nou şi ne învaţă ce hrană 
duhovnicească vom primi la înviere. în această perspectivă eshatologică 
şi în strânsă relaţie cu rugăciunea, postul apare legat în chip esenţial de 
„viaţa îngerească” a monahilor”. 359 

Este cunoscut faptul că înţelepţii greci duceau o viaţă ascetică 
(înfrânată şi cumpătată), fiindcă numai aşa aveau acces la filosofie. 
Pentru creştini, cea mai mare filozofie este rugăciunea, deoarece prin ea 
participăm la Adevărul şi Binele suprem. Dar pentru ca rugăciunea să 
fie curată, ca trăire interioară a minţii, şi exterioară a simţurilor, trebuie 
să fie pătrunsă de sfinţenia duhului lui Hristos pe care îl avem Mijlocitor 
al rugăciunii noastre (Romani 8, 34). La această sfinţenie se ajunge prin 
asceză, iar postul integral este exerciţiul cel mai eficient al ascezei ce 
face posibilă rugăciunea curată. Atât de mult a pătruns postul alături de 
rugăciune în evlavia creştină, încât după mărturia Didahiei (I, 3), primii 
creştini nu numai că se rugau pentru duşmani, dar în acelaşi timp posteau 
pentru ei, adică: se rugau şi posteau. Pe bună dreptate putea conchide 

Nichifor Crainic că „nici rugăciunea fără asceză, nici asceza fără 
rugăciune n-ar putea subzista”. 360 Dar trebuie să precizăm că „nici o 
asceză fără dragoste nu apropie de Dumnezeu”. 361 Această simbioză 
specifică între asceză, rugăciune şi dragoste reprezintă un adevăr 
definitoriu postului ca exerciţiu ascetic şi ca instrument al rugăciunii. 
Nu numai sufletul se poate împărtăşi de harul Sfântului Duh, şi prin 
rugăciune să intre în comuniune de iubire cu Dumnezeu, ci şi trupul. Şi 
trupul poate deveni prin har „templu al Duhului Sfânt” (I Corinteni 6, 
19), iar curăţia lui prin postul integral (al minţii şi al simţurilor) îl 
face propriu sfinţeniei lui Dumnezeu şi apt să abordeze asemenea 
sufletului şi împreună cu el aceeaşi comuniune de rugăciune. De aici 
şi îndemnul apostolic: „preamăriţi dar pe Dumnezeu în trupul vostru 
şi în duhul vostru, care sunt ale lui Dumnezeu” (I Corinteni 6, 20). 

Prin urmare, trupul se roagă prin post în sensul că, prin sfinţenia 
la care ajunge, devine primitor al harului divin, putându-se împărtăşi 
prin rugăciune, asemenea sufletului, de comuniunea iubirii lui 
Dumnezeu. 

Această realitate duhovnicească ne oferă posibilitatea de a 
completa definiţia rugăciunii, în sensul că rugăciunea este ridicarea 
minţii, a inimii şi a trupului în comuniunea iubirii şi a sfinţeniei lui 
Dumnezeu. 

Pe de altă parte, Origen lărgeşte sfera rugăciunii şi arată că „întrucât 
săvârşirea binelui şi împlinirea poruncilor fac parte din rugăciune, trebuie 
să înţelegem că nu se poate să nu împreunăm rugăciunea cu fapta bună 
şi fapta bună cu rugăciunea. Numai aşa putem socoti împlinită porunca: 
„rugaţi-vă neîncetat” (I Tesaloniceni 5, 17), considerând întreaga viaţă 
a creştinului ca o neîntreruptă rugăciune, din care ceea ce numim noi în 
mod obişnuit „rugăciune”, nu-i decât o părticică”. 362 

în acest context larg, când întreaga viaţă virtuoasă poate fi 
identificată cu rugăciunea, postul, ca exerciţiu al sfinţeniei, constituie o 
rază de lumină a rugăciunii, mai precis rugăciunea trupului. 

în altă ordine de idei, rugăciunea trupului se evidenţiază şi în 
cadrul „tehnicii” psiho-fizice, ca metodă a neîncetatei rugăciuni a lui Iisus, 
baza isihasmului ortodox. Astfel, punerea în practică a rugăciunii inimii 
presupune cinci condiţii: „izolarea, liniştea, lipsa luminii, nemişcarea, 
poziţia şezândă”. Vedem fără prea mare greutate, din chiar această simplă 
enunţare, comuniunea de o potrivă a sufletului şi trupului ca subiecte ale 

rugăciunii. Faptul că şi trupul se roagă o dovedeşte harul lui Dumnezeu 
coborât asupra lui prin rugăciune. Harul divin se revarsă nu numai ca 
linişte duhovnicească asupra sufletului, ci şi ca lumină taborică asupra 
trupului, aşa cum s-a întâmplat cu prilejul schimbării la faţă a Domnului: 
„Şi s-a schimbat la faţă înaintea lor şi a strălucit faţa lui ca soarele...” 
(Matei 17, 2). 

De aici vedem că expresia cea mai înaltă a rugăciunii trupului este 
lumina sfinţeniei care transfigurează materia prin împreuna ei lucrare 
cu sufletul şi cu duhul omului. Sfântul Grigorie Palama arată că „firea 
înţelegătoare şi raţională a sufletului fiind zidită împreună cu trupul 
pământesc a primit de la Dumnezeu Duhul de viaţă făcător prin care ţine 
la un loc şi face viu trupul unit cu el”. 363 

a). Postul ca jertfă adusă lui Dumnezeu 

Pe lângă faptul că postul reprezintă o condiţie a rugăciunii, el 
poate fi considerat în acelaşi timp şi ca o jertfă a rugăciunii în trup, după 
cuvintele apostolului: „aduceţi trupurile voastre ca pe o jertfă vie, sfântă 
şi bine plăcută lui Dumnezeu, ca închinarea voastră duhovnicească” 
(Romani 12, 1). 

Este cunoscută mulţimea jertfelor ce erau aduse veacuri de-a rândul 
pentru izbăvirea oamenilor din păcat. Sfântul Apostol Pavel recomandă 
însă ca noi să aducem trupurile noastre ca pe o jertfă vie, sfântă şi bine 
plăcută lui Dumnezeu. Jertfa implică în sine durerea, iar lupta pentru 
ideal pretinde întotdeauna o jertfă. Idealul cel mai măreţ al creştinului 
este eliberarea de păcat şi dobândirea duhului vieţii lui Hristos spre 
comuniunea veşnică cu Dumnezeu. Aşa cum, prin jertfa Sa, Hristos 
ne-a deschis acest ideal măreţ, „cei ce sunt ai lui Hristos sunt datori să-şi 
răstignească trupurile împreună cu poftele şi cu patimile lor” (Galateni 
5, 24). Această răstignire a patimilor şi a poftelor, respectiv a plăcerilor 
trecătoare şi de multe ori înşelătoare în favorul dobândirii vieţii lui 
Hristos, ridică postul pe piedestalul jertfei aduse lui Dumnezeu, ca o 
dăruire Lui. Aceasta este o jertfă vie. Dumnezeu ne cere jertfa noastră vie 
şi ne ajută prin harul lui să dobândim bunurile duhovniceşti ca bucurii 
veşnice ale comuniunii cu El. Aşa cum „prin păcatele noastre răstignim 
a doua oară pe Hristos” (Evrei 6, 6), tot astfel prin lepădarea şi omorârea 
păcatelor noastre facem ca trupurile noastre să învie şi să se sfinţească 
prin puterea vieţii lui Hristos. Pe de altă parte, aşa cum în jertfa martirilor 

pentru Hristos era prezentă jertfa şi biruinţa Lui, tot astfel şi în jertfirea 
patimilor şi a poftelor pământene se simte întotdeauna prezenţa Lui 
tainică de jertfă, încât printre spinii înfrânării noastre rodesc trandafirii 
cerului. 

Jertfa vie pentru Dumnezeu prin post se îmbină armonic cu jertfa de 
milostenie pentru cei ce continuă până la sfârşitul veacurilor suferinţa şi 
nevoile lui Hristos în lume. Această jertfire prin post a intrat de timpuriu 
în practica primilor creştini. Un document din secolul II ne arată că „dacă 
la ei era cineva nevoiaş şi sărac şi ceilalţi nu aveau bucate prisositoare, 
atunci postesc două sau trei zile ca să împlinească nevoia de hrană a 
săracilor”. 364 

b). Postul ca act de cult 

După cum vedem, se cuvine să aducem trupurile noastre ca jertfă 
vie, sfântă, şi ca închinare lui Dumnezeu. Această închinare indică faptul 
că postul ca rugăciune a trupului a fost şi trebuie cultivat cu evlavie ca act 
de cult. Aşa, de pildă, Moise a postit înaintea primirii Legii pe Muntele 
Sinai (Ieşirea 34, 20). S-a instituit chiar şi un post public, fixându-se o zi 
specială, numită „a împăcării”, sau „a curăţiei”, evlavia manifestându-se 
prin umilirea sufletului şi prin înfrânarea trupului (Levitic 16, 29-34; 23, 
27-30). Este cunoscut apoi postul de căinţă al ninivitenilor, ţinut de rege, 
dregători, adulţi, copii şi chiar de animale (Ioan 3, 5-8). 

De aici vedem că postul ca act de cult întruneşte în sine atât 
aspectul de jertfă, cât şi cel de sfinţenie, devenind post integral, în 
sensul că cinstirea adusă lui Dumnezeu prin jertfa trupului fonnează o 
unitate de acţiune cu jertfirea păcatelor. Un astfel de post va fi numit de 
profeţi: „post sfânt” (Ioil 1, 14). De aici vedem că profeţii vor promova 
tot mai mult sensul spiritual al postului, făcând să triumfe dreptatea şi 
sfinţenia lui Dumnezeu în lume: „Nu ştiţi voi postul care îmi place? - 
zice Domnul. Rupeţi lanţurile nedreptăţii, dezlegaţi legăturile jugului... 
împarte pâinea ta cu cel flămând, adăposteşte în casa ta pe cel sărman, pe 
cel gol îmbracă-1... Atunci lumina ta va răsări ca zorile... Dreptatea ta 
va merge înaintea ta, iar în urma ta slava lui Dumnezeu” (Isaia 58, 68). 

Postul ca act public cu caracter special a fost determinat de apariţia 
unor evenimente triste în viaţa poporului şi a comunităţii, precum: la 
moartea unui conducător, sau pentru înlăturarea unor calamităţi socotite 
ca pedepse venite din partea lui Dumnezeu (Judecători 20, 26; Estera 4, 
13; Ieremia 36, 9). 

Ca unul care „nu a venit să strice legea, ci să o împlinească” (Matei 
5, 17), Mântuitorul a postit 40 de zile şi 40 de nopţi înaintea începerii 
activităţii Sale mesianice. 

Postul ca act de cult a fost încă dintru început practicat în viaţa 
Bisericii, prin înlocuirea zilelor de luni şi joi din tradiţia comunităţii 
iudaice, cu miercurea şi vinerea, în amintirea mântuitoarelor patimi ale 
Domnului. 365 

Comunitatea creştină practica postul alături de rugăciune cu prilejul 
săvârşirii Sfintelor Taine a Botezului şi Hirotoniei, precum şi înaintea 
evenimentelor mai în s emnate din viaţa Bisericii: „Şi slujind ei Domnului 
şi postind, a zis Duhul Sfânt: „Osebiţi-mi pe Varava şi pe Saul la lucrul 
la care i-am chemat. Atunci, postind şi rugându-se, şi punând mâinile 
peste ei, i-au lăsat să plece” (Fapte 13, 2-3); „Şi hirotonindu-le preoţi 
la fiecare biserică, rugându-se cu posturi, i-au încredinţat Domnului în 
care crezuseră” (Fapte 14, 23). Didahia ne arată că hotărârea bisericii 
primare cu privire la botez era ca „înainte de botez să postească cel ce 
botează, şi cel botezat şi alţi câţiva, dacă pot. Porunceşte, însă, ca cel ce 
avea să se boteze, să postească o zi sau două înainte”. 366 

S-a încetăţenit apoi obiceiul ca postul să fie alăturat Tainei 
Pocăinţei, pentru ca împărtăşirea cu Trupul şi Sângele Domnului să fie 
primită cu vrednicie de credincioşi. 

3. Postul ca unealtă a virtuţii 

După cum am văzut din cele până aici tratate, postul ca înfrânare 
sau abstinenţă este un act al ascezei creştine. El nu reprezintă un scop în 
sine, ci un exerciţiu, adică un mijloc de a ne înduhovnici viaţa. Scopul 
vieţii duhovniceşti rezidă în sfinţenia ei prin practicarea virtuţii. în 
felul acesta, postul nu reprezintă virtutea însăşi, nici sfinţenia realizată, 
ci mijlocul sau exerciţiul deopotrivă al sufletului şi al trupului de a o 
dobândi. Virtutea, spun părinţii filocalici, marii ei trăitori, se naşte şi se 
dezvoltă prin supremaţia spiritului asupra materiei, mai concret, prin 
înfrânarea simţurilor şi convertirea lor în armonia minţii curăţite de 
gândurile pătimaşe. „Orice virtute - spune sfântul Maxim Mărturisitorul 
- este însoţită de plăcere şi de durere: durere pentru trup, care se lipseşte 
de simţirea dulce şi lină, şi plăcere pentru suflet, care se desfată în duh 
cu raţiunile curăţite de tot ce cade sub simţuri”. 367 

Un părinte filocalic arată că postul „este numai o unealtă, ducând 
spre cumpătare pe cei ce voiesc. Deci, cei ce se nevoiesc, nu se cade 
să se laude cu postul... căci meşterii nici unui meşteşug nu se laudă cu 
uneltele lor, ca şi când ar fi rezultatul meşteşugului lor, ci aşteaptă fiecare 
să isprăvească lucrul de care s-a apucat, ca din el să arate destoinicia 
meşteşugului lor”. 368 

Sfîntul Grigorie de Nyssa arată că „pe lângă postul cel trupesc şi 
pe lângă înfrânarea cu privirea la lucrurile materiale, mai este şi un post 
netrupesc şi o înfrânare nematerială; iar acestea nu sunt altceva decât 
îndepărtarea sufletească de la cele rele. De altfel, numai în vederea 
acesteia ni s-a legiuit nouă şi înfrânarea de la mâncăruri. îndepărtaţi-vă 
deci, cu postul vostru sufletesc, de la răutate!.. .înfrânaţi-vă de lapoftirea 
lucrurilor străine! Fugiţi de câştigul nedrept!... Ce câştig vei avea dacă 
nu mănânci cele ale tale, dar iei, în schimb, cu nedreptate, cele ale 
săracului? Şi unde este credinţa ta creştină dacă bând numai apă, ţeşi în 
schimb vicleşuguri şi însetezi de sânge, din răutate? Iuda a postit şi el 
împreună cu cei doisprezece; dar neputându-şi ţine în frâu patima iubirii 
de arginţi, cu tot postul lui nu a putut agonisi nimic spre mântuire. Nici 
diavolul nu mănâncă fiindcă este duh fără de trup; dar din cauza răutăţii, 
s-a prăvălit, totuşi, dintru înălţime.. .Vă spun de mai înainte şi vă dau de 
mai înainte mărturia mea, că apa, verdeţurile şi masa cea fără de came, 
nu vă va folosi la nimic atâta vreme cât dispoziţia voastră lăuntrică nu 
va fi şi ea pe potriva înfăţişării voastre din afară. Postul a fost legiuit 
pentru curăţia sufletului. Deci, dacă sufletul este întinat de gânduri şi de 
hotărâri rele, pentru ce atunci, mai consumăm în zadar numai apă?... 
Postul este temelia virtuţii”. 369 

Intr-o lucrare referitoare la virtuţi şi vicii, Sfântul Ioan Damaschin 
împarte virtuţile în două categorii. în prima categorie se încadrează 
virtuţile psihice sau sufleteşti. Aici sunt trecute virtuţile cardinale, 
virtuţile teologice şi virtuţile specific creştine: smerenia, blândeţea, 
rugăciunea, îndelunga răbdare...simplitatea etc. Din cea de-a doua 
categorie fac parte virtuţile somatice sau trupeşti. Printre acestea 
sunt enumerate postul, alături de priveghere, muncă, precum şi altele 
specifice ascezei creştine. Virtuţile trupeşti, printre care postul ocupă un 
loc de frunte, sunt numite epya/.da, adică unelte sau instrumente ale 
virtuţilor sufleteşti. 370 

După ce stabileşte sensul virtuţilor trupeşti, Sfântul Ioan Damaschin 
vine cu precizarea că toate acestea sunt relative, iar eficienţa lor este în 

funcţie de starea duhovnicească şi de dispoziţia trupului: „Toate acestea 
sunt cât se poate de necesare şi de folositoare când trupul e sănătos şi 
tulburat de patimi. Iar când e neputincios şi cu ajutorul lui Dumnezeu 
a biruit patimile, nu sunt atât de necesare, întrucât sfânta smerenie şi 
rugăciunea întregesc toate”. 371 

Un părinte filocalic ne îndeamnă să depunem tot efortul pentru 
a dobândi prin postul trupesc virtutea cumpătării care ne conduce la 
sfinţenia lui Dumnezeu: „Nu-ţi pune toată silinţa şi nădejdea numai 
în postul trupesc, ci postind cu măsură şi după puterea ta, sileşte-te în 
lucrarea minţii. De ai puterea să te îndestulezi numai cu pâine şi apă, 
este bine... Dar să nu-ţi pară că ai realizat ceva deosebit postind astfel, 
ci nădăjduieşte a câştiga din post întreaga cumpătare şi aşa îţi va fi postul 
de folos”. 372 

Sub aspect practic, un ascet creştin ne îndeamnă la fel cu privire 
la exercitarea postului în vederea dobândirii virtuţii cumpătării: „Dacă 
ajunezi până seara, atunci să nu mănânci până te saturi, ca să nu zideşti 
iarăşi cele ce le-ai dărâmat odată”. 373 

Din cele până aici tratate, vedem că postul reprezintă o osteneală 
(nevoinţă) trupească prin înfrânarea de la mâncare şi băutură, dar în 
acelaşi timp şi o luptă continuă cu forţele răului din sufletul nostru, 
făcând ca prin dobândirea cumpătării, ca sfinţenie a vieţii, să ne întărim 
voinţa şi astfel să dobândim caracterul religios - moral creştin ca 
statornicie în săvârşirea virtuţii. 


4. Bucuria duhovnicească şi măsura 
în practicarea postului 

Postul ca expresie exclusivă a evlaviei exterioare devine o 
abstinenţă sau o înfrânare apăsătoare, deoarece este lipsită de convingerea 
şi motivaţia pe care i-o dă credinţa, nădejdea şi dragostea către Dumnezeu 
ca forme de manifestare ale evlaviei duhovniceşti. în limba noastră, 
expresia „zi de post” este folosită pentru a reda prin comparaţie lungimea 
unei situaţii neplăcute, greu de suportat... fiindcă trece parcă cu mai 
multă încetineală decât zilele de bună dispoziţie, la care îşi aduce din 
plin contribuţia şi hrana îmbelşugată... George Coşbuc plasticizează 
printr-o comparaţie sugestivă „lungimea zilei de post” în poezia Iarna 

pe uliţă. Ne este prezentat aici „un copil al nu ştiu cui”, care purta o 
căciulă „mare cât o zi de post”... 

Interpretând sub această formă înfrânarea prin post, acesta prezintă 
mai mult spinele care înţeapă şi doare, decât frumuseţea şi parfumul 
trandafirului care creşte şi se dezvoltă spre cer, străbătând printre spinii 
abstinenţei... 

în timpul Mântuitorului, în practicarea evlaviei, accentul cădea 
în practicarea postului pe elementul de căinţă, ca zdrobire a inimii. 
Postul avea un caracter expiativ de ispăşire a greşelii sau a păcatului 
prin suferinţă. El era expresia regretului şi umilinţei în faţa dreptăţii 
lui Dumnezeu, care cere pedeapsa faptelor rele săvârşite. în această 
formă, postul ca înfrânare aduce sentimentul de tristeţe, care aşteaptă 
milostivirea lui Dumnezeu. Mântuitorul schimbă această mentalitate, şi 
o dată cu ea răstoarnă tabla de valori, transformând tristeţea în bucurie 
duhovnicească. Această nouă mentalitate despre post se bazează pe 
faptul că Dumnezeu nu este numai atotdrept, ci mai ales este părintele 
nostru bun şi iubitor, care aşteaptă întoarcerea păcătoşilor spre a 
le acorda iertarea Sa. în această situaţie, postul nu este spinele care 
creează durerea, ci trandafirul care creşte printre spinii înfrânării. De 
aici rezultă naturaleţea şi bucuria duhovnicească pe care le aduce postul 
temeluit pe o nouă comuniune cu Dumnezeu. Astfel Mântuitorul spune 
în acest sens: „Şi când postiţi nu fiţi trişti ca făţarnicii, că îşi smolesc 
feţele, ca să arate oamenilor că postesc... Iar tu când posteşti, unge-ţi 
capul şi spală-ţi faţa, ca să nu te arăţi oamenilor că posteşti, ci Tatălui tău 
cel ce vede în ascuns. Şi Tatăl tău cel ce vede în ascuns, îţi va răsplăti la 
arătare”. (Matei 6, 16-18). 

Se simţea nevoia acestei precizări, întrucât în acele timpuri, în 
practicarea postului, lipsea sinceritatea credinţei ca legătură şi comuniune 
cu Dumnezeu, precum lipsea şi naturaleţea actelor morale şi discreţia 
în faţa oamenilor, precum lipsea şi bucuria duhovnicească ca rezultat al 
harului lui Dumnezeu. 

în concret, pentru a apărea mai mult în faţa oamenilor că postesc, 
fariseii acelor timpuri aveau feţele triste şi încruntate, iar când practicau 
un post mai sever, mergeau pe stradă cu capetele plecate, încât nici nu se 
salutau unul pe celălalt. La posturile recomandate pentru ploaie, încetau 
orice fel de activitate, umblau desculţi, nespălându-se şi neungându-şi 
părul, nici cu ulei, nici cu aromate. îmbrăcau veştmânt sub formă de 
sac, şi, smolindu-şi feţele, îşi puneau pe cap cenuşă. în această formă 

de-a dreptul hilară, nu manifestau nici un fel de căinţă interioară, ci se 
lăudau chiar în faţa lui Dumnezeu că postesc de două ori pe săptămână, 
cum este relatat cazul în pilda vameşului şi fariseului... 

Postul ca bucurie duhovnicească nu este o simplă înfrânare 
exercitată mecanic, din obişnuinţă, impusă de anumite tradiţii venite 
exclusiv din exterior. Prin post realizăm bucuria duhovnicească numai 
atunci când conştientizăm valoarea lui ca înălţare a sufletului prin 
rugăciune în comuniunea de iubire şi de har a lui Dumnezeu. Harul 
rugăciunii aduce această bucurie sfântă, făcând din post un exerciţiu (şi 
nu un simplu obicei) de a ne elibera tot mai mult de poftele şi patimile 
vieţii pământene, spre a simţi şi anticipa zorile luminoase ale vieţii celei 
adevărate în eonul ce va să vină... 

înălţat de har în comuniunea iubirii lui Dumnezeu, postul ca act al 
înfrânării se împlineşte în iubirea îndreptată spre semenul nostru. în 
felul acesta, postul ca bucurie duhovnicească este un act de rugăciune şi 
de milostenie. Cel ce posteşte sub imboldul harului divin, simţindu- 
se înălţat în bucuria comuniunii lui Dumnezeu, va depăşi egoismul, 
făcân-du-se totdeauna bucuria altora!... 

Pentru a nu se tulbura bucuria duhovnicească a postului se impune 
măsura în practicarea lui. Aceasta înseamnă că postul nu vizează numai 
calitatea, ci şi cantitatea alimentaţiei. Asceţii creştini au arătat că dreapta 
socoteală sau măsura este potrivită puterilor fiecăruia. Sfântul Atanasie 
spune că „nu există o singură regulă a postului, nici un singur mod al 
împărtăşirii de bucate, şi nici nu se potriveşte aceeaşi măsură tuturor, 
întrucât nu toţi au aceeaşi putere, vârstă, iar alţii sunt mai slăbiţi chiar 
din pricina îndelungatei postiri”. 374 

Sfântul Ioan Casian, pledând pentru dreapta socoteală în practicarea 
postului, spune: „Suntem datori să dobândim cu toată puterea şi cu toată 
sârguinţa noastră darul deosebirii, care ne va putea păzi nevătămaţi de 
întinderea peste măsură spre ambele părţi. Căci despre amândouă zic 
Părinţii că sunt la fel de vătămătoare: atât întinderea peste măsură a 
postului, cât şi săturarea pântecelui; atât privegherea peste măsură, cât şi 
săturarea de somn; şi, la fel, toate trecerile peste măsură. Am cunoscut pe 
unii care n-au fost biruiţi de îmbuibarea pântecului, dar au fost doborâţi 
de postirea fără măsură şi s-au rostogolit spre aceeaşi patimă a îmbuibării 
pântecelui din slăbirea ce le-a venit din postirea peste măsură. îmi aduc 
aminte că şi eu am păţit una ca aceasta. Aşa de mult mă înfrânam, încât 
uitam de trebuinţa hranei până şi două, trei zile şi nicidecum n-aş fi dorit 

hrana de nu m-ar fi îndemnat alţii să mănânc. Mai greu m-am primejduit 
din pricina nemâncării, decât din pricina îmbuibării pântecelui”. 375 

In sfârşit, Sfântul Maxim Mărturisitorul ne povăţuieşte: „Dă 
trupului tău putere şi toată nevoinţa ta întoarce-o spre minte. Căci cel ce 
lucrează trupeşte, uneori este biruit de lăcomia pântecului, de somnul 
mult, de împrăştiere şi de vorbărie, şi prin acestea îşi întunecă mintea. 
Iar alteori îşi tulbură înţelegerea prin postul prelungit, prin privegheri şi 
prin osteneli peste măsură. Dar cel ce are grijă de minte contemplă, se 
roagă, cunoaşte pe Dumnezeu şi poate dobândi toată virtutea”. 376 

5. Aspecte ale practicării postului 

Pentru ca viaţa creştină să constituie o continuă practicare a virtuţii, 
prin înfrânarea de la mâncare şi băutură, Biserica a stabilit zile speciale 
de post, precum şi perioade mai mari de postire. 

încă din primul secol creştin au fost instituite ca zile de post 
miercurea şi vinerea, spre a înlocui lunea şi joia din tradiţia iudaică. Dat 
fiind faptul că postul este împreunat cu căinţa şi zdrobirea inimii, s-a 
stabilit ca acesta să fie oprit în zilele de bucurie precum duminica, ca şi 
în marile sărbători împărăteşti: Naşterea Domnului, Bobotează, învierea 
Domnului şi Pogorârea Duhului Sfânt. 

Dată fiind semnificaţia unor sărbători, s-a stabilit ca ele să fie 
prăznuite cu postire. Aşa avem sărbătoarea închinată cinstirii Sfintei 
Cruci, Vinerea Sfintelor Patimi, Tăierea Capului Sfântului Ioan 
Botezătorul etc. 

Pe lângă zilele de miercuri şi vineri, Biserica a rânduit şi perioade 
mai mari de post în vederea întâmpinării marilor praznice, pentru o 
pregătire duhovnicească specială a credincioşilor în vederea întâmpinării 
măritelor sărbători. Aceste perioade sunt: şase săptămâni înainte de 
Praznicul Naşterii Domnului; şapte săptămâni înaintea învierii Domnului; 
două săptămâni înaintea praznicului Adormirii Maicii Domnului; două 
săptămâni sau mai puţin - în funcţie de data la care cade sărbătoarea 
Pogorârii Duhului Sfânt - înainte de comemorarea morţii martirice a 
Sfinţilor Apostoli Petru şi Pavel (29 iunie). 

Nu este greu de înţeles faptul că Biserica a rânduit posturi pe 
perioade mai mari de timp, dacă ne gândim la faptul că postul ca exerciţiu 
ascetic poate fi pus în comparaţie cu viaţa sportivă, din care, de altfel, 
a fost chiar preluată noţiunea de „asceză”, şi din ingenioasa comparaţie 

pe care Apostolul o face între alergarea din arenele sportive şi alergarea 
duhovnicească a atleţilor lui Hristos, spre dobândirea cununii neveştejite 
a desăvârşirii. Aşa cum sportivii se pregătesc timp mai îndelungat pentru 
competiţii, ducând chiar o viaţă ascetică în cantonamente, tot astfel şi 
perioadele de post pot constitui tot atâtea „cantonamente” duhovniceşti în 
scopul pregătirii pentru întâmpinarea după cuviinţă a marilor praznice. Un 
lucru ce neapărat trebuie avut în atenţie de credincioşii care ţin perioadele 
mai mari de post este de ordin fiziologic şi rezidă în faptul că prin 
trecerea de la mâncările de post la cele de dulce, se produce o anume 
schimbare de metabolism, fapt care influenţează întregul organism, 
cu repercusiuni maladive mai ales asupra funcţiilor digestive şi 
circulatorii. Ca urmare, această trecere se va face cu chibzuinţă şi 
temperanţă, pe îndelete, fără abuzuri la mâncare şi băutură, căutând 
să se menţină virtutea cumpătării dobândită până acum. 

Cu privire la felul postirii, disciplina bisericească a stabilit mai 
multe grade: 

1. Postul integral sau ajunarea totală, care constă în abţinerea 
completă de la orice fel de mâncare şi băutură pe un timp limitat, de 
obicei o zi. Pentru slăbiciunile firii se poate lua seara cât mai târziu (când 
deja calendaristic am intrat în ziua următoare) puţină mâncare de post. 

2. Postul aspru în care se îngăduie consumarea hranei uscate: 
pâine, fructe uscate (seminţe), legume şi apă. 

3. Postul comun în care se admite consumarea mâncărilor gătite 
din alimente de origine vegetală. Este exclusă alimentaţia de provenienţă 
animală: carnea, ouăle, laptele. 

Sunt sărbători precum Bunavestire, care deşi cade în postul Sfintelor 
Paşti, bucuria sărbătorii nu va fi umbrită prin hrana de post, motiv pentru 
care Biserica a acordat dezlegare la carne de peşte şi puţin vin. 

Cât priveşte cantitatea hranei de post este stabilită de puterea 
fiecărui credincios în parte, avându-se totdeauna în vedere că postul ca 
înfrânare disciplinează simţurile şi poftele, fără a diminua puterile firii 
omeneşti, după cum au stabilit marii postitori creştini: „Nu pentru toţi 
oamenii este potrivit acelaşi regim alimentar, nici măcar unul asemănător, 
ci să se rânduiască fiecăruia alt regim, după starea lui”. 377 S-a stabilit „să 
se rânduiască în privinţa mâncării ceea ce i se potriveşte fiecăruia”. 378 
Astfel, „cantitatea exactă de hrană care se consumă în post de către fiecare 
credincios, ritmul şi calitatea ei, nu trebuie discutate la modul general; 

acestea depind de capacităţile noastre individuale şi de conjuncturile 
exterioare ale vieţii noastre”. 379 

Date fiind condiţiile actuale ale vieţii, pentru acomodarea normelor 
disciplinare - morale la nevoile timpului, în şedinţa din 27 februarie 
1956, Sfântul Sinod al Bisericii Ortodoxe Române a stabilit următoarele 
pogorăminte cu privire la respectarea posturilor: 

1. Sunt dezlegaţi de pravila postului copiii până la şapte ani. La fel, 
bătrânii trecuţi de şaizeci de ani, suferinzii cu dietă specială, precum şi 
călătorii aflaţi pe drumuri lungi şi istovitoare. Această hotărâre este pe 
deplin în duhul tradiţiei practicării postului: „De la cel ce este bolnav 
cu trupul, nu cere Dumnezeu post, înfrânare de la mâncare şi beutură, 
sau altă osteneală de nevoinţă a trupului, decât răbdare, mulţumire 
şi rugăciune duhovnicească şi să-i fie mintea şi gândul pururi la 
Dumnezeu”. 380 La fel, ne îndeamnă şi un părinte filocalic, practicant al 
postului: „când sârguindu-te pentru virtutea postirii, nu o poţi dobândi 
din pricina neputinţei tale, şi cu inima zdrobită te întorci cu mulţumire 
către Dumnezeu, însuşi faptul de a mulţumi milostivirii Lui ţi se va pune 
la socoteală, numai să te araţi pururi smerit înaintea Domnului şi să nu 
te înalţi faţă de nici un om”. 381 

2. Pentru copiii între 7-12 ani, precum şi credincioşii de orice 
vârstă cuprinşi de slăbiciuni şi suferinţe trupeşti, pravila postului este 
obligatorie în următoarele zile: 

a. miercurile şi vinerile de peste an; 

b. prima şi ultima săptămână din perioada postului Crăciunului şi 
a Paştelui; 

c. cinci zile din postul Sfinţilor Apostoli; 

d. două săptămâni, adică întreaga perioadă a postului Adormirii 
Maicii Domnului; 

e. ajunul Crăciunului, ajunul Bobotezei, 29 august şi 14 septembrie. 
Pentru celelalte zile şi săptămâni din timpul marilor posturi bisericeşti, 
copiii de la 7 la 12 ani şi credincioşii de orişice vârstă care sunt suferinzi, 
să fie dezlegaţi a mânca: peşte, brânză, ouă, lapte. 

Dacă de la postul trupesc pot exista dezlegări, de postul duhovnicesc 
nu poate fi nimeni dezlegat. Fiecare credincios e dator ca neîntrerupt să-şi 
trăiască viaţa în cumpătare, prin abţinerea de la plăcerile care pot degenera 
în patimi înrobitoare. Dacă în zilele de post „nu poţi ajuna până seara - 
ne îndeamnă un părinte filocalic - păzeşte-te măcar să nu te saturi”. 382 

/v 

încheiere 

Din cele până aici tratate vedem că postul este de origine divină, 
lăsat omului ca un mijloc al înfrânării poftelor trupeşti şi sufleteşti. Prin 
înfrânare, omul dobândeşte libertatea interioară şi pacea cu sine însuşi, cu 
Dumnezeu şi cu lumea, încât aspiraţiile sufletului omenesc depăşesc sferele 
pământene şi se dedică vieţii duhovniceşti în comuniunea de iubire cu 
Dumnezeu. Ar fi o pregustare a bunătăţilor veşnice pregătite de Dumnezeu 
celor ce-L iubesc pe El. 

Având ca obiectiv înfrânarea sau abţinerea, postul prezintă o sferă 
largă de cuprindere, vizând toate pornirile firii care împreună cu mâncarea 
şi băutura conduc la patimi. Astfel, postul nu vizează numai înfrânarea 
instinctului de nutriţie, ci şi celelalte forme instinctive, precum şi toate 
simţurile. Pe plan spiritual, postul reprezintă abţinerea sau înfrânarea de 
la gândurile cele rele care duc la păcat, precum şi la cuvintele nechibzuite. 
Drept urmare, abţinere de la bucate se întrepătrunde armonic cu 
abţinerea de la păcate. Acesta este postul integral. în acelaşi timp, 
disciplinând simţurile spre a fi de acord cu mintea curăţită de gândurile 
rele, facem din post un mijloc în folosul virtuţii. 

Ca exerciţiu al înfrânării, postul reprezintă asceza creştină. Iar 
asceza creştină nu poate fi concepută în afara rugăciunii. în felul acesta, 
postul este rugăciunea trupului, fiindcă prin înfrânare trupul se sfinţeşte, 
şi împreună cu sufletul intră în comuniunea lui Dumnezeu. Ca rugăciune 
a trupului, postul este în acelaşi timp şi un act de cult, privind atât evlavia 
interioară, cât şi evlavia exterioară. Dacă la început postul se manifesta 
sub forma evlaviei ca întristare, zdrobirea inimii şi căinţă, Mântuitorul 
îi va imprima mai târziu pecetea bucuriei duhovniceşti. 

Pe de altă parte, fiind un exerciţiu al înfrânării, postul nu este un 
scop în sine. El nu este nici virtutea, ci unealta sau instrumentul de a 
dobândi virtutea cumpătării şi prin aceasta iubirea lui Dumnezeu. 

Postul este prin înfrânare şi o jertfă adusă lui Dumnezeu din 
iubire. 

Şi astfel, printre spinii înfrânării, cresc trandafirii cerului. 



n. POSTUL ÎN FAŢA ŞTIINŢEI 


Postul este abţinerea de la mâncare şi băutură pe un timp limitat 
în scopuri religios-morale. 

După cum vedem din această definiţie a postului, el vizează integral 
fiinţa umana: atât natura trupească, cât şi natura sufletească. Scopul fiind 
cel religios-moral, postul reprezintă o înfrânare a pornirilor excesive 
ale trupului, ce duc la dezechilibrul întregii fiinţe umane. Armonizarea 
fiinţei umane, în schimb, determină starea de linişte, de seninătate, lipsa 
de agitaţie, de tulburare, de întinare, de suferinţă fizică şi spirituală. Ea 
este definitorie sănătăţii, ca stare normală a vieţii, pe măsură să ofere 
omului posibilitatea dezvoltării şi desăvârşirii lui ca fiinţă bio-psiho- 
socio-culturală şi religios-morală. 

Postul - spun Sfinţii Părinţi - este de origine divină. El a fost 
instituit mai întâi de Dumnezeu în rai, înaintea căderii omului în păcat, 
şi rezidă în porunca: „să nu mâncaţi...”. Această idee de abţinere nu 
reprezintă însă o interdicţie împotriva naturii omului, ci în favoarea ei. 
Dovadă este faptul că, neres- pectând-o, primul om şi-a dezechilibrat 
fiinţa, cu repercusiuni prăpăstioase asupra vieţii şi destinului său veşnic... 
Dar voinţa divină raportată la viaţa omului vizează şi natura lui trupească 
de dinaintea căderii în păcat. Astfel, în paradis - spune Sfântul Vasile cel 
Mare - nu se cunoaşte nici tăierea animalelor, nici băutul vinului, hrana 
omului având un aspect vegetarian. Acest fapt este confirmat explicit 
de cuvintele Sfintei Scripturi: „...Şi apoi a zis Dumnezeu: Iată, vă dau 
toată iarba ce face sămânţă de pe toată faţa pământului şi tot pomul ce 
are rod cu sămânţă în el. Acestea vor fi hrana voastră” (Facerea 1, 29). 
Aceste ultime cuvinte sunt ca o pecete asupra nutriţiei şi funcţiei corpului 
omenesc. E vorba de o exprimare categorică, ca o luare aminte, nelăsând 
nici un dubiu şi nici o alternativă. E ca şi cum, după ce ai fabricat o 
maşină, vii cu precizarea: „Acesta este combustibilul tău. Numai cu acesta 
funcţionalitatea va fi optimă. Altfel spus, vei putea folosi, dacă vrei, şi 
alte fonne de combustibil, dar vor crea dificultăţi în utilizarea maşinii...” 

Devenind în urma păcatului în contradicţie cu el însuşi, în fiinţa 
omului apare plăcerea seducătoare şi derutantă a simţurilor, care face ca 
trupul să scape de sub controlul raţiunii şi să devină victima exceselor 
şi abuzurilor înrobitoare, care, destrămându-i arhitectonica bunei sale 
funcţionalităţi, îl „tăvăleşte” în patimi, aducându-i boala şi suferinţa. 

Dar revolta poftelor oarbe ale simţurilor nu a întunecat întru totul 
lumina raţiunii şi a conştiinţei omului. S-au ivit de-a lungul vremii 
înţelepţii, care, studiind viaţa raportată la natură, au căutat să înlăture 
suferinţa prin găsirea mijloacelor de stabilizare a sănătăţii; şi ca nişte 
profeţi naturali, cu harul sădit de Dumnezeu în sufletul şi în mintea lor, 
prin discernământ şi dreaptă socoteală au reuşit să aducă în actualitate 
razele de viaţă ale paradisului pierdut. Reîntorcându-se la hrana şi băutura 
cea dintâi dătătoare de sănătate şi longevitate vieţii, ei parcă au reinstaurat 
postul din rai, prin ceea ce au numit „dieta”, şi prin care înţelegeau că se 
cuvine să dai totdeauna naturii umane ceea ce-i este propriu, necesar şi 
folositor la un moment dat, evitând prin aceasta excesele şi abuzurile care 
o ruinează, aducându-i suferinţa şi boala; dar, în acelaşi timp, evitând şi 
lipsa, care, neasigurând necesarul, are tot aceleaşi consecinţe negative. 
Pornind apoi de la observaţiile funcţiei organismului, ei recomandau 
cu precădere hrana vegetariană, obişnuind să spună că nu e bine să te 
scoli niciodată de la masă fiind sătul, ci când încă ai mai mânca. Apoi, 
recomandau aforistic ca masa de dimineaţa să o mănânci singur, cea de 
la amiaz cu prietenii, iar cea de seară să o dai duşmanilor... La fel, cu 
privire la băutură, când era vorba de vin, spuneau ca primul pahar să-l 
bei de sete, al doilea de voie bună, iar al treilea şi celelalte pe cât posibil 
să le eviţi, că te duc la nebunie... 

Conducându-1 pe om pe drumul mântuirii prin eliberarea de 
păcat, Biserica, din cele mai vechi timpuri, a instituit postul ca un 
exerciţiu duhovnicesc de înfrânare a pornirilor pătimaşe ale trupului, 
oferindu-i, printr-o anume abţinere de la anumite mâncăruri şi băuturi, să 
restabilească în viaţa lui trupească exact hrana din paradis. Şi nu este lucru 
mai potrivit ca întâmpinând marile praznice, care ne aduc în actualitate 
evenimentele fundamentale ale mântuirii noastre, să ne pregătim cu 
întreaga fiinţă, adică atât cu sufletul, cât şi cu trupul, restabilind modelul 
paradisiac, pe care sărbătorile însele ni-1 oferă, după cuvântul Apostolului: 
„Curăţiţi deci aluatul cel vechi, ca să fiţi frământătura nouă, căci Paştile 
nostru Hristos s-a jertfit pentru noi. De aceea, să prăznuim nu cu aluatul 

cel vechi, nici cu aluatul răutăţii şi al vicleşugului, ci cu azimile curăţiei 
şi ale adevărului” (I Corinteni 5, 7-8). 

Pătrunzând în tainele şi miracolul vieţii, ştiinţa modernă oferă o 
adevărată pledoarie pentru hrana cea dintâi a omului, hrana recomandată 
de Creatorul însuşi. 

Să vedem însă mai în detaliu demonstraţia şi recomandarea ştiinţei. 
Pornind de la afirmaţia unanim recunoscută că viaţa poate fi considerată 
un anumit mod de chimizare a unuia dintre cele mai răspândite elemente 
din natură - carbonul, plantelor verzi le revine această sarcină prin 
miraculosul fenomen al fotosintezei. Această sinteză a luminii solare 
este făcută de plantă prin miraculoşii pigmenţi clorofilieni, ca substanţe 
organice puse de Creator în structura plantei. Aceştia luând din mediul 
înconjurător dioxidul de carbon şi apa, în prezenţa temperaturii pozitive şi 
a luminii solare se produce fotosinteza, ca un adevărat miracol prin care 
carbonul anorganic se transformă în carbon organic. Şi astfel apare viaţa. 
Procesul de chimizare a carbonului mineral în carbon organic este strâns 
corelat cu alte circa 60-62 elemente chimice (din cele 110 cunoscute în 
univers). Dintre acestea menţionăm: oxigenul, hidrogenul, azotul, sulful, 
fosforul; precum şi alte elemente aflate intr-un procentaj mai mic, dar 
indispensabile organizării şi desfăşurării vieţii pe pământ, cum ar fi: 
magneziul, cuprul, fierul, cobaltul, clorul, iodul, potasiul etc. Aceste 
elemente sunt luate de plantă din pământ sau din mediul înconjurător. 
Ele îndeplinesc rolul de biocatalizatori, care ajută la formarea reacţiilor 
chimice ale fotosintezei. Dintre aceştia, magneziul, de pildă, este un 
adevărat stimulent al fotosintezei prin captarea energiei solare. După 
cum arătam, prin fotosinteză, pigmenţii clorofilieni transformă carbonul 
mineral în carbon organic, pe care unindu-1 cu oxigenul şi hidrogenul 
alcătuiesc cea mai simplă formă de substanţă organică: glucoza. Deşi 
încorporează doar trei elemente chimice: carbon organic, oxigen şi 
hidrogen, printr-un proces miraculos, glucoza reuşeşte să preia din 
lumina şi căldura solară o mare cantitate de energie chimică, care rămâne 
potenţială. Dar, odată intrată în organismul uman, în urma arderilor 
celulare, energia potenţială aflată în glucoză, se transformă în energie 
actuală, adică în energie vitală. 

Mai departe, mergând pe urmele Creatorului, observăm că prin 
fotosinteză se produce încă un fenomen esenţial. Şi anume, plantele 
fotosintetizate, pornind de la glucoza existentă, reuşesc cu forţe proprii 
numai de ele ştiute să diversifice, să transfonne substanţele organice din 

ele în celelalte două grupe de substanţe organice proprii materiei vii şi 
anume în proteine şi lipide, cărora li se asociază şi acizii nucleici. 

De aici vedem că prezenţa glucozei ca produs primar de sinteză 
organică motivează de la bun început de ce alimentele de origine vegetală 
primează într-o alimentaţie raţională, asigurând valoarea nutritivă a 
tuturor categoriilor de alimente recomandate ca hrană de post. încercăm 
să motivăm aceste afirmaţii cu date privind valoarea nutritivă a acestor 
categorii de substanţe. Astfel, bazele biochimice ale alimentaţiei 
raţionale evidenţiază ca factori nutritivi: proteinele, lipidele, glucidele, 
vitaminele, sărurile minerale şi apa. Pe lângă funcţiile de bază ale acestor 
principii alimentare, considerăm că rolul energetic primează mai ales 
când aceşti factori în perioada de post sunt în exclusivitate de origine 
vegetală, deoarece leguminoasele (fasole, mazăre, linte), sau cele din 
grâu, orez, germenele de porumb, margarina şi toate variantele ei, oferă 
organismului surse energetice ce satisfac cerinţele noastre. Valoarea 
energetică a principiilor alimentare de origine vegetală se motivează 
mai ales prin faptul că din arderile biologice celulare ale produşilor de 
origine glucidică (zaharuri şi derivatele lor conţinute în pâine, legume, 
fructe) rezultă energie vitală în cantitate de 4, 1 calorii/g de glucide şi 
cantităţi neglijabile de apă şi dioxid de carbon, faţă de care organismul 
se comportă normal, fără a face apel la eforturi suplimentare pentru 
neutralizarea lor. în acelaşi timp, procentual leguminoasele uscate asigură 
20-25 % din necesarul zilnic de proteine, cărora li se adaugă pâinea cu 10 
%; pastele făinoase cu 10-15 % şi nucile cu 17 %. Acestora li se adaugă 
apoi uleiurile vegetale, gennenii de porumb şi margarina. Referitor la 
glucide, ele sunt asigurate de zahăr: 100 %, paste făinoase: 60-80 %; 
pâinea: 50 %; produsele zaharoase: 70-75 %; leguminoase uscate: 50-60 
%; leguminoase proaspete şi fructe: 10-20 %. La aceasta mai adăugăm şi 
faptul că produsele de origine vegetală asigură aproape în exclusivitate 
necesarul de vitamine şi săruri minerale. 

Pe de altă parte, metabolizarea energetică a produşilor alimentari 
de origine animală (carne, brânzeturi, lapte, ouă etc.), pe lângă energia 
furnizată: 9, 1 calorii/g de lipide, sau 4,3 calorii/g de proteine, pe 
lângă apă şi dioxid de carbon (similar cu cele din glucide), lor li se 
adaugă produşi secundari, extrem de toxici pentru organism; iar pentru 
neutralizarea lor la nivelul ficatului, rinichilor şi altor organe sunt depuse 
eforturi suplimentare. Dintre aceştia amintim: amoniacul, ureea şi acidul 
uric derivaţi din proteine; şi corpii cetonici, derivaţi din lipide. Aceştia 

acţionează asupra sistemului nervos, endocrin, renal, hepatic, muscular, şi 
nu de puţine ori le dereglează buna lor funcţionalitate, manifestân-du-se 
prin dureri musculare, ameţeli, greţuri, cefalee, oboseală. Este adevărat 
că organismul uman, prin funcţia antitoxică a ficatului şi a rinichilor, 
reuşeşte de cele mai multe ori, prin mecanisme biochimice complicate, 
să neutralizeze aceste substanţe nocive, dar nu de puţine ori cu eforturi 
suplimentare, mai ales când se abuzează de o nutriţie „carnală”. Neputând 
face faţă acestor cerinţe, se instalează bolile renale şi hepatice. Prin 
depunerea acizilor graşi nesaturaţi, proveniţi din grăsimile animale, pe 
pereţii vaselor de sânge, se ajunge la ateroscleroza, cu manifestările 
sale clinice multiple, precum: infarctul miocardic, hemoragia cerebrală, 
arteriopatia membrelor inferioare. La fel şi obezitatea poate fi determinată 
de o alimentaţie excesivă. Ea se manifestă prin creşterea exagerată a 
greutăţii corporale datorită acumulării unei cantităţi mari de grăsime 
în ţesutul subcutanat şi în jurul viscerelor. Obezitatea nu numai că 
„îngreunează” organismul, dar se asociază diabetului. Se apreciază că 
peste 80 % dintre diabetici sunt sau au fost obezi; iar 30-40 % dintre 
obezi au şi un diabet mai evident sau mai ascuns. Datorită fenomenului 
de insulinorezistenţă a obezului, se impune ca orice diabetic obez să 
slăbească pentru a-şi scădea glicemia. 383 Şi exemplele pot continua... 

Defineam de la început postul şi ca o abţinere de la băutură 
(alcoolică). Pe lângă faptul că rătăceşte mintea, având consecinţe nefaste 
sub aspect profesional, familial, social, economic etc., nocivitatea 
alcoolului se manifestă mai ales la nivelul organelor vitale, precum: nervi, 
inimă, stomac, rinichi, ficat. Când este vorba de ficat şi rinichi, alcoolul 
„obligă” la eforturi deosebite pentru neutralizarea produşilor secundari 
rezultaţi din metabolizarea lor energetică, şi nu în puţine cazuri, celulele 
hepatice şi cele renale cedează, ceea ce constituie punctul de plecare 
în dereglările lor funcţionale, inclusiv „pregătirea” terenului pentru 
maladiile canceroase... 

Referindu-ne acum, şi numai în treacăt, la numărul caloriilor 
necesare organismului, apare diferenţa dintre lipide şi glucide. în 
cazul tinerilor în dezvoltare, care au nevoie de o mai mare cantitate 
de calorii, sau a adulţilor care depun efort suplimentar în munci grele, 
nu se poate admite în nici un caz carenţa. Efectele carenţiale sunt tot 
atât de dăunătoare vieţii biologice şi sănătăţii ca şi elementele nocive 
despre care am vorbit până acum. Numai că diferenţa calorică poate fi 
echilibrată printr-un supliment alimentar cantitativ, ca în cazul dietei 

medicale. Adică, în loc să servim trei mese pe zi, vom servi cinci mese 
(în intervale mai scurte de timp), fiindcă şi organismului „îi convine” 
şi „preferă”: „puţin şi des”. în felul acesta se evită saturaţia care poate 
provoca indigestii şi care „îngreunează” organismul, punându-1 la efort 
suplimentar. Pe de altă parte, mâncarea de post bogată în glucoză are 
avantajul că se diversifică în organism, satisfăcând necesarul de proteine 
şi lipide. (Ne dăm seama mai uşor de acest mecanism biologic dacă ne 
gândim la faptul că perfuziile pe care le-am văzut cu toţii în spitale se 
fac cu glucoză.) 

Pentru armonizarea naturii fizice şi spirituale a omului, postul 
trupesc va fi orientat etic, prin îmbinarea armonică cu postul sufletesc, 
manifestat încă dintru început prin disciplinarea simţurilor. E vorba, în 
fond, de o înfrânare a simţurilor de a nu cădea pradă ispitelor care să le 
stimuleze spre pierderea stăpânirii de sine. Prin educarea simţurilor se 
ajunge la o simbioză a vieţii trupeşti şi sufleteşti. Iar armonizarea sinergică 
a simţurilor, cu ajutorul harului divin, conduce la convertirea patimilor 
în virtuţi, ajungând la „senzaţia divinului”, ca spiritualizare a trupului. 

Implicând deopotrivă funcţiile sufleteşti şi trupeşti ale omului, 
postul îndeplineşte şi o funcţie educativă, constituind un exerciţiu 
permanent spre virtute. 

Am văzut din cele până aici tratate că postul reprezintă un model 
de viaţă naturală şi raţională. Şi când spunem „raţională”, apreciem că 
postul are o acţiune benefică atât asupra trupului, cât şi asupra sufletului, 
asigurând astfel sănătatea întregii fiinţe umane. Faptul că vasele sanguine 
ale creierului sunt lipsite de toxine şi depuneri face ca mintea să rămână 
mereu lucidă, iar inteligenţa activă şi spontană; memoria proaspătă 
şi fidelă; imaginaţia, orientată creator, este lipsită de reprezentările 
subconştientului instinctiv. Pentru voinţă, postul este un exerciţiu de 
educaţie şi fortificare, dat fiind faptul că atât nesaţiul, îmbuibarea cât şi 
alcoolismul sunt defecte, ba chiar maladii ale voinţei. De aceea, pentru 
voinţă, postul este o adevărată terapie, fiindcă nu e totdeauna şi pentru 
toţi uşor să postească... Abstinenţa de la mâncare şi băutură, mai ales sub 
formă integrală, dar şi parţială, produce o pierdere de energie, lasă un gol, 
pe care instinctul de conservare îl resimte şi se „revoltă”. Dar conştientul 
se impune prin puterea voinţei, sau prin exersarea voinţei. Şi astfel, 
voinţa se întăreşte, aducând în viaţa sufletească a omului stăpânirea de 
sine. Dacă ar fi să vorbim în termeni anatomo-fiziologici, am spune că 
prin voinţă conştiinţa „învinge” hipotalamusul, ca sediu al instinctelor 

primare, şi prin biruinţa spiritului, omul devine din ce în ce „mai-OM”. 
Devine adică o fiinţă liberă care poate spune NU instinctului orb şi 
astfel dobândeşte lumina vieţii. Prin voinţă, omul reuşeşte să domine 
atât „pofta ochilor şi trufia vieţii” (I Ioan 2, 16), precum şi mânia, ura, 
invidia, încât postul trupesc se îmbină armonios cu postul sufletesc, 
devenind virtute religios-morală. 

Prin urmare, voinţa acţionează asupra gustului atât de subiectiv, 
de înşelător şi de multe ori pervertit în pofte nesăbuite şi dăunătoare 
vieţii; pe care le converteşte, schimbându-i orientarea, şi stabilind prin 
deprinderi o viaţă raţională, cumpătată, înţeleaptă; pe măsură să facă 
din post un act moral, spre a imita sub aspect duhovnicesc viaţa plină 
de sfinţenie a Mântuitorului. 

în al treilea rând, postul ca înfrânare nu lasă sentimentele să 
decadă şi să înrobească fiinţa psiho-fizică a omului în excese şi patimi 
înrobitoare. Postul înnobilează sentimentele, îndreptându-le spre iubirea 
lui Dumnezeu, care la rândul ei dă vieţii afective dinamism creator, făcând 
din post un act de cult, după cuvintele Apostolului: „Aduceţi trupurile 
voastre ca pe o jertfă vie şi sfântă înaintea lui Dumnezeu” (Romani 
12, 1). Iar când prin sentimentul îndreptat spre Dumnezeu unim postul 
trupesc cu rugăciunea, privegherea, pocăinţa, smerenia şi milostenia, 
postul trupesc şi cel sufletesc devin un act de sfinţenie, fiindcă împărăţia 
lui Dumnezeu nu este mâncare şi băutură, ci pace, dreptate şi bucurie 
în Duhul Sfânt” (Romani 14, 17). De aici şi îndemnul Apostolului: 
„Preamăriţi dar pe Dumnezeu în trupul vostru şi în duhul vostru, care 
sunt ale lui Dumnezeu” (1 Corinteni 6, 20). Astfel, ca act de sfinţenie, 
postul orientează simţirea spre comuniunea şi împreunarea cu Hristos. 
Aşa cum în martiriu Hristos suferea în cel ce se jertfea pentru El (vezi 
martiriul lui Perpetua şi Felicitas), tot astfel şi în jertfa postului oferită 
lui Dumnezeu, suferă şi Hristos, iar o astfel de jertfă nu este spre moarte, 
ci spre înviere. 

în altă ordine de idei, considerăm că ar putea exista şi un abuz în 
modul de a posti. E vorba de prea marea satisfacere a plăcerii gustului cu 
mâncăruri de post, în sensul că mintea iscoditoare şi vicleană a omului 
a inventat o adevărată artă culinară cu mâncăruri de post, din care nu 
lipsesc torturile şi prăjiturile fine şi gustoase, fructele exotice, băuturile 
de cea mai bună calitate, precum şi alte „dezlegări” la diferite sortimente 
de cărnuri de peşte şi de vieţuitoare acvatice „fără sânge”, care întrec 

prin gusturile lor rafinate multe din mâncărurile numite „de dulce”. 
Poate fi vorba în astfel de situaţii chiar de o îmbuibare cu mâncăruri de 
post. în acest caz, rolul educativ al înfrânării sau abţinerii de la plăcere, 
care în fond este legea de bază a ascezei, este neglijat, ca să nu spunem 
compromis... 

Pe de altă parte, am văzut că perioadele de post instituite de Biserică, 
actualizând hrana paradisiacă, ne introduc în atmosfera restabilirii firii 
omeneşti prin opera de mântuire pe care o comemorăm cu prilejul marilor 
praznice. Dar de multe ori această bucurie sfântă se „completează” în 
zilele de sărbătoare şi după aceea cu îmbuibare la mâncare şi băutură, 
pregătită cu multă trudă, încât credincioasele-gospodine se plâng adesea 
de „oboseala sărbătorilor”, iar spitalele primesc după sărbători mai mulţi 
bolnavi... De fapt, apreciată sub aspect moral duhovnicesc, alternanţa 
între post şi îmbuibare nu statorniceşte virtutea cumpătării, singura în 
măsură să menţină starea de sănătate fizică şi sufletească prin formarea 
caracterelor religios-morale creştine, care, în fond şi mai presus de orice, 
înseamnă statornicie şi stabilitate... 

Dar oricum ar fi, Biserica nici nu poate şi nici nu vrea să impună 
credincioşilor un anume regim alimentar. Confirmarea, însă, a ştiinţei 
că postul ca act de sfinţenie a vieţii duhovniceşti este în acelaşi timp şi 
o sursă de sănătate fizică şi sufletească, constituie un argument şi un 
îndemn de a-1 urma înainte de a bate pe la uşile spitalelor ca medicii să 
indice şi să impună dietele alimentare pentru refacerea organelor deja 
bolnave, şi menţinerea apoi cu greu şi cu multă cheltuială a stării de 
sănătate, de care cu toţii avem nevoie pentru buna desfăşurare a vieţii. 



III. MATERIALIZAREA SUFLETULUI PRIN 
RUGĂCIUNE, ÎN VIZIUNEA ŞTIINŢEI 


Din totdeauna omul şi-a pus întrebarea cu privire la ceea ce va fi 
după moarte, adică după despărţirea sufletului de corp. Mai nou însă, 
când thanatologia a devenit ştiinţă, aceeaşi întrebare poate primi o altă 
direcţie, şi anumexe trăieşte în noi dincolo de moartea cerebrală? Dacă 
s-a vorbit până acum de existenţa sufletului în interiorul corpului, noile 
descoperiri ştiinţifice sunt în măsură să demostreze că noi suntem un 
suflet materializat, în sensul că materia produce spirit. Dar nu orice 
fel de materie, ci numai materia umană. Nu suntem deloc într-o zonă 
materialistă; ci spirituală, fiindcă numai omul este “religiosus”, spre a-şi 
demostra transcendenţa şi eternitatea destinului său. Şi cel mai bine se 
pot vedea acestea în comuniunea lui Dumnezeu prin rugăciune. 

Să dăm însă cuvântul ştiinţei. 

După experienţe de mai bine de 15 ani asupra fenomenului morţii 
iminente, declanşată după moartea clinică (a creierului), cunoscută sub 
numele de „near death experiences” (NDE), savantul pediatru Melvil 
Morse, al cărui nume figurează din 2001 în celebrul dicţionar „Best 
Doctors in America”, sintetizează datele în cartea „Parting Visions” 
(păreri diferenţiate), bucurându-se de un interes deosebit, asemenea cărţii 
lui Raymond Moody, „Life after life”. El arată că acei copii aflaţi în 
moarte iminentă (de după moartea cerebrală) sunt marcaţi de experienţa 
lor pe toată viaţa. Ei au devenit mai echilibraţi, nu numai la nivel mintal 
sau fizic, ci şi din punct de vedere spiritual. Mâncau mai cumpătat, învăţau 
mai bine la şcoală, deveneau mai maturi decât colegii lor. Aceşti copii 
chiar trăiesc sentimentul că au de îndeplinit un scop pe pământ. Nu se 
mai tem de moarte. Mai mult, îşi urmează în permanenţă intuiţiile şi ştiu 
că pot să regăsească acea prezenţă divină pe care au simţit-o în timpul 
morţii clinice fără să fie obligaţi să moartă din nou. „Odată ce ai văzut 

lumina de dincolo, dacă încerci, poţi să o vezi. Este de fiecare dată acolo, 
aşteptându-te”, a declarat unul din copiii care au avut această experienţă. 

în urma acestor experienţe, Melvil Morse a avansat o ipoteză care 
vrea să demostreze că creierul uman posedă lobul temporal stâng şi 
lobul temporal drept. Primul a fost atent studiat, şi se cunoaşte precis 
că el găzduieşte funcţia vorbirii, a raţionalităţii, a logicii. Meritul 
doctorului Morse este acela de a fi studiat lobul temporal drept, şi a 
demonstrat că atunci când acesta a fost activat artificial, pacientului 
îi sunt provocate senzaţii stranii, asemănătoare cu cele trăite în 
timpul experienţelor morţii clinice. Un copil de trei ani explică cu 
cuvinte foarte simple: „Am văzut o lumină foarte frumoasă, care avea 
în ea şi faţa unui om bun”. De aici doctorul Morse a formulat concluzia 
că lobul temporal drept ne permite să interacţionăm în mod direct 
cu universul. Moartea iminentă este o experienţă spirituală care se 
declanşează atunci când murim. Dar studiind aceste experienţe, am aflat 
că fiecare om posedă acest potenţial biologic de a comunica cu universul. 
Pentru aceasta trebuie doar să învăţăm să ne activăm lobul drept, acolo 
unde se află Dumnezeu. Această senzaţională descoperire este prezentată 
de doctorul Melvil Morse în recenta sa carte: „Conexiunea divină” 
(tradusă deja în mai multe limbi de circulaţie mondială. Numai în limba 
franceză a apărut într-un tiraj de 350.000 de exmplare). în fond cartea 
reprezintă o sinteză a cunoştinţelor medicale, filosofice şi spirituale asupra 
sufletului omenesc şi a vieţii de dincolo de mormânt. în acest studiu 
Melvil Morse numeşte lobul temporal drept „Punctul lui Dumnezeu” 
şi demonstrează că atunci când este activat, ne introduce într-o lume 
supranaturală, unde intrăm în contact cu divinitatea, experimentând viaţa 
de dincolo de moarte. 

înainte de doctorul Morse, în 1997, neurologii de la Universitatea 
din San Diego au anunţat descoperirea în interiorul creierului omenesc 
a unei zone „ce părea a fi concepută în mod special pentru a auzi 
vocea Cerului”. în urma unor cercetări foarte atente cu care au testat 
această zonă, savanţii respectivi au stabilit că anumite părţi ale creierului, 
mai precis lobul temporal drept se armonizează cu noţiunea de Fiinţă 
Supremă şi cu experienţele mistice... Zona respectivă a fost numită 
„modulul lui Dumnezeu”, specialiştii afirmând că seamănă cu „un 
veritabil mecanism dedicat religiei”. 

Dacă tratatele clasice de neurologie prezintă lobul temporal ca 
fiind doar „decodorul”, interpretul amintirilor şi emoţiilor noastre, 
doctorul Morse demonstrează că el funcţionează mai degrabă ca o zonă 
supranaturală, înlesnind capacităţi de autovindecare, de telepatie şi 
mai ales de comunicare cu divinul. El este o zonă a creierului care 
interacţionează cu Dumnezeu. 

Cu această problemă s-a preocupat şi Julian Jaynes, psiholog la 
Universitatea Princeton, arătând că demult, cu mult mai înaintea epocii 
fierului, umanitatea a trăit într-o relaţie mult mai strânsă cu Dumnezeu. 
Universul supranatural comunica cu al nostru, pentru că lobul drept 
(intuiţia) nu era dominată de cel stâng (raţiunea). Primii oameni nu 
aveau un sentiment puternic al eului. Un viking, de exemplu, fie că era 
rege, fie că era om obişnuit, avea în primul rând conştiinţa că aparţinea 
de comunitatea ce cuprindea întregul univers. în timp, lobul stâng a 
devenit din ce în ce mai important şi conştiinţa de sine ca individ a 
devenit predominantă. 

Cât priveşte stimularea lobului temporal drept, aceasta poate fi 
efectuată artificial de către curenţii electrici, prin computere extrem de 
complexe. Dar poate fi stimulat şi pe cale naturală: prin rugăciune. 
Iată experimentul doctorului Morse: „Seara, înainte de a mă culca, am 
îngenunchiat în faţa patului... M-am gândit cu multă afecţiune la fiecare 
dintre copiii mei, mulţumindu-i lui Dumnezeu că îi am. M-am gândit, 
de asemenea, la soţia mea şi la norocul că mi-a fost dat de a avea alături 
o făptură aşa de minunată care să înţeleagă devotamentul meu faţă de 
medicină. M-am rugat apoi pentru sănătatea pacienţilor mei şi ca să 
am puterea de a-i face bine. Apoi, la sfârşit, m-am decis să-i adresez 
o întrebare lui Dumnezeu: „care este natura lui Dumnezeu şi ce relaţie 
există între Dumnezeu şi om?” Ştiam că rugăciunea mea părea artificială, 
dar acţionasem din toată inima. Mă rugasem cu toată sinceritatea şi 
deschidere spirituală. La început i-am mulţumit lui Dumnezeu pentru 
bunătatea Sa, m-am rugat pentru alţii şi numai pe urmă pentru mine. Şi 
pentru ca această experienţă de rugăciune să devină puţin mai ştiinţifică, 
am inclus şi condiţia să primesc un răspuns în 24 de ore... A doua zi 
m-am trezit de dimineaţă şi am “zburat” la Los Angeles, unde mă aşteptau 
mai multe interviuri pentru posturi de radio şi televiziune. După amiaza, 
uitasem cu totul de testul meu. Doar seara, când m-am întors extenuat 
la hotel, am obţinut răspunsul. Plin de energie refulată şi plimbându-mă 
nervos prin cameră, deodată am fost înconjurat de o lumină extraordinară, 

care mi-a dat un sentiment de pace, de calm şi dragoste. Am înţeles 
imediat despre ce era vorba. Aveam sentimentul că mă cufund într-un 
fel de miere moale şi caldă. Puteam să simt pe pielea mea, la fel cum o 
simţeam în inimă şi în creier, dominat de iubire şi linişte. Ştiam totul. Am 
înţeles brusc că dacă aş pune o întrebare, i-aş afla imediat răspunsul... 
în senzaţia aceea de fericire absolută, am înţeles că omul, la fel ca şi 
restul universului, nu este decât o părticică de Dumnezeu... Faptul că 
am fost expus la această lumină universală... când toate sentimentele şi 
senzaţiile au încetat, am realizat într-o străfulgerare orbitoare că de fapt 
sunt un corp dintr-un suflet şi nu invers. Am înţeles toate acestea într-o 
clipă, dar o clipă care părea să dureze etern, care nu se sfârşea. Studiasem 
această experienţă la alţii vreme mai mulţi ani, dar nu o trăisem niciodată 
eu însumi până în acel moment. Din păcate, o asemenea minune nu s-a 
mai repetat, deşi m-am rugat de foarte multe ori de atunci. Dar faptul că 
s-a întâmplat o dată îmi este de ajuns. Acum ştiu că pot să comunic cu 
Dumnezeu oricând am această dorinţă, o certitudine împărtăşită de toate 
religiile din lume. Şi ştiu că aş putea retrăi această experienţă, dacă aş 
avea vreodată nevoie...” 

Aceste experienţe ne demonstrează - conchide doctorul Morse 
- că o parte importantă din creier (acelaşi lob temporal drept) rămâne 
subîntrebuinţat. S-a dovedit ştiinţific că atunci când zona aceasta 
funcţionează plenar, primim un fel de explicaţie asupra semnificaţiei 
vieţii, însoţită de o prezentare „personală” a lui Dumnezeu. Pentru cei 
mai mulţi dintre noi, cercetarea lui Dumnezeu seamănă cu ceea ce face 
un om care caută focul ducând în mână o lumină aprinsă. Flacăra se 
află în faţa lui, dar cum el priveşte departe, nu poarte vedea. Adesea 
ignorăm iluminările şi viziunile transmise de lobul drept... Dar acesta 
dă permanent informaţii privind viaţa noastră. Problema constă, simplu, 
în a învăţa să asculţi acea voce şi mai ales să distingi acele informaţii, 
din cacofonia celorlalte voci şi sentimente care ne copleşesc creierul”. 

Toate acestea sunt dezbătute şi demonstrate de un mare savant în 
cartea intitulată „Conexiunea divină” despre care pretenţioasa publicaţie 
americană „New York Tribune” scria: „Suntem în faţa unuia dintre 
gânditorii cei mai creativi ai Americii, care izbuteşte să demonstreze pe 
baze ştiinţifice existenţa în creierul nostru a unui punct care ne permite 
să comunicăm cu divinitatea. Dr. Morse demonstrează că nu trebuie să 
murim pentru a-1 întâlni pe Dumnezeu, ba ne arată chiar şi cum să o 
facem” 384 . 

Observaţii şi evaluări 

După cum am văzut, cartea doctorului Melvil Morse, „Conexiunea 
divină”, reprezintă o adevărată revoluţie în cunoaşterea medicală, 
psihologică, filosofică şi spirituală asupra sufletului omenesc şi a vieţii 
de dincolo de mormânt. 

Cartea vrea să lămurească ce anume trăieşte în noi şi dincolo de 
moartea cerebrală. 

Noutatea cărţii, rezidă în ideea unui suflet materializat, în sensul: 
un corp dintr-un suflet şi nu invers...”. Adică, sufletul se poate 
materializa, dar nu că materia devine suflet... Iar această materializare 
se face prin harul rugăciunii 

Afirmaţia că „omul, la fel ca şi restul universului nu este decât o 
părticică de Dumnezeu...” seamănă a panteism. Ori, noi nu putem vorbi 
de panteism în sensul că Dumnezeu este în toate ca fiinţă. Dumnezeu 
este prezent şi acţionează în toată creaţia Sa ca energie necreată, ca 
har divin. Numai aşa se poate înţelege conexiunea divină ce conduce 
la îndumnezeirea omului. Acesta însă nu este panteismul filosofic, 
ci panenteismul creştin, adică energia necreată a lui Dumnezeu în 
unuvers, şi nu fiinţa lui Dumnezeu, care este în esenţa Sa transcendentă 
şi incognoscibilă. 

Pe de altă parte, faptul că lobul drept este identificat cu intuiţia, iar 
cel stâng, cu raţiunea, ne oferă posibilitatea de a reflecta asupra concepţiei 
filosofiei antice şi a înţelepciunii asceţilor şi părinţilor filocalici creştini 
cu privire la intelectul pe care ei îl numeau vouţ (nous). 

Platon socoteşte nous-ul a fi cârmaciul sufletului, singurul care 
poate contempla Fiinţa însăşi, adică pe Dumnezeu, care există cu 
adevărat, care nu are nici formă, nici culoare şi nici nu poate fi atinsă. 
El contemplă dreptatea în sine, înţelepciunea în sine. Contemplând 
înţelepciunea în sine, el resimte bucuria, iar în contemplarea adevărului 
îşi află hrana şi mulţumirea sa (Faidros 247 c-d). 

în literatura filocalică şi ascetică creştină, se vorbeşte de nous ca 
fiind spirit (pnevma) şi intelect superior raţiunii. Este principiul conştiinţei 
psihologice şi morale, împlinite în capacitatea de autodeterminare la polul 
superior voinţei şi libertăţii. Nous-ul este principiul tuturor funcţiilor 

inteligenţei. în primul rând inteligenţa intuitivă, care îi este proprie 
ca facultate a contemplaţiei (theoria) şi izvorul oricărei cunoaşteri 
(gnosis). Din “nous” provine raţiunea - logos, gândirea (ennoia), 
reflexia (dianoia), judecata (krisis), discernământul (diakrisis), discursul 
intuitiv (endiathetos logos), de unde provin limbajul şi memoria. Nous- 
ul reprezintă capacitatea de a comanda, de a dirija (hegemonikon). Prin 
intermediul lui omul are posibilitatea de a transcende. Prin el omul este 
legat de Dumnezeu 385 . Nous-ul este chipul lui Dumnezeu în om. Acest 
chip poate fi acoperit sau murdărit de păcat, dar rămâne el însuşi. Acest 
chip al lui Dumnezeu, nu este divin prin natura sa, dar are posibilitatea, 
dacă se deschide harului divin, să fie îndumnezeit după ce a dobândit 
asemănarea cu Dumnezeu. El aparţine persoanei, pe care o defineşte 386 . 
Mai pe scurt, nous-ul este în limbajul Sfinţilor Părinţi, „tronul lui 
Dumnezeu în sufletul omenesc”, este mintea care ridică sufletul prin 
rugăciune la comunicarea şi unirea cu Dumnezeu, 

Mai departe, lumina strălucitoare şi plină de slava lui Dumnezeu 
şi de harul aducător de pace, de sfântă bucurie şi de negrăită fericire, 
ne conduce la minunea schimbării la faţă a Domnului, când înaintea 
Apostolilor „a strălucit faţa Lui ca soarele”, iar ei pătrunşi fiind de negrăita 
bucurie a slavei lui Dumnezeu, nu s-ar mai fi despărţit niciodată de 
această anticipare a veşnicei comuniunii cu Dumnezeu (Matei 17, 2-4). 

Această lumină taborică s-a concretizat mai târziu în isihasm, ca 
o experimentare, prin neîncetata rugăciune a lui Iisus (a minţii sau a 
inimii), a liniştei tăcute pe care numai harul slavei lui Dumnezeu o poate 
aduce în sufletele oamenilor. Aceste experienţe spirituale milenare vin să 
confirme veracitatea descoperirilor ştiinţifice, care localizează în lobul 
temporal drept pe homo religiosus. Istoria acestuia demonstrează că 
atunci când este atrofiat, credinţa însăşi este pusă în pericol... apărând sub 
formă compensatorie elementele iraţionalităţii, ce fac ca omul să decadă 
în animalitate. Când însă este stimulat unilateral în detrimentul lobului 
stâng, al raţionalităţii, atunci apar deformările credinţei, cu degenerări de 
fanatism, superstiţie, bigotism, etc. Numai când cei doi lobi funcţionează 
în armonie şi echilibru, savantul român Nicolae Paulescu putea mărturisi, 
nu simplu: „credo in Deum”, ci „Scio Deum esse” (ştiu că Dumnezeu 
există); sau mai recent ne vine îndemnul celebrului speolog român, Dr. 
Emil Silvestru, care activează în Canada: „Să te îndrepţi spre credinţă 
prin ştiinţă, şi spre ştiinţă prin credinţă”. 



IV. RUGĂCIUNEA CA TERAPIE 
PSIHOSOMATICĂ 


Rugăciunea creştină, comunicând cu Dumnezeu cel ce are viaţa în 
sine, se săvârşeşte „în duh şi adevăr”. Nu este un simplu act uman, ci şi o 
participare divină. Dumnezeu vine în întâmpinarea neputinţelor noastre 
şi ne ajută prin harul Său, să ne ridicăm la sfinţenia lui. Rugăciunea 
primeşte astfel putere, fiindcă Duhul se roagă împreună cu noi şi pentru 
noi (Romani 8, 26). La fel, „Hristos cel ce a murit şi mai ales a înviat, 
care este de-a dreapta lui Dumnezeu, se roagă pentru noi” (Romani 
8, 34), iar rugăciunea Mijlocitorului care ne-a izbăvit din păcat este 
totdeauna primită de Tatăl: „Părinte, ştiu că pururea mă asculţi” (Ioan 11, 
41 -42). Având această chezăşie, prin Hristos „avem unii şi alţii apropiere 
la Tatăl într-un Duh. Deci nu mai sunt străini şi venetici, ci împreună 
cetăţeni cu sfinţii şi sunteţi din casa lui Dumnezeu” (Efeseni 2, 18-19) 
ajungând prin rugăciune la Trappiţcia, ca acces liber la intimitatea cu 
Dumnezeu prin Hristos în Duhul Sfânt, dobândim harul divin „care pe 
cele neputincioase le vindecă”. Puterea rugăciunii animată de credinţă, 
iubire şi har şi-a dovedit eficienţa terapeutică, atât asupra sufletului, cât 
şi asupra trupului. Cazul femeii cananience, al sutaşului, al părintelui 
ce avea fiul demonizat, nu sunt singurele care demonstrează puterea 
terapeutică a rugăciunii pentru altul. 

în Biserică, prin Taina Sfântului Maslu, rugăciunea pentru 
vindecarea bolilor sufleteşti şi trupeşti ale credincioşilor constituie un 
lăsământ al Mântuitorului şi o practică apostolică: „Este cineva bolnav 
între voi? Să cheme preoţii Bisericii şi să se roage pentru el, ungându-1 
cu untdelemn în numele Domnului. Şi rugăciunea credinţei va izbăvi 
(însănătoşi) pe cel bolnav, şi-l va ridica Domnul, şi de va fi făcut păcate 
i se vor ierta lui” (Iacob 5, 14-15). De aici vedem că boala este nu numai 
un mijloc de încercare şi de întărire a credinţei, ci şi pedeapsă pentru 
păcat; de aceea, dată fiind interdependenţa dintre trup şi suflet, Taina 

Maslului oferă atât harul vindecării trupului, cât şi harul vindecării bolilor 
sufleteşti, adică a păcatului. Şi invers, datorită faptului că păcatul este 
de cele mai multe ori cauza bolilor trupeşti, harul Sfântului Maslu, prin 
rugăciunea credinţei, curăţând sufletul de păcat, îi aduce însănătoşirea, 
aşa cum a fost cazul slăbănogului căruia Mântuitorul îi spune: „iertate 
îţi sunt păcatele, ia-ţi patul tău şi umblă” (Marcu 2, 5-9). Iată încă un 
caz când pe baza credinţei şi a rugăciunii altora Mântuitorul acordă 
vindecare celor bolnavi. 

Pe lângă „rugăciunea credinţei”, de la Taina Sfântului Maslu, la fel 
ne rugăm înaintea împărtăşirii cu Trupul şi Sângele Domnului, după ce 
prin Taina Spovedaniei ne-au fost iertate păcatele, cerem ca Euharistia 
să ne fie spre tămăduirea trupului şi a sufletului. Biserica a formulat apoi 
rugăciuni speciale pentru sănătate, rostite în cadrul Sfintei Liturghii, 
iar marii trăitori ai rugăciunii i-au experimentat puterea ei terapeutică, 
lăsându-ne molitfele de alungare a duhurilor rele, aducătoare de boli şi 
necazuri în viaţa oamenilor. Astfel sunt prea bine cunoscute credincioşilor 
efectele benefice şi terapeutice ale Molitfelor Sfântului Vasile cel Mare 
şi Ioan Gură de Aur. Exorcizările săvârşite cu prilejul acestor rugăciuni, 
prin blestemul adresat duhurilor rele, au un efect de-a dreptul miraculos, 
creând uimire şi pietate în sufletul credincioşilor. Dar pentru ca prin 
exorcizare să nu se creeze pagube asemănătoare celor din Gadara... 
se cuvine ca rugăciunea să fie însoţită cu postul, mai întâi din partea 
preotului, şi dacă e posibil, şi a celui ce aşteaptă împreunarea cu Hristos. 
Domnul însuşi ne-a recomandat să însoţim postul cu rugăciunea (Matei 
17,21) pentru ca exeorcizarea să-şi atingă scopul urmărit, fără consecinţe 
nefericite în viaţa oamenilor... 

Am văzut că rugăciunea stăruitoare nu este o simplă insistenţă, ci 
manifestarea puterii credinţei şi a iubirii faţă de Dumnezeu, ca faţă de 
Părintele bun care totdeauna veghează la viaţa copiilor Săi. Sfântul Iacob 
accentuează acest fapt, arătând că „mult poate rugăciunea stăruitoare a 
dreptului. Ibe era un om asemenea nouă în slăbiciuni şi cu rugăciune s-a 
rugat să nu plouă, şi nu a plouat pe pământ trei ani şi şase luni. Şi iarăşi 
s-a rugat şi cerul a dat ploaie şi pământul a odrăslit roada sa” (Iacob 5, 
16-18). De aici vedem că e vorba de „rugăciunea dreptului”. Toate le poate 
rugăciunea celui drept, fiindcă puterea sfinţitoare a harului lui Dumnezeu 
este în el. Lucrează nu numai în viaţa lui, ci şi prin simţirea şi cuvintele lui. 
Arătam că şi rugăciunea păcătosului este ascultată de Dumnezeu. Ea este 

însă obiectul iubirii lui, a iertării lui Dumnezeu. De aici rezultă bucuria 
mântuirii pe care o simt sufletele, care se întorc la Dumnezeu, căindu-se 
de păcatele lor. Ilie însă era un om drept, de aceea puterea rugăciunii lui 
ne-a rămas ca model. Pe de altă parte, puterea rugăciunii este dată şi de 
Cel căruia te adresezi. Şi preoţii lui Baal se rugau cu o extrem de mare 
stăruinţă. Dar dumnezeul lor nu exista, şi astfel cuvintele rugăciunii lor 
erau rostiri deşarte... Ei au devenit nişte comedianţi care îşi interpretau 
cu disperare rolul într-o piesă iluzorie, fără finalitate... Spre deosebire 
de ei, Ilie cunoştea pe adevăratul Dumnezeu, pe Dumnezeul cel viu, cel 
atotputernic. Va spune, de altfel, Mântuitorul mai târziu „voi vă închinaţi 
la ceea ce nu ştiţi, noi ne închinăm la ceea ce ştim” (Ioan 4, 22). 

Prin urmare, puterea rugăciunii vine de la Dumnezeul cel adevărat, 
cel viu, cel atotputernic. în acelaşi timp, de ea beneficiază oamenii drepţi, 
bineplăcuţi lui Dumnezeu. 

Pentru a înţelege mai bine aceasta, vom da un exemplu grăitor din 
Pateric. „Un frate suspinând zicea: 

- Ne mâhnim, Avvo, pentru neploaie. 

- Şi de ce nu cereţi şi vă rugaţi lui Dumnezeu? 

- Ne rugăm şi facem litanii, şi nu plouă. 

- Negreşit, nu vă rugaţi cu dinadinsul. Şi întinzându-şi mâinile 
la cer cu rugăciune, îndată a plouat. Şi văzând fratele s-a înfricoşat, şi 
căzând la pământ i s-a închinat lui, iar bătrânul a fugit...” (p. 162). 

Aşadar, puterea rugăciunii este dată de puterea duhului care se 
adresează lui Dumnezeu, ca şi de însuşi puterea lui Dumnezeu care 
îndeplineşte cererea. Iar aceasta este rugăciunea „în duh şi adevăr”, 
recomandată de Mântuitorul în convorbirea cu femeia samarineancă 
(Ioan 4, 24). 

Referindu-se la aspectul moral al rugăciunii, Sfântul Ioan Gură de 
Aur arată că „atâta putere şi tărie are rugăciunea, încât ninivitenii, care 
trăiseră toată viaţa lor în fapte rele şi de ruşine, s-au schimbat îndată când 
a intrat în cetate rugăciunea; şi a adus o dată cu ea, castitatea, dreptatea, 
prietenia, unirea, grija de săraci şi toate bunătăţile”. 387 

Puterea rugăciunii merge însă şi mai departe, vizând vindecarea 
deopotrivă a bolilor sufleteşti şi trupeşti. 

Rugăciunea „în duh şi adevăr” are caracteristic faptul că este 
expresia credinţei şi iubirii. Este credinţa şi iubirea în acţiune. 
Rugăciunea în religiile precreştine pornea din starea de neputinţă a omului 

în faţa vitregiilor şi adversităţii cu care era confruntat în diversele situaţii 
şi împrejurări ale vieţii. Rugăciunea nu era comunicare şi comuniune cu 
divinitatea, nici o împărtăşire de viaţa divină, ci era strigătul fără ecou 
al sufletului aflat în strâmtorare şi neputinţă. Era strădania de a „capta” 
bunăvoinţa divinităţii, sau chiar de a o supune prin tot felul de practici 
inventate, care în fond rămâneau stereotipe şi ineficiente... Era strigătul 
sufletului omenesc în pustietatea în care se pierdea... Rugăciunea primeşte 
putere numai prin credinţa care conduce la comuniunea cu Dumnezeu 
cel atotputernic, viu şi iubitor. De aceea o simplă cerere a milostivirii 
lui Dumnezeu pornită din credinţă puternică aducea miracolul în viaţa 
oamenilor... Nu fiindcă credinţa era în interdependenţă cu minunea ca 
act spectacular, ci fiindcă, stabilind prin ea comuniunea de iubire cu 
Dumnezeu, atotputernicia Sa devine un act de iubire care depăşeşte 
firescul, împlinind rugăciunea de cerere... 

Pe de altă parte, s-a remarcat că „creştinismul însuşi este izvorul 
unei perfecte sănătăţi sufleteşti şi al unui echilibru sufletesc perfect”. 
De altfel, mulţi psihiatri recunosc acest lucru şi sunt de comun acord 
că un caracter religios-moral creştin constituie pivotul cel mai solid al 
vieţii sufleteşti sănătoase. „în general, trebuie să admitem - spune Kraft 
Ebing - că adevărata religie, morala curată, prin faptul că înnobilează 
sufletul omenesc, îl îndreaptă spre locurile înalte şi îi aduce mângâiere 
în vremurile de restrişte, micşorează pericolul de alienare mentală”; „o 
credinţă tare şi temeinică - subliniază profesorul Oppenheim - fereşte 
de marile emoţii pe care întâmplările vieţii le produc în sufletul celor 
lipsiţi de acest sprijin...”. Iar un vestit medic de la un spital de boli 
mintale din una din metropolele lumii, Dr. Hyslop, declară: „toată viaţa 
m-am ocupat cu bolile mintale şi am ajuns la convingerea că rugăciunea 
simplă şi regulată este cel mai bun mijloc de profilaxie împotriva 
bolilor mintale de orice fel”. 388 

Referindu-se la efectele terapeutice asupra trupurilor celor 
din apropierea noastră, Doctorul Alexis Carrel arată că „trebuie să 
înţelegem prin rugăciune nu o simplă recitare maşinală de formule, 
ci o înălţare mistică în care conştiinţa se absoarbe în contemplarea 
principiului imanent şi transcendent al lumii. Această stare psihologică 
nu e intelectuală. Ea nu poate fi înţeleasă de filosofi şi de oamenii de 
ştiinţă, şi de aceea le este inaccesibilă... Rugăciunea însoţită de efecte 
organice prezintă anumite caractere particulare. Mai întâi, e cu totul 

dezinteresată. Omul se oferă lui Dumnezeu aşa cum pânza se oferă 
pictorului sau mannura sculptorului. Totodată îi cere harul, îi expune 
nevoile lui, şi mai ales pe acelea ale semenilor lui. In genere, nu acela 
care se roagă pentru sine e vindecat, ci acela care se roagă pentru 
ceilalţi. Acest fel de rugăciune cere o condiţie prealabilă: lepădarea 
de sine însuşi, adică o formă foarte înaltă a ascezei... Astfel înţeleasă, 
rugăciunea dă naştere uneori la miracole... Concepţia noastră actuală 
despre influenţa rugăciunii asupra stărilor patologice este întemeiată pe 
observarea bolnavilor care, aproape instantaneu, au fost vindecaţi de 
boli ca tuberculoza osoasă sau peritonală, abcese seci, plăci supurate, 
lupus, cancer etc. Procentul de vindecare variază de la un individ la 
altul. De multe ori e mare durere. Apoi sentimentul brusc al vindecării 
complete. în câteva secunde, câteva minute, cel mult câteva ore, rănile 
se cicatrizează, simptomele generale dispar, pofta de mâncare revine. 
Uneori, tulburările funcţionale dispar înaintea leziunii anatomice. 
Deformaţiile osoase ale bolii Pott, ganglionii canceroşi persistă adesea 
încă două sau trei zile după clipa vindecării. Miracolul e caracterizat mai 
cu seamă printr-o grăbire externă a proceselor de reparaţie organică. Nu 
încape îndoială că procesul cicatrizării leziunilor anatomice e cu mult mai 
ridicat decât procentul normal. Singura condiţie care e absolut necesară 
momentului, e rugăciunea. Nu e nevoie însă ca bolnavul să se roage 
el însuşi... E de ajuns dacă cineva lângă el se află în stare de rugăciune. 
Asemenea fapte au o înaltă semnificaţie. Ele arată realitatea unor anumite 
relaţii, de natură necunoscută încă, dar procesele psihologice şi organice 
dovedesc importanţa obiectivă a activităţilor spirituale, de care igieniştii, 
medicii, educatorii şi sociologii nu s-au gândit niciodată să se ocupe. Ele 
ne deschid o lume nouă”. 389 

în altă ordine de idei, se cuvine să remarcăm faptul dovedit ştiinţific, 
că postul practicat alături de rugăciunea intensă aducătoare de pace 
sufletului este mult mai benefic sănătăţii, decât postul practicat doar ca 
simplă absinenţă de la anumite mâncăruri. Faptul a fost dovedit după 
perioadele mari de post practicat la mănăstiri în ambianţă de rugăciune 
intensă, faţă de postul practicat în mediul laic, frământat şi detaşat 
oarecum de rugăciunea aducătoare de pace sufletească. 



V. ACTUALITATEA SOCIALĂ 
A VIEŢII DE RUGĂCIUNE 


Trăim într-o lume secularizată şi desacralizată, în care omul îşi 
asumă puterea egocentrică de a trăi fără Dumnezeu. Antropocentrismul 
biologizant scoate în evidenţă instinctele umane şi promovează forţa 
ca virtute de prim ordin. Declarând moarte lui Dumnezeu şi anulând 
noţiunea de păcat, omul trăieşte însă însingurarea obsedantă a vieţii, 
derutată de nesiguranţă şi anarhie. Trăim astfel într-o lume în care nu 
fără justificare se spune mai mult ca oricând că „existenţa în lume” este 
dominată de obsesia „grijii” şi a „morţii”. Deşi ştiinţa a făcut progrese 
uimitoare, pe care omul folosindu-le ar trebui să beneficieze de liniştea 
pe care o aduce o viaţă comodă, totuşi obsesia nemiloasă a „clipei” îl 
angajează mereu în acţiune, încât angoasa îi aduce neliniştea apăsătoare 
a stresului... 

Pe de altă parte, cotidianul îl confruntă pe om cu lipsurile 
materiale însoţite de tot cortegiul lor de boli şi suferinţe, ţinându-1 
intr-un permanent conflict dramatic şi de multe ori tragic cu societatea 
din care face parte, continuându-se aceeaşi şi mereu aceeaşi „ruptură” 
nedreaptă dintre oameni: unii „bălăcindu-se” în „abuzul” civilizaţiei, 
iar altora lipsindu-le chiar minimul trai decent... Pentru unii ca aceştia, 
„lupta vieţii” continuă de multe ori până la epuizare, iar cei ce nu mai 
pot alerga, abandonează capitulând fatal, fără drept de apel... Dar de 
cele mai multe ori, în cursa disperată de căutare a remediului, pentru a 
obţine mult aşteptata „deconectare”, omul se aruncă în valul tumultuos 
al plăcerilor şi destrăbălărilor... Alteori îşi refugiază căutările sufletului 
în tot felul de ideologii, concepţii şi practici obscure şi oculte, în care 
se cufundă fără discernământ, fiindcă acestea îi promit mult căutatul 
leac al zbuciumului său terorizant... Şi dacă nu-1 găseşte în altă parte, îl 
caută mereu în alta, şi rămâne totdeauna nemulţumit cu sine însuşi, far 
dacă goliciunea şi zădărnicia vieţii îi apasă tot mai mult sufletul, caută 

refugiul în artificiul farmaciilor, sau în rătăcirea alcoolului, fără a-şi mai 
pune problema dezastrelor morale şi sociale ce vor urma... 

Iată că, scoţând pe Dumnezeu din sufletul omenesc, nimeni şi nimic 
nu-1 poate înlocui. Sufletul rămâne decompensat, fiindcă toate ideologiile 
politice şi toate concepţiile filosofice, şi chiar progresul uluitor al ştiinţei, 
care i-au promis omului fericirea în afara lui Dumnezeu, nu s-au ţinut 
de cuvânt... Sufletul fără Dumnezeu a rămas un înstrăinat căutător al 
propriei identităţi, iar viaţa socială în care trăieşte devine de multe ori 
un labirint în care îşi încurcă propria existenţă prin căutări sterile, fără 
finalitate, jucate la roata norocului şi ironizate de zâmbetul destinului 
necruţător... 

Aceste realităţi dramatice, apăsătoare şi de multe ori tragice ale 
existenţei umane impun supremaţia spiritului la baza ordinii sociale şi 
economice. Numai spiritul animat de iubirea lui Dumnezeu poate temelui 
şi statornici adevăratul mod al convieţuirii sociale. 

Chiar setea de dreptate este dovada faptului că nu trebuie uitat 
aportul spiritului în viaţa socială. Relaţiile social-economice se temeluiesc 
de asemenea statornic şi solid pe relaţiile moral-spirituale. Prin libertatea 
sa, sufletul poate fi ridicat spre zările de lumină ale virtuţii sau poate 
orbecăi rătăcitor în întunericul distrugător al patimilor. O societate care 
vrea să asigure ordinea şi progresul membrilor ei va trebui să aibă în 
vedere această realitate. Prin revolte se pot schimba stăpânii, dar supuşii 
nedreptăţii rămân mereu, şi numărul lor va creşte. De fapt, ce deosebire 
este între stăpânul detronat şi stăpânul cel nou? Dacă stăpânul fără 
inimă este răsturnat de pe tron, rezultatele sunt minime şi satisfacţiile 
neînsemnate, fiindcă a fost detronat numai chipul de lut sau de came, dar 
acelaşi suflet robit de patimi stăpâneşte vrerile sociale. Lumea va păşi 
mai departe din decadenţă în decadenţă, şi plină de ură va continua lupta 
nimicitoare dintre fraţi. 390 De aceea putem spune că singurul remediu al 
durerii umane stă în convertirea ei către zările iubirii divine. Dar numai 
cel ce se roagă cu adevărat simte şi înţelege acest adevăr. 391 Cei ce 
cred că Dumnezeu este departe de problema socială, şi deci rugăciunea 
nu este necesară, exclamă: mare este puterea sufletului, înţelegând prin 
această „putere”, forţa lui distrugătoare. Dar prin aceasta ei dovedesc 
că nu au înţeles nimic din problematica societăţii umane; căci puterea 
sufletului este mare şi frumoasă mai ales pe cărările de lumină ale 
desăvârşirii. Iar această desăvârşire este lucrarea harului rugăciunii, care 

realizează puterea sufletului în Dumnezeu: ea mută munţii, răstoarnă 
barierele nedreptăţilor sociale, schimbând însăşi fizionomia vieţii umane 
şi sociale. 392 

Rugăciunea face ca inima omului să acţioneze totdeauna cu milă 
şi dreptate. Dovadă e faptul că stăpânii creştini - oameni de conştiinţă 
- cărora li se serveşte nu din frică sau cu ură, ci din dragoste, împotriva 
acestora nu se ridică niciodată murmurul protestatar al revoltei. 393 

Prin urmare, darul social al rugăciunii este iubirea practică şi 
activă, fiindcă, împărtăşindu-ne prin rugăciune de iubirea divină, facem 
ca această iubire să devină vie şi roditoare faţă de viaţa semenilor noştri. 
Cei ce se împărtăşesc prin rugăciune de iubirea lui Hristos au fost în 
stare să sângereze, jertfindu-se nu numai pentru rănile sufleteşti, ci şi 
pentru toate durerile fizice ale omenirii. Ei vedeau pe Hristos jertfindu- 
se în diversele feţe ale suferinţei umane şi, făcând roditoare iubirea lui 
Hristos primită prin harul rugăciunii, au început să apară în lume operele 
samarineanului milostiv, concretizate în spitale, orfelinate, azile, pentru 
salvarea victimelor mizeriei sociale... 

De aici vedem că ancorarea vieţii sociale în sfera exclusivă a 
economicului se axează pe instabilitate şi revoltă. Susţinută însă de duhul 
jertfelnic al dragostei izvorâte din sufletul îngenuncheat la rugăciune, 
dinamizează creator viaţa socială. 

Dar acum se cuvine să precizăm că în contextul vieţii sociale la 
care ne-am referit nu e vorba de simpla rugăciune ocazională, rostită 
după tipicul cărţilor de cult... Şi aceasta îşi are sensul şi importanţa 
ei... Noi ne referim însă la aspectul de maximă profunzime a rugăciunii, 
prin care pătrundem în adâncul de taină a Sfintei Treimi, pentru ca, 
împărtăşindu-ne de harul îndumnezeitor al iubirii, să punem la temelia 
societăţii umane raza luminii divine călăuzitoare. Iar aceasta nu este 
simpla rugăciune, ci viaţa de rugăciune. Precum „fierul îşi schimbă 
culoarea şi devine maleabil, tot astfel şi sufletul omenesc prin rugăciune, 
sub acţiunea harului, îşi schimbă faţa, progresând în asemănarea cu 
Dumnezeu, şi devenind o unealtă a puterii divine în lume, un cristal pur 
ce răsfrânge măririle lui Dumnezeu printre oameni. Cel ce atinge culmile 
rugăciunii harice simte cu adevărat că nu e el cel ce trăieşte, ci Dumnezeu 
cel sălăşluit intr-insul. Viaţa de rugăciune e viaţa în Dumnezeu, sau 
viaţa lui Dumnezeu în noi. Ea este un ferment activ de transformare a 
sufletului uman: e puterea care răstoarnă glia sufletului; făcând-o să dea 

rod însutit, sub ploaia darurilor divine şi harului de sus. Prin rugăciune 
simţim prezenţa lui Dumnezeu în noi, şi acţiunea noastră devine acţiune 
teandrică: lucrăm în lume ca fii ai lui Dumnezeu, după asemănarea lui 
Dumnezeu”. 394 

în concluzie, putem spune că viaţa de rugăciune poate schimba în 
bine chipul acestei lumi, prin înnoirea vieţii omului, pătrunsă de iubirea 
lui Hristos. Viaţa de rugăciune, curăţind sufletele oamenilor de păcate şi 
patimi, le angajează pe drumul virtuţilor creştine, menite să statornicească 
sfinţenia vieţii şi împărăţia lui Dumnezeu pe pământ. 



VI. PROBLEMA UNITĂŢII CONJUGALE 
ÎN CONTEXTUL ACTUAL 


1. Datele problemei 

Cea mai completă şi veşnic actuală definiţie a căsătoriei a fost 
formulată de Modestinus în secolul III d.H. Ea sună astfel: „justum 
matrimonium est conjunctio maris et feminae, consortium omnis vitae, 
divini et humani juris communicatio” (Dig. 23.2.1). 

Definiţia stabileşte că prin căsătorie se realizează o legătură 
încheiată pe toată viaţa (consortium omnis vitae), statornicind între soţi 
o comuniune desăvârşită, cu privire la bunurile materiale (comunicatio 
humani juris), precum şi o participare a femeii la dreptul divin al 
bărbatului, mai precis la cultul strămoşilor lui (comunicatio divini juris). 

Insuşindu-şi în întregime această definiţie, Biserica stabileşte că 
actul căsătoriei se întemeiază pe o legătură firească între un bărbat şi 
o femeie în scopul însoţirii lor pentru întreaga viaţă, cuprinzând atât 
elementul comun, natural al consensului, cât şi elementul religios sau 
supranatural, care pecetluieşte întărind şi sfinţind acest consens prin 
împărtăşirea de harul pe care îl mijloceşte Sfânta Taină a Cununiei 395 . 

De aici vedem că unirea conjugală care stă la baza familiei se 
bazează pe unitatea de simţire şi de acţiune a soţilor, încât această 
unitate determină familia ca unitate bine consolidată, sau lipsa ei duce 
la destrămarea familiei. 

Din nefericire, în contextul actual al vieţii se constată din ce în ce 
mai mult o destrămare a familiei datorată lipsei de unitate conjugală între 
cei ce o alcătuiesc şi au datoria să-i statornicească arhitectonica morală... 

Premisele morale care asigură unitatea conjugală sunt specifice şi 
definitorii omului, care poartă în sine chipul lui Dumnezeu şi, ca urmare, 
este purtător şi creator de valori. 

în lumea animală există atracţia sexuală, chiar erotică, în scopul 
procreaţiei. Există şi o colaborare între parteneri, manifestată prin 
grija faţă de odraslele lor, pe care le ocroteşte, asigurându-le hrana şi 
orientându-le viaţa după modelul lor. Apoi, comuniunea cu urmaşii lor 
dispare, deoarece la baza ei stă instinctul de conservare a speciei, care 
însă funcţionând mecanic, rămâne la forme statice şi stereotipe, ce 
se desfăşoară şi se pierd în timp. La om însă atracţia dintre sexe este 
psihosexualitate erotică şi nu eros instinctiv şi mecanic, automat, 
cum se întâmplă în lumea animală. Ca urmare, la om, comuniunea dintre 
sexe, care asigură unitatea conjugală, este un proces de conştiinţă, cu 
manifestări etice specifice, dintre care amintim: 

1. Ca proces de conştiinţă, erosul se manifestă sub forma 
simţământului de tandreţe durabilă, ce nu se pierde odată cu satisfacerea 
instinctivă. 

2. Fiind proces de conştiinţă, erosul asigură comuniunea intimă 
dintre soţi, manifestată sub formă pudică. 

3. Când simţământul comuniunii dintre soţi este lezat, apare 
sentimentul vinovăţiei, ce determină procese de conştiinţă. 

4. Unitatea conjugală la om se exercită ca un act voluntar de liberă 
decizie. în anumite situaţii de ordin biologic, sau mai cu seamă de ordin 
religios-moral, omul se poate înfrâna în exercitarea sexualităţii. Astfel, 
spre pildă, Sfântul Apostol Pavel îi îndemna pe corinteni: „să vă abţineţi 
pentru un timp, ca să vă îndeletiniciţi cu postul şi cu rugăciunea...” (I 
Corinteni 7, 4). La animal, exercitându-se ca instinct de reproducere, 
sexualitatea este dictată de necesitate. în această situaţie nu poate exista 
nici un fel de oprelişte legată de o anumită decizie voluntară. Prin urmare, 
la animale nu există nici tandreţe durabilă, nici pudoare, nici vinovăţie 
şi nici înfrânare, ca libertate, ci necesitate... Pentru acest motiv, când 
acestea lipsesc din conştiinţa umană, partenerii cad în grotescul animalic, 
iar unitatea conjugală îşi pierde sensul de a orienta familia spre valori. 
Şi astfel, omul îşi pierde caracteristicile specifice persoanei umane ca 
intenţionalitate spre comuniune prin cultivarea valorilor morale, estetice 
şi sociale, devenind un simplu individ, satisfăcut de viaţa strict biologică, 
şi nu de cea spirituală, care îl conduce la împlinirea sa autentică. 

Din nefericire însă, secularismul lumii în care trăim are consecinţe 
sociale, ce pornesc din descumpănirea celulei de bază, care este familia. 
Iar atunci când familia îşi pierde esenţa ei sacră, ca instituţie divino- 
umană, rămâne să plutească pe valurile vieţii numai cu o singură vâslă, 

sau să zboare numai cu o singură aripă. Şi de aici dezorientarea ce-i 
aduce neîmplinirea. 

Secularismul neopăgân actual, scoţând pe Dumnezeu din sufletul 
omului, l-a lăsat pustiit în zbuciumul unei libertăţi anarhice şi rătăcitoare, 
amintindu-ne de declinul familiei păgâne, care a constituit una din 
cele mai hotărâtoare cauze ale prăbuşirii morale a imperiului roman. E 
suficient să arătăm, spre exemplificare că, din dorinţa de a pune ordine 
în societatea romană, Octavian Augustus s-a văzut nevoit să elimine 
factorii nocivi care au dus familia la decadenţă. Necruţător şi drept, 
dă în anul 18 î.Hr. „Lex Iulia de adulteriis et pudica”, trimiţând în exil 
chiar pe propria nepoată, precum şi pe Ovidiu, răsfăţatul poet al Romei 
şi autorul lui „Ars amandi”. Legea era cu atât mai necruţătoare, cu cât 
obliga pe soţ să denunţe soţia adulteră şi pe complicele ei. 

Acele timpuri însă au trecut. Acum oamenii nu mai acceptă legi 
care să le orienteze iubirea. Nu-i mai interesează statornicia iubirii, ci 
satisfacerea plăcerii în funcţie de situaţiile aflate în continuă schimbare. 
Spunea pe drept cuvânt F.M. Dostoievski că „dacă Dumnezeu n-ar 
exista, totul ar fi permis”. Epoca contemporană experimentează tragic 
aceste cuvinte, declarându-1 pe Dumnezeu mort şi anulând noţiunea 
de păcat. Asistăm la situaţia când omul singur şi-a creat drepturile 
fundamentale ale afirmării propriei personalităţi, dar în condiţii de 
libertate anarhică. Intr-un segment al acestei afirmări, poţi să contractezi 
căsătoria, precum tot aşa de uşor o poţi şi desface. Mai tragic este atunci 
când apar copiii. în mod firesc, şi ei îşi cer dreptul de a-şi împlini sensul 
vieţii şi menirea pentru care au apărut în lume. Dar responsabilitatea 
părinţilor, de multe ori, se reduce la propriul egoism. îi interesează mai 
mult viaţa lor, împlinirea a ceea ce ei numesc fericire. în astfel de situaţii 
nu ne va mira dacă în SUA 33% din femei sunt divorţate sau văduve, 
în Anglia, una din trei căsătorii contractate sfârşesc prin divorţ, şi tot în 
SUA s-a ajuns ca la două căsătorii să se înregistreze un divorţ. 396 

Când ne referim la divorţ, nu putem rămâne numai la libertinajul 
erotic al plăcerii, pe care îl caută deopotrivă femeia şi bărbatul, ci la polul 
opus se află şi cauze de ordinul multiplelor neînţelegeri şi nepotriviri de 
caracter, sau a căsătoriilor contractate din diferite interese materiale, iar 
când se stinge cauza, dispare şi efectul... Tot mai mult se amplifică în 
prezent violenţa familială, în cele mai multe cazuri provocate de soţul 
alcoolic şi sărac, sau de infidelitatea femeii. E suficient să amintim că, 

potrivit statisticilor, numai în anul 2003, în România, peste un milion de 
femei au fost agresate în familie... 

O altă cauză a divorţului este de ordin juridic, în sensul că 
prea uşor se dă sentinţa de desfacere a căsătoriei. Pe de altă parte, 
cauza divorţului rezidă şi în contractarea pripită a căsătoriilor. Potrivit 
„dragostei la primă vedere”, sentimentul o ia înaintea dreptei judecăţi, a 
chibzuinţei, şi când flăcările afective se sting, iar relaţiile familiale sunt 
judecate „la rece”, încep să apară din cutele întortochiate ale sufletului tot 
felul de capricii, de ambiţii, de interese egoiste şi meschine, ce deschid 
prăpastia neînţelegerilor. 

Fără îndoială, cauza dezorientării sociale în care trăim şi a existenţei 
tragice în care ne zbatem, a tensiunilor care spulberă orizontul luminos 
al vieţii, este în primul rând lipsa familiilor consolidate, pe măsură să 
formeze caractere, imprimând vieţii însăşi calitatea afirmării ei depline. 
Dar cum la temelia familiei stă unitatea şi indisolubilitatea căsătoriei, iar 
la destrămarea ei stă divorţul, vom vedea, în continuare, poziţia moralei 
creştine privind consolidarea familiei prin indisolubilitatea căsătoriei. 

2. Unitatea şi indisolubilitatea căsătoriei 

Morala creştină consideră familia de origine divină şi apreciază 
că ea s-a încheiat odată cu prima căsătorie între bărbat şi femeie, după 
cum ne mărturiseşte referatul biblic despre creaţie: “Şi a zis Domnul 
Dumnezeu: nu e bine ca omul să fie singur; să-i facem ajutor potrivit 
pentru el”... iar din coasta luată din Adam: “iată acesta-i os din oasele 
tale şi carne din carnea ta; ea se va numi femeie pentru că este luată din 
bărbatul ei. De aceea va lăsa omul pe tatăl său şi pe mama sa şi se va uni 
cu femeia sa şi vor fi amândoi un trup.” (Facere 2, 18-24). Şi se spune 
apoi că “ceea ce Dumnezeu a legat, omul să nu despartă.” 

De aici rezultă unitatea şi indiolubilitatea căsătoriei, având 
următoarelele elemente caracteristice: 

1. “Nu e bine să fie omul singur”. De ce a constatat Dumnezeu 
aceasta? Fiindcă omul este o persoană, iar persoana prin structura ei 
prezintă intenţionalitate spre comuniune şi comunicare. Omul este creat 
după chipul Sfinte Treimi. Iar Treimea este formată din persoane care 
având aceeaşi fiinţă, comunică între ele prin forţa iubirii aceluiaşi duh 
al peritorezei Treimice. 

2. “Potrivit pentru el”. Omul comunică cu Dumnezeu - aflat 
în Treime, dar prin femeie comunică cu însăşi fiinţa lui. îşi comunică 
reciproc fiinţa prin căsătorie. Legătura cu Dumnezeu nu poate însemna 
şi comunicarea fiinţei Lui, fiindcă fiinţa lui Dumnezeu nu se comunică. 
Dar aşa cum fiecare persoană divină are aceeaşi fiinţă în mod egal, şi 
omul are aceeaşi fiinţă prin Taina Cununiei. 

3. Femeia este de aceeaşi fiinţă cu bărbatul: os din oasele lui; carne 
din carne lui, stabilind astfel ca o primă însuşire a căsătoriei: unitatea 
de fiinţă a soţilor. Această unitate reiese şi din cuvintele Scripturii: “ea 
va fi numită femeie, fiindcă este luată din bărbatul ei.” “Bărbat” se spune 
în limba ebraică: iş, iar “femeie”: işa, adică soţ-soţie. Unitatea de fiinţă 
dintre soţi, asigură egalitatea lor după natură, şi deopotrivă în faţa 
lui Dumnezeu, care este Părintele amândorora, fără nici o deosebire... 

4. Referatul biblic ne spune apoi că “vor fi amândoi un trup”, 
pentru ca şi ei să transmită viaţa unităţii lor mai departe, urmaşilor lor. 

De aici vedem că familia creştină este monogamă. Unitatea 
trupească este un datum aparţinător tainei creaţiei lui Dumnezeu, şi 
rezidă în faptul că sexele se atrag spre a forma omul întreg, care 
este bărbatul şi femeia. Fiind vorba de un bărbat şi o femeie, căsătoria 
primeşte caracterul monogam, iar desfrâul sau infidelitatea este un 
defect, sau un păcat împotriva unităţii trupeşti a soţiilor, după cum 
arată atât de clar Sfântul Apostol Pavel: “nu ştiţi că cel ce se alipeşte 
de desfrânată este un trup cu ea?”; “Căci vor fi, zice, amândoi un trup. 
Fugiţi de desfrânare. Orice alt păcat ar face omul este în afară de trup; 
dar cel ce face desfrânare păcătuieşte în trupul său. Sau nu ştiţi că trupul 
vostru este templu al Duhului Sfânt ce este în voi, pe care îl aveţi de la 
Dumnezeu, şi că nu sunteţi ai voştri” (I Corinteni 6, 16-19). 

Toate cele mai sus arătate definesc şi asigură unitatea conjugală ca 
dăruire reciprocă, cerută de intercomuniunea personală dintre bărbat şi 
femeie, care se împlinesc ca persoană unică, animată de duhul iubirii 
lui Hristos în Duhul Sfânt. Fiind astfel un act moral, unirea conjugală 
va fi lipsită de egoismul generator de interese meschine, ambiţii, capricii, 
sau pofte oarbe... în schimb se concretizează prin naşterea, creşterea 
şi educarea copiilor. 

Faptul că Mântuitorul precizează atât de clar, cu privire la destinul 
căsătoriei, că: “Cel ce a făcut dintâi, barbat şi femeie i-a făcut” (Matei 
19, 4), exclude posibilitatea întemeierii familiilor homosexuale, ca 

fiind opuse naturii umane şi scopului întemeierii căsătoriei şi familiei. 

A doua caracteristică a căsătoriei este indisolubilitatea, adică 
căsătoria formând o unitate după modelul Sfintei Treimi, nu poate fi 
desfăcută. Ea se bazează pe cuvintele: “ceea ce Domnul a legat, omul să 
nu despartă.” Două situaţii pot dizolva căsătoria: infidelitatea conjugală 
(Matei 19,9), fiindcă iubirea ca şi condiţie ce stă la baza unităţii familiale 
este anulată. Apoi, moartea unuia dintre soţi, după spusele Sfântului 
Apostol Pavel: “Femeia este de legată de soţul ei cât trăieşte acesta” 
(Romani 7,2). Apostolul precizează însă cu privire la indisolubilitatea 
căsătoriei: “Femeia să nu se despartă de bărbat. Iar de se va despărţi să 
nu se mărite, sau să se împace cu bărbatul său; şi bărbatul să nu-şi lase 
femeia”. (I Corinteni 7, 10-11). Atât de mult s-au întipărit în conştiinţa 
primilor creştini cuvintele Apostolului, încât multe din femeile rămase 
văduve, nici nu se mai recăsătoreau; de aceea se şi numeau “fecioare” 
(ca şi cum nu ar mai fi fost căsătorite), iar Biserica le purta de grijă să-şi 
poată trăi văduvia feciorelnic. Sfântul Ignatie Teoforul (+107) salută, la 
sfârşitul epistolei către smirneni, şi pe “fecioarele cele numite văduve” 
(XIII, 1). Pe de altă parte, apologeţii din sec. al Il-lea, precum Teofil al 
Antiohiei, Atenagoras, şi alţii, considerau cea de a doua căsătorie ca “un 
adulter gentil”. 

Prin urmare, femeia, fiind darul lui Dumnezeu dat bărbatului 
cu un anumit scop şi cu o anumită finalitate, nu poate fi socotită 
posesia lui de care poate dispune arbitrar. Şi nici femeia nu se poate 
sustrage din această unitate şi comuniune statornicită de Dumnezeu, 
Creatorul şi Stăpânul vieţii lor. Este adevărat că, în baza libertăţii sale, 
omul se poate abate de la lăsământul dumnezeiesc, dar nu fără riscul de 
a-şi deruta şi dezorienta propria viaţă. 

Din nefericire, această libertate nu a întârziat prea mult timp 
să apară în relaţiile dintre oamenii supuşi legii păcatului. Legislaţia 
mozaică a introdus „cartea de despărţire” (Deuteronom 24, 1-4), ca 
un document pe baza căruia bărbatul îşi putea repudia soţia. Motivele 
repudierii puteau fi chiar minore, constând în aceea că femeia „nu a 
aflat bunăvoinţă în ochii bărbatului”, sau dacă „afla ceva neplăcut la ea” 
(Deuteronom 24, 1). Repudierea soţiei îi dădea dreptul la recăsătorire. 
Bărbatul nu-şi putea repudia femeia în chip mincinos, spunând, de pildă, 
că nu a fost fecioară când s-a căsătorit cu ea (Deuteronom 22, 19), sau 
că a abuzat de ea când era fecioară şi nelogodită cu el (Deuteronom 22, 
28). Dar motivul pentru care femeia putea fi repudiată rămânea numai 
cel al adulterului, fiindcă în această situaţie, „ceea ce Dumnezeu a 

legat, omul a despărţit”, adică a compromis iubirea care stă la temelia 
unităţii familiale. Vocea profeţilor, reprezentând totdeauna împlinirea 
voii lui Dumnezeu, afirmă cu multă tărie indisolubilitatea căsătoriei. 
Profetul Maleahi, condamnând repudierea femeii, arată că „Domnul a 
fost martor între tine şi femeia tinereţilor tale, faţă de care tu ai fost 
viclean, deşi ea era tovarăşa ta şi femeia legământului tău”. Oare nu i-a 
făcut El ca să fie o singură făptură cu trup şi suflet? Şi această făptură 
unică ce năzuieşte ea? Urmaşi de la Dumnezeu! „Păstraţi-vă, deci, viaţa 
voastră; iar tu nu fi viclean cu femeia tinereţilor tale. Căci eu urăsc 
alungarea femeii, zice Domnul Dumnezeul lui Israel...” (Maleahi 
2, 14-15). Cu toate că legislaţia iudaică aproba „cartea de despărţire”, 
exista mai presus de orice ideea indisolubilităţii căsătoriei. Un învăţător 
din acele vremuri spunea atât de sugestiv şi plastic că „altarul însuşi 
varsă lacrimi pentru cel care-şi lasă soţia tinereţilor sale”. 397 Exista 
de fapt diferenţă de interpretare, asupra îngăduinţei de a repudia femeia, 
între cei doi reprezentanţi ai şcolii mozaice aflaţi în contradicţie: Hillel 
şi Samai. Dacă primul nu găsea nici un obstacol în repudierea soţiei, cel 
de-al doilea nu admitea decât dacă va fi găsit la ea „ceva necinstit”. 398 

Mântuitorului i se adresează, din viclenie, de către farisei, 
întrebarea dacă „îi este îngăduit omului să-şi lase femeia din orice 
pricină?” (Matei 19, 3-12). înţelegând nesinceritatea lor, Domnul face 
trimitere la cuvintele Scripturilor Sfinte, unde stă scris: „Nu aţi citit că 
Cel care i-a făcut de la început, bărbat şi femeie i-a făcut” (Facere 1, 
27). Şi mai departe: „Pentru aceea va lăsa omul pe tatăl său şi femeia 
pe mama sa şi vor fi amândoi un singur trup...” (Facere 2, 24). De aici, 
concluzia Mântuitorului care va stabili indisolubilitatea căsătoriei: „Deci, 
ceea ce a împreunat Dumnezeu, omul să nu despartă”. Rezultă că, 
întrucât indisolubilitatea căsătoriei poartă pecetea harului şi voinţei 
lui Dumnezeu, nimeni nu are dreptul să o desfacă. Dialogul continuă, 
Mântuitorului cerându-i-se explicaţie cu privire la cartea de despărţire 
dată de Moise. Fără nici un fel de ezitare, Domnul le răspunde: „Moise 
pentru învârtoşarea inimii voastre v-a îngăduit să vă lăsaţi femeile. Din 
început, însă, nu a fost aşa”. Fe-a arătat, de altfel, cum a fost la început, 
când omul nu se afla sub zodia păcatului. Moise le-a făcut o concesie 
datorită „învârtoşării inimilor lor”. învârtoşarea inimii este expresia 
sufletului înrăit, care din încăpăţânare nu renunţă, nu vrea să renunţe la 
ceea ce şi-a pus în gând. Inima înrăită de păcat este învârtoşată, sintagmă 

sinonimă cu ceea ce în limbaj popular se spune: „încânită”. 399 Acum 
Mântuitorul rosteşte verdictul, arătând care este singura posibilitate de 
desfacere a căsătoriei: „Dar eu vă spun că oricine va lăsa pe femeia sa 
afară de cuvânt de desfrânare şi va lua alta, desfrânează, şi cel ce va 
lua pe cea lăsată desfrânează”. Cuvintele Domnului evidenţiază faptul 
că la baza indisolubilităţii căsătoriei stă iubirea dintre soţi. Adulterul 
moralmente înseamnă trădarea iubirii conjugale. Pentru acest motiv 
atrage după sine dizolvarea familiei. Dar dacă soţia nu a comis adulter, 
ea rămâne legată prin iubire de soţul ei. Repudierea ei şi apropierea de 
alta înseamnă desfrâu din partea soţului, fiindcă soţiei căreia i s-a dat 
carte de despărţire rămâne în fond, prin iubirea ce stă la temelia familiei, 
tot soţia lui. La fel şi cel ce se va alipi de soţia lăsată comite desfrâu, 
fiindcă aceasta nu îi aparţine sufleteşte, deoarece iubirea ei a rămas la 
temelia familiei celei dintâi. 

Sfântul Apostol Pavel, ridicând căsătoria la măreţia tainei dintre 
„Hristos şi Biserică” (Efeseni 5,22-23), îi acordă o importanţă deosebită, 
indicând cadrul de realizare a ei, confonn noii credinţe. 

De la început se cuvine să precizăm că două sunt situaţiile când 
femeia se consideră liberă de „legea bărbatului”: moartea acestuia şi 
desfrâul. „Căci femeia cu bărbat este legată prin lege de bărbat cât trăieşte 
el; iar dacă bărbatul i-a murit, este dezlegată de legea bărbatului... Drept 
aceea, trăindu-i bărbatul, se numeşte desfrânată de va fi cu alt bărbat; 
iar de îi va muri bărbatul, este liberă după lege, nefiind adulteră dacă ia 
alt bărbat” (Romani 7, 2-3). Apostolul recomandă însă femeii să rămână 
văduvă după moartea bărbatului (I Corinteni 7, 39-40), fiindcă unitatea 
dintre bărbat şi femeie se realizează doar prin prima căsătorie, după 
cuvintele Domnului: „ceea ce Dumnezeu a legat, omul să nu despartă” 
(Matei 19, 6). Concesia de a se recăsători o face Apostolul privind 
slăbiciunea firii omeneşti ce poartă în sine rănile păcatului: „Dar din 
cauza desfrânării, să-şi aibă fiecare femeia sa, şi fiecare femeie să-şi aibă 
bărbatul său... Dacă nu se vor putea înfrâna, să se căsătorească; pentru 
că este mai bine să se căsătorească decât să ardă” (I Corinteni 7, 2-9). 
Şi mai departe, Apostolul accentuează indisolubilitatea căsătoriei: „Iar 
celor căsătoriţi poruncesc, nu eu, ci Domnul: femeia să nu se despartă de 
bărbat. Iar de se va despărţi să nu se mărite, sau să se împace cu bărbatul 
său, iar bărbatul să nu lase femeia” (I Corinteni 7, 10-11). De aici vedem 
că, dacă în legislaţia mozaică numai bărbatul putea să-şi repudieze 
femeia, în noua lege creştină, când în Hristos femeia devine egală cu 

bărbatul său, şi ea putea avea iniţiativa despărţirii. 

în continuare, Apostolul se referă la căsătoriile mixte, dintre 
credincioşi şi necredincioşi: „De are vreun frate femeie necredincioasă şi 
ea va voi să stea cu el, să nu o lase; şi femeia dacă are bărbat necredincios 
şi acela va voi să stea cu ea, să nu-1 lase. Pentru că bărbatul necredincios 
se sfinţeşte prin femeie, şi femeia necredincioasă se sfinţeşte prin bărbat... 
Iar de se desparte cel necredincios, despartă-se... Te-ai legat de femeie? 
Nu căuta dezlegare. Te-ai dezlegat de femeie? Nu căuta femeie” (I 
Corinteni 7, 13-27). 

Indisolubilitatea căsătoriei are ca temei sacralitatea „tainei în 
Hristos şi în Biserică”. în unitatea familiei, soţii se sfinţesc reciproc prin 
harul lui Dumnezeu, de aceea şi copiii vor fi sfinţi: „Pentru că bărbatul 
necredincios se sfinţeşte prin femeie, şi femeia necredincioasă se sfinţeşte 
prin bărbat; fiindcă altfel copiii voştri ar fi necuraţi, dar acum sunt sfinţi” 
(I Corinteni 7, 14). 

Se cuvine să precizăm în continuare că legislaţia mozaică nu 
obliga pe soţ să repudieze soţia adulteră, nici să o denunţe şi nici să o 
pedepsească. Dacă dorea, putea să o tolereze (Levitic 20, 10; Numeri 
5, 11-31; Deuteronom 22, 13-29). Aşa s-a întâmplat şi cu dreptul Iosif, 
logodnicul Sfintei Fecioare, pe care văzând-o însărcinată, „fiind drept 
şi nevoind să o vădească, a dorit să o lase pe ascuns” (Matei 1, 19). 
Mântuitorul admite despărţirea de soţia adulteră, iar Apostolul, pentru 
a întări sacralitatea conjugală, precizează că „dacă femeia s-a despărţit, 
să nu se mărite, sau să se împace cu bărbatul său” (I Corinteni 7, 11). 
De aici vedem că indisolubilitatea căsătoriei are întâietate faţă de păcatul 
săvârşit. 

în acest context, Apostolul stabileşte şi regula de aur ce stă la baza 
unităţii familiale, şi anume: „Bărbatul să arate femeii bunăvoinţa 
datorată, asemenea şi femeia bărbatului” (I Corinteni 7,4). Altfel spus, 
„femeia măritată se îngrijeşte cum să placă bărbatului” (I Corinteni 
7, 34). Asemenea trebuie să fie şi grija bărbatului, care este dator „să-şi 
iubească femeia, precum şi Hristos a iubit Biserica şi s-a dat pe sine 
pentru ea” (Efeseni 5, 25). 

Mai departe, orice forme de egoism, care ruinează unitatea de iubire 
dintre soţi, se sting atunci când aceştia respectă îndemnul Apostolului 
ca femeia să se străduiască ca totdeauna să placă bărbatului, la fel şi 
bărbatul să placă femeii (I Corinteni 7, 34-35), fiindcă „femeia nu 
este stăpână pe trupul ei, ci bărbatul; asemenea nici bărbatul nu 



274 


este stăpân pe trupul său, ci femeia” (I Corinteni 7, 4). în felul acesta, 
egalitatea de fiinţă dintre soţi se concretizează în plan moral. Pătrunşi 
de duhul iubirii lui Hristos, ei îşi transmit reciproc calităţile, spre 
desăvârşirea vieţii amândurora. Astfel, persoana fiecăruia se împlineşte 
în a celuilalt, spre a demonstra că unitatea familială nu se reduce la 
sexualitate, ci se afirmă ca şi comuniune şi comunicare reciprocă de 
valori morale. într-o astfel de situaţie, pe bună dreptate, familia va fi 
numită EKKÂ,r|aia piKpa (Biserica, adică Trupul lui Hristos în miniatură) 
de către Sfântul Ioan Gură de Aur, unul din cei mai avizaţi interpreţi ai 
scripturilor pauline. 

Dacă ne gândim că această unitate familială a devenit o realitate 
evidentă, schimbând mentalitatea şi comportamentul existent în lumea 
precreştină, nu ne va mira că păgânii exclamau: „priviţi la familiile 
creştinilor!”... Şi, aderând la noua credinţă, experimentau şi ei acest 
model. Ei, care deduceau însăşi noţiunea de „familie” de la „famula” 
(servitoare), indicând dominaţia despotică a lui „pater familias” asupra 
membrilor familiei, consideraţi servitorii săi... 

Dacă unitatea familiei se întemeiază pe cuvintele apostolice şi pe 
experienţa de viaţă a creştinismului primar, cu totul altfel s-ar prezenta 
lucrurile în actualitate. Am putea vorbi fără îndoială de familia ideală, 
temeluită pe iubirea lui Dumnezeu, concretizată în iubirea dintre cei 
doi soţi. Din nefericire însă, în contextul actual se vorbeşte tot mai mult 
de victimizarea femeii şi chiar a familiei de către bărbatul care, în 
calitate de „pater famibas”, îşi asumă despotic „jus vitae ac necis”, 
sub alte forme decât cele din antichitatea precreştină... 

Aşa că, în cele ce urmează, din multitudinea fonnelor de victimizare 
a femeii, ne vom referi doar la aspectul domestic al acesteia, în contextul 
actual. 

S-a remarcat că „femeile împreună cu copiii şi bătrânii (mai 
ales bătrânele) reprezintă, datorită caracteristicilor lor bio-psiho- 
constituţionale-comportamentale, categorii de persoane cu un grad ridicat 
de vulnerabilitate victimală. Prin tradiţie, imaginea femeii în raport cu 
bărbatul a fost, în general, devalorizată, indiferent de vârsta sau statutul 
ei (ca soră, fiică, soţie, mamă, bunică), capul familiei fiind totdeauna 
bărbatul... Epoca modernă, contemporană, a accentuat fenomenul, 
mondializând victimizarea femeii.. ,” 400 . 

Referindu-ne în concret la victimizarea femeii în familie, 
vom puncta câteva aspecte morale negative, cu efectele lor 
psihocomportamentale, precum şi căutarea soluţiei ca femeia să poată 
depăşi criza la care este supusă. 

1 . Sentimentul de neputinţă în faţa violenţei are ca efect pierderea 
puterii de decizie şi a discernământului ca posibilitate de deosebire a 
binelui de rău, trăind forma unei dezorientări. In acest caz, spre a nu se 
lăsa doborâtă de situaţie, femeia victimizată trebuie să facă un efort de 
voinţă, spre a-şi recăpăta controlul asupra propriei vieţi, luând deciziile 
proprii şi unilaterale. 

2. Victimizarea femeii în familie degenerează în lipsa respectului 
de sine, fapt ce atrage obsesia complexelor de inferioritate, femeia 
ignorându-şi calităţile şi talentele, manifestând o părere proastă 
despre sine, conformă părerii agresorului. în această situaţie trebuie să 
depăşească ucigătorul complex de inferioritate, recunoscându-şi valoarea 
proprie, adică posibilităţile şi calităţile individuale. 

3. Femeia victimizată nu conştientizează anormalitatea situaţiei 
şi, ca urmare, acceptă orice din partea agresorului, ca pe un dat firesc. 
Pentru a depăşi acest apăsător simţământ, femeia victimizată trebuie să 
conştientizeze dreptul ei de a fi respectată şi de a nu fi lovită. 

4. Femeia victimizată trăieşte sentimentul de frică. Acesta fiind 
dominant, ea devine timidă, reţinută, speriată, în aşteptarea viitoarei 
bătăi. în această situaţie trebuie avut în atenţie faptul că frica este doar 
un efect şi nu o caracteristică intrinsecă a caracterului feminin şi, ca 
urmare, poate fi depăşit. 

5. Nu numai frica este dominantă în sufletul femeii victimizate, 
ci mai mult decât atât, transformarea reacţiei de frică în reacţie de 
furie, dar nu furia ca forţă de a depăşi teama, ci furia neputincioasă, 
care mocneşte şi enervează steril, manifestată ca lipsă de reacţie, 
pentru a nu-1 înfuria mai tare pe agresor. Femeia dominată de furia 
care mocneşte steril în suflet va putea depăşi starea ei dacă transformă 
tensiunea fricii în activităţi pozitive. Dacă o menţine însă în suflet, la un 
moment dat nu o mai poate stăpâni şi nu se mai poate controla nici pe 
sine, răbufnind în disperarea ce duce la omor sau sinucidere. 

6. Sentimentul vinovăţiei sau al autoculpabilităţii este consecinţa 
unei concepţii sociale greşit înţeleasă, care consideră că doar „femeile 
sunt rele”; sunt bătute fiindcă ele însele acceptă să fie bătute. Acest 

sentiment al autoculpabilităţii, determinat de prejudecata că „femeile 
sunt rele şi trebuiesc bătute...”, poate fi eliminat din suflet printr-un 
lucid examen al conştiinţei, în care să fie analizate obiectiv propriile 
atitudini şi situaţii, până ce conştientizează că s-a comis o fărădelege, şi 
astfel s-a săvârşit un act de nedreptate, pe care ea are obligaţia morală 
să-l îndrepte, sau cel puţin să nu-1 tolereze 401 . 

De reţinut este faptul că în apărarea femeii victimizate se pronunţă 
atât constituţia ţării, cât şi codul penal. Astfel, constituţia specifică 
faptul că „dreptul la viaţă, precum şi dreptul la integritatea fizică şi 
psihică ale persoanei sunt garantate. Nimeni nu poate fi supus torturii şi 
nici unui fel de pedeapsă sau de tratament inuman” (art. 22). în acelaşi 
sens se precizează că „libertatea individuală şi siguranţa persoanei sunt 
inviolabile” (art. 23). Pe de altă parte, codul penal român defineşte 
cinci niveluri ale actelor de violenţă: lovituri şi alte violenţe; vătămare 
corporală; vătămare corporală din culpă; vătămare corporală gravă; 
lovituri cauzatoare de moarte. Sentinţele variază în funcţie de nivelul 
rănirii, care este definit de numărul de zile de tratament medical necesar. 
Pedeapsa maximă este de 10 ani închisoare pentru lovituri cauzatoare 
de moarte. 

Dar procedurile prin care trebuie să treacă o victimă pentru a ajunge 
la condamnarea agresorului sunt destul de anevoioase în România, încât 
descurajează victima să ajungă cu plângerea sa în faţa tribunalului. 

Privind victimizările domestice, este adevărat că adoptându-se 
legea divorţului, prin acordul părţilor, s-a creat o mai mare libertate 
femeii de a scăpa de violenţa domestică din familie. Dar, chiar şi atunci 
când este obţinut divorţul, pentru multe victime, violenţa nu încetează. 
Multe femei, neavând unde merge după divorţ, se văd nevoite să revină 
la vechea locuinţă, împreună cu agresorul lor, şi astfel îşi face apariţia 
recrudescenţa aceleiaşi victimizări... 

Este adevărat că o victimă a violenţei domestice poate obţine un 
ordin de „pază” faţă de agresorul lor, dar un astfel de ordin poate fi obţinut 
doar în cadrul procedurii de divorţ 402 . 

Până aici ne-am referit în mod special la victimizarea femeii în 
familie. Pentru a face însă o judecată imparţială, „audiatur et altera 
pars”... Dacă femeile sunt victimizate prin puterea masculină, şi bărbaţii 
pot cădea victime, nu forţei abuzive, ci agresiunii afective, subtilă şi 
perfidă, a femeii, care, urmărind diferite interese egoiste, îşi exercită 

instinctul de dominaţie sentimentală şi sexuală. Intrând ca o „felină” 
blândă şi plină de tandreţe în inima bărbatului pe care, dominându-1 
afectiv, îl foloseşte până la atingerea scopului propus, apoi se retrage 
inteligent şi subtil, privindu-şi victorioasă şi fără milă „victima” părăsită, 
lăsând-o însingurată şi dezorientată, de multe ori în situaţii tragice, 
istovită de boală, neputinţă sau bătrâneţe. 

Pentru abilitatea spiritului lor de dominaţie afectivă, femeile sunt 
adesea folosite în spionaj, şi nu fără succes, fiindcă au abilitatea de a 
pătrunde în tainele sufletului, spre a-1 cuceri şi pentru a obţine ce doresc... 
Cazul lui Samson şi Dalila din Biblie este doar unul din multitudinea 
celor pe care le-a consemnat istoria. El a devenit însă celebru şi a fost 
imortalizat în pictură, teatru şi muzică, precum opera lui Saint-Saens, şi 
în poezie. Astfel, Mihai Eminescu face referire la el în Scrisoarea a V-a: 
„Biblia ne povesteşte de Samson, cum că muierea, 

Când dormea, tăindu-i părul, i-a luat toată puterea 
De l-au prins apoi duşmanii, l-au legat şi i-au scos ochii, 

Ca dovadă de ce suflet stă în piepţii unei rochii...”. 

De aici şi „ morala ” sugerată de poet: 

„Când cochetă de-al tău umăr ţi se reazimă copila, 

Dac-ai inimă şi minte, te gândeşte la Dalila.. 

Şi tot acelaşi final al poeziei, ca un avertisment al prevederii: 
„Când vezi piatra ce nu simte nici durerea şi nici mila - 
De ai inimă şi minte - feri în lături, e Dalila!”. 

Dar toate aceste forme ale victimizării domestice, atât prin forţă, 
cât şi prin afecţiune perfidă, rămân realităţi dure, cu finalitate tragică. Ele 
nu au nimic comun cu spiritul unei familii cu adevărat creştine, fiindcă îi 
compromit autenticul... Cei ce sunt ispitiţi să cadă în plasa lor diabolică, 
şi-au pierdut însăşi calitatea morală de fii ai împărăţiei lui Dumnezeu, în 
care au intrat prin Botez şi au întemeiat familia prin Taina Sfintei Cununii. 

Potrivit învăţăturii Evangheliei lui Hristos, se cuvine ca „bărbaţii 
să-şi iubească femeile lor ca şi trupurile lor. Cel ce îşi iubeşte femeia, pe 
sine se iubeşte. Căci nimeni nu şi-a urât vreodată trupul, ci îl hrăneşte 
şi-l încălzeşte, precum şi Hristos Biserica” (Efeseni 5, 28-29). Astfel, 
bărbaţilor li se cere să „trăiască înţelepţeşte cu femeile lor, fiind făpturi 
mai slabe, şi dându-le cinste ca unor împreună moştenitoare ale vieţii 
harului” (I Petru 3, 7). La fel şi femeile sunt îndemnate să ducă o viaţă 
„curată şi plină de sfială”, accentuând nu podoaba „cea din afară... ci 

omul cel tainic al inimii, în nestricăcioasa podoabă a duhului blând şi 
liniştit, care este de mare preţ înaintea lui Dumnezeu” (I Petru 3, 2-4). 

Intr-un prea frumos poem de nuntă oferit de către Sfântul Grigorie 
de Nazianz binecunoscutei Olimpiada din Constantinopol, îi arată cum 
poate şi trebuie să aducă mângâiere şi alinare soţului său aflat în luptă 
cu valurile vieţii. Ea îi va oferi totdeauna blândeţea sufletului, spre a-i 
linişti inima, întocmai cum este îmblânzit un leu... Oferindu-i un suflet 
senin, vor împărtăşi împreună atât bucuriile, cât şi necazurile. 

Mai convingătoare sunt însă cuvintele poetului: 

„... Femeie fiind, nu te împinge spre înfumurare bărbătească. 
Nu-ţi afirma peste tot neamul nobil, nici nu te trufi cu eleganţa 
veşmintelor, 

nici cu înţelepciunea: căci înţelepciunea stă 

în a te supune aşezămintelor conjugale. 

Căci legătura căsătoriei pune în comun între cei doi toate. 

Lasă de la tine atunci când soţul tău fierbe, 
ajută-1 când e chinuit şi suferă 
cu vorbe dulci şi îndemnurile cele mai bune 
Căci nici cel ce hrăneşte lei nu domoleşte cu forţa furia fiarei, 
când răsuflarea ei fierbe şi răcneşte, ci o îmblânzeşte 
mângâind-o cu mâinile şi cu cuvinte blânde... 

Să ai în comun cu el toate bucuriile şi durerile, 
comune şi grijile, fiindcă acest lucru sporeşte casa... 

Suferă măcar puţin împreună cu el când se necăjeşte, 
căci durerea prietenilor 
e un leac plăcut al suferinţei. După care însă, 
având un chip vesel, risipeşte îngrijorările inimii lui. 

Căci pentru bărbatul întristat limanul cel mai bun e soţia” 403 . 

Dat fiind faptul că şi copii sunt membrii ai familiei, care intră 
în contextul unirii conjugale dintre cei doi soţi, şi ei pot fi, şi chiar de 
multe ori sunt supuşi victimizării din partea părinţilor, fie datorită unei 
educaţii greşit aplicate asupra lor, fie datorită neînţelegerilor dintre soţi, 
fie datorită atitudinilor de agresivitate bestială îndreptată nemotivat de 
părinţi împotriva lor, cu rezultate dintre cele mai disperate, concretizate 
în sinucideri. 

Datorită acestui fapt, s-a creat un vast program de protejare a unor 
astfel de copii victimizaţi, iar recent Codul Penal în vigoare, prin 

art.306, privind „Relele tratamente aplicate minorului” (titlul IX), spune 
că punerea în primejdie gravă, prin măsuri ş tratamente de orice fel, a 
dezvoltării fizice, intelectuale sau morale a minorului de către părinţi 
sau orice persoană căruia minorul i-a fost încredinţat spre creştere şi 
educare, se pedepseşte cu închisoare de la 3 la 15 ani şi interzicerea unor 
drepturi”. 

Reţinem ca o realitate deloc plăcută, şi anume că în ţara noastră numai 
în prima jumătate a anului 2007 au fost privaţi de libertate 14 părinţi care 
şi-au maltratat proprii copii. Unii dintre ei conştientizează culpabilitatea, 
şi cu mustrări de conştiinţă sunt hotărâţi să-şi îndrepte greşelile comise. 
Fără îndoială, acesta este un lucru bun şi chiar îmbucurător, dar totdeauna 
trebuie avut în atenţie că „prevederea este mama înţelepciunii...”. Omul 
înţelept prevede la început situaţiile, ca să nu plângă la sfârşit, sau mai 
bine este să evite situaţiile pe care apoi nu le mai poate îndrepta sau 
repara... 


3. Atitudinea Bisericii faţă de divorţ 

în perioada post-apostolică, pentru consolidarea disciplinei în 
comunitatea creştină, repudierea soţiei adultere nu mai este simplă 
permisiune, ci devine obligaţie morală. Vom face câteva precizări 
urmărind modul în care Păstorul lui Herma, document de mare 
autoritate, datând din secolele II - III, redă atitudinea Bisericii faţă de 
indisolubilitatea căsătoriei, vizavi de adulter: 

1. Soţul nu trebuie să mai trăiască cu soţia adulteră din moment ce 
a luat la cunoştinţă de fapta ei. 

2. Dar pentru a nu deveni el însuşi adulter, nu îi este îngăduit să 
se recăsătorească. Soţia poate fi reprimită dacă se va pocăi. Dumnezeu 
vrea să ierte primul păcat, dar pentru a nu se repeta, pocăinţa nu poate 
fi acordată decât o singură dată. 

3. Datorită faptului că soţii sunt egali, ceea ce se spune despre 
bărbat este valabil şi pentru femeie. 404 

Sfântul Iustin Martirul şi filosoful relatează cazul unei femei 
creştine care şi-a repudiat soţul pe motiv de adulter repetat: „O femeie 
oarecare, soţia unui bărbat desfrânat, fusese şi ea, mai înainte, tot 
atât de desfrânată. Dar, de îndată ce a cunoscut învăţătura lui Hristos, 

ea s-a cuminţit şi a încercat să-l facă şi pe soţul ei, deopotrivă, să se 
cuminţească... Acela, însă, insistând mai departe în aceleaşi năravuri 
urâcioase, prin faptele lui de toată ziua şi-a îndepărtat singur de la el pe 
soţia lui. Deci, femeia, socotind o impietate de a se culca, mai departe, 
cu un bărbat, împotriva legii naturale şi care, împotriva justiţiei, încerca 
să-şi găsească prilejuri de plăcere în toate, s-a gândit să se despartă de 
trăirea laolaltă cu el. Fiind sfătuită, însă, de cei ai ei, să nu se grăbească, 
ci să mai aştepte încă, în nădejdea că soţul ei îşi va schimba felul de 
viaţă, împotriva voinţei ei, a rămas mai departe cu el. Odată, când soţul 
ei se găsea la Alexandria, i-a ajuns la ureche că acolo acesta a săvârşit 
lucruri şi mai urâte, şi, pentru ca nu cumva să se facă şi ea părtaşă la 
nedreptăţile şi nelegiuirile lui, deoarece se găsea sub acelaşi acoperământ 
cu el, ducând acelaşi fel de viaţă şi împărţind patul ei cu el, i-a dat ceea 
ce se cheamă la noi „repudiu” şi s-a despărţit de el”. 405 

Posibilitatea de reprimire a soţiei, bazată pe faptul că face parte 
din trupul său („vor fi amândoi un trup”; „ceea ce Dumnezeu a legat, 
omul să nu despartă”), va deveni o directivă pentru secolele care vor 
urma. Apologeţii creştini vor numi însă căsătoria a doua ca un „adulter 
gentil”, fiindcă, după cuvintele Apostolului, „cel ce a lăsat femeie să 
nu mai caute femeie...”; „Te-ai legat cu femeia? Nu căuta dezlegare. 
Te-ai dezlegat de femeie? Nu căuta femeie” (I Corinteni 7, 27). Iată şi 
cuvintele unui apologetic creştin din secolul al II-lea: „Viaţa noastră 
creştină se întemeiază nu atât pe grija de a cuvânta frumos, ci mai 
ales pe puterea de convingere a faptelor bune. Aceasta înseamnă ori 
că rămânem singuri, aşa cum ne-am născut, ori că ne mărginim numai 
la o singură căsătorie, pentru că pe cea de a doua o socotim un adevărat 
adulter, după cum zice Scriptura: „Oricine va lăsa pe femeia sa şi se va 
însura cu alta, săvârşeşte adulter” (Matei 19, 9)... Dar în acelaşi timp 
Scriptura nici nu ne îngăduie să ne despărţim de femeia pe care am luat-o 
ca fecioară, nici nu ne lasă să ne luăm o a doua soţie, chiar dacă cea 
dintâi ar fi decedat, căci unul ca acela comite adulter deghizat, întrucât 
la început Dumnezeu a creat numai un singur bărbat şi o singură femeie, 
desfiinţând oarecum comunitatea bazată numai pe relaţii trupeşti, spre 
a asigura parcă în primul rând relaţiile spirituale ale speciei umane”. 406 

Mai târziu, Clement Alexandrinul, marele deschizător de drumuri 
în morala creştină, acceptă căsătoria a doua, pornind de la faptul că 
„nu căsătoria este păcat, ci desfrânarea! Că altfel profetul ar trebui să 

numească şi naşterea păcat şi tot aşa şi pe Creatorul naşterii”. 407 El arată 
că „profetul socoteşte comuniune spurcată împreunarea cu un trup străin 
şi nu cu trupul celei date prin căsătorie pentru naşterea de copii. De aceea 
şi apostolul spune: vreau ca văduvele tinere să se mărite, să nască copii, 
să-şi chivernisească gospodăria...” (I Timotei 5, 14-15). 408 

Pe de altă parte, Clement acordă prioritate văduviei, spunând că: 
„dacă apostolul dă cuiva din îngăduinţă a doua căsătorie, pentru că nu 
se poate înfrâna şi ca să nu ardă, acela nu păcătuieşte faţă de Testament 
- că a doua căsătorie nu-i este oprită de lege - dar nu mai împlineşte 
desăvârşirea aceea înaltă a vieţuirii după evanghelie. Dar dacă nu se 
căsătoreşte a doua oară, ci păstrează neîntinată căsătoria desfăcută 
de moarte, dobândeşte luişi slava cerească; pentru că dă de bună voie 
ascultare rânduielii lui Dumnezeu, datorită căreia ajunge stăruitor slujitor 
al Domnului”. 409 

Sfântul Vasile cel Mare admite desfacerea căsătoriei numai în 
anumite cazuri. In primul rând, dacă ambii soţi au hotărât să intre în 
monahism: „Şi pe cei căsătoriţi care vin spre o viaţă de acest fel, trebuie 
a-i întreba dacă fac aceasta cu consimţământul reciproc, după dispoziţia 
Apostolului („căci bărbatul - spune el - nu este stăpânul corpului său” 
(I Corinteni 7, 4); şi astfel cel ce vine, să fie primit înaintea mai multor 
martori; pentru că nu este nimic mai de preferat decât ascultarea faţă de 
Dumnezeu”. 410 în al doilea rând, urmând învăţăturii Sfintei Scripturi, 
„pentru desfrânare sau dacă ar fi piedecă spre pietate”. 411 

Sfântul Grigorie de Nazianz, opunându-se discriminării pe care 
legile romane o fac între drepturile bărbatului şi ale femeii, impune 
principiul creştin al egalităţii soţilor atât prin creaţie, cât şi pentru faptul 
că Hristos s-a jertfit pentru mântuirea lor, fără nici o deosebire. Apoi, 
prin marea taină a căsătoriei, au devenit „un singur trup” (Efeseni 5,31). 
Pe de altă parte, marele capadocian nu acceptă decât prima căsătorie. El 
spune că „prima (căsătorie) este lege, a doua concesie, iar a treia călcarea 
legii”. în ceea ce priveşte divorţul, Sfântul Grigorie apreciază că „Legea 
(mozaică) pennite repudierea pentru orice motiv. Hristos însă nu face 
acelaşi lucru; El îngăduie numai despărţirea de cea desfrânată; toate 
celelalte (motive) El porunceşte să fie luate cu filozofie (înţelepciune, 
chibzuinţă, discernământ). Desfrânata (se face vinovată), deoarece ea 
alterează neamul; pe toate celelalte aspecte să le suportăm şi să le luăm 
pe filosofie; ba chiar şi mai mult, suportaţi şi luaţi (toate) cu filozofie, voi 

toţi care v-aţi asumat jugul căsătoriei”. Defectele soţiei trebuie curmate, 
înlăturate, corectate, fără ca ea să fie repudiată. 412 

Dacă repudierea era legală, potrivit legilor romane, „ea este cu 
totul străină legilor noastre (creştine)”. 413 

Urmând îndemnurilor apostolice cu privire la căsătoriile mixte 
dintre credincioşi şi necredincioşi (I Corinteni 7, 15-16), Sfântul Ioan 
Gură de Aur analizează aspectul concret al situaţiei, ce poate duce 
la desfacerea căsătoriei. „De exemplu, dacă (soţul) îţi porunceşte să 
jertfeşti şi să iei parte, conform căsătoriei, la impietatea lui, sau a 
părăsirii căminului conjugal, atunci este mai bine să dizolvi căsătoria, 
dar nicidecum evlavia... Iar dacă zilnic (soţii) se ceartă şi se luptă pentru 
aceasta, atunci este mai bine să te eliberezi (să lapezi) acest rău”. 414 

Pe de altă parte, orice necazuri sau neajunsuri ar avea soţii în 
căsnicia lor, nu le este îngăduită despărţirea, ci le este indicat efortul sporit 
de a se face totul pentru îndreptarea şi vindecarea metehnelor, aşa cum 
a făcut Hristos cu Biserica, mireasa Sa. „Imită şi tu acest lucru - spune 
marele antiohian - chiar dacă soţia ta ar greşi cu multe păcate în faţa ta, 
uită-le pe toate, iartă tot; chiar dacă are o fire rea, îndreapt-o cu dulceaţă 
şi bunătate, ca şi Hristos Biserica”. 415 

în cazul morţii unuia din soţi, Sfântul Ioan recomandă văduvia, 
arătând că, aşa cum sclavii fugiţi de la stăpân, târăsc lanţul după ei, tot 
astfel şi femeile, când părăsesc pe bărbaţii lor, poartă cu ele cătuşele legii 
căsătoriei, care, învinuindu-le peste tot, strigă în urma lor: „Femeie, eşti 
legată prin lege!” La fel se întâmplă şi cu bărbaţii care iau o femeie care 
şi-a părăsit soţul, aceleaşi lanţuri ale căsătoriei îi învinuiesc pe amândoi 
cu cuvintele: „Trăieşte încă bărbatul ei!” Şi: „cel ce va lua pe cea lăsată 
săvârşeşte adulter” (Matei 5, 32). 416 

Legislaţia bisericească are prevederi clare cu caracter moral- 
juridic privind dizolvarea căsătoriei. Astfel, sinodul de la Cartagina (419) 
arată că „potrivit învăţăturii evanghelice şi apostolice, nici cel lăsat de 
soţie, nici cea părăsită de bărbat să nu se împreune cu altcineva, ci or 
să rămână aşa, ori să se împace. Dispreţuind aceasta, vor fi supuşi la 
penitenţă” (can. 102). 

Sub aspect istoric, trebuie să arătăm că înainte de împăratul 
Justinian, orientându-se după dreptul roman, oricare din soţi putea dizolva 
căsătoria, trimiţând celuilalt soţ: „libellus repudii”. Prin Novelele 22 şi 
117, Justinian a interzis „repudium”, ca ilegal. 

în secolul al Vl-lea, împăratul Justinian prin Novela 134 din 542 
a statornicit legalitatea divorţului prin consens atunci când soţii s-au 
hotărât să ducă o viaţă ascetică (să se călugărească). 

Ştiut fiind că prin moartea unuia din soţi, căsătoria era dizolvată, 
forma legală a divorţului în secolul al Vl-lea se putea produce pentru 
următoarele motive: 

1. Moartea morală, provocată de adulter. 

2. Moarte provocată prin atentatul unui soţ la viaţa celuilalt, având 
gravitatea crimei. 

3. Moartea religioasă, provocată de erezie sau schismă. 

4. Moartea civilă se socotea a fi provocată de pedepsirea cu moartea 
a unuia dintre soţi, sau privarea de libertate mai mult de trei ani sau prin 
deportare, precum şi dispariţia unuia din soţi în condiţii nedeterminate. 

5. Moarte fizică parţială, identică cu neputinţa fizică a îndeplinirii 
datoriilor conjugale. 

6. Consimţământul soţilor determinat de dorinţa de a duce o viaţă 
ascetică (să se călugărească, sau când soţul este ales episcop). 417 

La această fonnă de desfacere a căsătoriei face referire şi canonul 
87 al sinodului V-VI ecumenic, Trulan, din 692, având următorul 
conţinut: „Aceea care şi-a părăsit bărbatul şi se duce după altul este 
adulteră, după Sfântul şi dumnezeiescul Vasile, care prea bine a ales acest 
lucru din profeţia lui Ieremia: că „dacă femeia se face (va fi) a altui bărbat, 
să nu se întoarcă la bărbatul ei, ci spurcată va să fie” (Ieremia 3, 1); şi 
iarăşi: „Cel ce are (ţine) adulteră, este nebun şi necredincios (păgân)” 
(Proverbe 18, 23). Dar de s-ar vădi că a fugit, fără cuvânt (pricină) de 
la bărbat, el este vrednic de iertare, ea însă de certare. Iar iertarea i se 
va da acestuia spre a se uni (spre a fi în comuniune) cu Biserica. Iar cel 
care-şi părăseşte femeia pe care şi-a luat-o în mod legiuit şi aduce pe 
alta, - după hotărârea Domnului, - se supune osândei adulterului (pentru 
adulter); căci s-a orânduit de către Părinţii noştri, ca unii ca aceştia timp 
de un an să se tânguiască (să plângă), doi ani să asculte, trei ani să cadă 
(în genunchi) şi în al şaptelea să stea împreună cu credincioşii, şi aşa să 
se învrednicească de împărtăşanie, de se vor pocăi, adică cu lacrimi”. 

După cum vedem, canonul arată că divorţul fără motiv este asimilat 
cu adulterul, dacă cel care are iniţiativa se căsătoreşte sau convieţuieşte 
cu o persoană străină. 

La acelaşi sinod ecumenic se hotărăşte ca „aceea al cărei bărbat 
este plecat, şi, fiind el neştiut (dispărut) ea se căsătoreşte cu altul înainte 
de a se încredinţa despre moartea aceluia, săvârşeşte adulter. Aşijderea se 
supun aceleiaşi certări, şi soţiile ostaşilor, cele ale căror soţi fiind neştiuţi 
(dispăruţi) se căsătoresc, precum şi acelea care, din pricina călătoriei 
bărbatului nu-i aşteaptă reîntoarcerea. însă aici lucrul are oarecare iertare 
pentru că este mare bănuiala de moarte. Iar aceea care s-a căsătorit din 
neştiinţă cu cel părăsit pentru o vreme de către soţie, - apoi lăsând-o pe 
ea, pentru că s-a reîntors la el cea dintâi cu toate că a săvârşit adulter, 
(a făcut-o) totuşi din neştiinţă (şi) aşadar nu se opreşte de la căsătorie, 
dar ar fi mai bine dacă ar rămâne aşa. Iar dacă într-un timp oarecare s-ar 
înapoia ostaşul a cărui soţie, din pricina lipsei lui mai îndelungate s-a unit 
(însoţit) cu nu alt bărbat, acesta (ostaşul) dacă voieşte să-şi ia îndată pe 
soţia sa, dându-i-se ei iertare, din pricina neştiinţei, (la fel), şi bărbatului 
care se însoţise cu ea în a doua căsătorie” (can. 93). 

Dat fiind faptul că logodna era socotită şi asimilată în multe privinţe 
cu căsătoria, „cel ce ia spre însoţire de căsătorie pe femeia logodită cu 
altul, trăind încă logodnicul, să fie pus sub învinuire de adulter” (can 98). 

Este interesant de urmărit şi legislaţia bisericească cu privire la 
cea de a doua căsătorie. 

Sinodul de la Laodicea (343), pornind de la îndemnurile Sfântului 
Apostol Pavel, prin care stabileşte că „dacă va muri bărbatul, este liberă 
după lege, nefiind adulteră, dacă ia alt bărbat” (Romani 7,3 şi I Corinteni 
7,39), „hotărăşte potrivit canonului bisericesc, ca celor care liber şi legiuit 
s-au împreunat prin nunta a doua, şi nu s-au căsătorit clandestin, după ce 
a trecut un timp scurt, pe care l-au petrecut în rugăciune şi posturi, după 
iertare trebuie să li se dea împărtăşirea” (canonul 1). 

Disciplina bisericească referitor la căsătoria a doua are următoarele 
prevederi: 1. Nu poate fi consacrată în cinul preoţesc o persoană căsătorită 
a doua oară (can. 17 Apostolic; 17 Sfântul Vasile cel Mare); 2. I se 
interzice preotului să participe la ospeţele de la nunta celor căsătoriţi a 
doua oară (can. 7 Neocezarea); 3. Cei ce se căsătoresc a doua oară nu 
se pot cununa cu ritualul prescris pentru întâia nuntă (can. 2 Nichifor 
Mărturisitorul), ci după ritualul prevăzut în molitfelnic pentru nunta a 
doua. 

De remarcat este şi faptul că Biserica romano-catolică nu acceptă 
adulterul ca motiv de divorţ, ci numai despărţire de pat şi de masă, iar 
căsătoria a doua poate fi realizată numai în cazul morţii unuia dintre soţi. 


4. Evaluări etico-pastorale 

După cum am văzut, divorţul este acceptat după etica creştină 
numai pe motiv de adulter. Fidelitatea conjugală este un fapt decisiv 
în menţinerea iubirii care stă la baza căsătoriei, căci numai ea „toate le 
poate răbda” (I Corinteni 13, 7). 

Sfântul Vasile cel Mare spune în acest sens următoarele: „Chiar 
dacă soţul ar avea o fire aspră şi sălbatică, soţia trebuie neapărat să-l 
suporte şi nici o pricină să n-o facă să rupă unirea. Este pornit spre bătaie? 
Dar îi e bărbat! Este beţiv? Dar este unită cu el potrivit firii! Este aspru şi 
neplăcut? Dar este mădularul tău şi cel mai de cinste dintre mădulare”. 418 

Desigur că, printr-un astfel de comportament, soţul care îşi 
victimizează soţia nici nu poate fi considerat a fi creştin, şi atunci se 
pune problema ca prin înţelepciunea iubirii răbdătoare a soţiei să caute 
să îndrepte defectele soţului de care s-a legat prin Taina Sfintei Cununii. 
El poate fi adus la credinţa lucrătoare în fapte bune, şi atunci este un 
mare câştig, ştiut fiind că „cel ce a întors pe păcătos de la rătăcirea căii 
lui, îşi va mântui sufletul de moarte şi va acoperi mulţime de păcate” 
(Iacob 5, 20). Sfântul Apostol Pavel pune aceeaşi problemă atunci când 
se referă la căsătoriile dintre credincioşi şi necredincioşi, şi îndeamnă: 
„Dacă femeia are bărbat necredincios şi acela va voi să stea cu ea, să 
nu-1 lase. Pentru că bărbatul necredincios se sfinţeşte prin femeie. Iar de 
voieşte să se despartă cel necredincios, despartă-se!... Pentru că ce 
ştii, femeie, dacă îţi vei putea mântui bărbatul?...” (I Corinteni 7,13-16). 

De fapt, deviza creştină rezidă în îndemnul: „urăşte păcatul, dar 
iu-beşte-1 pe păcătos!”. Fiindcă oricât de păcătos ar fi un om, el poartă 
în sine chipul lui Dumnezeu. Acesta reprezintă marea valoare, marea 
comoară ce se cuvine a fi salvată, neprecupeţind nici un efort, şi acceptând 
orice jertfă în acest scop. 

Pentru a înţelege mai bine că „cei bolnavi au nevoie de doctor şi 
nu cei sănătoşi” (Matei 9, 12), Mântuitorul ne-a lăsat frumoase pilde, 

arătând că cineva, având o sută de oi şi pierzând una, lasă cele nouăzeci 
şi nouă în pustiu şi se duce după cea pierdută. Şi când o găseşte o pune 
pe umerii săi, bucurându-se (Luca 15, 3-6). Sau femeia care avea zece 
drahme, dacă pierde o drahmă, aprinde făclia şi caută cu grijă până ce o 
găseşte. Şi când o găseşte îşi cheamă prietenele şi vecinele, spunându-le: 
bucuraţi-vă cu mine că am găsit drahma pe care o pierdusem. Şi, tot aşa, 
bucurie se face înaintea îngerilor lui Dumnezeu pentru un păcătos care 
se pocăieşte (Luca 15, 8-10). 

Concret vorbind, este adevărat că viaţa de familie are necazurile 
şi greutăţile ei mai mici sau mai mari. E o jertfă care de multe ori te 
încovoaie prin responsabilitatea ei. E apoi crucea care trebuie dusă 
până la capăt cu cinste şi demnitate. Pe de altă parte, cei doi soţi sunt de 
multe ori caractere diferite, cu deprinderi deja formate în bine sau în rău. 
Există firi flexibile care se modelează una după cealaltă, dar sunt şi firi 
rigide, dornice să domine cu asprime şi putere. Intervine apoi elementul 
profesional cu multitudinea de probleme şi de interese. Vin apoi copiii, 
cărora trebuie să le asiguri un viitor. Dacă la acestea se mai adaugă şi 
metehnele amintite în parte de către Sfântul Vasile cel Mare, atunci vom 
înţelege mai bine spusele Apostolului că cei căsătoriţi „vor avea necazuri 
în trup” (I Corinteni 7, 28). 

Referindu-ne acum la adulter ca posibil motiv de divorţ, vom face 
câteva reflexii etice de ordin pastoral. Se pune în concret întrebarea: „dacă 
o femeie vine la duhovnicul său pretinzând că soţul ei a comis adulter, 
trebuie ea încurajată să intenteze divorţ?”. 419 

Este adevărat că partenerul trădat suferă o cumplită umilire, dar 
adulterul nu este un păcat de neiertat. Există două forţe sufleteşti care 
în astfel de situaţii trebuie mobilizate, spre a funcţiona la parametrii 
maximi. Acestea sunt: pocăinţa din partea celui care a greşit, pe de o 
parte, şi iertarea celui jignit. La această reconciliere îşi poate aduce 
contribuţia şi o terţă persoană dotată cu înţelepciune şi autoritate morală, 
dar mai ales cu rugăciunea Bisericii din care cei doi parteneri fac parte 
ca membre ale Trupului lui Hristos. S-a subliniat faptul că în activitatea 
pastorală „trebuie să se dea prioritate păstrării şi întăririi familiei, mai 
ales când sunt şi copii la mijloc. Aceasta înseamnă în primul rând că 
preotul îl va încuraja pe cel care a săvârşit adulter să-i împărtăşească 
secretul partenerului său de viaţă - să deschidă rana pentru a o putea 

trata - şi va face tot ce este necesar pentru vindecarea prin pocăinţă şi 
printr-o povăţuire adecvată”. 420 

„Când o căsătorie este desfăcută - spune Tertulian - răbdarea 
este folositoare la amândoi soţi, - prin faptul că susţine pe bărbat şi 
pe femeie cât stăruie în despărţire - pe unul nu-1 face adulter, iar prin 
celălalt îl îndreaptă”. 421 Dacă iubirea „îndelung rabdă” (I Corinteni 13, 
4) şi „pe toate le rabdă” (I Corinteni 13, 7), în cazul de criză a familiei, 
drumul este invers: de la răbdare la iubire. 

Un caz concret ne ajută să înţelegem mai bine acest aspect al 
refacerii familiei. La Slimnic, jud. Vrancea, cu mai bine de două secole 
în urmă, era obiceiul ca cei ce doreau să divorţeze să fie ţinuţi forţat 
împreună în celula unei închisori, mai multe zile, având acelaşi pat şi 
aceeaşi masă. Având să-şi discute neînţelegerile „la rece”, foarte mulţi 
se împăcau. S-a constatat că în urma folosirii acestei metode, într-un 
secol s-au înregistrat doar trei divorţuri. Aceasta demonstrează că, 
deşi căsătoria şi divorţul sunt acte libere, se impune totuşi să fie 
abordate cu înţelepciune şi discernământ. Astfel libertatea autentică 
se destramă în anarhie, cu consecinţe dezastruoase asupra familiei, 
ca temelie a societăţii omeneşti. 

Moralele biologizante, proclamă afirmarea calităţii vieţii, plecând 
de la premisa că aceasta este o posesie de care fiecare poate dispune 
după bunul plac. Detaşând-o însă de orice realitate transcendentă, 
îi caută împlinirea „hic et nune”, anulându-i în acest caz, orice fel de 
sacralitate. Numai că în această libertate anarhică, sexualitatea se 
reduce la instinctul raportat exclusiv la plăcere, încât adulterul 
iese din sfera moralităţii, iar divorţul liberalizat este de multe ori 
consecinţa unei situaţii de moment şi de interes... 

Dacă însă sexualitatea va fi privită din perspectiva eshatologică, 
atunci „moralitatea sexuală este justificată atât timp cât trasează drumul 
care duce, prin fidelitatea faţă de legământ, la împărăţia lui Dumnezeu”. 422 

Acesta va fi terenul în care harul lui Dumnezeu asigură stabilitatea 
indisolubilităţii căsătoriei, după modelul primilor creştini, conform 
mărturiei unui apologet: „La ei (creştini) castitatea este o realitate, 
înfrânarea se practică, monogamia se păstrează, curăţia se păzeşte, 
nedreptatea este izgonită, păcatul este smuls din rădăcină, dreptatea este 
trăită, legea stăpâneşte, cinstirea de Dumnezeu se săvârşeşte, Dumnezeu 

se mărturiseşte, adevărul este preţuit, harul nu se pierde, pacea ne 
acoperă, cuvântul sfânt ne povăţuieşte, înţelepciunea ne învaţă, viaţa se 
încununează, Dumezeu împărăţeşte”. 423 

Acelaşi lucru îl constată şi Tertulian mai târziu cu privire la ţinuta 
monogamă a familiei primilor creştini: „...Creştinul nu depăşeşte ce e 
îngăduit nici când e vorba de sexul femeiesc... Creştinul este bărbat 
numai al soţiei sale... Creştinul... nu se uită după femei; sufletul său 
rămâne orb în faţa poftelor”. 424 Toate acestea sunt confirmate şi de 
Minucius Felix, când, apărându-i pe creştini spune: „Voi (păgânii) 
interziceţi adulterele, dar le comiteţi cu prisosinţă; noi suntem bărbaţi 
numai ai soţiilor noastre”. 425 

Având conştiinţa păcatului, precum şi dragostea faţă de Hristos, ce 
se va realiza într-o comuniune veşnică cu El începând din această viaţă, 
păstrând indisolubilitatea căsătoriei şi monogamia, primii creştini au 
făcut din sacralitatea familiei ca dar al lui Dumnezeu „în Hristos şi în 
Biserică”, sensul însuşi al sfinţeniei vieţii lor, rămânând mereu actuali şi 
pilde de urmat pentru o lume ca cea a noastră, bulversată, ce orbecăieşte 
în căutarea unei fericiri, care o duce la ruină... 



VII. RUGĂCIUNEA ŞI FAMILIA 


Sub acest titlu analizează succint şi elocvent Marko Rupnic 
importanţa rugăciunii în familie chiar înainte de întemeierea ei oficială. 
Să urmărim preţiosul lui mesaj: „Este esenţial ca perechea de îndrăgostiţi 
ce se pregăteşte pentru căsătorie să înveţe să se roage împreună. Am văzut 
deja că momentele de însoţire a celuilalt cu rugăciunea de mulţumire sau 
de cerere (fiecare pe cont propriu) sunt numeroase. A se ruga împreună 
însă este foarte diferit. Rugăciunea este o realitate relaţională. Omul, cu 
ajutorul lui Hristos, cu lumina şi puterea Spiritului Sfânt, încearcă, cu 
toată fiinţa lui, să instaureze un raport personal cu Dumnezeu. Aceasta 
înseamnă că rugăciunea adânceşte şi întăreşte caracterul relaţional al 
inimii umane. Deoarece îndrăgostirea este exact trezirea relaţionalităţii în 
individ şi duce la comuniune între persoane - doar în momentul acela se 
împlineşte iubirea - se înţelege imediat importanţa rugăciunii. Raportul 
cu celălalt înseamnă ieşire din sine însuşi, recunoaşterea celuilalt şi 
instaurarea unei relaţii fidele şi stabile. Rugăciunea este o deschidere 
progresivă a relaţiei înspre celălalt, până la recunoaşterea unei prezenţe 
ce „alimentează” dorinţa ca celălalt să-şi împlinească planul cu cel ce 
se roagă. Rugăciunea argumentează conştiinţa fidelităţii şi a stabilităţii. 
Se observă imediat deci, cât de legată este rugăciunea cu relaţionalitatea 
creatoare şi, prin urmare, cu îndrăgostirea. Mai mult, cele două persoane 
se însoţesc reciproc înaintea lui Dumnezeu, fiecare simte în ce raport 
se află celălalt cu Dumnezeu. încet, încet, rugăciunea va pătrunde şi va 
defini dragostea lor. Astfel, rugăciunea îi va ajuta pe cei doi să înţeleagă, 
progresiv, că sunt făcuţi pentru iubirea conjugală şi să primească această 
iubire ca pe o misiune pe care le-a încredinţat-o Dumnezeu, pentru 
ca iubirea însăşi, prin ei, să apară în lume. Iniţial rugăciunea poate fi 
spontană, sau biblică, scurtă (rugăciuni scurte repetate deseori împreună), 
dar progresiv, rugăciunea însăşi, ce evoluează o dată cu iubirea lor, îi 
va face să se roage împreună cu Biserica, va deveni liturghie. A se ruga 

împreună şi a participa la viaţa de rugăciune a Bisericii, înseamnă şi 
„exerciţiu” de acceptare a obiectivităţii vieţii celuilalt. Este vorba de a-1 
accepta pe acel Hristos prezent în Evanghelii, un Hristos euharistie şi 
nu unul visat, imaginat, intim. Prin urmare, rugăciunea va deveni reală, 
parte din viaţa concretă ce va duce tot la viaţă. Prin intermediul rugăciunii 
cu Hristos cel adevărat, până şi lucrurile neplăcute, dificile, momentele 
dramatice vor fi absorbite de rugăciune, iar cei doi le vor vedea într-o 
lumină nouă. Această lumină pune în evidenţă semnificaţia cea mai 
profundă a lucrurilor, semnificaţie legată de-acum înainte de iubire”. 426 

De aici, vedem mai clar ca oriunde, că familia devine cu adevărat 
Ekk/.iioîu piKpd (o mică Biserică) - cum spunea Sfanţul Ioan Gură 
de Aur - atunci când deopotrivă soţii şi copiii obişnuiesc să se roage 
împreună. 

S-a spus nu fără temei că la iubirea sacră familială un rol hotărâtor 
îl are relaţia intimă sexuală, precum şi prezenţa copiilor. Dar cu atât 
mai mult sacralitatea iubirii familiale este întreţinută ca o flacără de 
lumină mereu aprinsă prin rugăciune. Am adăuga şi postul, precum şi 
psalmodierea, participarea la viaţa Bisericii, dar în fond acestea sunt tot 
moduri de exprimare ale rugăciunii. 

Rugăciunea va fi în acest caz şi un mijloc esenţial în educarea 
copiilor. Dacă este de toţi admis faptul că factorul prim şi esenţial în 
educarea copiilor este familia, va trebui să venim cu precizarea că educaţia 
mai întâi se învaţă din îndemnurile şi exemplul părinţilor, dar ea constituie 
în acelaşi timp şi un exerciţiu pentru formarea deprinderilor religios- 
morale. Nu a unor deprinderi reci şi mecanice, ci încălzite de puterea 
iubirii. Dar prin nimic nu-şi va dovedi iubirea eficienţa şi statornicia, 
dacă nu va începe şi nu va arde la candela rugăciunii. Niciodată nu va 
uita copilul iubirea sinceră a maniei care-i va împreuna pentru prima 
dată mâinile şi va rosti alături de el prima rugăciune... Va rămâne veşnic 
întipărită în sufletul omului iubirea părinţilor concretizată, de pildă, în 
rugăciunea şi colindele de Crăciun, sau rugăciunea şi ciocnirea oului 
roşu cu intonarea în comun a imnului învierii, de Paşti. 

Dar deprinderile nu se creează numai prin rugăciunea de la Crăciun 
şi de la Paşti. Singure acestea vor rămâne nostalgii pierdute în caierul 
vremii şi în amurgul uitării, dar nu vor avea finalitatea fortificării 
caracterului religios-moral al adevăratului creştin, pe care îl aduce 

rugăciunea. Pentru acest motiv, atât educarea copiilor, cât şi comunicarea 
reciprocă între soţi a calităţilor, şi corectarea defectelor, impune ca 
rugăciunea să devină o constantă vie a comuniunii familiale, prin care 
fiecare membru să-şi întărească forţele morale în lupta vieţii, simţind 
necontenit prezenţa iubirii lui Dumnezeu în viaţa lui. Prin rugăciune, 
faptele omeneşti vor deveni roadele unui pom de toţi căutat, iar familia 
o oază în care omul se va regăsi pe sine însuşi în comuniunea iubirii lui 
Dumnezeu. 



VIII. SACRALITATEA CREAŢIEI 
ŞI SFINŢENIA VIEŢII OMULUI 


Consiliul Ecumenic al Bisericilor centrează tema Adunării 
Generale de la Canberra (1991) pe lucrarea Duhului Sfânt în lume şi 
declară că „cu cât devenim mai conştienţi de darul vieţii ca dar preţios 
ce ne vine de la Duhul Sfânt, cu atât mai mult constatăm pericolul care 
ne ameninţă astăzi. Pentru prima dată, sistemele care asigură viaţa 
planetei şi viaţa însăşi sunt puse în pericol din cauza acţiunilor umane 
iresponsabile. Niciodată oamenii n-au ameninţat atât de grav ca astăzi 
echilibrul ecologic al întregii noastre planete, adică ansamblul ecologiei 
planetare... Suntem ameninţaţi de efectul cumulativ al factorilor care 
distrug progresiv stratul de ozon ce protejează pământul, care degradează 
solul, adică despădurirea, eroziunea, exploatarea comercială a resurselor, 
militarizarea şi războaiele, poluarea apelor, degradarea aerului, dispariţia 
speciilor şi încă multe altele. întreaga creaţie este rănită mortal... 
Această criză îşi are rădăcinile ei înfipte adânc în poftele nestăpânite ale 
omului, în exploatarea resurselor naturale pentru profit şi îmbogăţire... 
Economia şi era industrială tratează natura ca şi cum n-ar fi decât «o 
resursă naturală»” 427 , de care profită abuziv. 

în cadrul responsabilităţii umane faţă de criza ecologică trebuie încă 
dintru început să recunoaştem faptul că omul nu se află în afara „mediului 
înconjurător”, ci este integrat în acesta. Concepţia potrivit căreia omul 
poate acţiona „din afară” asupra mediului subordonându-1 intereselor 
sale, este greşită. Omul trebuie să cunoască componentele mediului, pe 
care le poate folosi într-o anumită măsură, cu anumite condiţii. El trebuie 
să cunoască limitele intervenţiei sale în mediu, precum şi măsura în care 
acesta „suportă” efectul negativ al multora din acţiunile sale. 

La situaţia de criză s-a ajuns datorită desacralizării creaţiei prin 
secularismul vieţii umane, prin antropocentrismul care „excelează” prin 
duritatea egoismului său. 

Motivul determinant se consideră a fi neşansa împlinirilor 
eshatologice, a parusiei Domnului, pe care lumea aşteptând-o cu ardoare 
la sfârşitul primului mileniu, a produs dezamăgire cumplită în sufletele 
oamenilor. Iată un comentariu de netăgăduită valoare documentară 
privind mult aşteptata parusie a Domnului, „care contaminase toată lumea 
occidentală... Apropierea înfricoşatei judecăţi stârnise printre oamenii 
de atunci o fierbere pe care numai din uşurinţă am putea-o învecina cu 
nebunia. Duceţi-vă cu închipuirea, mai departe, la desfăşurarea acestui 
uimitor şi grandios spectacol, ca să înţelegem ce s-a petrecut în sufletul 
acelor oameni, când în dangătul clopotelor din puterea nopţii, care 
vestea sfârşitul a o mie de ani, care trebuia să fie sfârşitul lumii, Hristos 
n-a venit!... Să asemănăm clipa aceea cu o catastrofă din acelea pe 
care le-a suferit scoarţa pământului. Ceva s-a surpat atunci în sufletul 
oamenilor. Omul întreg de până atunci s-a spart, s-a smucit şi s-a rupt 
de lumea nevăzută în care crezuse, întorcându-se de la ea şi întorcându- 
şi privirile către ceea ce socotise până atunci a fi fost deşertăciunea 
deşertăciunilor... O nouă lume a început din noaptea aceea, iar procesul 
izbucnit acum o mie de ani dăinuie încă sub ochii noştri... Omul s-a 
hotărât să renunţe la bucuriile incomparabile ale paradisului ceresc, 
pentru a căuta cu perseverenţă, prin toate mijloacele iscusite ale minţii 
şi ştiinţei, cele din viaţa aceasta”. 428 Dar omul occidental a devenit o 
pradă uşoară neîmplinirilor eshatologice de la sfârşitul primului mileniu 
şi datorită faptului că fiind sub influenţa platonică (şi chiar maniheică) 
declară lumea materială rea, atât de pervertită în păcat, încât nu se 
mai putea salva decât numai printr-o minune. Iar această minune ar 
fi putut fi mult aşteptata parusie a Domnului. De aici şi promovarea 
predestinaţiei de către Fericitul Augustin în lupta cu pelagianismul; şi 
tot de aici şi ascetismul mortificator al trupului, promovat de Biserica 
Apuseană, înclinată mai mult spre patimile şi moartea Domnului, decât 
spre învierea Lui din morţi. Neîmplinita aşteptare a parusiei a provocat 
în teologia apuseană o adevărată răsturnare valorică, concretizată prin 
trecerea de la platonismul care susţinea evadarea din legăturile naturii 
carnale în lumea perfecţiunilor divine, la aristotelism, unde atenţia era 
atrasă de cercetarea lumii materiale. Şi astfel a luat naştere scolastica, cu 
pretenţia că poate interpreta toate fenomenele naturii şi că poate cunoaşte 
totul. Iar când, ca „ştiinţă sacră”, a declarat celelalte ştiinţe drept „ancila 
teologiae”, s-a produs ruptura şi chiar conflictul cu acestea. 429 Şi astfel, 

din această confruntare se instaurează antropocentrismul promovat de 
pe poziţii diferite şi antagoniste, atât de către teologie, cât şi de ştiinţă. 
Apoi, din cauza inchiziţiei, începând mai ales cu secolul luminilor, ştiinţa 
a declanşat revolta împotriva lui Dumnezeu, aşezând în locul raţiunii 
divine, legea hazardului şi necesităţii, iar evoluţionismul, opunând 
ordinea naturală celei supranaturale, proclamă că lumea poate funcţiona 
autonomă faţă de Dumnezeu. 

Unii teologi apuseni apreciază şi „motivează” că, datorită Renaşterii 
şi Nominalismului, s-a ajuns ca teologia apuseană să susţină separaţia 
dintre om şi natură, precum şi dominaţia acesteia de către om. Astfel, 
Jiirgen Moltmann arată că „datorită lor s-a acreditat ideea că atributul prin 
excelenţă al Divinităţii este puterea absolută şi a pus un accent deosebit 
pe atotputernicia lui Dumnezeu. în mod consecvent, omul în calitatea lui 
de chip al lui Dumnezeu pe pământ trebuie să lupte, după modelul divin, 
după putere şi dominaţie ca să-şi poată dobândi propria lui divinitate, 
în locul binelui, adevărului sau iubirii, puterea devine astfel predicatul 
suprem al divinităţii. Teologia s-a lăsat antrenată în acest joc periculos al 
puterii şi a căutat să se justifice pe temeiuri biblice. Dar cum poate omul 
să dobândească putere, ca să se asemene cu Dumnezeu? Prin ştiinţă şi 
tehnologie; iar cunoaşterea este putere, spune cu exaltare Roger Bacon. 
Scopul cunoaşterii ştiinţifice asupra legilor naturii înseamnă putere asupra 
naturii şi prin aceasta restaurarea asemănării omului cu Dumnezeu şi 
hegemonia lui. în teoria lui despre ştiinţă, „Discurs asupra metodei”, 
Descartes declară că scopul ştiinţei este cel de a-1 face pe om stăpân şi 
posesor al naturii”. 430 

Dacă teologia şi ştiinţa nu-1 consideră pe om membru al creaţiei, 
ci stăpân şi proprietar al ei, acestuia nu-i rămâne decât să aplice asupra 
naturii dreptul său de proprietate, redat atât de categoric de dreptul roman 
prin cuvintele:, jus utendi, fruendi et abutendi”. Şi abuzul s-a transformat 
în criză ecologică cu consecinţe nefaste chiar asupra omului şi a planetei. 

în locul concepţiei despre transcendenţa absolută a lui Dumnezeu 
şi a omului ca stăpân şi proprietar al lumii, care a dus la criza ecologică 
actuală, se statorniceşte tot mai mult antidotul crizei, „leacul” salvator, 
care proclamă fraternitatea omului cu creaţia. Aceasta este de altfel şi o 
cerinţă a firii, care, împărtăşind o dată cu omul şi alături de el stricăciunea, 
aspiră şi ea la eliberarea fiilor lui Dumnezeu de sub robia corupţiei prin 
împărtăşirea din viaţa Iui Hristos cel înviat, care pe toate le restabileşte 

(Romani 8, 20-22), iar omul din „despot” să devină „împreună lucrător 
cu Dumnezeu” (1 Corinteni 3, 9) la desăvârşirea creaţiei. 431 In felul 
acesta, sacralizând creaţia, abandonăm antropocentrismul despotic în 
favoarea teocentrismului, conform căruia, Dumnezeu Creatorul şi 
Proniatorul lumii nu numai că veghează asupra creaţiei Sale, ci o 
sfinţeşte şi o îndumnezeieşte prin energiile necreate ale Sfintei Treimi 
care, pătrunzând materia, o spiritualizează şi o transfigurează. 
După cum bine s-a arătat, „taina creştinismului în viziunea ortodox” 
este taina materiei transfigurate în Hristos”. 432 Astfel se depăşeşte pentru 
totdeauna deismul, care izola pe Dumnezeu de lume, negând pronia 
divină. Se afirmă panenteismul, prin care recunoaştem prezenţa lui 
Dumnezeu în creaţie, nu a fiinţei Lui, că atunci ar fi panteism, ci a 
energiilor necreate, ca lucrare a Sfântului Duh. 433 încă de la creaţie, 
Duhul Sfânt „de viaţă făcătorul”, aduce ordinea şi viaţa în lume; iar în 
ziua Cincizecimii sfinţeşte creaţia prin puterea harului Său. 

Depăşind astfel dualismul cartezian dintre materie şi spirit, 
panenteismul depăşeşte la rândul său şi dualismul dintre Dumnezeu şi 
creaţie. Şi acest lucru este afirmat astăzi mai mult ca oricând de mulţi din 
savanţii lumii. Astfel, Claude Bernard spune că „marea greşeală a ştiinţei 
în epoca noastră este de a fi aderat la un pozitivism negator al oricărei 
metafizici, atunci când omul nu se mai poate lipsi nici de metafizică, nici 
de religie. 434 Pe de altă parte, oamenii de ştiinţă găsesc acum tot mai mult 
ordinea raţională care se află la baza cosmosului. Ei afirmă că „universul 
întreg este plin de inteligenţă şi de intenţie: de la cea mai mică particulă 
elementară până la galaxii. Şi ceea ce este extraordinar în ambele cazuri, 
este vorba de aceeaşi ordine şi de aceeaşi inteligenţă... Sub forţa vizibilă 
a realului, există ceea ce grecii numesc «logos», un element raţional, 
inteligent, care veghează, dirijează şi însufleţeşte lumea şi care face 
ca această lume să nu fie haos, ci ceva ordonat”. 435 Celebrul fizician 
american Heinz Pagels, în comun acord cu alţi savanţi, spune: „Eu cred 
ca universul este un mesaj redactat intr-un cod secret, un cod cosmic, şi 
că datoria omului de ştiinţă constă în descifrarea acestui cod”. 436 

Prin urmare, sacralizarea creaţiei înseamnă adoptarea atitudinii 
de fraternitate faţă de ea. Un om înduhovnicit dă mărturie inimii sale 
ca o „ardere pentru toată zidirea, pentru oameni, pentru păsări, pentru 
dobitoace şi pentru toată făptura. în acest caz, gândul la acestea şi vederea 
lor fac să curgă din ochi şiroaie de lacrimi. Din mila multă şi apăsătoare 

ce stăpâneşte inima şi din stăruinţă, inima se micşorează şi nu mai poate 
răbda şi auzi, sau vedea vreo vătămare, sau o întristare cât de mică, ivită 
în vreo făptură. Şi pentru aceasta aduce rugăciune cu lacrimi în tot ceasul 
şi pentru cele necuvântătoare şi pentru duşmanii adevărului şi pentru cei 
ce-1 vatămă pe el, ca să fie păziţi şi iertaţi; la fel şi pentru firea celor ce 
se târăsc pe pământ. O face aceasta din multă milostivire ce se mişcă în 
inima lui fără măsură, după asemănarea lui Dumnezeu. 437 

Sfântul Francisc de Assisi atât de mult se simţea înfrăţit cu firea 
înconjurătoare, încât obişnuia să spună: „fratele meu, soarele; sora 
mea luna; fratele meu vântul. .Pentru frumuseţea lor, redăm câteva 
versuri din „Cântecul soarelui”: „Lăudat fii, Domnul meu, cu toate ale 
Tale făpturi, / şi mai presus de toate pentru fratele soare, / Cel ce face ziua 
şi ne luminează... / Lăudat fii, Domnul meu, pentru sora lună şi pentru 
stele; Făuritu-le-ai în cer luminoase / şi sclipitoare şi frumoase. / Lăudat 
fii, Domnul meu, pentru fratele vânt / pentru aer şi nor, senin şi orice 
vreme, / prin care tu porţi de grijă făpturilor Tale. / Lăudat fii, Domnul 
meu, pentru sora apă, / ce-i prea de trebuinţă şi umilă / şi nepreţuită şi 
fără de prihană. / Lăudat fii, Domnul meu, pentru fratele foc, / prin care 
tu noaptea ne luminezi; / şi care-i frumos şi voios şi puternic şi tare. / 
Lăudat fii, Domnul meu, pentru sora noastră ţărână mamă, / care ne 
hrăneşte şi ne poartă de grijă / şi ne dă tot felul de roade şi flori colorate 
şi iarba. / Lăudat fii, Domnul meu, pentru acei ce iartă din dragoste pentru 
Fiul, / şi boala şi chinuri rabdă; / .. .Lăudat fii, Domnul meu / pentru sora 
noastră a trupului moarte, de care nici un vieţuitor să scape nu poate; / 
vai, de-acei ce-n păcat de moarte muri-vor; / ferice de-acei pe care-i va 
găsi împlinind a Ta prea sfântă voie, / Căci moartea cea de a doua lor 
rău nu le va face.. ,”. 438 

Sunt vrednice de reţinut şi cuvintele stareţului Zosima din 
romanul „Fraţii Karamazov” de F.M. Dostoievski. El arată că iubirea 
lui Dumnezeu trece prin sufletul nostru şi se revarsă asupra întregii 
creaţii: „Taina lui Dumnezeu este întreg universul... Toate mărturisesc 
despre taina lui Dumnezeu..De aici şi îndemnul: „Iubeşte creatura lui 
Dumnezeu, iubeşte întreg universul, ca şi fiecare firicel de nisip. Iubeşte 
orice frunză, orice rază a lui Dumnezeu. Iubeşte animalele, iubeşte 
plantele, iubeşte orice lucru... dacă vei iubi orice lucru, ţi se va descoperi 
în fiecare taina lui Dumnezeu. Cerul e limpede, aerul curat. Ce gingaşă 
este iarba! Ce frumoasă şi curată este natura! Numai noi nu înţelegem că 

viaţa este un paradis. Dacă am vrea să înţelegem acest lucru, pământul 
în toată frumuseţea lui ar deveni un paradis şi ne-am îmbrăţişa unul pe 
altul şi-am plânge de bucurie.. 

în sfârşit, încă un exemplu apropiat zilelor noastre. E vorba de o 
mare personalitate creştină, doctorul misionar în Lambarene, Albert 
Schweitzer. Promovând principiul „respectului faţă de viaţă”, el extinde 
iubirea creştină până la universal. Ca medic, participă activ la eliminarea 
oricărei suferinţe, atât din viaţa oamenilor, cât şi a reptilelor, păsărilor, 
animalelor şi chiar a vegetaţiei... El obişnuia să înveţe că „dacă omul s-a 
pătruns de etica respectului vieţii, va răni sau va distruge vieţi numai în 
imperiul unei necesităţi de la care nu se poate sustrage, dar niciodată prin 
lipsă de reflexie..Am omorât, scrie el unui prieten, un ţânţar care zbura 
în jurul meu la lumina lămpii. în Europa nu l-aş fi omorât, chiar dacă 
m-ar fi deranjat. Dar aici acest ţânţar propagă fonna cea mai periculoasă a 
paludismului, îmi arog dreptul de a-1 omorî, chiar dacă nu-mi face plăcere. 
Cel mai important este să începem cu toţii să reflectăm asupra problemei 
de a şti când este permis să vatămi sau să omori... Va fi trecut un mare 
pas când oamenii vor începe să reflecteze şi vor ajunge la concluzia că 
au dreptul să vatăme sau să omoare numai când necesitatea o impune”. 
Pentru modul în care pune problema culpabilităţii în îndeplinirea unui 
asemenea act izvorât din necesitate, vom mai reda încă o frază: „Ţăranul 
care a cosit mii şi mii de flori pentru a le da ca hrană vitelor sale, trebuie 
să se ferească să decapiteze la întoarcerea acasă chiar şi una singură 
dintr-un capriciu stupid, pentru că făcând astfel comite o crimă contra 
vieţii, fără a acţiona sub imperiul necesităţii”. 439 

Pe de altă parte, învăţătura creştină, promovând sfinţenia, face o 
adevărată pledoarie în favorul actelor de sacralizare a creaţiei de către om, 
în calitatea sa de împreună-lucrător cu Dumnezeu, precum şi a sfinţirii 
omului prin intermediul creaţiei. 

Rugăciunea Bisericii se referă la „îmbelşugarea roadelor pământului, 
la vremuri paşnice, Ia ferirea naturii de duşmanii ei vătămători, precum şi 
la oferirea condiţiilor de rodire; ploi la vreme potrivită, ferire de secetă, 
de cutremure, de vânt distrugător... Apoi, Biserica a rânduit rugăciuni 
de sfinţire a fântânii sau a roadelor câmpului, iar „în jertfă - spune un 
Sfânt Părinte - facem amintire de cer, de pământ, de mare, de soare, 
de lună şi de toată creaţia”. 440 După cum arată un teolog, „prin sfinţirea 

elementelor naturii, universul se transformă într-un templu al prezenţei 
şi acţiunii lui Dumnezeu. Totul e pus în legătură cu Dumnezeu, se referă 
la El, creştinul fiind astfel conştient că el trăieşte, se mişcă şi acţionează 
nu într-o lume ostilă, ci într-o lume a lui Dumnezeu, pătrunsă de puterea 
şi iubirea Lui”. 441 

In acelaşi timp, creaţia „sfinţită prin cuvântul lui Dumnezeu şi 
rugăciune” (I Timotei 4, 5) devine ea însăşi un mijloc de sfinţire a vieţii 
duhovniceşti. Astfel, prin apa sfinţită la Taina Sfântului Botez ne curăţim 
de păcat şi renaştem la o viaţă duhovnicească. Prin intermediul Sfântului 
Mir primim darurile Sfântului Duh. Prin intermediul untdelemnului 
sfinţit în cadrul Tainei Sfântului Maslu şi prin „rugăciunea credinţei”, 
primim iertarea păcatelor şi tămăduirea bolilor trupeşti. Dar şi mai mult, 
Pâinea şi Vinul euharistie se prefac în însuşi Trupul si Sângele Domnului, 
oferindu-ne posibilitatea îndumnezeirii. 

După cum s-a arătat la cea de a şaptea Adunare Generală a CEB 
de la Canberra, „faptul de a înţelege că întreg universul este creaţia lui 
Dumnezeu trebuie să transforme comportamentul nostru faţă de ea. Noi 
nu o contemplăm din exterior, ci căutăm noi fonne de relaţie cu ea, într-o 
atitudine de respect plină de atenţie. Noţiunea ortodoxă de „theosis” - 
modul trăirii în Hristos cel înviat care are ca scop transfigurarea umanităţii 
şi creaţiei - vesteşte înnoirea vieţii umane şi a creaţiei. Spiritualitatea 
noastră trebuie trăită în serviciul scopului răscumpărător şi transformator 
al lui Dumnezeu care îmbrăţişează întreaga creaţie”... 442 „Scriptura ne 
reaminteşte că opera de răscumpărare înfăptuită de Domnul Iisus Hristos 
a reînnoit nu numai viaţa umană, ci întregul cosmos”. 443 Iată ce spune un 
teolog în acest sens: „Dacă seva se urcă de la pământ, dacă apa descrie 
în univers un ciclu roditor, dacă cerul şi pământul se sărută în soare şi în 
ploaie, dacă omul munceşte, seamănă, ară şi culege, dacă floarea tresare 
şi este încărcată de parfum, dacă sămânţa de grâu moare în pământ şi 
răsare din nou spicul încărcat de seminţe, este pentru ca să apară hrana 
necesară pentru viaţă, este pentru ca, în sfârşit, omul să facă din trupul 
pământului un potir oferit lui Dumnezeu... Hristos a slobozit cosmosul de 
zeităţile păgâne şi asupririle magice ale acestora asupra vieţii omeneşti, 
întruparea Sa a distrus dualismul care făcea din trup un mormânt pentru 
suflet şi din pământ un exil. El a înviat cu Trup adevărat, transfigurat, şi 
s-a arătat Apostolilor în „carne” şi „oase”. învierea Sa a desfiinţat lumea 
ca mormânt şi a descoperit-o ca euharistie”. 444 

Din cele până aici tratate vedem că din iubire Dumnezeu îi oferă 
omului creaţia Sa, iar omul credincios, primind-o, o chiverniseşte, 
ca „împreună-lucrător cu Dumnezeu”, şi o prezintă Lui sub forma 
unei iubiri - răspuns de laudă, de mulţumire şi de recunoştinţă: „Ale 
Tale dintru ale Tale, Ţie aducem de toate şi pentru toate...”. 

